
MEMORIU 


al Congresului al V-lea al Filologilor Români 
cu privire la sprijinirea revistei chişinăuiene "Limba Română" 

Congresul al V-lea al Filologilor Români organizat de Societatea de Ştiinţe 
Filologice din România, Universitatea "Al. |. Cuza" din laşi, Institutul de Lingvistică 
al A.Ş. din R.M. şi Ministerul Învățămîntului al Republicii Moldova, în perioada 6-9 
iunie 1994 la laşi şi Chişinău, cu participarea unor specialişti renumiţi din România, 
Republica Moldova, Belgia, Olanda, Franţa, Rusia, Germania etc., îşi exprimă 
profunda îngrijorare în legătură cu situaţia catastrofală în care au ajuns publicațiile 
ştiinţifice. şi cultural-artistice din Republica Moldova. O dată cu sistarea oricăror 
subvenții din buget este în special ameninţată cu pericolul iminent de a-şi înceta 
apariţia prestigioasa revistă “Limba Română" editată la Chişinău, publicaţie ştiinţifico- 
metodică şi de popularizare a investigațiilor în domeniul filologiei cu un rol foarte 
important în procesul de Renaștere naţională prin reevaluarea tradițiilor culturale, 
promovarea valorilor artistice, adîncirea studiului limbii şi literaturii naționale, 
cultivarea exprimării orale şi scrise. 


Susţinută la un înalt nivel profesionist de un Consiliu de redacţie foarte bine 
pregătit, de munca energică a colegiului redacțional, revista s-a impus, după cum 
au menţionat şi recenzenții ei, prin ţinuta ştiinţifică şi didactică, eleganța stilului şi 
prezentarea grafică. Într-un răstimp relativ scurt a devenit o publicaţie foarte 
necesară cetățenilor tînărului stat moldovenesc, suveran şi independent, avînd în 
prezent 4500 de abonaţi permanenți. 

Ajunsă în imposibilitatea de a-şi acoperi cheltuielile, în situația cînd se pune 
mai mult preţ pe valorile materiale, decît pe cele spirituale, publicaţia este ameninţată 
cu dispariția şi este în interesul culturii naționale ca revista să aibă toate condiţiile 
pentru a-şi îndeplini rolul pe care şi l-a asumat. Cum posibilelor acţiuni de susținere 
din Republica Moldova sau din România li se dau interpretări subiective, precizăm 
şi aici că revista "Limba Română” nu face politică, ci promovează permanent şi 
consecvent adevărul ştiinţific. 


Luînd în consideraţie că limba maternă se identifică cu națiunea însăşi, iar 
aceasta din urmă dăinuieşte numai prin limbă, că limba este "măsurariul civilizaţiei 
unui popor“ (M.Eminescu), că o şcoală naţională şi o conştiinţă naţională se pot 
constitui numai pe temelia limbii materne, că o criză spirituală poate fi recuperată 
mult mai greu decit una materială, Congresul al V-lea al Filologilor Români 
face:apel către conducătorii celor două state româneşti de a lua sub ocrotire 
revista chişinăuiană "Limba Română”, de a sprijini, încuraja şi facilita 
subvenţionarea publicaţiei, care ar trebui să ajungă una din cele mai 
importante şi mai expresive mărturii ale procesului de integrare economică 
şi culturală dintre cele două țări. Congresul se adresează de asemenea 
parlamentarilor, conducătorilor de instituţii, întreprinderi şi organizații, asociaţiilor 
culturale şi ştiinţifice de pe ambele maluri ale Prutului, dar şi din străinătate să-şi 
dea tòt concursul pentru susținerea morală şi financiară a revistei “Limba Română", 
publicaţie de cultură filologică ce slujeşte cauza renaşterii limbii şi culturii naționale 
a neamului. 


IAŞI-CHIŞINĂU, IUNIE 1994 

"LIMBA ROMÂNĂ" LA RĂSCRUCE 


Acest număr al "Limbii Române" ar fi trebut să nimerească în casa 
dumitale, dragă cititorule, încă la începutul anului, ci nu acum în 
toiul verii. Dificultăţile de ordin economic au reţinut nepermis de 
mult apariţia revistei, iar agravarea crescîndă a deficitului bugetar a 
pus în pericol existenţa unicei publicaţii din republică ce promovează 
în mod prioritar renaşterea limbii noastre. Guvernul ne-a sistat 
subvenţiile, revista fiind lipsită de orice mijloace finaciare, deci şi de 
viitor. În această situaţie fără precedent redacţia a hotărît să preia 
dreptul de unic fondator, îngemănîndu-şi propriul destin cu destinul 
"Limbii Române”. Astfel, în conformitate cu noul statut revista "Limba 
Română” este o publicaţie independentă, de cultură filologică, 
nonguvernamentală care, prin întreaga sa activitate susține numai şi 
numai adevărul științific despre graiul nostru strămoşesc. Programul 
revistei, formulat în baza experienţei acumulate pe parcursul a trei 
ani de muncă, prevede abordarea problemelor privind cultivarea limbii 
române, promovarea valorilor literaturii şi culturii neamului, educarea 
estetică a cititorului. Ne vom adresa, ca şi pînă acum, pedagogilor, 
studenţilor, elevilor, precum şi tuturor celor pentru care limba română 
este "temelia neamului, averea nepieritoare a naţiunii”. 


Revista,sperăm, va apare de 6 ori pe an, avînd şi un supliment pe 
care l-am numit, eventual, "Biblioteca revistei "Limba Română". Astfel 
vom satisface mai deplin şi, de te nu, mai temeinic necesitățile celor 
ce doresc să-şi aprofundeze cunoştinţele în domeniul limbii. Redacţia 
proiectează, deci, în condiţii dificile, şă lucreze mai mult şi mai bine 
în numele prosperării limbii române, dar planurile noastre le vom 
realiza mai lesne doar cu susţinerea cititorului. Avem în vedere 
contribuţia pe care o aşteptăm la pregătirea revistei, dar şi sprijinul 
material fără de care o publicaţie nu poate supravieţui în condiţiile 
economiei de piaţă. Preţul revistei îl vom menţine mic pentru a oferi 
posibilitate tuturora s-o procure sau s-o aboneze. Dacă cineva din 
rîndul celor care ţin revista în mînă doreşte să ne susţină financiar 
precizăm adresa noastră: 


277012, or Chişinău, str.Puşkin 22, tel 23-44-12, 23-44-19 
Pe curînd. Mulţumim anticipat pentru solicitudine! 


Colegiul de redacţie 


HERALDUL 
LIMBII ROMÂNE 


din spaţiul umbrit atîta groază de 
timp de sinistrele aripi ale pajurii 
bicefale se zice că a atins frumoasa 
vîrstă de 60 de ani..Nu credem. Dar 
folosindu-ne de acest prilej vrem să 
spunem cîteva cuvinte de dragoste 
şi de admiraţie pentru neobositul 
susținător şi colaborator al 
publicaţiei noastre, profesorul, 
doctorul habilitat în filologie, 
membru corespondent al Academiei 
de Ştiinţe a Moldovei, dl Anatol 
Ciobanu. 

Pentru dumnealui cifra amintită 
este mai mult decît relativă. 60 de 
ani e prea puţin pentru merituoasele 
realizări ale maestrului şi, totodată, 
este un termen prea mare pentru a-ţi 
păstra intacte, în infernul realității 
noastre, aşa calități precum 
bunătatea, răbdarea, asiduitatea, 
dragostea de oameni. Or, anume 


aceste calităţi sînt definitorii pentru 
colegul nostru. 

Din multele domenii de 
activitate ale lui Ansiot Ciobanu am 
vrea să evidențjers i primul rînd 
lucrul ştiinţific. Preocupările 
savantului se conceriirează în jurul 
problemelor ce ţin: de lingvistica 
generală. În lucrările sale sintaxistul 
nr.I al Basarabiei, bazîndu-se pe 
principiile sintaxei înngtionale, este 
în deplin consens cu cercetările 
marilor lingvişti E. Coşeriu, M. 
Mahmoudian, A. Martinet, lu. 
Stepanov, G. Zolotova, R. Budagov, 
R. Piotrovski ş.a. Notăm aici doar 
cîteva titluri: studiul unic în 
românistică Sintaxa verbelor 
semicopulative în limba română 
(Teză de doctor habilitat), 1976 — 
partea I, 1978 — partea II; Sintaxa 
şi semantica (Studiu de lingvistică 
generală), 1987, Punctuaţia limbii 
române, 1993 etc. Din ele se 
vădeşte preferința savantului de a 
opera cu material faptic, anali- 
zîndu-l din punctul de vedere al 
sintaxei funcţionale, pornind nu de 
la formă, ci de la conținut. 

Prin orientarea sa ştiinţifică An. 
Ciobanu se înscrie în rîndurile 
părtaşilor prestigioasei şcoli 
lingvistice de la Praga despre care 
Eugen Coşeriu spunea: "Concepţiile 
şcolii de la Praga sînt binevenite 
pentru că nu sînt prea abstracte”. 

Anatol Ciobanu este pionerul 
tratării părților de propoziţie de pe 
poziţiile sintaxei funcționale. Deja 
la vîrsta de 35 de ani, caz rar întîlnit 
în lumea ştiinţifică de la noi, 
dumnealui a elaborat aproape 
simultan două monografii: Părţile 
principale ale propoziției şi 


Ani ne 


Probleme dificile de gramatică, 
ambele editate în 1969. 

Manualele pentru clasele a VII-a 
(Sintaxa) şi a VIII-a ale şcolii de 
cultură generală la care a contribuit 
An. Ciobanu au cunoscut mai mult 
de 10 reeditări şi pe drept se con- 
sideră a fi de o calitate apreciabilă. 

Şcoala superioară de asemenea 
beneficiază de un atractiv, bine 
argumentat şi captivant manual de 
sintaxă (1981) care îl are printre 
autori pe An. Ciobanu. 

Anatol Ciobanu şi-a dat 
concursul şi la elaborarea lucrării 
Norme ortografice, ortoepice și de 
punctuație ale limbii române, 
Indrumar, Acadepya de Ştiinţe a 
R.M., astfel contribuind la stabilirea 
şi reglementarea normelor în cauză. 

"Cu tărie, dar şi cu blîndeţe” a 
îndrumat profesorul prin vocaţie An. 
Ciobanu, începînd cu anul 1956, mai 
multe generaţii de filologi-patrioți ai 
mereu prigonitei noastre limbi. Cîte 
lucrări metodice a elaborat 
dumnealui pentru uzul studenților! 
Cîte culegeri interuniversitare de 
articole a redactat! 

Printre discipolii distinsului 
profesor sînt: prof. univ., dr. |. 
Melniciuc, prof. univ., dr., rectorul 
universităţii din Tiraspol P. 
Tolocenco, dr. habilitat, şeful 
catedrei redactare a facultăţii de 
ziaristică V. Pojoga ş.a. Grăitoare 
în sensul continuității creației 
ştiinţifice sînt exemplele unor lucrări 
elaborate în comun: studiul asupra 
superlativului realizat în colaborare 
cu I. Melniciuc (1981), studiul 
asupra omonimiei sintactice — cu 
V. Pojoga (1986) ş.a. 

Un capitol aparte în activitatea 
lui Anatol Ciobanu se constituie din 


numeroasele lecţii şi articole de 
cultivare a limbii (Să scriem și să 
vorbim corect, 1970; Limba 
noastră-i o comoară, 1983; Limba 
maternă şi cultivarea ei, 1988). 
Auditorii mai mult sau mai puţin 
avizate în tainele .imbii române 
ascultă cîteva decenii la rînd 
prelegerile revelatorii ale savantului. 
Anatol Ciobanu este acel care cu 
mult pînă la 1989 ne atrăgea atenţia 
asupra unor fenomene negative din 
realitatea noastră. Anume domnia sa 
a semnalat că din punct de vedere 
lingvistic (adică a numărului 
vorbitorilor de română) cetățile 
(=oraşele) micii noastre republici 
sînt pierdute. Dar ce-i o ţară fără de 
cetăți? 

În istoricul an 1989, cu 
elocvență şi cu o nemărginită 
răbdare, savantul a demonstrat 
meticulos şi argumentat atît diferitor 
"comisii interdepartamentale", cît şi 
adunărilor derutate de oameni ce e, 
totuşi, cu limba şi alfabetul nostru. 
Din păcate şi astăzi cînd lucrurile 
s-au limpezit deja Anatol Ciobanu 
mai este nevoit să explice nişte 
adevăruri care nu pot fi înţelese doar 
de acei ce nu vor să le înțeleagă. 

Heraldul limbii române din acest 
"spaţiu biblic al românităţii”, unde 
pentru totul trebuie să plăteşti dublu, 
a luptat şi continuă să lupte “nu atit 
pentru păstrarea neatinsă a vieții cît 
a limbii”. 


“Limba Română” 


Starea de veghe 


Dr. Nicolae 
MATCAŞ 
Chişinău 


INTELECTUALII 
BASARABENI ÎN LUPTA 
PENTRU LIMBĂ ŞI 
FIINŢA NAŢIONALĂ 


La 29 octombrie 1993 dlui 
Nicolae MĂTCAŞ, erudit filolog şi 
temerar reformator al învăță- 
miîntului de la noi, i s-a conferit 
titlui de Doctor Honoris Causa al 
Universității "A.I.Cuza” din laşi. Cu 
acest prilej eminentul militant 
pentru renaşterea limbii noastre a 
rostit discursul pe care revista 
"Limba Română” îl găzduieşte, 
împărtăşind bucuria înaltei prețuiri 
date activității colegului nostru le 
către una din cele mai vechi şi 
prestigioase universități din 
România şi din Europa. 


x k k 


"Pămîntul, istoria şi limba sînt, 
în esență, cei trei stîlpi pe care se ține 
neamul" (Ion Druță). 

În cele ce urmează am vréa să 
reflectăm asupra trăiniciei acestor 
piloni "pe care se ține neamul" şi a 
rolului intelectualității basarabene în 
renașterea națională, mai cu seama de 
la 1985 încoace. 

Nu ştiu dacă mai există în lume 
vreun popor la fel de blestemat ca şi 
noi, românii, popor care săjie nevoit 
să-și apere și să-și revendice în fața 
comunității internaţionale dreptul la 


propriul pămînt, la propria istorie, la 
propria limbă. 

"Străvechi pămînturi ucraineşti” 
sînt declarate, fără nici un pic de jenă 
față de adevărul istoric, Sudul 
Basarabiei, Nordul Bucovinei şi 
Ținutul Herţei, încorporate prin voia 
lui Stalin în Ucraina, iară românii 
autohtoni de pe acele meleaguri — 
venetici. 

"HcKOHHO pycckas 3€MIIA ", 
"străvechi pămînt rusesc” este 
declarată cu impertinenţă de către 
secesioniștii locali veniţi de aiurea cu 
duiumul mai ales în perioada 
postbelică și de către inspiratorii lor 
de la Moscova multpătimita 
Transnistrie. 

"Gagauz eri", "pămînt al 
găgăuzilor", sînt declarate în mod 
sfidător cele cîteva localităţi cu 
populaţie majoritară găgăuză de către 
mişcarea naționalistă "Gagauz halkî” 
şi de către vreo cîțiva pretinși lideri 
ai găgăuzilor ahtiaţi şi ei să se 
căpătuiască din senin cu o halcă de 
pămînt din trupul sfirtecat al 
Moldovei. Iar de la o vreme încoace 
— o, sancta simplicitas! — cei cu 
suflet românesc s-au trezit huiduiţi şi 
alungaţi din propria casă chiar de către 
consîngenii lor rătăciți şi 
mancurtizaţi, care au convingerea că 
cine se consideră român n-are decît 
să-şi ia tălpășiţa în România. Numai 
pentru faptul că, vorba lui P.Țuţea, 
ne încăpățînăm să fim români... 

Aşa e azi cu pămîntul românilor 
din afara fruntarelor Țării. Cîtă vreme 
sîntem români nu avem dreptul la 
propriul pămînt. Să renunțăm la 
neam, la istorie, la datini, la graiul 
strămoșesc și atunci vom fi 
recunoscuţi ca autohtoni, ni se va 
recunoaște dreptul la pămîntul stropit 


cu sîngele strămoşilor. Oh! oh! oh! 


Sărmana Țară a Moldovei, cum 
spunea cronicarul. 

Dreptul la istorie, după cum prea 
bine ştiţi, a trebuit să ni-l apere cele 
mai luminate minți ale neamului chiar 


Starea de veghe 


în fața europenilor pentru care mult 
timp am fost (iar unii ar vrea să ne 
considere şi astăzi!) "o enigmă şi un 
miracol istoric" (T.Lot, G.I.Brătianu). 
De la 1812 pînă la 1918 şi de la 1944 
pînă la 1985 noi, românii din stînga 
Prutului, am fost privaţi de dreptul la 
istoria adevărată a neamului, am fost 
lipsiţi de memoria istorică, am 
devenit, sub ocupaţie rusească, un alt 
popor, cu o altă structură psihică, cu 
o altă limbă, cu o altă cultură, cu o 
altă istorie, cu o altă Patrie-mamă, cu 
un alt destin. Ceea ce n-a reuşit, dar, 
de fapt, nici n-a intenţionat să facă 
Imperiul Otoman pe parcursul a trei 
secole, a izbutit s-o realizeze 
"Imperiul Răului" pe parcursul a mai 
puţin de un secol şi jumătate de 
ocupaţie ."... începutul nostru ni s-au 
tăgăduit, numele ni s-au prefăcut, 
pămîntul ni s-au sfişiat, drepturile ni 
s-au călcat în picioare..." 
(M.Kogălniceanu). Abia azi, extrem 
de anevoios, prin eforturile conjugate 
ale unor istorici de bună credință de 
la noi şi ale celor din Țară, precum şi 
prin strădaniile editurilor respective, 
se întoarce acasă cartea de istorie, 
magister vitae. De ne-ar ajunge 
răbdare să citim pînă la capăt această 
"carte de căpetenie a popoarelor şi a 
fieştecărui om îndeosebi"... 
(M.Kogălniceanu), carte ce ne-ar 
scoate din tenebrele elucubrațiilor 
unor pretinşi istorici, savanți de 
croială sovietică gen Mohov Berez- 
neakov, Lazarev, Sîtnic, Brîseakin, 
Sovetov, Grosul, Antoseac ş.a. 

Cel de-al treilea pilon, limba 
maternă, "cartea de nobleţe, 
testimoniul de naţionalitate al unui 
neam; semnul caracteristic prin care 
membrii aceleiași familii se recunosc 
în marea diversitate a popoarelor din 
lume...” (V.Alecsandri), a fost supus, 
de-a lungul zbuciumaței noastre 
istorii, celor mai puternice seisme, 
zdruncinat din temelie, ros și scorojit 
de intemperii. Însă a rămas să stea 
semeaţă şi să înfrunte cu tărie toate 


furtunile, aidoma Coloanei lui 
Brâncuși, coloana infinită a graiului 
matern. Căci românii au fost 
dintotdeauna conștienți de faptul că 
limba "se identifică cu naționalitatea” 
(B.P.Hasdeu). i 

lată cum aprecia acum o sută 
treizeci de ani istoricul francez Edgar 
Quinet dîrzenia cu care românii își 
apărau ultimul lor bastion — limba 
română: "Viaţa naţională, avuţii, 
bunuri — totul le-a fost luat sau 
smuls, în afară de limba obirşiei, pe 
care străinul se străduieşte s-o 
nimicească sau s-o denatureze. Cum 
să ne mai mirăm, aşadar, dacă 
oamenii aceştia se leagă de un 
asemenea monument viu şi popular, 
singurul care le reprezintă pe toate 
celelalte şi le suplineşte? Cum să ne 
mirăm, dacă se înverşunează să-l 
purifice de orice întinare străină, dacă 
în activitatea aceasta pun un soi de 
superstiție pătimaşșă, dacă fiece cuvînt 
slav sau austriac înlăturat li se pare 
un semn de victorie; dacă fiece cuvînt 
indigen cules de pe buzele poporului 
li se pare o cucerire; dacă ura, 
disprețul, dezgustul, repulsia atîta 
timp adunate şi care nu se pot revărsa 
asupra dușmanului de secole, prezent 
sau încă amenințător, se îndreaptă cel 
puţin împotriva cuvintelor, silabelor, 
întorsăturilor de vorbire, pînă şi 
împotriva literelor prin care li s-a 
necinstit şi contaminat idiomul 
naţional? Şi-atunci, ce-i de mirare 
dacă nişte oameni ținuți atît de mult 
cu călușul la gură, înnăbuşiţi, azvîrl, 
ca pe tot atîtea înfierări ale servituţii, 
vocabularul impus de invazii, 
izgonind pînă şi accentul 
asupritorilor? Chiar şi dacă ar merge 
prea departe în ura lor față de 
rămăşiţele limbii dușmanului, cine 
i-ar putea condamna?" (citat după 
"Patrimoniu", nr. 1, 1992, p.101, art. 
Limba română). 

In negre vremi de cumplită 
restrişte limba maternă ne-a fost 
pavăză şi scut în apărarea fiinţei 

noastre naționale. Atunci cînd a fost 
izgonită din şcoli, din biserică, din 
administraţie, din viaţa de toate zilele, 
noi am vorbit-o pe ascuns acasă, la 
masă, la leagăn şi la icoană. Iar cînd 
ni s-a pus călușul la gură ori cînd ni 
s-a băgat pe gât o altă limbă, noi am 
tăcut tot în limba noastră. Mi-e martor 
poetul: 


În aceeaşi limbă 
Toată lumea plînge, 

n aceeaşi limbă 

Rîde un pămînt. 

Ci doar în limba ta 
Durerea poţi s-o mîngii, 
Iar bucuria 

S-o preschimbi în cînt. 
În limba ta 

Ţi-e dor de mama, 

Şi vinul e mai vin, 

Şi prânzul e mai prînz. 
Și doar în limba ta 
Poţi rîde singur, 

Și doar în limba ta 

Te poţi opri din plins. 
Iar cînd nu poți 

Nici plînge şi nici rîde, 
Cînd nu poți mîngiia 
Şi nici cînta, 

Cu-al tău pămînt, 

Cu cerul tău în față, 
Tu taci atunce 

Tot în limba ta. 


(Gr. Vieru. "În limba ta”) 


Cînd ne-a ajuns cuțitul la os, cînd 
a fost pusă în pericol de moarte însăşi 
existenţa noastră ca neam, noi am 
făcut din "veşmîntul fiinţei noastre” 
(V.Mîndicanu) flamură şi armă de 
luptă şi am pornit — la figurat, dar, 
cu părere de rău, şi la propriu, — la 
Marele Război pentru Apărarea 
Patriei noastre — limba română. Cu 
aceleaşi sentimente măreţe de 
sacrificiu total ca şi ale poetului avar 
din Daghestan Rasul Gamzatov: 

Sînt unii leac ce-și află cînd îi doare 

În altă limbă. Nu-s din tagma lor. 

“i dacă miine limba mea dispare, 

_Atunci eu astăzi gata sînt să mor. 


Stindardul luptei de eliberare 
naţională — căci mişcarea pentru 
limbă de stat şi grafie latină n-a fost 


decît prologul luptei pentru 
decolonizare, pentru smulgerea din 
Imperiu şi obţinerea unei 
independenţe reale de acesta, al luptei 
pentru tricolor, stemă şi imn naţional, 
pentru reîntregirea neamului — a fost 
arborat de cei care sînt consideraţi pe 
drept conştiinţă a naţiunii — de 
intelectuali și, în primul rînd, de 
scriitori. Tot scriitorii au fost aceia 
care s-au aflat în fruntea mişcării de 
iluminare, de trezire a conştiinţei de 
sine şi de neam a românilor din stînga 
Prutului şi a Nistrului. Renaşterea 
naţională a fost un miracol 
basarabean numai pentru cei care 
nu cunosc activitatea ferventă 
desfășurată de scriitori pentru trezirea 
din somnul cel de moarte a omului 
de rînd. Părăsind masa de lucru pentru 
timpuri mai bune, "raznocinţii” 
basarabeni ai timpurilor noastre au 
pornit în popor: la şedinţele 
cenaclului “Alexe Mateevici" din 
Valea Morilor (organizate prin 
energia medicului Anatol Şalaru, 
ulterior deputat în Parlamentul 
Republicii Moldova), la seratele 
omagiale, de creaţie şi la adunările 
generale de la Casa Scriitorilor, din 
instituţii, organizaţii şi de la 
întreprinderi, la mitingurile autorizate 
(dar şi la cele neautorizate) din centrul 
capitalei sau de la Teatrul de vară, 
precum și la cele din centrele raionale 
şi din comune, la întîlnirile cu 
electoratul, în componenţa Comisiei 
interdepartamentale a fostului 
Prezidiu al fostului Soviet Suprem al 
fostei R.S.S.M. pentru studierea 
istoriei şi problemelor dezvoltării 
limbii moldoveneşti ("Comisia de 
salvare a limbii”, cum fusese ea 
supranumită în 1988 de cei care 
văzuseră în ea un paladiu al graiului 
străbun), în componenţa comisiilor 
permanente parlamentare şi a 
grupurilor de lucru pentru elaborarea 
proiectelor de legi cu privire la limbi, 
la Marile Adunări Naţionale, iar cînd 
a fost nevoie de autoritatea domniilor 


lor — și la demonstrațiile şi 
mitingurile neautorizate — pentru a-i 
salva pe temerarii "pemiți a asalta 
cerul" de bastoanele de cauciuc ale 
milițienilor 'de odinioară, de gazele 
lacrimogene ale trupelor de interne, 
de şenilele tancurilor sovietice care 
voiau să demonstreze, în cadrul unei 
triumfale parade militare pe care 
poporul n-a mai tolerat-o, forța 
invincibilă a Imperiului; în tranșee și 
pe poziţiile de luptă ale apărătorilor 
integrităţii teritoriale a republicii de 
la Cocieri, Coşniţa, Dubăsari. Trebuia 
să-i vezi în acele momente pe 
Gr.Vieru şi Leonida Lari, pe Ion 
Hadârcă şi Nicolae Dabija, pe 
Dumitru Matcovschi şi pe regretatul 
Ion Vatamanu, pe Vladimir Beşleagă 
şi pe Valentin Mîndicanu, pe Alexei 
Marinat şi pe Gheorghe Vodă, pe Ion 
Dumeniuk şi pe Ion Mocreac, pe Ion 
Ciocanu, pe părintele Petru Buburuz, 
pe Ion Conţescu și pe mulţi alţii, 
pentru a-ţi da seama de unde vine 
îndîrjirea de oșteni a acestor oameni 
extraordinar de blajini şi de paşnici. 
Şi-au pus în joc cariera și bunăstarea, 
nu rareori — libertatea şi viaţa și 
secretarul de partid de pe atunci al 
Uniunii Scriitorilor Ion Hadârcă, şi 
redactorul-şef de la "Literatura și 
Arta" Nicolae Dabija, şi redactorul- 
şef de la revista "Nistru" (ulterior 
preschimbat în titlu-simbol 
"Basarabia") Dumitru Matcovschi, şi 
redactorul-şef al "Glasului Națiunii" 
(primele numere ale căruia au apărut 
în clandestinitate în Ţările Baltice) 
Leonida Lari, această neînfricată 
Ioana d'Arc a Basarabiei, şi distinsul 
poet Grigore Vieru, şi temerarii 
lingviști Constantin Tănase şi Vasile 
Bahnaru. Somaţi în repetate rînduri 
de procurorul de pe atunci 
Demidenko, puși la respect pe linie 
de partid la comitetul raional şi la 
C.C. al P.C.M., acostaţi, apostrofați 
pe stradă şi ameninţaţi la telefon şi 
prin scrisori anonime, supuși unor 
atentate vădit dirijate de maşina 


diabolică de reprimare, ei, spre 
onoarea lor, nu s-au lăsat intimidaţi 
şi nici cumpăraţi şi au rămas ca 
adevăraţi bărbaţi ai neamului în 
memoria celor care i-au admirat. 
Chiar striviţi de roţile autobuzelor 
trimise de satană au înviat din morţi 
ca un Isus Hristos la ruga mulţimii 
îndurerate, cum s-a întîmplat cu 
Dumitru Matcovschi. Există deci un 
Dumnezeu al nostru, un Dumnezeu 
al dreptăţii! Acuzaţi la început de 
structurile de partid existente la ora 
aceea, ulterior — de comuniștii ce 
acționau în afara legii după ce 
P.C.M.-ul fusese interzis, de 
procomuniştii şi de prounioniştii 
moscoviți după prăbuşirea 
Imperiului, de burtăverzimea 
partocrată de la conducerea 
întreprinderilor industriale şi a 
unităţilor agricole, iar sub influența 
acestora din urmă — şi de unii 
oameni de rînd, acuzaţi, zic, de toate 
relele în perioada de tranziţie la 
economia de piaţă, aceşti apostoli şi 
martiri ai neamului s-au pomenit în 
rolul eroilor de la Plevna ai lui 
V.Alecsandri. Anume de aici îşi va fi 
luat începutul vibranta exclamaţie a 
regretatului poet Ion Vatamanu: Ce 
vor scriitorii? 


Există o stea, a noastră, aici, 

O lacrimă-n desfacerea florii. 
Fratele meu, eu nu ţi-s duşman - 
Iată ce vor scriitorii... 


Dacă mai pierdem și ultimul port, 
Acela matern în delta culorii, - 
Fratele meu, cu morţii nu merg - 
lată ce vor scriitorii... 


Un grai să nu tacă, al nostru, aici, 
Trezeşte-l în suflul viorii, - 
Fratele meu, deşteaptă-ți copiii - 
Iată ce vor scriitorii... 


Pământul, izvorul îşi roagă stăpînul, 
Întoarcerea lui la dorite podgorii, - 
Fratele meu, îţi cer demnitate - 

Iată ce vor scriitorii... 


Aer n-ajunge pe metru pătrat, 

Pe metru pătrat se-ntunecă zorii, - 
Fratele meu, nu-ți vinde şi casa - 
Iată ce vor scriitorii... 


Nu-i unde, nu-i unde, sîntem grămădiți 

În păstaia uscată-a victoriei - 
Fratele meu, deşteaptă-ți ființa - 
Iată ce vor scriitorii... 


Pe-aceste cîmpii, ale noastre, latine, 
Arde veşmîntul rupt al istoriei, - 
Fratele meu, ne cheamă părinții - 
Iată ce vor scriitorii... 


Ne-am săturat de momeli și minciuni, 
Astăzi ţara își spulberă norii, - 
Fratele meu, adevărul nu iartă - 

lată ce vor scriitorii... 


Scriitorii au fost în primele 
rînduri. Ei au avut tactul şi răbdarea 
să ne înveţe alfabetul spiritual: cine 
sîntem, de unde venim, unde am 
ajuns, ce înseamnă memorie istorică, 
demnitate de om, conştiinţă de neam. 
Voi cita un exemplu edificator din 
Vasile Romanciuc: 


Ce ne-adună-ntr-un neam 
Ca pe-albine-ntr-un ram? 
Ce ne ține pe verticală 
Cînd e foc pe pămînt, 
Cînd e jale-n cuvînt? - 
Conștiinţa naţională. 


Dor în suflet aprins, 

Foc în vatră, nestins, 

O credinţă ce-n veci nu ne-nşală. 
Doină sfintă şi grai, 

Gură dulce de rai - 

Conştiinţa națională. 


Ce-am avut, ce avem, 

Ce am fost, ce sîntem - 
O-ntrebare mereu actuală. 
Ce-am răspunde la ea 
Dacă nu am avea 
Conştiinţa națională? 


Nu suportă minciuni 

Despre grai şi străbuni... 

Peste răni cînd se pune vopseală, 
Se trezește din morţi, 

Bate, vie, la porți 

Conştiinţa națională. 


Făr-a te pocloni, 

Poţi de-a pururi iubi 

Neamuri multe-n măsură egală, 
Dacă nu ţi-ai pierdut, 

Dacă nu ţi-ai vîndut 

Conştiinţa națională. 


Noi sîntem un popor, 

Noi vom fi un popor 

După propria noastră croială, 
De nu doarme adînc, 

Dacă-i trează oricînd 
Conştiinţa naţională. 

Scriitorii au fost urmaţi de ziariști 
Şi savanți şi numai după aceea — de 
ceilalți intelectuali. La adunările 
publice, în mass-media au fost 
formulate răspicat revendicările, 
aduse argumentele de rigoare, 
respinse pretenţiile neîntemeiate ale 
interfrontiştilor şovini, dezvăluite 
falsificările pseudosavanţilor. Numai 
o mică parte din mărturiile luptei 
pentru limbă, alfabet, conştiinţă şi 
demnitate naţională au fost 
înmănuncheate în culegerile Povară 
sau tezaur sfînt? ("Cartea Moldo- 
venească", Chişinău, 1989, alcătuitor 
— Ilie Lupan), O luptă, o suferință 
şi... ("Literatura Artistică”, Chişinău, 
1989, îngrijirea - Boris Vieru), 
Coloana infinită a graiului matern 
(“Hyperion", Chişinău, 1990, autori 
— Ion Dumeniuk şi Nicolae Mătcaş); 
restul au rămas în periodicele 
timpului (“Literatura şi Arta”, 
"Basarabia", "Invățămîntul public”, 
"Columna" ("Orizontul"), "Tinerimea 
Moldovei", "Moldova Socialistă”; 
mai apoi — "Limba Română”, 
"Cugetul", "Patrimoniu", "Moldova 
Suverană" ş.a.), în emisiunile 
radioului şi televiziunii, în 
răscolitoarele cîntece ale Doinei şi ale 
lui Ion Aldea-Teodorovici, ajungînd 
atunci în temei la cititorul și 
ascultătorul de rînd de limbă română, 
nu însă şi la cel de limbă rusă din 
cauza sabotorilor de la periodicele 
ruseşti, care îl instigau pe acesta din 
urmă la luptă împotriva revendicărilor 
legitime ale românilor moldoveni. 

Efectul activităţii pline de 
abnegaţie a intelectualilor s-a soldat 
cu trezirea conştiinţei oamenilor de 
rînd. Lupta a fost cîştigată nu la 31 
august 1989 şi nici la 27 august 1991, 
ci, la drept vorbind, ceva mai înainte: 
atunci cînd oamenii simpli au lăsat 
coarnele plugului, ciocanul şi mistria, 
rîndeaua şi strungul şi au ieşit în 
stradă,  împresurînd piețele, 
parlamentul, guvernul, redacţiile, 
susținînd apelurile scriitorilor şi ale 

intelectualității în genere, scandînd: 
"Unire, moldoveni!" Trebuia să fii 
martor la acel dangăt de clopot, la 
acea revărsare de lume, la acea 
fierbere de revoltă a mulțimii trezite 
din letargie ca să-ți dai seama de 
veridicitatea aprecierii făcute de 
Constantin Rădulescu-Motru: 
"Românii sînt eroi, dar cu deosebire 
cînd sînt în grup. În front, la război; 
în ceată, la revoltă; în cîrd, la 
vînătoare... curajul Românulni nu are 
pereche" (LR, nr.1, 1991, p.105, art. 
Sufletul neamului nostru). 
Guvernanții de atunci şi cei care le- 
au luat locul au făcut unele concesii, 
calificate atunci, în euforia generală 
în care ne aflam, drept mari izbînzi: 
limbă de stat, alfabet latin, 
recunoaşterea unității de limbă, 
revenirea la stemă, la imnul național 
al tuturor românilor "Deşteaptă-te, 
române!", Declarația despre 
independență etc. Raportate la situația 
de azi, ele, izbînzile, au fost cu 
adevărat mărețe, mai ales dacă ne 
amintim de condiţiile concret istorice 
în care au fost repurtate. Uneori 
constaţi cu regret că ceea ce am 
obţinut atunci n-am fi putut să 
obţinem astăzi; mai mult decît atât -- 
începem să le pierdem astăzi. 

Drept mari, chiar neverosimile 
victorii le-aţi apreciat atunci şi dvs., 
cei de aici, din Țară, care aţi urmărit 
cu sufletul la gură desfăşurarea 
evenimentelor din Basarabia, 
apreciindu-le ca un miracol 
basarabean. Miracol pentru cei care 
n-au ştiut că basarabenii au 
supravieţuit numai graţie faptului că 
au avut veşnic viu în memorie 
testamentul lui Ştefan cel Mare și 
Sfînt, idealul lui Eminescu cel Mare 
şi Nemuritor, perspicacitatea de a se 
identifica în esenţă cu graiul și de a 
simți la tot pasul pericolul dispariţiei. 
Noi am făcut din Eminescu simbol, 
din Ștefan cel Mare — simbol, din 
limba română — simbol. Simboluri 
ale nemuririi noastre. 

În starea generală de "letargie 
națională în care am trăit veacuri de- 
a rîndul pînă să căpătăm conştiinţa de 
neam", numai Ardealul, constată 
Constantin Noica, ar fi reprezentat 
dintotdeauna "starea noastră de 
veghe" («LR», nr.3-4, 1991, p. 30, 
art. Ardealul şi spiritualitatea 
românească).  Ştiută fiind 
comunitatea de destin al ardelenilor 
cu cel al basarabenilor, poate că 
numai absenţa unor exponenţi de talia 
înflăcăraţilor patrioţi din Ardeal l-a 
făcut pe marele filozof al 
contemporaneității să nu releve 
"Starea de veghe a românismului"” din 
Basarabia. Şi poate că din motivul că 
basarabenismul nostru este mult prea 
impregnat de durere. € 

Referindu-se la ultimul volum de 
poezie al Leonidei Lari, Al nouălea 
val, apărut în 1993 la Chişinău, 
colegul D-ei din România Andrei 
Ciurunga face confesiunea că l-a 
închis "cu sentimentul că fiecare 
poem este un steag tricolor de care 
atîrnă o fişie de doliu" ("Glasul 
Națiunii", nr. 41, oct. 1993, p.5, 
recenzia intitulată Poezia ca stare de 
doliu). "De la primele versuri ale 
culegerii... pînă la cele de pe ultima 
pagină... o mare tristeţe stăruie printre 
rînduri, se insinuează în fiecare silabă, 
se aşterne ca un linţoliu: de-a lungul 
întregului conţinut" (tot acolo). 

S-o auzim pe poetă: 

Durerile nu se mai sting sub soare 

Şi rănile nu se mai strîng nicicum. 

Din lupta noastră de eliberare 

Nu ne-am ales decît c-un pumn de scrum. 


«. E beznă. Tricolorul e în bernă. 
Țara în doliu. Tîrgul săvîrşit. 


(L. Lari. "Vinzare de ţară”) 


Ori: 


Că rafturile-s goale-n magazine, 
Că rubla cea rusească ne-a-nghiţit, 
Că vama de la Prut e o ruşine, 

De toate e poetu-nvinuit. 


(L. Lari. "Poetul şi puterea”) 

Acuzată pe nedrept de politicienii 
de acasă şi detestată de asemenea pe 
nedrept de unii politicieni din Țară, 
omeneşte i-am putea înţelege 
decepţia, dar nicidecum nu ne-o 
putem imagina învinsă. După cum nu 
se lasă înfrânt nici confratele D-ei de 
crez şi ideal Grigore Vieru, acest 
Hristos răstignit pe cruce în care 
păgânii aruncă cu pietre. După cum 
nu se lasă învins alt confrate al D-ei, 
Dumitru Matcovschi, acest Hristos al 
spiritualității noastre, care cu adevărat 
că a înviat din morţi. Păcat că nu ştim 
să ni-i apărăm pe acești martiri, de 
care şi astăzi avem nevoie mai mult 
decît oricînd. 

Nu numai poezia Leonidei Lari, 
a lui Grigore Vieru, a lui Dumitru 
Matcovschi e o stare de doliu. 
Aproape tot ce s-a scris în Basarabia 
pe parcursul celor peste o sută 
cincizeci de ani de ocupaţie rusească, 
dar mai cu seamă de la război încoace, 
fie vers, fie proză, fie dramaturgie, 
fie publicistică, conţine o sfişietoare 
notă de durere, de la răscolitoarea 
Limba noastră a lui Alexe Mateevici 
pînă la cutremurătoarele luări de 
atitudine ale lui Gr.Vieru, 
D.Matcovschi,N.Dabija, 
V.Mîndicanu, L.Lari. 

Azio parte din scriitori şi savanţi 
mai stau în espectativă, în timp ce 
ahtiaţii de pămînturi străine şi de 
privilegii încep a inunda iarăși presa 
de limbă rusă de la noi. Astăzi o parte 
din intelectuali, obosiţi de hărțuielile 
parlamentare şi de grup, s-au retras 
de pe linia de ofensivă. O altă parte 
din ei (M.Druc, A.Moşanu, 
I.Hadârcă, V.Nedelciuc, V.Matei) au 
fost cu o iscusinţă diabolică înlăturați 
de la unele pîrghii de influență directă, 
o a treia parte au fost cumpăraţi, o a 
patra au fost nevoiţi să ia calea 
pribegiei (M.Dnuc, L.Lari, Gr.Vieru), 
o a cincea parte dintre luptători au 
trecut în lumea celor drepţi (Doina şi 
Ion  Aldea-Teodorovici,  lon 
Dumeniuk, lon Vatamanu, Bogdan 
Istru, lon Mocreac). 

Tocmai acum, cînd aproape să 
credem că a triumfat, în sfirşit, 
democraţia, dreptatea, adevărul, . 
încrederea şi solidaritatea reciprocă, 
unitatea, omenia, că mersul istoriei 
este ireversibil, că podurile de flori şi 
de conştiinţă de la Prut devin o punte 
a întregirii neamului, pe ici pe colo 
îşi ridică, pe unde fariseic de voalat, 
pe unde sfidător de fățiș, capul 
minciuna, hîtria, vrajba, trădarea, 
supușenia oarbă faţă de fostul stăpîn, 
ura faţă de fraţi. Nu e nevoie de cine 
ştie ce investigaţii pentru a le depista, 
căci faptele se află la suprafaţă. 

La farsă judiciară de la Tiraspol 
care e pe sfirşite — o sfidare a 
comunităţii internaţionale — cei cinci 
patrioţi români Ilie Ilașcu, Alexandru 
Leşco, Tudor Petrov-Popa, Andrei 
Ivanţoc, Petru Godiac, ţinuţi în cuști 
de fier, sînt ameninţaţi cu pedeapsa 
capitală numai de atîta că sînt români, 
că s-au încumetat să-şi apere 
demnitatea de om, conştiinţa 
naţională. 

La Chişinău se pun la cale 
machiavelice campanii de 
compromitere în mass-media și pe 
alte căi a unor personalităţi 
inconvenabile numai pentru că 
manifestă simpatie faţă de Frontul 
Popular Creştin Democrat sau față de 
Congresul Intelectualităţii (cum e, 
bunăoară, cazul de defăimare a 
înflăcăratului ministru al culturii dlui 
lon Ungureanu, distins regizor şi 
actor). Ce e o Armată a 14-a rusă de 
ocupaţie, care te pomeneşti că după 
puciul de la Moscova ar putea mîine- 
poimfine să-şi ia tălpăşiţa spre 
"Marymka POCCHA", pe lîngă 
acea Armată a 14-a care ne-a ocupat 
sufletele noastre? Ba, nu vă fie cu 
supărare, judecînd după unele fapte 
concrete, se pare să fi trecut şi pe 
malul drept al Prutului. 

Ce e lupta corp la corp cu 
duşmanul făţiş pe lîngă lovitura de 
graţie pe care ţi-o aplică pe la spate 
cel pe care-l consideri frate? Anume 
pe invidia noastră patologică, pe 


Ştefan LUCHIAN. Înainte, băieți! 

sugrumarea noastră fratricidă a mizat 
dintotdeauna străinul, şi să știți că 
n-a dat greş niciodată! 

Alt exemplu. După ce întreaga 
opinie ştiinţifică de la noi, din Rusia, 
Ucraina, România, de pe mapamond, 
în definitiv, s-a pronunţat în repetate 
rînduri pentru recunoașterea unității 
de limbă moldo-române ("moldo- 
valahe", cum îi ziceau în secolul 
trecut un Iacob Hinculov, loan 
Doncev ş.a.); după ce atît preşedintele 
Snegur, cît şi preşedintele Iliescu 
recunosc sus şi tare existenţa, la ora 
actuală, a două state româneşti, care, 
ar trebui să subînțelegem, ca şi 
domniile lor, sînt populate de 
români, şi nu de huni sau de cumani; 
după ce dl preşedinte Snegur, într-o 
serie de luări de cuvînt în public şi în 
cîteva acte semnate de D-sa, 
utilizează, ca şi dl P.Lucinschi, 
preşedintele Parlamentului, unicul 
termen ştiinţific adecvat şi unanim 
recunoscut — acela de limbă 
română (pentru unitatea de limbă 
moldo-română votase chiar şi vechiul 
Soviet Suprem la sesiunea a 13-a din 
31 august 1989); după ce grupul de 
lucru pentru elaborarea proiectului 
noii Constituţii propune în art. 14 
formularea "Limba oficială a 
Republicii Moldova este limba 
română", vine un V.lacovlev sau un 
I.D.Ciobanu de la aşa-zisa 
Universitate corporativă din Tiraspol, 
un anonim de la pretinsa "Dreptate", 


gazetă a Partidului Socialist (alias: 


comunist) din Moldova (nr. 7 din mai 
1993, p.p.4-6, genericul "Unitatea 
lingvistică şi dreptul poporului la 
glotonimul ales") care se fac luntre şi 
punte să ridice mortul din groapă şi 
să ne readucă la limba 
moldovenească, chipurile o altă 
limbă romanică orientală, mai de 
răsărit decît româna, cum se exprimă 
V.Stati, un alt pretins mare specialist 
în domeniul limbii "moldovenești". 
Iar grupul de deputaţi "Viaţa Satului" 
din Parlamentul Republicii Moldova 
împinge acest politonim cu hurta în 

Constituţie: "Limba de stat a 
Republicii Moldova este limba 
moldovenească”. 

Ziarul "Pămînt şi oameni", organ 
al Partidului Democrat Agrar din 
Moldova, în nr. 29 din 11 septembrie 
1993 publică o Declaraţie a 
Comitetului executiv al partidului 
nominalizat, în care Comisia pentru 
Ştiinţă şi Invăţămînt a Parlamentului 
şi Ministerul Ştiinţei şi 
Învățămîntului sînt acuzate, nici mai 
mult nici mai puţin, de tentativa de a 
reetniza pe toate căile conştiinţa 
elevilor şi a studenților, ajungîndu- 
se, în ura patologică nedisimulată față 
de tot ce-i românesc, la enormităţi de 
felul: "Situîndu-se pe poziţiile 
promovării active a românismului 
vehement, Ministerul Ştiinţei şi 
Învățămîntului al Republicii Moldova 
s-a transformat, de fapt, într-o direcție 
a ministerului unui alt stat pentru 
românizarea moldovenilor”. A 
cărui stat cred că se înțelege de la 
sine... | 

Este greu să polemizezi cu niște 
indivizi care sfidează ştiinţa şi bunul 
simț, să-i faci a recunoaște ceea ce ei 
ştiu prea bine, şi anume: că 
moldovenii nu pot fi românizaţi din 
simplul motiv că s-au născut 
români, cum nu pot fi rusificaţi ruşii 
din Oriol, Tula, Arhanghelsk; că o 
încercare de reetnizare a românilor 
moldoveni şi a celorlalte naţiuni 
fusese întreprinsă odinioară, cînd, pe 
calea rusificării forțate, erau declaraţi 
toți — românii basarabeni, românii 
transnistreni, românii bucovineni şi 
transcarpatieni, românii caucazieni, 
românii siberieni, împreună cu 
georgienii, armenii, estonienii, 
lituanienii, letonii, belorușii, 
ucrainenii, cazahii etc. — o nouă 
comunitate istorică de oameni 
anațională (Citiţi: de mancurți) — 
poporul sovietic. Astăzi noi, românii 
din Republica Moldova, revenim la 
memoria istorică, conştientizăm cine 
sîntem ("Sîntem români şi 
punctum." M.Eminescu), de unde 

venim ("De la Roma venim. Din 
Dacia Traiană." M.Eminescu), deci 
ne românim, nu ne românizăm. 

Pe cît de greu ne întoarcem de la 
psihologia de homo sovieticus la 
rădăcini, la izvoare, pe atît de 

"anevoios revenim din bălăriile 
bilingvismului rus-român, de fapt — 
ale semilingvismului, cum a calificat 
foarte sugestiv acest fenomen 
lingvistul estonian Maati Hint 
(semilingvism — incapacitate a 
individului de a-și exprima clar 
gîndurile în vreuna dintre limbi. A se 
vedea dialogul dintre D-sa și Emil 
Mîndicanu Semilingvismul trebuie 
omorît din faşă în culegerea Povară 
sau tezaur sfiînt?, "Cartea 
Moldovenească", Chişinău, 1989, 
p.140), în albia firească a limbii 
române literare. Deocamdată însă la 
Chişinău se mai vorbeşte o limbă că, 
vorba lui Druţă, te strînge în spate. 
Ca să vă convingeţi, dar şi pentru a 
nu mă bănui că inventez, am să vă 
citez cîteva mostre de semilingvism 
românesc din stînga Prutului, efect 
nociv asupra limbii române din partea 
mult trîmbiţatului bilingvism 
"armonios" rus-naţional de tristă 
pomină, mostre spicuite din articolul 
dlui Sava Melega Limbă fără logică 
şi logică — lipsă?, publicat în 
"Glasul Națiunii", nr. 40, oct. 1993, 
p.7. 

La una din emisiunile televiziunii 
de la Chişinău un consilier al unui 
mare om de stat la întrebarea: "De ce 
nu ne integrăm economic cu 
România, doar ea e alături, pe cînd 
de Rusia ne desparte Ucraina?" cică 
ar fi răspuns: "Nu se poate. Aiasta noi 
am simţit la economia noastră cu 
România. Şi ci s-a primit? Şi totuşi 
trebu de făcut cu orice măsură, orice 
mindrie. România foarte activ face pe 
piața Rusiei”. "N-aţi înţeles? întreabă 
autorul articolului. Nici eu nu 
înțelesesem la început, dar mai 
căznindu-mă puţin, m-am dumerit". 
Şi în continuare dl ziarist ne 

răstălmăceşte vorba românească a 
participantului la emisiune: "Deci, dl 
M. a vrut să spună următoarele: "Nu 
e posibil. Aceasta s-a simţit din 
relaţiile noastre economice cu 
România. Ce a ieşit din asta? În orice 
acţiune trebuie să manifestăm 
demnitate. În momentul de față însăși 
România manifestă un viu interes față 
de piaţa rusă". 

La o altă întrebare şi anume: "Din 
ce considerente a fost semnată 
intrarea Moldovei în C.S.1.?" dl M. 
ar fi răspuns: "Era ultima variantă. 
E foarte atent s-o examinat”. larăşi e 
nevoie de "traducător". Şi ziaristul 
explică: "Aici dl M. a vrut să spună 
că au fost propuse mai multe variante, 
dintre care aderarea la C.S.I. a fost 
cea mai potrivită”. Iar cînd dl M. 
continuă că "în acest acord sînt 
concentrate multe principii şi trebuie 
să se atirne de ele foarte atent”, 
ziaristul e nevoit de asemenea să 
explice: "adică acest acord are la bază 
o serie de principii, care necesită o 
atitudine serioasă". Tot D-lui fixează 
răspunsul dlui M. la întrebarea ce 
avantaje vom obţine din intrarea în 
C.S.].: “Să avem în vedere situația 
reală în care ne găsim. Crearea 
Uniunii Economice nu însamnă să se 
ocupe cu lucruri de binefacere. 
Merge vorba despre o piaţă comună 
cu condiţii fixate”, pentru a ni-l 
explica în română: "Aici dl M. ne 
atenționează că, înainte de a pune 
întrebarea, să ne gîndim în ce situaţie 
ne aflăm, deoarece comunitatea 
economică nu e o asociaţie de 
binefacere. Aici este vorba de o piață 
comună cu condiţii echitabile pentru 
toţi cei ce au aderat la ea". 

Mai aduc un exemplu din 
comentariul ziaristului S.Melega: 
"Insă capac la toate a fost pus prin 
răspunsul la întrebarea cînd va fi 
introdusă valuta naţională. "Ce 
însamnă  întroducerea valutei 
naționale în aşa momente?” întreabă 
dl M., şi tot el răspunde: “Eu aş zice 

că valuta națională este foarte 
discutabilă”. Cu alte cuvinte, dl M. 
pune la îndoială necesitatea 
introducerii valutei naționale în 
condițiile de față, considerînd- -0 
nerațională". 

Aşa se vorbeşte, cu părere de rău, 
la Chişinău. Şi vorbesc prost nu rușii 
şi nici ucrainenii, ci românii din 
Republica Moldova, românii 
moldoveni din Chişinău. 

lar în unele localităţi, instituţii şi 
organizaţii nu se vorbeşte nici aşa, 
adică nu se vorbeşte deloc româneşte, 
se vorbește în exclusivitate în limba 
fostului stăpîn. Nu mă refer la 
Transnistria şi nici la Tighina, unde 
limba română şi grafia latină sînt 
izgonite, cu baionetele cazacilor şi ale 
aşa-zişilor reprezentanți ai 
colectivelor de muncă, din grădinițe, 
şcoli, instituții extraşcolare, din toate 
instituțiile de stat, de pe stradă, ci mă 
refer chiar la Basarabia propriu-zisă. 
Citeşti informațiile de pe loc, dările 
de seamă şi comentariile 
Departamentului de Stat al Limbilor 
şi constați cu mare durere că limba 
română mai e ținută la uşă în multe 
ministere, departamente, 
întreprinderi, instituții și organizații 
de pe malul drept al Nistrului. 
Bunăoară, în nr. 161-162 din 21 
octombrie 1993 al ziarului de limbă 
rusă "HegaBsncnMas MonnoBa ", 
p-`l, se constata că la Sindicatul 
raional Edineţ al lucrătorilor. din 
domeniul culturii toată documentaţia 
se întocmește în limba rusă, toată 
corespondenţa se poartă în rusește, 
toate şedinţele şi adunările au loc în 
limba rusă etc:, etc. Parcă te-ai afla 
undeva la Murmansk, şi nu la nordul 
Moldovei! 

Cancelaria Guvernului insistă şi 
astăzi ca proiectele de hotărîri să fie 
prezentate în două limbi, română și 
rusă, ceea ce înseamnă că noi nu atît 
vorbim româneşte, cît ne ţinem de 
traduceri din rusește. Şi aceasta în 
timp ce amendamentele la Legile cu 
privire la limbi adoptate în 1989 în 

condiţii istorice cu totul diferite de 
cele de astăzi, amendamente 
prezentate de mult timp de către 
Departamentul de Stat al Limibilor, 
nu sînt examinate ostentativ de 
actualul Parlament. 

Este mai mult decît sigur (acest 
lucru ni-l dă de înţeles chiar primul 
ministru al Republicii în interviul 
acordat ziarului "KuuuHeBckue 
Hosocru" (nr. 45 din 23 octombrie 
1993, p. 2) că nici atestarea 
funcţionarilor din instituţiile de stat 
privind cunoaşterea limbii oficiale a 
statului, atestare preconizată pentru 
ianuarie 1994, nu va avea loc la 
timpul respectiv. Deci Legea cu 
privire la funcţionarea limbilor pe 
teritoriul Republicii aşa şi nu va mai 
funcţiona nici la cinci ani de la 
adoptarea ei... 

Lugubră situaţie, veţi zice. Avem 
motive de legitimă îngrijorare, vom 
zice noi, nu însă și de totală disperare. 

Sperăm că, aşa cum s-a exprimat 
cunoscutul prieten al limbii române 
profesorul din Sanct-Peterburg 
Raimund Piotrovschi, printr-o masivă 
transfuzie de sînge din viguroasa 
limbă română care funcţionează 
nestingherit în toate domeniile vieţii 
în Țară, vom reuşi să revitalizăm şi 
să revigorăm şi lîncezînda limbă 
română de pe mult năpăstuitele 
meleaguri basarabene. De această 
susținere, de această transfuzie are 
nevoie, astăzi ca şi altă dată, toată 
suflarea românească din afara 


fruntarelor Ţării. Ştim că există o 


realitate istorică prea concretă şi mult 
prea delicată, că, exprimîndu-ne în 
limbaj politic, conducerea României 
nu are pretenţii teritoriale faţă de 
vecinii săi, dar am ruga să ne fie cu 
iertare nouă, românilor basarabeni, 
românilor bucovineni, românilor 
maramureşeni din Transcarpatia 
ucraineană, românilor din Banatul 
Sîrbesc, de pe Valea Timocului, din 
Vidin, din Voievodina şi de pe alte 
meleaguri învecinate sau mai 
îndepărtate, pretenţiile noastre 
spirituale față de românii din Ţară. 
Vorba ostaşului transnistrean Toma 


Jalbă: "Nu ne uitaţi, fraţilor!"* 
Oricum, noi n-am prea avut cînd ne 
lăsa antrenați în bătălii verbale dintre 
partide şi grupări, în satisfacerea unor 
interese și ambiţii trecătoare, pentru 
că a trebuit să ne apărăm dreptul la 
existenţă. Din limba română am făcut 
zid creștinităţii şi latinităţii, prin 
limba română am supraviețuit, prin 
limba română vom dăinui de-a pururi! 

„Permiteţi-mi să-mi  închei 
alocuţiunea pe această notă optimistă 
privind stoicismul neamului 
românesc — notă de asemenea 
caracteristică basarabenismului 
nostru: 

Fraţii mei de sînge, de-am ajuns aci, 

De ne este codul de-o putere-aparte, 


Nu e nici o moarte care ne-ar muri, 
Nu e nici o moarte. 


(L Lari) 


* Atunci cînd la Congresul ostaşilor 


moldoveni care şi-a desfăşurat lucrările între ` 


20-28 octombrie 1917 fusese abordată 
chestiunea autonomiei politice şi teritoriale 
a Basarabiei, Toma Jalbă a exclamat cu 
mindrie, cu durere, cu înțelepciune și cu 
viziune poetică de țăran român: "Fiii 
neamului moldovenesc au sărit ca șoimii de 
piin munți să scape scumpa noastră 
asarabie din mîna vrăjmaşilor, precum 
scoate ciobanul oaia din gura lupului. 


Dar eu acum vă întreb pe d-voastră, 
fraţilor: Fraţii noştri şi neamurile noastre, 
care sîntem moldoveni dintr-un sînge, cui 
ne lăsaţi pe noi, moldovenii, cei ce sîntem 
rupti din coasta Basarabiei şi trăim pe celălalt 
mal al Nistrului? Noi rămînem ca şoarecii 
în dinții motanului. 

Fraţii noştri, nu ne lăsaţi, nu ne uitaţi! 
Iar dacă ne veţi uita, noi vom săpa malul 
Nistrului şi vom îndrepta apa pe dincolo de 
pămîntul nostru, căci mai bine să-şi schimbe 
rîul mersul decit să răminem noi, 
moldovenii, despărțiți unii de alţii”. i 


(Reprodus după: Onisifor Ghibu, Pe 
baricadele vieții, Ed. "Universitas", Chişinău, 


1992, p. 405). 


Antologia "L.R" 


Radu GYR 


VENIM, PLECĂM 


Venim, de unde? şi-ncotro ni-i pasul? 
Poeți şi vraci s-au urzicat în fraze, 
s-au perpelit pe săbii şi topaze, 

să dea răspuns cu sîngele şi glasul. 


Din liziera strîmtei noastre oaze, 

pe unde-un teas ne-mpleticim popasul, 
tot ne-ntrebăm cu rigla şi compasul, 
împunşi de spini ori prăfuiți de raze... 


Sosim, purcedem iar, de ce? şi unde? 
Nu ştim, dar parcă-n umbre şi contururi 
ne re-ntilnim c-un chip ce ne răspunde... 


Cînd ploi, cînd flori, ba mlaştini, ba azururi, 
bieți germeni veşniciilor fecunde, 
mereu ne-ntoarcem şi plecăm de-apururi. 


24.1.1968 


Socislinguisticã 


E E RE E a EE EES 


Dr. Constantin TĂNASE 


Chişinău 


AGRESIVITATEA 
SUROGATULUI 
LINGVISTIC 


Cu toate că limba oficială vorbită 
în Republica Moldova nu mai e o 
limbă în recesiune, ea continuă, 
totuşi, să funcţioneze într-o zonă 
sociolingvistică caracterizată printr- 
un grad înalt de nocivitate şi să 
achiziţioneze noi particularități pur 
"moldoveneşti". Funcţionînd într-un 
mediu sui-generis, mediu dominat de 
idiosincrasie faţă de standardele 
lingvistice româneşti, limba română 
de la noi este supusă permanent unor 
influenţe indezirabile şi agresive. 

Cu altă ocazie am avertizat asupra 
pericolului de a  bagateliza 
consecințele pe care le are asupra 
sistemului limbii declararea ei drept 
limba oficială a statului. Recuperarea 
funcţiilor sociale ale limbii române 
înseamnă că limba dată începe să 
funcţioneze în acele zone social- 
economice în care pînă acum a 
funcţionat o altă limbă — limba rusă. 
"Retragerea" limbii ruse şi 
"dislocarea" în locul ei a limbii 
române nu este un act mecanic de 
folosire a seringilor jetabile; limba 
română, influențată masiv în esența 
ei de limba care "se retrage”, vine să 
funcționeze într-un mediu dominat de 
spiritul predecesoarei sale. Purtătorii 
limbii române sunt încă prizonierii 
conştienţi sau inconştienți ai limbii 
ruse. 

Simplificînd intenționat datele 
problemei putem afirma următoarele: 
astăzi tranzităm faza în care 

continuăm să gîndim rusește şi 


încercăm'să îmbrăcăm această gîndire 
în veşminte românești. Tiparele 


gîndirii ruseşti se resimt nu numai la 
nivel fonetic sau lexical; acestea 
răzbat chiar şi în sintaxă, zonă mai 
greu  penetrabilă şi supusă 
influențelor. 

Care sunt zonele funcționale pe 
care încearcă acum să le recupereze 
limba română? Am menţiona mai 
întîi de toate următoarele domenii: 
administraţia statului, bănci şi finanțe, 
comerţ, informatică, industrie, ştiinţă 
şi tehnică etc. În situația politică 
actuală limba română revine în aceste 
zone prin intermediul traducerilor. 

Anume traducerile sunt acel mare 
pericol ce pîndește şi atacă 
cancerogenic temeiurile semantice şi 
structurale ale limbii române vorbite 
în Republica Moldova. 

Factorul fundamental care a dus 
la. crearea unei asemenea situaţii 
sociolingvistice este, indubitabil, cel 
politic. 

Edificarea statalității este de 
neconceput fără elementul ei esențial 
limba. Ajunşi aici cu 
raționamentele, intrăm în cel mai 
dificil, controversat şi absurd subiect 
de dispută pseudoștiinţifică. Din 
raţiuni politice şovino-imperiale, la o 
anumită etapă a fost acreditată ideea 
existenţei unei "limbi moldoveneşti”, 
distincte de cea română. Cu toată 
absurditatea ei, "teoria" în cauză se 
transformă după declararea 
independenței Republicii Moldova în 
doctrină de stat. A recunoaşte limba 
română drept limbă oficială a Statului 
moldovenesc înseamnă, în opinia 
ctitorilor lui, a crea un precedent 
periculos, care mîine-poimîine te 
poate împinge spre recunoaşterea 
falsității altor postulate teoretice 
vizavi de binomul ideologiei 
comuniste: națiune română — 
națiune moldovenească. 

Regele fiind gol, chiar și 
îndoctrinaţii cei mai înverşunaţi nu 


________________________________ Sae/olimgadotcă 


pot să nu recunoască, deși într-un 
mod foarte ceţos — existenţa unei 
aşa-zise identități de limbă moldo- 
române. Ideea acestei identități este 
însă abandonată imediat ce se trece 
din domeniul teoreticului în cel al 
concretului. Iată un exemplu 
concludent: la o conferinţă de presă a 
P.D.A.M. unul din liderii lui a 
recunoscut franc, că agrarienii ar 
recunoaşte fără nici o problemă 
glotonimul limba română, dacă ar 
avea garanţia că mîine nu se va merge 
mai departe, cerîndu-se recunoașterea 
etnonimului popor român pentru 
moldovenii din Basarabia. 

În virtutea obligațiilor mele de 
serviciu mi-a fost dat nu o dată să 
mă ciocnesc de cazuri, cînd factori de 
decizie de diferite calibre insistă ca 
într-un caz sau altul să nu perfectăm 
un document (formular) sau altul "ca 
în româneşte". Acesta se referă 
evident la limbă, ceea ce înseamnă 
că punctul de plecare îl constituie 
admiterea existenţei cel puţin a unor 
diferenţe între limba vorbită aici şi cea 
vorbită peste Prut. Deoarece la nivelul 
limbii literare comune asemenea 
diferenţe nu există, iar tînărul stat 
moldovenesc trebuie să aibă limba 
lui, diferită de a altui stat, asemenea 
diferenţe trebuie create. Aceasta la ora 
actuală e o sarcină de stat și în virtutea 
faptului că o limbă moldovenească a 
naţiunii moldoveneşti nu poate: fi 
creată de cineva peste noapte, sarcina 
e pusă pe umerii zeloaselor structuri 
de stat. 

Structurile de stat care, desigur, 
trebuie să funcţioneze în limba statului, 
promovează limba română prin 
intermediul traducerilor. Deoarece 
pentru cei mai puţin avizaţi în problemă 
afirmaţia de mai sus este cam esoterică, 
îmi voi permite să fac unele precizări. 

Să pornim de la adevărul 
axiomatic conform căruia asimilarea 
unui popor s-a făcut și se face prin 
limbă. Conştiinţa unui popor, care 
este în fond o derivată a limbii, 

dispare după ce dispare limba. O 
limbă însă este asimilată nu prin 
folclorul poporului ce cucereşte, ci 
prin administraţia acestuia. Să 
explicăm aceste concluzii cu 
argumentele ce ne sunt mai familiare: 
anexarea Basarabiei în 1940 s-a 
început şi a fost realizată prin 
instalarea administraţiei ruseşti. 
Limba română a piecat odată cu 
administrația românească, locul ei 
fiind preluat de limba rusă a 
administraţiei ruseşti. Poporul simplu 
continua să vorbească limba română, 
funcţionarii vorbeau limba rusă și din 
impactul acestor două idiomuri noua 
stăpînire a început să clădească o nouă 
limbă — limba moldovenească. 

Mutatis mutandis. 

Noul stat — Republica Moldova 
— funcţionează actualmente cu o 
administraţie de împrumut, edificată 
pe baza modelelor administraţiei 
ruseşti. Aceasta înseamnă că sistemul 
financiar-bancar, administraţia 
publică, comerțul, modelele 
economice sunt cele rusești. Pentru a 
deveni naționale ele trebuie îmbrăcate 
în hainele limbii române. Atîta timp 
însă cît aceste structuri și modele sunt 
diferite de cele româneşti, nici hainele 
limbii române nu pot fi îmbrăcate sută 
la sută pe structurile şi modelele 
împrumutate ale noului stat. Dacă 
fosta Republică Sovietică Socialistă 
Moldovenească revenea în spaţiul 
politic şi economic matern, atunci şi 
problema limbii nu ar fi existat, 
fiindcă noul model de administrare ar 
fi venit cu hainele lingvistice proprii. 

-Aceasta nu s-a întîmplat și ca 
urmare noul stat funcţionează în două 
limbi — rusă şi română, dar cu 
precizarea de principiu — limba 
română tradusă. 

Să luăm, de exemplu, sistemul 
financiar-bancar. Sistemul românesc 
respectiv. este cel francez, spre 
deosebire de cel promovat de 
Republica Moldova, care, spun 
specialiştii, este cel anglo-saxon, dar, 


Socislinguisticã 


precizăm noi, în varianta lui rusească. 
Aceasta înseamnă că formularele 
româneşti din acest domeniu sunt 
inoperante, nevalabile pentru sistemul 
implementat în Republica Moldova, 
ceea ce înseamnă de fapt că 
documentaţia pentru sistemul 
financiar-bancar de la noi trebuie 
tradusă și, după cum o cer rigorile, 
cît mai fidel. - 

Facem abstracţie de factorul 
economic (traducerile presupun 
cheltuieli considerabile) şi să ne 
preocupăm de aspectul lingvistic. În 
condiţiile cînd lipsesc dicționare de 
specialitate explicative şi bilingve ce 
ar conține întreg masivul 
terminologic din domeniu, cînd zilnic 
sînt puşi în circulaţie termeni noi şi 
aproape fiecare este un termen- 
problemă, traducerea comportă 
riscul iminent al creației subiective de 
termeni. În felul acesta apar în limbă, 
în aceeaşi limbă (!), dublete 
terminologice — ca să ne limităm 
doar la un singur caz — care, fiind 
promovate în diferite state, duc cu 
timpul la crearea unui anumit 
specific, a unei fizionomii distincte a 
limbajelor profesionale practicate în 
acele două ţări. Cu alte cuvinte, se 
ajunge la crearea variantei româneşti 
a limbii române, variantă care e limba 
națională a statului moldovenesc. Iată 
doar un exemplu: una şi aceeași formă 
de plată în buget a fost numită în 
Republica Moldova impozit pe 
valoarea adăugată (IVA), în 
România — taxă pe valoarea 
adăugată (TVA). De ce s-a ajuns la 
aceste dublete? Termenul de la noi a 
fost tradus din rusește (rano2 na 
doGaeouny cmoumocmb), iar 
varianta din România a fost pusă în 
uz ceva mai tîrziu decît la noi. 
Exemple similare mai pot fi aduse. 

Dacă e să admitem că această 
situație va Continua, dar realitatea « 
anume de aşa natură, ne vom pomeni 
la un moment dat cînd vom putea 
vorbi de două variante distincte ale 
unuia şi aceluiaşi sistem (subsistem) 


20 


terminologic: varianta românească şi 
varianta moldovenească. 

N-ar fi aceasta oare un argument 
cu pondere în favoarea recunoașterii 
așa-zisei "limbi moldoveneşti“, 
distincte de cea română? Dacă pînă 
mai ieri, adepții "limbii 
moldoveneşti", pentru a demonstra 
existența a două limþbi`operau cu 
exemple din lexicul comun: 

varză (rom.) — curechi (mold.), 
porumb (rom.) — popuşoi (mold.); 
pisică(rom.) — miță (mold.) etc, 
astăzi la acestea se vor adăuga şi 
exemple excerptate din straturile 
terminologice. 

Pericolul creării unei limbi 
moldoveneşti, cu o fizionomie tot mai 
distinctă, de cea română, a devenit 
foarte real după adoptarea legislaţiei 
lingvistice în 1989. Dacă pînă la 
această dată limba română era folosită 
doar în învățămîntul mediu şi parțial 
în cel universitar, în unele uniuni de 
creaţie şi la bucătăriile băștinașilor, 
după decretarea limbii române drept 
limbă de stat s-a declanşat în plan 
masiv procesul de folosire a acesteia 
în domenii unde pînă atunci funcţiona 
doar limba rusă. Ca urmare, 
traducerile au devenit un domeniu 
prioritar în activitatea instituţiilor de 
stat, a unităţilor economice, a 
birourilor de reclame etc. Presa 
tradusă declanşează cele mai cumplite 
măceluri semantice, avortonii lexicali 
nou-apăruţi îşi revendică cu 
impertinență dreptul de existență într- 
o limbă care nu mai este limba noastră 
cea română. 

Vom demonstra acest adevăr 
referindu-ne la ziarul de expresie aşa- 
zisă română a feroviarilor din 
Republica Moldova. Vom enumera în 
continuare un şir de exemple, fără a 
le comenta, din simplul motiv că 
pentru un purtător normal al limbii 
române ele: nu cer comentarii: au 
venit cu conştiinţa bucuroasă; are 


încurajări pentru munca 
conştiincioasă; cremă de alimentare, 


trecerea la lichidare a spirtului; 
majorarea sancţiunilor de amendă; 
măsurător de apă; se foloseşte în 
interese de producţie; se încadrează în 
limită datorită măsurătorului viciul 
pentru întreținerea lui; bani lipsiţi de 
individualitate; blatiştii n-au frică; 
atelierele noastre de resort; uniformele 
— rechizite de stat; un omagiu 
instrucţiunii; tot la plăcere poate fi 
referit şi faptul; poate să liniştească 
ardoarea luptei a pacienţilor încă 
înferbîntaţi de la gară; tăblia salvatoare 
"Punctul medical”; transportatorii au 
venit; baze auto în stare muribundă; 
chiar de sub nas culeg profit alții; este 
decuplată apa caldă; dispersarea mare 
a staţiilor de cale ferată; automobilul 
trebuie trecut la scădere; n-are rost să 
ne liniştim de calmitatea iureşului de 
zăpadă; au avut noroc nu numai 
mişcăriştii; e greu pentru locomotivari 
etc, etc, etc. 

Observăm că terminologia 
consacrată este scoasă din uz şi se pun 
în circulație nişte surogate 
terminologice traduse din ruseşte: 
crema nutritivă devine cremă de 
alimentare , apometrul devine 
măsurător de apă, firma devine 
tăblie, mecanicul de locomotivă 
devine /ocomotivar etc. Încetăţenirea 
unor asemenea "termeni" în limba 
literară va duce, indubitabil, la crearea 
unei variante moldoveneşti a limbii 
române — idealul dintotdeauna al 
forțelor antiromâneşti. 

Concluziile făcute pînă aici ar 
trebui, în mod normal, să se încheie 
cu formularea unor soluţii. 

Suntem conştienţi de faptul că 
limba vorbită este o adevărată stihie 
şi practic dezvoltarea ei nu poate fi 
dirijată într-o direcție sau alta de 
voinţa  lingviştilor. In cazul 
subsistemelor lexicale speciale, cum 
sunt subsistemele terminologice, 
lingviştii îşi pot impune voinţa. 
Vizavi de aceste subsisteme organele 
abilitate să promoveze politica 
lingvistică în stat trebuie să adopte o 
poziție clară, intransigentă. 

Dar aceasta e o temă de discuţie 
aparte. 

Radu GYR 


Eşti stînca dirzei Sarmisegetuze, 
eşti cremenea cohorticelor castre, 
cerdacul rustic încrustat cu astre, 
fîntînile cu basmele pe buze. 


Eşti dornele cu lostrițe albastre, 
şi cîntecele doldora de spuze, 
rovinele-ntre zale şi cobuze, 
cununile şi zapisele noastre. 


leri, sulița şi zimbrul şi mistrețul. 
Azi, dalta ce-n suris preschimbă steiul, 
mireasma lunii, grîul, băltărețul, 


azurul şi oţelul şi ţiţeiul. 
Tu eşti prezentul sfint şi Voroneţul, 
luceafărul şi zarea şi temeiul. 


17.1X.1968 


Prof. Vichentie 
NICOLAICIUC 


Rădăuţi, 
Suceava 


STRUCTURA 
ETIMOLOGICĂ A 
LEXICULUI DIN 
“MIORIŢA” ŞI “MAI AM UN 
SINGUR DOR' 

DE MIHAI EMINESCU 


Motto: "Limba latină este cea mai 
frumoasă limbă din lume. Limba 
română este copilul ei. Scriu poezie 
să-mi explodeze creionul de 
frumuseţe lingvistică." (Nichita 
STANESCU) 

Un popor există în primul rînd 
prin limba pe care o vorbeşte. Deşi 
cunoscute, argumentele și dovezile 
permanenţei noastre în acest spațiu 
trebuie mereu actualizate şi 
demonstrate prin noi cercetări pentru 
ca cei de azi și cei de mîine, de la 
oameni de rînd pînă la cele mai de 
seamă personalităţi, să poată susţine 
cu demnitate necesitatea continuării 
existenţei noastre în spațiul carpato- 
danubian-pontic. 

Este cunoscut faptul că din punct 
de vedere etimologic şi după modul 
de provenienţă, vocabularul românesc 
contemporan este constituit din: 

I. Cuvinte moştenite: latineşti şi 
autohtone; _ 

2. Cuvinte împrumutate, care 
sînt vechi, mai puţin vechi, noi şi 
recente din diferite limbi învecinate: 
greceşti, slave, maghiare, 
neoromanice, turceşti, germanice etc.; 

3. Cuvinte create — vechi şi noi; 

4. Cuvinte cu etimologie 
necunoscută. 

Lucrarea de faţă va prezenta 
statistic structura etimologică a 
lexicului din Miorița și Mai am un 
singur dor de Mihai Eminescu — 
opere literare fundamentale din 

literatura română, dar în acelaşi timp 
foarte apropiate, ca mesaj şi valoare 
artistică. Se înţelege că lucrarea 
prezintă în cifre şi procente stadiul 
actual la care a ajuns cercetarea 
etimologiilor în lingvistica 
românească. Etimologiile prezentate 
din cele două texte se bazează pe 
lucrări fundamentale ale lexicologiei 
româneşti actuale: DLRM şi DEX. 

De ce am ales aceste două opere 
pentru a prezenta etimologia lexicului 
lor? Deoarece ele au multe elemente 
comune: 

1. Dacă Mioriţa "a răsărit cîndva 
demult în supremul moment de 
creaţie poetică al rasei daco-romane, 
în capul unui păstor genial din 
Carpaţi” (2, p. 3), Mai am un singur 
dor s-a născut în capul unui poet 
genial din Moldova, fiind o selectare 
a stilului folcloric, deoarece, după 
cum afirma G.Ibrăileanu, concluzie 
întărită mai tîrziu şi de G.Călinescu, 
"Mai am un singur dor este Mioriţa 
lui Eminescu" (3, p. 164). 

2. Atît Mioriţa cît şi Mai am un 
singur dor sînt testamente poetice 
abordînd tema majoră și de un 
profund umanism, a atitudinii-omului 
confruntat cu inexorabilul sfîrșit. 
Deci, amîndouă operele au ca idee 
centrală moartea, iar moartea este 
văzută ca o integrare în natură. 
Această integrare în natură este dorită 
de autori să aibă loc "La apus de 
soare" (în Mioriţa) şi "în liniștea 
serii" (în Mai am un singur dor). 

Aşadar, pe lîngă multe alte 
asemănări de ordin semantic sau 
artistic există și asemănări de ordin 
etimologic şi lexical. Balada cuprinde 
123 de versuri luminoase, cu rimă 
împerecheată, plăcute eufonic, 
caracteristice creaţiei populare, scrise 
în cea mai curată limbă românească, 
fără nici un neologism, dovedind 
marea ei vechime (4, p. 5). 

Mioriţa se compune din 439 de 
unităţi lexicale, din care multe se 
repetă: circa 159 de cuvinte de bază 
şi 280 de cuvinte folosite prin repetare 
în diferite structuri lingvistice. 
Proporția cuvintelor ce se repetă este 

de 64,20. Etimologic, cele 159 de 
cuvinte de bază se prezintă astfel: 115 
latinești, 1 francez (moldovan < fr. 
moldave), 14 slave, 7 albaneze 
(Pîrsa(nă), (în)groape, strungă, 
mireasă, brad, briu, laie), ce pot fi şi 
de origine dacă; 8 de origine 
necunoscută; 1 turcesc (cioban), 1 
neogrecesc (lăutari), | maghiar 
(mohor); 2 fără etimologie (cel, 
vrincean);, 8 unităţi lexicale create pe 
teritoriul limbii române: cobor (î), 
plăv (s1.) + -iță(rom.), birs(alb.) + 
-ană (rom.), prin (pe+ în), răz-(rom.) 
+ bate (lat.), ținut (fară), nuntaşi 
(nuptiae - lat.), în-(rom.) + tîlpi 
(maghiar). 

In concluzie, din cele 159 de 
cuvinte de bază ale baladei 116 sînt 
de origine romanică (115 lat. + 1 fr.) 
+ 8 cuvinte create, realizîndu-se un 
total de 123 de cuvinte de origine 
latină, adică 77,36% sînt cuvinte de 
origine romanică, iar 22,64% sînt 
cuvinte de altă origine. Astfel lexicul 
baladei demonstrează clar caracterul 


latin al limbii române, atestă. 


vechimea lui, iar reluarea celor 280 
de unităţi lexicale de n ori în diferite 
structuri lingvistice — nu oricare, ci 
poetice — justifică "inspiraţia robustă 
a geniului popular”. Poate că şi 
datorită acestui lexic, cu prioritate 
moştenit de la romani şi daci, şi unei 
circulații deosebite de cuvinte, 
G.Ibrăileanu a afirmat că "nici un poet 
cult nu s-a ridicat pînă la înălțimea 
Mioriţei, decît poate Eminescu, şi 
acesta doar în capodoperele sale”. 
Limba Mioriţei este deci o limbă 
românească transformată prin geniul 
păstorului daco-roman într-un 
monument al literaturii române. 

Lexicul elegiei Mai am un 
singur dor este format din 140 de 
unităţi lexicale repartizate pe strofe 
simetrice: strofa 1 din 48 de cuvinte; 
strofa a Il-a — 45; strofa a III-a — 
47. 

Cercetînd etimologia unităților 
lexicale ale acestei elegii am constatat 
95 de cuvinte de bază şi 45 de cuvinte 
folosite prin repetare, obţinîndu-se un 
procentaj al repetiției de 32,10% (în 
Mioriţa aveam 64,20%). 


Din cele 95 de unităţi lexicale de 
bază 73 sînt cuvinte de origine latină, 
rezultînd un procent de 76,80 de 
cuvinte moştenite, 15 slave, 3 
neogrecești, 1 maghiar (sicriu), 1 
albanez (brad, care poate fi considerat 
dacic), 1 fără etimologie, 1 
necunoscut etimologic. 

lată cum se prezintă etimologic 
strofa I a elegiei: 


Mai am un singur dor 
În Liniştea serii 

Să mă lăsați să mor 
La marginea mării; 
Să-mi fie somnul lin 
Şi codrul aproape 
Pe-ntinsele ape 

Să am un cer senin. 


Cele două catrene, din prima 
strofă conţin numai cuvinte de origine 
latinească ca, treptat, să apară 
presărate cîte un cuvînt de altă 
origine: 

Nu-mi trebuie (sl.) flamuri (ngr.), 
Nu voi sicriu (magh.) bogat (sl.) 
Ci-mi împletiți (sl.) un pat (ngr.) 
Din tinere ramuri” (6 cuv. împr.). 


Elegia Mai am un singur dor, 
avînd temă mioritică — contopirea 
prin moarte cu natura —, are şi 
elemente lexicale comune cu 
Mioriţa. Exprimînd sentimente 
comune, sînt turnate în haine 
lingvistice comune. 

Unităţi lexicale comune 
amînduror opere literare sînt: mor, 
aproape, plingă, vînt, luna, umbra, 
cu drag, brad. 

Aceste unităţi lexicale comune 
sînt însă ansamblate în structuri 
lingvistice poetice specifice fiecărei 
opere. Redăm mai jos structurile 
poetice în care se află acestea, în 
paralel: 

să mor (lat.) 


i de o fisă mor 
n cîmp de mohor... 


"Să mă lăsaţi să mor 
La marginea mării” 


aproape (lat) 


Ca să mă îngroape 
Aice pe-aproape, 
În strunga de oi, 
Să fiu tot cu voi. 


Ong 


Să-mi fie somnul lin 
Şi codrul aproape, 


plîngă (lat.) 


Şroile s-or strînge, 
Pe mine m-or plinge 
Cu lacrimi de sînge! 


Şi nime-n urma mea 
Nu-mi păngă la creştet, 
Doar toamna glas să dea 
Frunzişului veşted. 


Vint (at) 


Vîntul cînd a bate 

Prin ele-a răzbate 
Pătrunză talanga 
Al serii rece vînt, 
Deasupra-mi teiul sfint 
Să-şi scuture creanga. 


luna (at) 


Soarele şi luna 

Mi-au ţinut cununa, 
Pe cînd cu zgomot cad 
Izvoarele-ntruna, 


Alunece luna 
Prin vârfuri lungi de brad 


umbra (at) 


Dă-ţi oile-ncoace 
La negru zăvoi 

Că-i iarbă de noi 
Şi umbră de voi. 


Luceferi, ce răsar 

Din umbră de cetini, 
Fiindu-mi prieteni, 

O să-mi zimbească iar.” 


cu drag (sl) 
— În două secvenţe: 


a. Fluieraş de fag 
Mult zice cu drag! 


b. Iar la cea măicuță 
Să nu-i spui drăguță, 
Că la nunta mea 

A căzut o stea, 


Cum n-oi mai fi pribeag 
De-atunci înainte, 

M-or troieni cu drag 
Aduceri aminte. 


brad (brazi) (alb. dac) 
Brazi şi paltinaşi 


I-am avut nuntaşi 


Alunece luna 
Prin vârfuri lungi de brad. 


Cele 8 unităţi lexicale comune 
ambelor opere se prezintă etimologic 
astfel: 6 sînt latinești, 1 dac (după 

I.1.Russu) şi 1 slav. Altfel spus, 7 
cuvinte sînt moștenite de la romani 
şi daci şi numai 1 e împrumutat. Şi 
rin ele se demonstrează caracterul 
atin a limbii române. Toate cele 8 
unități lexicale comune exprimă în 
structurile lingvistice specifice 
aceleaşi sentimente, melancolia 
îmbinată cu optimismul, dar şi 
legătura personajelor cu elemente din 
natură şi cu cele cosmice. 

Deci şi lexical cele două opere 
literare sînt apropiate. Ele constituie 
argumente literare de netăgăduit 
privitoare la originea latină a 
poporului român şi continuitatea lui 
pe locurile mioritice dintre Carpaţi, 
Dunăre şi Mare. S-a demonstrat că 
aceleaşi idei şi sentimente pot fi 
transfigurate în aceleași cuvinte, deşi 
distanţa dintre ele este de secole. 

Şi prin Mai am un singur dor 
— dar nu numai — "Eminescu este o 
sinteză a conştiinţei creatoare 
româneşti, de la spiritualitatea dacică 
la acea concentrată în Mioriţa şi în 
Legenda Meşterului Manole, de aici 
la spiritul voievodal al Evului Mediu, 
la Cantemir, şi apoi la spiritul de 
renaştere niională al secolului al 
XIX-lea" (Mihai Drăgan). 

Dacă autorul Mioriţei e Măria Sa 
Poporul Român, Eminescu este cel 
mai mare poet al românilor şi poezia 
modernă începe, în literatura noastră, 
cu el. Fără El, limba română ar fi fost 
mai săracă şi noi — de asemenea. 

ALEXANDRU I. 
PHILIPPIDE 


1. Alexandru Philippide s-a născut 
la Bîrlad, la 1 mai 1859. A urmat 
şcoala în oraşul natal, unde mai cu 
seamă la liceul "Roşca Codreanu”, a 
avut profesori eminenţi, care i-au 
insuflat pasiunea pentru disciplinile 
umaniste. În 1877 s-a înscris la 
Facultatea de Litere a Universităţii 
din laşi. După luarea licenţei, în 1881, 
a lucrat la Biblioteca Centrală (actuala 
Bibliotecă a Universităţii), iar din 
1884 a fost profesor de limba română 
la Liceul Naţional. Pentru a-şi 
desăvîrşi studiile filologice, în 1888 
Philippide a plecat în Germania, la 
Halle a. S., unde a avut profesori 
savanţi celebri ai vremii, ca Hermann 
Suchier, Eduard Sievers, Heinrich 
Keil şi alţii. In 1890 se reîntoarce la 
lași. Pregătirea lui profesională de 
excepţie îl impune curînd în lumea 
culturală ieșeană, astfel că, în 1893, 
la propunerea lui Titu Maiorescu, se 
creează, special pentru el, Catedra de 
filologie română la Universitatea din 
Iaşi. Din 1900 a fost membru al 
Academiei Române. 

I].1. Este greu de cuprins în cîteva 
pagini personalitatea lui Alexandru 
Philippide şi, mai ales, activitatea 
ştiinţifică a remarcabilului savant 
român, concretizată în cărţi, studii, 
articole, însumînd aproape 4.000 de 
pagini tipărite, în cursuri universitare 
(aproximativ 1.500 de pagini 
dactilografiate, publicate numai 
parţial), în peste 11.000 de foi 

manuscrise de redactări la 
Dicţionarul limbii române, lucrări 
care analizează cele mai diverse 
probleme ale limbii şi culturii 
românilor, abordate din perspectiva 
unor idei originale, multe dintre ele 
valabile şi astăzi. 

Se adaugă la aceasta o prodigioasă 
activitate didactică, care a creat 
Şcoala lingvistică ieşeană ce a 
perpetuat, prin elevii săi, o autentică 
pasiune pentru muncă şi adevăr, o 
constantă preocupare pentru 
problemele de limbă, privite în 
extraordinara lor complexitate. 

2. Încă de la debut, în 1881 (cînd 
avea 21 de ani), A.Philippide a 
probat, prin lucrarea Încercare 
asupra stării sociale a poporului 
românesc în trecut (laşi, 1881), o 
corectă înțelegere a faptelor şi 
fenomenelor de cultură românească, 
dar, mai ales, o autentică aptitudine 
pentru studiu şi cercetare. Intr-o 
vreme în care nu existau la noi 
manuale ştiinţific alcătuite, Philippide 
publică Introducere în istoria 
limbei şi literaturei române (laşi, 
1888) şi Gramatică elementară a 
limbii române (Iaşi, 1897). In prima 
lucrare menţionată, pe lingă o foarte 
sistematică prezentare a scrierilor 
vechi româneşti şi o judicioasă 
evaluare a acestora, Phiiippide 
intuieşte modul de formare a limbii 
române literare, ca rezultat al 
contribuţiei, în timp, a tuturor 
dialectelor literare româneşti, idee tot 
mai mult împărtășită de lingviştii 
actuali; în Gramatică elementară a 
limbii române, printre alte 
contribuţii, el distinge, primul în 
literatura de specialitate, existența în 
limba română a verbelor 
semiauxiliare, a aspectului verbal, şi 
defineşte sensurile timpurilor şi 
modurilor verbale româneşti. 

Se ştie că A.Philippide a 
intenţionat să elaboreze, spre sfîrşitul 
secolului trecut, o istorie a limbii 
române, din care a publicat însă 

numai un volum, intitulat: Istoria 
limbii române. Principii de istoria 
limbii , Iaşi, 1894, cu specificarea 
"volumul întîi". Această lucrare, 
foarte originală, în ciuda faptului că 
a avut ca model cartea lingvistului 
german Hermann Paul, Prinzipien 
der Sprachgeschichte, este — cum 
arată G.Ivănescu (1) — "o operă de 
mare valoare, care și astăzi are ceva 
de spus lingviștilor de pretutindeni". 
Prin această carte, Philippide se 
dovedeşte a fi cel mai important 
teoretician al limbajului de la noi. Aici 
au fost formulate şi tratate pe larg mai 
toate problemele de ştiinţă a limbii 
(lingvistică generală) din veacul 
trecut: distincția dintre limbă, uz şi 
vorbirea  ocazională, cauzele 
schimbărilor lingvistice (como- 
ditatea, nevoia de claritate şi voinţa), 
principiile care stau la baza formării 
limbilor literare. (a aşa-numitelor 
limbi scrise), relaţia dintre limbă şi 
ortografie etc. Alături de ideile 
generale teoretice pe care le prezintă, 
Principiile de istoria limbii aduc şi 
numeroase contribuţii în privinţa 
etimologiei și cuprind un foarte bogat 
material faptic românesc spre 
exemplificare, corect încadrat în 
categoriile de schimbări ale limbii. 

3. Fără îndoială, opera capitală a 
lui A.Philippide este Originea 
românilor, 2 volume, Iaşi, I 1925, II 
1928. 

Prezentări şi aprecieri (sau 
evaluări) ale acestui monument de 
erudiție şi acribie — ce a copleșit încă 
de la apariţie lumea filologilor și 
istoricilor români şi nu numai — au 
fost făcute în mai multe rînduri, mai 
ales de foşti elevi ai lui Philippide, 
de I.Iordan, G. Pascu, G.Ivănescu ş.a. 

În primul volum, subintitulat Ce 
spun izvoarele istorice, Philippide 
îşi propune — pe baza mărturiilor 
unor istorici antici şi a mii de 
inscripţii latineşti — să delimiteze 
spaţiul de formare a poporului român, 
să stabilească durata şi intensitatea 


27 


romanizării în diversele teritorii 
balcanice şi să urmărească migrațiile 
etnice petrecute în timpul și după 
stăpînirea romană, pe tot parcursul 
Evului Mediu, între nordul şi sudul 
Dunării. În urma studierii amănunțite 
a izvoarelor, Philippide constată că 
jumătatea nordică a Peninsulei 
Balcanice (Moesia Inferior, Moesia 
Superior şi Dalmația) a fost mult mai 
puternic romanizată decît jumătatea 
sudică (Tracia, Macedonia și Epirul), 
aflate sub influenţa limbii şi culturii 
grecești. Savantul ieşean reuşeşte 
totodată să corecteze aşa-numita 
"linie Jirecek“, limita teritoriului 
romanizat de cel grecizat în Peninsula 
Balcanică, realizare care reprezintă — 
în opinia lingviştilor de mai tîrziu — 
un lucru definitiv stabilit în cercetările 
asupra originii românilor. 

Concluzia cercetării întreprinse de 
Philippide în acest prim volum al 
operei sale capitale este însă 
următoarea: "Poporul român e format 
dintr-un substrat foarte amestecat, 
unde însă tonul unitar a fost dat de 
neamuri trace. El astăzi nu mai 
trăieşte pe locurile lui de baştină 
decit ca colonii recent venite acolo. 
El trăieşte astăzi ori pe teritoriul 
odată grecizat al Tesaliei, Epirului, 
Macedoniei şi Albaniei, de-a stînga 
Dunării, unde (în Transilvania, în 
Banat, în Oltenia şi pe malul sting al 
Dunării, de la Olt începînd pînă în 
sudul Moldovei) existase odată 
populație romană, dar cu vremea 
emigrase în mare parte de-a dreapta 
Dunării şi se redusese la mici resturi. 
Acestea sînt rezultatele faptelor 
istorice” (2). 

Aşadar, Philippide plasează 
formarea poporului român în sudul 
Dunării, admiţînd totodată că 
"oarecare populaţie trebuie să fi 
rămas. în Dacia după părăsirea ei, 
căci altfel nu s-ar explica păstrarea 
numelor topice” (3). Tot cu această 
ocazie, Philippide, ca urmare a unei 
serioase analize, respinge în totalitate 

argumentaţia lui Robert Roesler 
referitoare la originea românilor, 
conchizînd că rezultatele la care a 
ajuns acesta “se pot considera ca 
nule” (4). De altfel, între teoria 
învățatului austriac şi cea a lui 
Philippide există deosebiri 
fundamentale, atît în demersul 
ştiinţific, cît, mai ales, în formularea 
concluziilor cercetării; Roesler 
susține o migraţie tîrzie a românilor 
din Peninsula Balcanică în nordul 
Dunării, anume după stabilirea 
ungurilor în Transilvania (secolele al 
XII-lea — al XIII-lea), în vreme ce 
Philippide vorbeşte despre o 
migraţie din sud cu începere din 
secolul al VI-lea. Trebuie precizat şi 
faptul, puţin cunoscut, că mai ales în 
prelegerile universitare despre 
Originea poporului român şi a 
limbii române, Philippide combătea 
politizarea acestei probleme ştiinţifice 
şi culturale: "În mijlocul tuturor 
străduinţelor unor popoare mai nouă 
de a ne arunca, întocmai ca pe o 
minge, cînd de-a dreapta, cînd de-a 
stinga Dunării, noi am putea invoca 
chiar numai acele slabe mărturii 
istorice..., din care se vede că de la 
romani pînă astăzi românii se găsesc 
răspîndiţi ca păstori, războinici şi 
nesupuşi vreunei stăpiniri pe imensul 
teritoriu de la Carpaţii nordici pînă 
în Peloponez, de la Marea Adriatică 
pînă în mijlocul Voloniei, se găsesc 
răspîndiți adică pe acel teritoriu pe 
care ginta cea mare a tracilor, cea 
mai numeroasă după a indienilor, în 
credinţa lui Herodot, a fost răspîndită 
totdeauna” (5). 

Rezultatele cercetărilor ulterioare 
(mai ales arheologice) au infirmat 
parţial concluzia lui Philippide. Dar 
aşa cum astăzi nimeni nu mai poate 
susţine cu argumente convingătoare 
numai originea suddunăreană a 
românilor, tot aşa, nici obîrşia 
exclusiv norddunăreană nu se 
confirmă. De altfel, erorile lui 
Philippide au fost corectate în cele 

mai mici detalii de discipolul său 
G.Ivănescu, în Istoria limbii române 
(laşi, 1980, dar şi mai înainte), ca şi 
de alți cercetători (lingvişti, istorici, 
arheologi, etnografi). Insă munca 
acestora a fost înlesnită tocmai de 
Originea românilor, care a pus mai 
toate problemele referitoare la acest 
subiect dificil al istoriei româneşti, 
care a adunat şi a sistematizat un 
volum enorm de fapte de limbă 
română, deschizînd astfel căile de 
soluţionare a multor chestiuni. 

Volumul al doilea al Originii 
românilor (Ce spun limbile română 
şi albaneză) conţine o amplă istorie 
a sunetelor și a formelor româneşti. 
Este urmărită evoluţia fiecărui sunet 
şi a fiecărei forme în toate dialectele 
limbii noastre, începînd cu 
dacoromâna şi  sfirşind cu 
istroromâna. Intreaga construcție este 
extrem de solidă şi bine articulată. 
Iorgu Iordan (6) aprecia că aici 
lingvistul ieşean “atinge maximum de 
originalitate în chestiunea stabilirii 
valurilor de migraţie a românilor”. 
Diversele dislocări sînt urmărite de 
Philippide cu o precizie matematică. 
El se serveşte în acest scop de 
rezultatele obţinute în urma cercetării 
comparative a sunetelor limbii 
române. Ca suport teoretic al acestui 
impunător edificiu, Philippide a 
folosit conceptele de bază de 
articulaţie şi bază psihologică drept 
principale cauze de schimbare şi de 
evoluţie a limbii, concepte pe care le 
va prelua şi G.Ivănescu în scrierile 
sale de istorie a limbii. 

In monografia amintită, I.lordan 
consideră că “opera lui Philippide 
despre originea poporului român este 
națională în cel mai înalt şi mai 
frumos înţeles al cuvîntului"(7). lar 
G.Ivănescu, în lucrarea Alexandru 
Philippide. Omul şi opera,(8) 
aprecia că “Philippide a reuşit să ne 
dea o operă de o importanţă capitală, 
atit pentru cultura românească, cit 
şi pentru istoriografia şi lingvistica 


secolului al XX-lea... Lucrarea e în 
fond o capodoperă a ştiinţei”. 

Însă cele aproape 2.000 de pagini 
ale ei sînt greu de citit. Şi dacă 
"specialistul" român nu-şi mai găseşte 
răgaz să ostudieze, el trebuie să ştie 
că Originea românilor de 
A.Philippide reprezintă — datorită 
seriozităţii cu care este alcătuită — o 
sursă bibliografică de prim rang 
pentru lingviştii şi istoricii străini care 
cercetează sud-estul european, dar 
care, nefiind avertizaţi asupra 
limitelor lucrării, preiau şi aspectele 
depăşite ale acesteia. Se întîmplă 
uneori ca, fie din neîntelegerea 
corectă a teoriei în ansamblul ei, fie 
din aceleaşi rațiuni politice care au 
întunecat, în toate timpuriie, şi unele 
minţi luminate ale lumii, să fie 
preluate trunchiat, deformat sau 
tendențios numai aceste aspecte ale 
teoriei lui Philippide. (Vezi, de pildă, 
lucrările lui Gottfram Schramm, 
apărute în ultima vreme). De aceea 
s-ar impune reeditarea Originii 
românilor, cu toate amendările și 
actualizările necesare, păstrîndu-se 


totodată stilul exhaustiv şi obiectiv al 


autorului ei. Prin această între- 
prindere, extrem de dificilă, 
cercetătorii români ar putea oferi o 
probă de competenţă, libertate și 
curaj, o lecţie prin care să se 
demonstreze că nimic nu poate fi mai 
fecund și mai durabil ca adevărul. 

4, O istorie propriu-zis a limbii 
române Philippide a făcut ia cursurile 
sale de Filologie română, pe care 
le-a predat studenţilor ieşeni între 
1893-1933: Originea poporului 
român şi a limbii române, Latina 
populară, Istoria sunetelor 
româneşti şi Istoria formelor 
româneşti. Între aceste cursuri 
universitare şi Originea românilor 
există o strînsă legătură; sînt identice 
pasaje întregi; dar sînt şi diferențe 
provenite, pe de o parte, din 
reducerea, în prelegeri, a exemplzior, 
iar, pe de altă parte, din completarea 


cu noi capitole şi, de aici, din 
reorganizarea materiei. Şi publicarea 
acestor texte poate aduce mari servicii 
lingvisticii româneşti, aflate în 
oarecare impas, mai ales sub aspectul 
studiului său diacronic. 

5. În noiembrie 1897, cu puţin 
timp înainte de a-l alege membru 
corespondent, Academia Română îi 
încredințează lui Philippide alcătuirea 
Dicţionarului limbii române. Pentru 
redactarea acestuia, el a studiat marile 
lucrări lexicografice europene, şi-a 
lămurit principiile de alcătuire a 
dicționarelor de prestigiu şi a 
ambiţionat să realizeze o operă 
comparabilă cu acestea. Ajutat de 
cîțiva colaboratori (Simion Florea 
Marian, Jan Urban Jamik, G.Ibrăileanu, 
C.Botez şi I.N.Popovici), Philippide, 
în numai opt ani, a întocmit 
bibliografia de bază a dicționarului, 
a adunat peste 600.000 de fişe, a 
elaborat normele şi modelul de 
realizare a Dicţionarului Academiei 
şi a redactat 11.280 de pagini, e drept, 
unele dintre ele incămplete.(9) Însă, 
la un moment dat, între lingvistul 
ieşean şi Comisia dicționarului a 
izbucnit un conflict, generat, în 
primul rînd, de volumul mare al 
lucrării și, implicit, de ritmul 
elaborării acestuia. Philippide cerea 
un timp în plus pentru finalizare (încă 
vreo zece ani), căci el voia, conform 
înțelegerii iniţiale, să facă un dicționar 
tezaur, "un Littre” al românilor. 
Academia, marcată de numeroasele 
amînări ale lui Hasdeu pentru 
Etymologicum Magnum Romaniae, 
nu mai avea răbdare. De aceea i-a 
cerut autorului să renunțe la tratarea 
unor categorii de cuvinte, în special 
la neologisme. A urmat un lung și 
obositor şir de discuţii.(10) Conflictul 
s-a agravat cînd Academia i-a cerut 
lui Philippide — ca soluție unică — 
să redacteze mai întîi rezumatul şi 
apoi opera întreagă. Pus în faţa unei 
asemenea anomalii logice şi 
ştiinţifice, savantul ieșean refuză 

continuarea discuţiei. În aceste 
condiții, în 1906, Academia îi retrage 
însărcinarea redactării dicționarului, 
încredințîndu-l, în acelaşi an, unui alt 
mare lingvist român, Sextil Puşcariu. 
Această măsură, izvorită, pe de o 
parte din veşnica grabă a românilor 
de a recupera neîmplinirile cauzate de 
istorie, grabă, cum aprecia 
Philippide,(11) "devenită dogmă în 
această țară: fie şi prost numai să fie 
mai răpede”, iar pe de altă parte, 
hrănită de forța devastatoare a 
orgoliilor şi a invidiei, care a 
subminat adesea opera culturală a 
românilor — a fost fatală atît pentru 
Academia Română, cît şi pentru 
Dicţionarul ei, căci, iată, şi astăzi, 
după o sută de ani, se mai lucrează 
încă ia redactarea Tezaurului limbii 
române. 

6. A.Philippide, ca om de cultură, 
a fost înzestrat cu puterea de a aprecia 
după cuviință lucrurile, lumea. De aici 
— crede lordan — şi scepticismul său 
față de știință: "Era conştient în tot 
momentul că oricit de înzestrat ar fi 
un om, opera pe care o poate el 
înfăptui este relativă şi, într-o măsură 
mai mare sau mai mică, 
pieritoare"”(12). Fireşte, acelaşi 
scepticism se extindea şi asupra 
propriei sale activităţi ştiinţifice. 
G.Ivănescu îşi aminteşte, de exemplu, 
că uneori Philippide se îndoia și 
asupra concluziei ultime la care se 
oprise în Originea românilor, 
precizînd că "nu trebuie socotită ca 
ceva absolut sigur"(13). Fără a fi fost 
un agnostic, el avea conştiinţa 
limitelor puterii minţii omeneşti, mai 
ales cînd ea se concentrează asupra 
domeniilor umanistice, unde 
concluziile, chiar cînd sînt rezultatul 
unui demers științific documentat şi 
onest, cu greu pot fi considerate ca 
ultime şi nereinterpretabile. 
Edificator este în acest sens următorul 
pasaj din Principii...: “Lipsa de 
țărmurire hotărită a principiilor de 
noi studiate nu trebuie pusă pe 

socoteala vreunei nedescoperiri a 
adevărului care ar sta în ceva precis 
şi lustruit ca un diamant; toate 
preciziile şi lustrurile sînt semnele 
slăbiciunii minții de a pricepe 
adevărul, care este nebulos şi 
încurcat, şi, cînd vei auzi pe cineva 
hotărîind cu o dumnezeiască 
seninătate da ici, nu dincolo, să ştii 
că ai a face cu o întunecată 
inteligență, cu un fel de val al rîului 
universal, care bate mai mult spre 
goril decit spre om".(14) Insă 
modestia şi cumpătarea încetau în fața 
pretențiilor farsorilor ştiinţei. Stăpînit 
de obsesia maioresciană (fusese 
junimist doar!) că totul trebuie 
recreat, luat de la capăt, Philippide a 
intrat în cultura românească cu 
hotărîrea izvorîtă şi din nevoile 
sociale şi culturale reale — de a 
contribui la edificarea unei lumi noi. 
In acest scop, el a intenţionat chiar, 
prin 1892, să înființeze "o asociație 
de oameni de treabă”, care să-i adune 
pe "toți cei sătui de vorbe goale, de 
reclame electorale, de lux calic, de 
scumpete, de descurajare şi de alte 
rele care  bintuiesc țara 
românească ".(15) Ura “increderea 
oarbă şi neîntemeiată pe nimic în 
propriile forțe, morga pe care de 
obicei ştiu s-o aibă tocmai oamenii 
de pseudoştiinţă, lipsa de spirit critic 
şi de bun simţ, farsa şi opereta cu 
aparențe de seriozitate, mai scurt... 
forma fără fond. "(16) Articolele 
Idealuri, Specialistul român, Un 
specialist român la Lipsca, Cum se 
apără specialistul român, publicate 
în "Convorbiri literare” sau "Viața 
românească", reviste la care lingvistul 
ieşean a colaborat curent, ni-l 
dezvăluie pe polemistul Philippide. 
În aceste adevărate fiziologii, — 
pornind de la ideea că numai o critică 
obiectivă şi severă poate îndrepta răul 
social —, el nu cruţă nici pe Rege, 
nici Academia, nici școala şi nici pe 
oamenii iluştri ai vremii. Că a fost 
uneori excesiv, se ştie, dar cum ar fi 

putut să ierte greşeala Philippide, care 
vedea în intelectual (în savant, 
profesor universitar sau secundar, în 
magistrat, doctor ori politician) o 
ființă ideală, energică și înzestrată dar 
modestă, capabilă să revigoreze o 
naţiune în momentele ei de criză? 
Faţă de omul simplu sau față de 
tînărul în formare Philippide 
socotea că are numai îndatoriri şi 
obligaţii: de a-l lumina, de a-l 
emancipa, de a nu-l minți sau 
nedreptăţi, de a nu-l dezamăgi. 
Pentru Philippide, viața omului de 
cultură constituie, în general, 
barometrul stării morale a unei 
naţiuni: "Savantul român oglindeşte 
societatea românească, spunea el; 
Cum e țara şi savantul!” (17) 

De aceea consideră el că ţara 
însăşi, ce suferea şi pe atunci de 
"boala drojdiilor”, trebuia refăcută. 
"Ce să faci? - se întreba Philippide . 
Să aştepţi pînă se vor linişti 
drojdiile?... Limpezirea are să vie 
sigur de la sine prin acțiunea lentă a 
milioane de voinţi. Dar tu, care ai o 
mai puternică voință de cheltuit în 
această viaţă, vei putea sta cu minele 
în sîn? Ori vei apuca poate cu o mînă 
uriaşă toată această comedie şi o vei 
limpezi cu sila? Nebunească 
încercare!” (18) Soluţia oferită de 
Philippide acum o sută de ani ar 
putea fi şi astăzi salvatoare, cum a 
fost şi atunci. Dar oare, în 
conştiinţele noastre, mai poate avea 
ecou cuvîntul lui Philippide?: "Tu, 
oricare vei fi avind un grăunte de 
iubire pentru bine, pleacă-ţi capul şi 
scutură de pe talpele picioarelor tale 
tot colbul prefăcătoriei şi al 
minciunei. Umileşte-te întii şi atunci 
vei avea destul curaj pentru a înghiți 
năduful batjocorei, căci tu trebuie să 
pui, prin exemplul tău, bazele unei 
mici clădiri care se va mări şi va 
cuprinde în sine o lume mai regulată 
şi mai bună. Şi apoi, nu fi prefăcut, 
nici mincinos, căci de acolo purced 
toate nenorocirile. 

Spune greşala unde o vezi, chiar 
de vei vedea-o la fratele tău ori la 
copilul tău; nu te face bogat cînd eşti 
sărac, nici învăţat cind eşti prost; nu 
te ruşina de a spune lipsurile tale şi 
de a întreba pe altul dacă nu ştii 
singur. Pentru ce atita fum, atita 
paradă, atita laudă, atita umflare în 
pene, parcă te-ar fi făcut D-zeu din 
alt lut decit pe ceilalți oameni? 
Pentru ce această podoabă cu sticle 
false pe care vrei să le treci drept 
diamante, apoi acest gest nefiresc 
care te sluteşte, aceşti ochi prea 
fioroşi, acest glas care ţipă prea tare? 
Nu poți să vorbeşti, să umbli, să 
priveşti fără strimbături, fără gust de 
a da lumei cine ştie ce idei grozave 
despre tine? O, cîntăreşte-ți puterile 
şi vezi-le cît sînt de păcătoase! Motive 
să se îngimfe n-are nimeni, cu atit mai 
puţin tu. Pentru aceea nici nu lua 
sarcini pe care nu le vei putea duce 
în spinare, oricite foloase, oricite 
ademeniri ţi s-ar primbla pe 
dinaintea ochilor. Nebun că eşti au 
să-ți zică poate, prost te vor numi 
desigur, dar ce-ţi pasă cînd tu-ţi vei 
petrece viața pentru adevăr, pentru 
cel mai nobil scop, pentru cel mai 
frumos ideal; şi cum ai îndrăzni să 
tinzi la acest adevăr, cînd tu singur 
ai fi o minciună de sus pînă jos, cînd 
de la început ţi-ai tăia calea care 
conduce la dinsul, închizîndu-te într-o 
îngîmfare fără margini, într-un 
excluzivism stupid şi într-o iubire 
nebunească de clică, orb asupra 
defectelor prietenilor tăi, orb asupra 
calităților duşmanilor tăi? Ce-ţi pasă 
că vei trece drept nebun cînd vei 
vedea — şi sigur vei vedea, căci 
numai această muncă este folositoare 
societății şi oricare lucru folositor 
prosperează —  înmulţindu-se 
numărul acelor oameni, care nu 
pentru fumul trecător al favoarei unei 
clice, nici pentru foloasele scurte şi 
scump plătite ale unei politici 
echilibriste, ci pentru răspîndirea 
iubirei de adevăr lucrează şi pentru 

formarea unei opinii publice, unde 
valoarea individului să fie prețuită 
după folosul adus tuturor. In afară 
de adevăr nu există folos. 

Deci, tu, oriunde te-ar împinge 
gustul, spre muncă liniştită ori spre 
zguduiri violente, spre aflarea 
vechiului adevăr ori spre punerea în 
practică a vreunor principii 
nerealizate pînă astăzi, spre negoț, 
spre lucrarea pămîntului, spre 
răsfoirea migăloasă a filelor 
îngălbenite, să ştii că toată munca ta, 
toată silința ta, este în vînt zvirlită, 
cită vreme minciuna, gustul de a te 
arăta mai mult decit eşti într-adevăr 
ti-ar întuneca mintea cu negurele 
sale. Umileşte-te, prin urmare, nu fi 
prefăcut, nici mincinos — iată ținta 
la care trebuie să te îndrepti mai 
înainte de toate!"(19) 


NOTE: 


l. Vezi Prefaţa ediției Alexandru 
Philippide, Opere alese (îngrijită de 
G.Ivănescu şi Carmen-Gabriela Pamfil), 
Bucureşti, 1984, p. VI. 


2. Vezi Originea românilor, vol. l, p. 
658. 


3. Ibidem, p. 706, cf. 755-756. 
4. Ibidem, p. 694-695. 


5. Originea poporului român şi a limbii 
române ms. (caiet studențesc). 


6. În monografia Alexandru 
LPhilippide, Bucureşti, 1965, p. 100. 


7. Ibidem, p. 109. 


8. Manuscris păstrat la Filiala laşi a 
Academiei Române, f. 251-252. 


9. Din fericire, pentru noi tofi, 
manuscrisul dicționarului lui Philippide nu 
s-a pierdut — cum s-a crezut o vreme —, ci 
el există şi se află la Biblioteca Filialei laşi 
a Academiei Române. 

10. Pentru amănunte, vezi Scrisori către 
Ioan Bianu (ediţie îngrijită de Marieta şi 
Petre Croicu), vol. III, Bucureşti, 1976, p. 
259-350 şi Carmen-Gabriela Pamfil, 
Alexandru Philippide şi Dicţionarul limbii 
române al Academiei, în "Limba română” 
(Bucureşti, XXX, 1981, p. 487-497. 

1]. Vezi Specialistul român, în "Viaţa 
românească”, 17, 1907, p. 429-430. 

12. În broşura Comemorarea lui 
Alexandru t. Phi'igpide, laşi. 1934, p. 16. 


13. În monografia citată, f. 304. 
14. Principii de istoria limbii, în Opere 
alese. p. 200. 


15. Vezi Alexandru Philippide în dialog 
cu contemporanii (ediție îngrijită de 
Gh.Oprişan), Bucureşti, 1984. vol. I. p. 51. 

16. Vezi I. lordan, Comemorarea... p. 17. 


17. Vezi Specialistul român, p. 237. 


18. Vezi Idealuri, în "Convorbiri 
literare”, XXV. 1893. p. 319. 19. Ibidem, p. 
319-320. 


Reflexe ale eternităgii 


"Si păianjenul ţese, dar cu pînza 
lui nu se fac haine", spune un prov- 
erb de-al nostru. Vorbim şi noi, dar 
nu ne îmbrăcăm cu adevărat gîndul, 
de vreme ce vorbim fără înșelesul mai 
adînc şi mişcător al cuvintelor. Poate 
adesea nici nu ne gîncim cu adevărat 
gîndul. 


Constantin NOICA 


Cam vorbim, cam. scriem 


Dr. Alexei PALII 
Chişinău 


CE "FOLOSIM" ŞI CE 
NU 'FOLOSIM'? 


În ultimul timp verbul a folosi e 
utilizat foarte des, cu sensuri improprii 
intrînd în unele îmbinări nefireşti 
limbii române. Bunăoară, de multe ori 
putem auzi că cineva foloseşte alcool. 
De regulă, acest mod de a spune 
aparţine intelectualilor, în special 
medicilor, poliţiştilor şi altor 
specialişti care, în virtutea funcţiilor 
de serviciu, vin în contact cu 
consumatorii de alcool.- Expresia a 
folosi alcool e calchiată după modelul 
rusesc ynompe6namvb anKo20nb 
(cnupmnoe). În mod normal, în 
româneşte se spune a consuma alcool 
sau a face abuz de alcool. 

Îmbinarea a folosi alcool poate 
totuşi fi corectă, dar numai atunci cînd 
ea numeşte cazurile în care alcoolul 
este într-adevăr folosit aşa cum 
folosim un lucru, un instrument, un 
material. De exemplu, pentru 
curățirea utilajelor tehnicienii 
folosesc alcool. Sau alt exemplu: 
Preşedintele Ceauşescu folosea 
alcool pentru dezinfectarea mîinilor. 

În celelalte cazuri, după cum am 
mai arătat, vom spune a consuma 
alcool sau a face abuz de alcool. In 
popor pentru denumirea acţiunii de a 
consuma alcool (vin, rachiu, ţuică) se 
utilizează foarte multe cuvinte, sensul 
lor metaforic, uneori chiar poetizat, 
vorbind despre prezenţa permanentă 
a alcoolului, mai ales a vinului, în 
viaţa moldoveanuiui şi despre firea 

poetică a poporului nostru. Formula 
neutră şi cea mai frecventă este a bea 
(un pahar de vin). Alte formule 
poartă o coloratură stilistică, 
exprimînd nu numai acţiunea "pură" 
de a bea, ci şi alte acţiuni, fenomene, 
stări din contextul general în care se 
consumă alcool. De exemplu: 
expresia a închina un pahar de vin 
exprimă nu numai ideea de a bea, ci 
şi ideea de manifestare a respectului. 

O altă expresie, şi mai frecventă, 
este a cinsti un pahar de vin, care 
de asemenea are o încărcătură 
semantică suplimentară, exprimînd 
raporturile morale, de cinste, între 
oameni. Despre un om care a 
consumat mai mult alcool decît ar fi 
fost normal se zice că este... cinstit, 
închinat sau aghezmuit. 

Terminologia care exprimă 
pasiunile moldovenilor pentru vin şi 
rolul vinului în viaţa noastră (cel 
pozitiv, dar şi cel negativ) poate 
constitui subiectul unui studiu 
special. Or, în cazul de față am 
amintit doar cîteva posibilităţi de 
exprimare a ideii de a bea alcool, care 
i-ar ajuta pe vorbitori să evite 
utilizarea neadecvată a verbului a 
folosi. 

Acest verb — a folosi — îl mai 
întîlnim şi în alte situaţii nepotrivite, 
generate de influența limbii ruse. În 
limba rusă e normal să se spună, de 
pildă, nonb3yemca ycnexom, 
yeaaocenuem, NOROHCEHUEM, 
cnyuaem etc. Şi tocmai acest fapt a 
făcut ca unii vorbitori de limbă 
română să imite modelele ruseşti, 
ajungînd la expresii de tipul a se 
folosi de succes, de respect, de 
situație, de ocazie etc. Aceste 
îmbinări sînt străine firii limbii 
române, pentru că succesul, respectul 
etc. nu sînt obiecte materiale de care 
ne putem folosi. Româneşte vom 
spune corect a avea succes, a se 
bucura de respect, a profita (a 
beneficia) de situaţie, de ocazie. 


Cam vorbim, cam scriem 


CUM "NE 
INTEGRĂM"? 


În ultimul timp a devenit o modă 
să vorbim cu diferite ocazii despre 
integrarea noastră în economia 
europeană, în cultura europeană etc. 
Nu ne vom referi la acest subiect, 
lăsîndu-l pe seama specialiştilor, mai 
ales că pericolul unei adevărate 
integrări nu ne prea paşte. 

Vom reflecta doar asupra 
modului în care funcţionează verbul 
a se integra şi în special asupra 
regimului acestuia. Vorba e că în 
prezent atestăm în uz tocmai patru 
tipuri de recţiune a verbului a se 
integra. De exemplu: a se integra în 
economia Europei; a se integra la 
economia Europei şi a se integra 
economiei Europei. 

După cum vedem, din aceste 
tipuri de îmbinări trei sînt 
prepoziţionale. Spre deosebire de alte 
părţi de vorbire, prepoziţiile exprimă 
raporturi. Numărul de prepoziţii 
într-o limbă este incomparabil mai 
mic decît numărul tipurilor de 
raporturi din realitate, de aceea e 
normal ca o prepoziţie să exprime mai 
multe tipuri de raporturi. Observaţi 
în acest sens prepoziţia la: merg la 
şcoală, stău la masă, la cîntatul 
cucoşilor etc. Alteori constatăm o 
situaţie inversă, adică mai multe 
prepoziţii exprimă acelaşi raport. De 
exemplu: a cumpăra pe prețuri 
negociabile; a cumpăra la prețuri 
negociabile; a cumpăra cu prețuri 
negociabile. 

Această comportare a prepoziţiei 
face ca ea să aibă sensuri abstracte, 
uneori fără contururi clare, şi de aceea 
uşor confundabile. Fenomenul se 
extinde și asupra verbelor cu recţiune 
prepoziţională, făcînd ca utilizarea 
acestora să suscite dificultăţi. Aceasta 
este şi situaţia verbului a se integra. 

Care din cele patru tipuri de recțiune 
enumerate mai sus ar fi 
recomandabil? 

Fireşte, folosim cuvîntul a (se) 
integra doar atunci cînd avem de a 
face cu două sau mai multe obiecte 
care trebuie să formeze o integrare. 

Formula a se integra în am putea 
s-o utilizăm în cazul în care un obiect 
este încorporat (introdus, implantat) 
în alt obiect. Evident, în acest caz 
obiectul care încorporează trebuie să 
fie mai mare, mai important decît 
obiectul încorporat. Bunăoară, ar fi 
normal să spunem că noi ne integrăm 
în economia Europei, în economia 
României etc. Şi, dimpotrivă, ar fi 
greşit să afirmăm că economia 
Franţei s-a integrat în economia 
Republicii Moldova. Pentru că 
dimensiunile primei sînt mai mari 
decît dimensiunile celei de a doua. 

Formula a se integra cu am putea 
s-o utilizăm în cazul în care obiectele 
sînt aproximativ egale ca mărime sau 
importanţă. De exemplu: ţara 
(ministerul, şcoala) cutare şi-a 
integrat activitatea (economia, 
cultura) cu ţara cutare. Imbinarea 
a se integra cu se înscrie perfect în 
seria sistematică de tipul a se asocia 
cu, a se întovărăși cu etc. 

Îmbinarea a se integra plus un 
nume în dativ (de exemplu, a se 
integra culturii, economiei etc.) e 
mai puţin răspîndită, fiind 
marginalizată de celelalte două, fapt 
care ne face să credem că are mai 
puţine şanse de a supravieţui. 

Construcţia a se integra la, care 
a apărut probabil prin analogie cu a 
se alinia la, ni se pare aberantă şi de 
prisos. 

Deci, să fim atenţi la modul cum 
"ne integrăm”, că Europa ne aşteaptă. 


Onomaatică 


Dr. Anatol 
EREMIA* 


Chişinău 


REGLEMENTAREA 
ONOMASTICII 
NAŢIONALE 


Legislaţia lingvistică în vigoare 
cuprinde şi norme privind onomastica 
naţională, ortografierea şi transcrierea 
numelor proprii geografice şi de 
persoane.  Legiferarea scrierii 
toponimelor şi antroponimelor în 
formele. lor tradiționale şi corecte 
constituie o realizare marcantă în 
condițiile actuale locale. 

Se ştie că politica celor două limbi, 
precum şi teoria bilingvismului, 
promovate cu impertinență pînă 
odinioară în republică, şi-au lăsat 
amprentele nefaste şi în domeniul 
onomasticii. Toponimele, numele 
noastre de locuri şi localităţi, au fost în 
mare parte denaturate pînă la 
imposibilitatea de a mai fi recunoscute. 
Pînă astăzi încă numele de persoane sînt 
notate în paşapoarte şi în celelalte acte 
personale cu forme străine, adaptate, 
mutilate. 

Legile limbii prevăd reglementarea 
şi ocrotirea fondului onomastic național, 
dar, cu părere de rău, aceste legi nu sînt 
totdeauna şi pestotlocul respectate. 
Deaceea în anul 1993, printr-o dispoziţie 
a Guvernului Republicii Moldova, a fost 
instituită Comisia Republicană pentru 
Reglementarea şi Ocrotirea Onomasticii 
Naţionale, sub preşedinţia 
academicianului Silviu Berejan. 
Comisia în cauză e chemată să 
supravegheze şi să asigure, în măsura 
posibilităților, transpunerea în viață a 


legilor limbii, avînd ca funcţii principale 
coordonarea activității ştiinţifice cu 
caracter practic-aplicativ, efectuarea 
lucrărilor de expertiză şi consultaţii în 
domeniul onomasticii. 

În cursul anului trecut Comisia a 
examinat şi a adoptat mai multe 
recomandări şi decizii, precum şi unele 
documente şi demersuri ce au fost 
expediate factorilor de decizie. 
Preşedintelui Parlamentului Republicii 
Moldova i-a fost adresat un memoriu, 
prin care era informat despre starea de 
lucruri în domeniul respectiv, 
solicitîndu-se o colaborare a Comisiei 
cu structurile departamentale ale 
Guvernului în problemele reglementării 
onomasticii. În documentul respectiv s-au 
făcut recomandări în ceea ce priveşte unele 
remanieri în actuala nomenclatură topică a 
republicii. S-a propus între altele: 

1) Pentru o serie de localităţi cu nume 
străine limbii şi tradiţiilor toponimice 
locale să li se substituie denumirile în 
corespundere cu legislaţia lingvistică în 
vigoare. Se are în vedere renominarea 
unor localităţi de tipul Comisarovca, 
Crasnîi - Octeabri,  Crasnaia 
Bessarabia, Iantarnoe, Iliciovea, 
Ivanovca, Rassvet, Solnecinoe, 
Uiutnoe, Zviozdocica. Nume banale, 
perimate, odioase. 

2) Pentru localitățile renominate în 
perioada sovietică să se revină la numele 
lor tradițional-istorice: Balanu Vechi 
pentru Malinovscoe, Cîrlăneni pentru 
Cotovscoe, Crihana Nouă pentru 
Lebedenco,  Cuza-Vodă pentru 
Dimitrova, Geamăna pentru 
Crasnoarmeiscoe, Ghica-Vodă pentru 
Miciurino, Mihai Bravul pentru 
Mihailovca etc. 

3) Pentru unele nume de localități să 
se precizeze formele lor autentice 
funcționale. E vorba de toponimele cu 
mai multe forme de circulație în limbajul 
populaţiei locale: Gvozdova sau 
Gvozdu, Hligeni sau Hlingeni, Pîrliţa 
sau Pîrliți, Pohoarna sau Pohoarne, 
Sverida sau Svirida, Vişiniovca sau. 
Vişineşti. 

Modificările şi precizările respective 
îşi vor. găsi reflectare în Indicatorul 

numelor de localităţi, care se află acum 
în curs de elaborare şi care va sta la baza 
noii diviziuni teritorial-administrative 
după principiul organizării spaţiului 
republicii în comune şi judeţe. 

De asemenea, au fost aprobate cîteva 
circulare ulterior trimise executivelor 
locale (comunale) chemate să inițieze și 
să dirijeze acţiunile în vederea 
reglementării toponimiei în planul celor 
trei aspecte menţionate. Profităm de 
ocazie şi ne adresăm primarilor şi 
preşedinţilor consiliilor raionale să 
contribuie eficient la desfăşurarea 
activității în scopul restabilirii şi 
reglementării onomasticii româneşti. 
Documentaţia în problema dată 
(demersul şi decizia primăriei, aprobarea 
executivului raional) se va expedia pe 
adresa Parlamentului republicii. 

S-a discutat şi problema 
corectitudinii numelor de persoane, în 
special chestiunea cu privire la notarea 
numelor şi prenumelor în actele 
personale ale cetățenilor republicii 
(certificate de naştere, paşapoarte ctc.). 
O problemă deosebit de importantă în 
momentul de față, cînd se intenționează 
a se pune în circulaţie noile paşapoarte. 
Se cere făcută remarca aici, de altfel e 
lucru deja cunoscut, că formula de 
nominaţie personală va include nu trei 
termeni (numele de familie, prenumele 
şi prenumele tatălui), ci doar două 
componente — numele (de familie) şi 
prenumele. Toate celelalte informații 
referitoare la persoana dată vor fi 
imprimate pe o fişă aparte anexată la 
paşaport. 

Important este ca numele noastre de 
persoane să fie notate în actele oficiale 
cu formele lor tradiționale şi corecte, 
fireşti limbii române, şi nicidecum cu 
forme adaptate, denaturate. În acest scop 
vor fi consultate îndreptările şi 
îndrumarele metodice respective. 

Comisia de Onomastică în colaborare 
cu Departamentul de Stat al Limbilor şi 
Centrul Naţional pentru Standarde de 
Limbă au examinat şi aprobat şi o serie 
de alte recomandări şi dispoziţii, pe care 
le dăm aici publicităţii. În cursul anului 
1993 au fost examinate şi adoptate 
“Instrucţiunea privind ortografierea 
numelor de persoane româneşti şi 
transliterarea din ruseşte a numelor 

neromâneșşti ale reprezentanţilor altor 
etnii" ("Moldova Suverană", noiembrie 
1993), "Recomandări cu privire la 
ortografierea şi transcrierea în limba 
română a numelor propri: de persoane" 
("Materna", aprilie 1993). O misiune de 
mare răspundere le revine aici 
specialiştilor antroponimişti, precum şi 
inspectorilor locali în probleme de 
limbă, învăţătorilor, funcţionarilor de la 
birourile de paşapoarte şi evidenţă a 
populaţiei, care vor efectua o muncă 
intensă şi anevoiasă de lămurire şi de 
informare a cetățenilor asupra 
corectitudinii şi formelor recomandate 
ale numelor de persoane. 

Se ştie de pe acum că unii cetăţeni 
vor insista asupra variantelor 
antroponimice  nerecomandabile, 
dialectale, locale, arhaice sau de-a 
dreptul greşite: Andronatii, Ceban, 
Cebotari, Decusari, Plaţînda, Rotari, 
Vasilati, Zosean etc. În aceste cazuri 
cetățenii vor fi informaţi şi consultaţi în 
ceea ce priveşte corectitudinea 
antroponimelor. Persoanele respective 
trebuie să fie conştiente de alegerea 
făcută, doleanţa lor confirmînd-o 
documentar (printr-o declaraţie sau 
cerere). Şi în această problemă a fost 
adoptată o hotărîre, prin care se propune 
ministerelor şi departamentelor să 
supravegheze perfectarea actelor 
respective sub aspectul ortografierii şi 
transcrierii în limba română a numelor 
de persoane. 


DECIZII NECESARE 


Pe parcursul anilor 1993-1994 
Departamentul de Stat al Limbilor, 
Comisia  Republicană pentru 
Reglementarea şi Ocrotirea Onomasticii 


“Naţionale şi Centrul Naţional pentru 


Standarde de Limbă au adoptat o serie 
de hotărîri menite să contribuie la 
restabilirea şi reglementarea onomasticii 
naţionale. 


Cu privire la structura şi modul de 
aplicare a formulei oficiale de 
nominație personală în limba română 


Ortografierea numelor proprii de 
persoane este o problemă de mare 
actualitate, mai cu seamă în prezent, 


Onomastică 

cînd se întocmesc listele viitorilor 
posesori de Bonuri Patrimoniale, se 
perfectează textul unor documente şi 
acte de tip nou (paşapoarte, certificate 
de privatizare etc.). Mult discutată în 
Republica Moldova rămîne structura şi 
modul de aplicare a formulei oficiale de 
nominaţie personală.: Departamentul de 
Stat pentru Privatizare a fost informat la 
timp asupra chestiunii în cauză. Unele 
disensiuni în acest plan totuşi mai apar. 

Aducem la cunoştinţa organelor 
administraţiei publice, conducătorilor de 
întreprinderi, instituţii şi organizații 
următoarele: 

1. Antroponimia românească actuală 
dispune de o singură formulă oficială de 
nominaţie personală, alcătuită din două 
elemente componente: nume de 
familie + prenume. De ex.: Bejenaru 
lon, Oprea Serafim, Măgureanu Ana 
etc. (A se vedea şi art. 26 al Legii "Cu 
privire la funcţionarea limbilor vorbite pe 
teritoriul Republicii Moldova".) | 

2. Formula oficială de nominaţie 
personală se aplică în toate documentele 
şi actele oficiale ale cetățenilor Republicii 
Moldova, inclusiv ale persoanelor de alte 
naţionalităţi, care au adoptat cetăţenia 
Republicii Moldova. De ex.: Potapov 
Ivan, Stefanic Vasili, Abaşidze Grigol. 

3. În anumite cazuri prenumele poate 
anticipa numele de familie: ion Bejenaru, 
Serafim Oprea, Ana Măgureanu, Ivan 
Potapov, Vasili Stefanic etc. 

10.11.93 


Cu privire la transcrierea în limba 
română a unor nume geografice de 
circulaţie internațională 


În presa periodică şi în alte publicaţii 
de limbă română se constată divergențe 
în ceea ce priveşte transcrierea numelor 
geografice de circulaţie internaţională. 

Pentru a nu complica comunicarea şi 
a nu deruta cititorii, e necesar să se aplice 
principii unice de transcriere a numelor 
proprii geografice. Normele actuale 
prevăd în acest sens redarea numelor 


topice respective sub formele lor. 


originare, în conformitate cu grafia 

limbilor din care au fost preluate, ţinîndu- 
se cont totodată şi de particularităţile-de 
scriere din limba noastră. 

Deoarece înmuierea consoanelor 
finale nu reprezintă în fenomen specific 
limbii române, grafemul b (semnul moale) 
nu va fi redat la transcrierea numelor 
geografice slave. În denumirea ţării 
Bielarus, de exemplu, nu se va transcrie 
grafemul b, dar se va păstra în scris 
semivocală i din silaba iniţială. Deci, se 
va scrie şi se va rosti Bielarus. Fără i 
final se scriu şi alte denumiri cu structura 
fonetică similară: Anadiîr, Astrahan, 
Kazan, Reazan, lampoi, larosiavi, 
Ovidiopol, Simferopol, Stavropol, 
Ternopol ş.a. 

O problemă de grafie ridică şi notarea 
c (ce) şi respectiv k (kapa) în numele 
geografice străine. Normele actuale 
recomandă: 

— cu c (ce) se scriu denumirile din 
limbile care folosesc grafia latină, dacă 
conţin acest grafem: Canada, Columbia, 
Congo, Costa Rica, Cuba; 

- cu.k (kapa) se scriu denumirile din 
limbile care folosesc scrisul chirilic 
precum şi cele din limbile cu grafie lati =; 
dacă astfel sînt notate în idiomurile de 
origine: Karaganda, Karakum, Kiev, 
Kursk, Kalahari, Kenia ş.a. Excepţie fac 
numele geografice străine cu scriere 
tradițională în limba română, care se 
notează cu c (nu cu k): Cracovia, 
Crimeea, Moscova. 

15.11.93 


Cu privire la utilizarea pe 
teritoriul Republicii Moldova a 
formelor oficiale unice ale 
toponimelor Chişinău, Bălți, Cahul, 
Dubăsari, Orhei, Soroca 


În documentele oficiale, în presa 
periodică şi în alte publicații se constată 
unele erori şi inconsecvenţe. în 
transcrierea numelor topice româneşti. 
Astfel, denumirile oraşelor Chişinău, 
Bălți, Cahul, Dubăsari, Orhei, Soroca 
sînt redate în limba rusă ca şi mai înainte 
în formele lor adaptate şi denaturate. Or, 
acest lucru generează confuzii şi 
neînțelegeri, derutează cititorul, complică 


Onomaatică. 


comunicarea. Fără a mai vorbi de faptul 
că prin aceasta se neglijează legislaţia 
lingvistică, în special articolul 24 din 
Legea "Cu privire la funcţionarea limbilor 
vorbite pe teritoriul Republicii Moldova”, 
conform căruia localitățile şi alte obiecte 
geografice au o singură denumire sub 
forma ei corectă din limba română. 

Redarea adecvată în forma originară, 
unificarea şi standardizarea numelor 
constituie unul din principiile de bază ale 
normelor internaţionale de transcriere 
dintr-o limbă în alta. E necesar, prin 
urmare, ca pe teritoriul Republicii 
Moldova, în toate limbile populațiilor 
conlocuitoare, să se utilizeze o singură 
formă oficială a denumirii oraşului 
Chişinău ca şi ale altor oraşe din 
republică, transcrise fiind în celelalte limbi 
cu mijloacele grafice proprii: 

Chişinău — rus. Knwunay, ucr. 
Kiwiney ‚bulg. KmwuuHby, găg. Kişinău. 

Pentru celelalte oraşe menţionate 
recomandăm următoarele forme de 
transcriere: 

Bălţi — rus. Banub, ucr. Benub, 
bulg. Bbnub, găg. Bălți; 

-© “Cahul — rus. Kaxyn, ucr. Kaxyn, 
bulg. Kaxyn, găg. Kahul; 

Dubăsari — rus. Ay63cans, ucr. 
[y6ecapv», bulg. Ay6wbcapb», găg. 
Dubăsari; 

Orhei — rus. Opxea, ucr. Opxeň, 
bulg. Opxeň, găg. Orhey; 


Soroca — rus. Copoka,, ucr. 
Copoka, bulg. Copoka , găg. Soroka. 
20.X11.93 


Cu privire la transcrierea în 
limbile populațiilor conlocuitoare pe 
teritoriul Republicii Moldova a 
numelor geografice din România 


În conformitate cu normele 
internaţionale privind transcrierea 
numelor geografice dintr-o limbă în alta 
şi în scopul reglementării scrierii în limba 
română a numelor topice se'emite 
următoarea DISPOZIȚIE 

1. Numele geografice din România se 
ortografiază în limba oficială a Republicii 
Moldova, conform normelor ortografice 
în vigoare. De exemplu: Aiud, Alba-lulia, 


Argeş, Bacău, Baia Mare, Bistrița- 


Năsăud, Botoşani, Bucureşti, Buzău, 
Cîmpulung, Curtea de Argeş, Drobeta- 
Turnu-Severin, Focşani, Galaţi, iaşi, 
Lugoj, Medgidia, Ocna-Mureş, 
Oradea, Orăştie, Paşcani, Piatra- 
Neamţ, Poiana-Braşov, Rădăuţi, 
Rimnicu-Vilcea, Satu Mare, Sîngeorz- 
Băi, Slănic-Moldova, Tîrgu-Mureş, 
Tîrgul Secuiesc, Turnu-Măgurele, 
Valea Albă, Vălenii de Munte, 
Zimnicea ş.a. SI 

2. În limbile populațiilor conlocuitoare 
pe teritoriul Republicii Moldova numele 
geografice respective se transcriu cu 
ajutorul mijloacelor grafice proprii, la bază 
fiind puse formele lor originare şi corecte 
din limba română. De exemplu: 

AIUD — rus. Aron, ucr. Arog, bulg. 
AoA, găg. Aud l 

ARGEŞ — rus. Apaxew, ucr. 
Apaxew, bulg. Apaxew, găg. Arceş 

BACĂU — rus. Bakay, ucr. Bakey, 
bulg. Bakby, găg. Bakău 

BUCUREŞTI — rus. Bykypeuwurb, 
ucr. Bykypewirb, bulg. BykypewTb, găg. 
Bukureşti 

GALAȚI — rus. fanaub, ucr. 
Tanaupb, bulg. [anaub, găg. Galaţi 

IAŞI — rus. Awb, ucr. Awb, bulg. 


Awb, găg. Yaşi 

“PAŞCANI — rus. MawkaHb, 
ucr.NauikaHb, bulg. Mamkanb, găg. 
Paşkani 


SÎNGEORZ-BĂI — rus. CbiHmop3- 
B34, ucr. Cbinaxop3-Bea, bulg. 
Cbihpxop3-BbMA, găg. Sincorz-Băy 

VALEA ALBĂ — rus. Banea An65, 
ucr.Banea An6e bulg. Banea Anō», 
găg. Vala Albă j 

ZIMNICEA — rus. 3nmHnyaA, ucr. 
3imnius, bulg. 3nmHuus, găg. Zimnica 


10.1.94 


Cu privire la scrierea în limba 
română cu "c" şi "k" a numelor de 
persoane 


Normele ortografice în vigoare sînt 
neglijate uneori în publicaţiile actuale prin 
scrierea nediferenţiată a grafemelor "c" 
şi "k" în numele proprii de persoane. 
Problema aceasta apare mai cu seamă 

la notarea  antroponimelor în 
documentele oficiale şi actele de 
identitate personală (paşapoarte, bonuri 
patrimoniale, legitimaţii etc.). În scopul 
reglementării scrierii numelor de 
persoane în limba română se emite 
următoarea DISPOZIȚIE 

1. Cu "c" (ce) se ortografiază în limba 
română toate numele de persoane 
(prenumele, numele de familie), 
indiferent de proveniența lor lingvistică 
şi de apartenenţa naţională a posesorilor, 
aici fiind aplicat ca principiu de bază 
cetățenia persoanelor, dreptul lor juridic 
de a fi cetățeni ai Republicii Moldova. 
Exemple: Constantin Cărpineanu, 
Claudia Cazacu; Victor Carpov, 
Ecaterina Covaliov; Micola Colosenco, 
Lucheria Covalciuc; Nicolai Caminschi, 
Carmen Mazurchevici; Nicon Culacsiz, 
Domnica Capacii etc. 

2. Cu "k" (kapa) se scriu numele 
cetățenilor străini, din ţările în care se 
utilizează scrisul chirilic, precum şi din 
cele unde se foloseşte grafia latină (dacă 
numele respective conțin acest grafem). 
Exemple: rus. D. Kabalevski, N. 
Leskov, S. Mihalkov, N. Nekrasov, A. 
Puşkin; ucr. |. Kotlearevski, G. 
Skovoroda, T. Şevcenko; bulg. Gh. 
Karaslavov, V. Kolarov, Şt. Kostov; 
pol.J. Kurylowicz, A. Mickiewicz; 
ceh.J. Sladek; germ. G. Keller, J. 
Kepler; ung. G. Klapka, G. Lukacs; 
engl. H. Krebs, J. Skelton etc. 

NOTĂ: Se scriu cu "k" şi unele nume 
de persoane româneşti conform unor 
tradiții grafice mai vechi: M. 
Kogălniceanu, N. Kretzulescu. 


Cu privire la utilizarea în limba 
română a denumirii oraşului Tighina 
şi transcrierea acestui nume topic în 
alte limbi 


În presa periodică, în alte publicaţii 
pentru oraşul Tighina se utilizează uneori 
denumirea străină Bender. Informăm 
organele administrării publice, editurile, 
instituțiile mass-media că recomandabilă 
din punct de vedere normativ şi în plan 
tradițional-istoric este denumirea 
Tighina. Toponimicul apare menţionat la 

6 octombrie 1408, localitatea şi numele 
topic ca atare fiind însă mult mai vechi. 
O hartă de la 1339 consemnează în 
acest loc o staţiune vamală. Aici, la 
trecerea peste Nistru, a existat şi o mică 
fortificație. Denumirea reprezintă un 
nume topic preistoric, de origine geto- 
dacă. 

Numele Bender, de provenienţă 


“turcă, a fost impus uzului local de 


autoritățile țariste în sec.XIX, procedindu- 
se la aceasta în scopuri propagandistice, 
întru imortalizarea unor evenimente din 
istoria militară a Imperiului Rus. În 
conştiinţa neamului nostru s-a păstrat 
memorabilă peste veacuri şi a funcţionat 
neîntrerupt în graiul viu al poporului 
denumirea Tighina. 

În limbile populațiilor conlocuitoare pe 
teritoriul Republicii Moldova toponimul se 
va transcrie cu ajutorul mijloacelor grafice 
proprii, la bază fiind pusă forma autentică 
şi corectă din limba română: Tighina — 
rus. TuruHa, bulg. TuruHa, ucr. Tirina, 
găg. Tigina. 


Cu privire la reglementarea 
scrierii numelor de staţii ale căii ferate 
din Republica Moldova 


În publicaţiile periodice şi hărţi, în 
informaţiile audiovizuale se constată 
inconsecvenţe şi erori de scriere şi rostire 
a numelor de staţii ale căii ferate din 
Republica Moldova. În scopul 
reglementării toponimiei naţionale, întru 
unificarea scrierii numelor topice 
respective se stabilesc următoarele 
forme ortografice şi de transcriere: 


1. În limba română numele staţiilor 
de cale ferată se scriu conform normelor 
ortografice în vigoare: Abaclia, 
Alexăndreni, Bahmut, Basarabeasca, 
Bălți, Brătuşeni, Buciumeni, Bucovăț, 
Bulboaca, Cahul, Calfa, Camenca, 
Catranic, Căinari, Călăraşi, Cărbuna, 
Căuşeni, Ceadir-Lunga, Chircăieşti, 
Chişinău, Cimişlia, Cioc Maidan, 
Ciufleşti, Cobasna, Cobiîlnea, Comrat, 
Corneşti, Corten, Criva, Cuhureşti, 
Culmea, Donduşeni, Drochia, Etulia, 
Făleşti, Fîntînița, Floreşti, 

Gherşunovca, Ghindeşti, Greceni, 
Grinăuţi, Hagimus, largara, Joltai, 
Lipcani, Lipceni, Mateuţi, Mărăndeni, 
Mărculeşti, Medveja, Mereni, 
Naslavcea, Novosavițcaia, Ocnița, 
Pelinia, Petrești, Pirliţa, Pohoarna, 
Prut (Cania), Răuțel, Rediul Mare, 
Revaca, Rîbnița, Rogojeni, Scumpia, 
Sipoteni, Socoleni, Sofia, Stolniceni, 
Străşeni, Şoldăneşti, Taraclia, Tighina 
(Bender), Tiraspol, Tirnova, Țira, 
Unchiteşti, Ungheni, Varnița, Vatra 
(Ghidighici), Vălcineţ, Vărăncău, 
Visterniceni, Vulcăneşti, Zaim, Zioți. 


2. În limbile populațiilor conlocuitoare 
pe teritoriul Republicii Moldova numele 
staţiilor menţionate se transcriu, fiind 
utilizate mijloacele grafice proprii. Pentru 
limba rusă, de exemplu, se recomandă 
următoarele forme de transcriere: 
AGaknua, AnekcannpeHb, BacapaGacka, 
BaxmMyr, Bp3rymeHb, BykoBau, BynGoara, 
Byuymenb, B3nub, Bapnuua, Barpa 
(nanm), BncrepHuuetb, BynkaHeuurb, 
B3nunneu, B3p3nk3y, lepuynoBka, 
[uumeuTb,  [peuenb,  [puHayub, 
Donnywenb, [lpokua, Erynua, Xonraă, 
3anM, Inou», Kanpa, Kamenka, Karpanbik, 
Kaxyn, Knpkaeuirb, KnwnnHay, Ko6acHa, 
Ko6binna, Kompar, Kopneuurb, Kopten, 
Kpnaa, Kynma, Kyxypemurb, K3nHapvb, 
Kanapatub, Kap6yHa, K3yuenb, flunkaHb, 
Nunvenb, Mareyub, MenBexa, Mepene, 
MapkynewrTb, M3p3nnenb, Hacnasua, 
HosocaBuukaa, Oknuua, lMennnua, 
Nerpeurb, Noxoapua, Npyr (Kanna), 
Mbipnuua, Pesaka, Pennyn Mape, 
PoroxeHb, PbiOHuua, P>yuen, CunoreH, 
Ckymnua, Cokonenb, Codua, 
CTronHunueHb, Crp3weHb, Tapaknua, 
Turuna (Bennep), Tnpacnon, TbiphoBa, 
YnreHb,  YHKuTeLuTb,  Pnopeiurb, 
PbiHTbinuua, PaneuiTb, XapKUMYC, 
Lizipa, Wanbip-Ityura, Uumuuunus, ok 
Maia, Vybpnemrb, WonganewTb, 


Aprapa. 
20.02. 94 

Radu GYR 


MARELE CÎNTEC 


Aruncă-n foc caietele, maestre, 
viori şi harfe, una cîte una. 
Ascultă-arcuşul umbrelor pe struna 
lăuntrelor şi tainelor silvestre. 


Auzi şi oda nopții. Apoi luna 
cu flaute de fildeş la ferestre, 
albastrele fintînilor orchestre 
şi goarnele genunilor: furtuna, 


şi clopotele mărilor în spume 
cu mii de limbi şi sute de pedale... 
Dar cel mai.mare cîntec de pe lume 


irumpe-n imnul vieţii triumfale, 
ce nu încape-n strofe şi volume 
şi nici în orgi profunde şi chimvale. 


Tajo terminologic 


Alexandru 
GROMOV 


Chişinău 


BOMBONICA DE 
DUPĂ GRILAJ 


Nu ştiu, poate că în ultimul timp 
s-o fi descotorosit fosta mea colegă 
de acel cuvinţel, — deşi slabă 
nădejde... . 

Şi cînd te gîndeşti că avea patru 
clase de liceu! Dar după ele, ca şi 
atiîția alţii, îşi îndreptase naivii paşi 
spre Facultatea Valorilor Prohibite, 
căci aşa o poreclisem. Facultate de 


la catedrele căreia se declara sus şi 


tare că aici la noi, în R.S.S.M,, nu 
există şi nici nu poate exista limba 
română, iar cea de peste Prut e şi ea 
de origine slavă. Prin urmare, erau 
interzise cuvinte şi expresii, scriitori 
şi savanţi, epoci întregi din istoria 
culturii. Printre substantivele prohibite 
figura şi inofensivul (ba pe atunci chiar 
şi fidelul aliat!) "chinez", înlocuit fără 
drept de apel cu chitaian. Au trecut 
ani, lucram împreună la editură, 
obedienţii chitaieni se transfor- 
maseră în duşmani de moarte ai 
Kremlinului, dar colega, sărmana, nu 
putea să scape de ei pentru nimica 
în lume. Poate o fi avînd leac năravul 
din născare, dar nu şi cel modelat în 
înaltele şcoli... 

Să nu credeţi cumva că facultatea 
cu pricina ocupa vreo două etaje şi 
vreo cîteva săli de clasă. 

Numit în serviciu la Durteşti, în 
toamnă lui 1947, m-am umplut de 
groază: tinerii de vîrsta mea, şi nu 
numai dinşii, adoptaseră un soi de 
limbă păsărească, în care se 
înțelegeau de minune şi cu 

nacealnicii pripăşiți cine ştie de pe 
unde, de prin toate Siberiile şi 
Reazanşcinele, dar şi între ei. Păi 
bine, parcă făcuseră cu toții şcoala 
primară românească, unii şi cea 
complementară, erau doar vreo trei 
ani de atunci! Se dusese pe apa 
sîmbetei tot ce învățaseră, toată 
străduința dascălilor. O casă părăsită 
devenise broşuni, meseriile pe care 
le aveau "în tîrg” se numeau storoş 
şi istovnic, closetul, pardon, se 
prefăcuse în oborniî, iar cînd ne-am 
înțeles să jucăm pentru prima oară 
volei, era căutat un sudiac! Ce să mai 
vorbim de terminologia tehnică. Se 
extindea şi se diversifica, dar fără un 
singur cuvînt românesc. Mi-amintesc, 
a venit la redacţia raională, cu o falcă- 


„n cer şi alta-n pămînt, un tractorist 


să se plîngă pe brigadier şi mecanic 
pentru că nu-l aprovizionează cu 
piese de schimb, ne cere să 
intervenim urgent, şi în primul rînd să 
i se aducă un puscaci. M-am priceput 
că trebuie să fie dispozitiv de pornire 
atractorului şi l-am asigurat că anume 
aşa am să şi scriu. La care omuleanul 
s-a înfuriat şi mai tare: "Mie puscaci 
îmi trebuie, ai înțeles?! Şi nu-mi umbla 
mie cu nu ş'ce!” Clar lucru, odată ce 
tractorul era rusesc, cum altfel să-i 
numeşti piesele? Că nici rusa nu era 
rusă, ci un argou schilodit şi 
împrumutat, asta nu mai deranja pe 
nimeni. Dirijat cu abilitate, procesul 
de "internaţionalizare a limbilor 
naţionale sovietice" înregistra astfel 
o nouă şi strălucită izbîndă. 

"Linia generală", promovată cu 
consecvență şi înverşunare, deşi 
disimulată pînă la o vreme prin 
demagogie ieftină, nu lăsa nici cea 
mai mică îndoială: sub masca 
"înfrăţirii”, statul totalitar -ideocratic 
programa "înflorirea şi apropierea" 
naţiunilor colonializate prin inocularea 
exclusivă a culturii ruse şi eliminarea, 
la început treptată, apoi din ce în ce 
mai energică a limbilor materne. lar- 
odată ce ca scop final era proclamată 

"constituirea unei noi comunități 
umane”, se înţelege de la sine ce 
unică limbă era menită s-o 
deservească. 

Dar în anii primului puscaci, 
guseniță şi solearcă, de unde 
puteam şti ce planuri secrete se 
urzesc în cancelariile imperiale? 
Oficial republica era decretată "egală 
printre egale", îşi avea stema, 
drapelul şi imnul, exista şi o limbă 
"moldovenească". Dar, inevitabil, 
urma întrebarea: ce fel de limbă fără 
terminologie? Un lexicon politehnic s-ar 
ficuvenit să conţină pe atunci, la vreo 
50 de mii de termeni, însă cîți dintre 
ei se aflau în circulație? Ce fel de 
manivelă, manşă, manetă, cînd 
pentru ele toate se rotea rucica? 

Dar să vedeţi ce răspuns 
machiavelic avea gata pregătită 
şefimea atunci cînd, în rarele clipe de 
"dezgheţ”, ne permitea, milostiv, să-i 
punem şi cîte o întrebare. "Termi- 
nologie ziceți că vă trebuie? 
Românească, adică? Dar cine să v-o 
înțeleagă? La noi tot norodul vorbeşte 
moldoveneşte!" Cu alte cuvinte, 
terminologia rusească era dată drept 
naţională, iar cea națională drept... 
străină! Şi, ca atare, interzisă. 

Nu era la mijloc numai tipica 
ideologie imperială. Cu ea se lua de 
mînă cea mai crasă ignoranță. Îmi 
amintesc ce săpuneală ne-a tras un 
demnitar (în ale culturii, bineînţeles!) 
pentru faptul că pusesem în uz 
cuvîntul "satelit": "Lumea întreagă îi 
spune sputnikului sputnik, iar 
gramoteii (păstrez vorbirea originală) 
noştri ia uite ce-au născocit! Ştiţi voi 
ce-i "satelit"? E un stat care ascultă 
de altul, un rob..." Ce nobilă indignare 
din partea unui veritabil satelit al 
Centrului! 

Altul, pe atunci procuror al 
republicii, se tăvălea de rîs citind 
dintr-o informaţie: "Avionul a violat 
spaţiul aerian al țării vecine”. Drept 
argument, deschise Codul penal la 
pagina respecfivă şi ne lămuri cu 

multă răbdare (şi cu nu mai puțin 
umor cazon) ce fel de acțiune se 
înțelege prin "viol": "Ha-ha-ha, va să 
zică, a violat țara... în zbor!” 

De fapt, îl puteai înțelege. Făcuse 
şcoala primară pe timpul cînd în 
republica autonomă ministerul de 
externe se numea (ca să înțeleagă 
norodul) "cel cu tredile din afară“. 
Un splendid punct de pornire pentru 
ulterioara perfecționare a voca- 
bularului juridico-administrativ în 
viitoarea republică unională!.. 


2 

Pe cît de comice, pe atit de triste, 
aceste amintiri, la o adică, ar putea 
să constituie fundalul unei schițe de 
moravuri ale epocii. Însă în cazul dat, 
ele nu-şi propun decît să sugereze 
dimensiunile acelui dezastru, acelui 
infern terminologic în care eram 
azvirliţi. În ţările avansate se 
constituiau bănci de terminologie, se 
unificau neologismele, pe scară largă 
lua ființă Banca de Termeni 
Internaţionali. La noi, o cultură ce se 
pretindea naţională în formă se priva 
cu bună ştiinţă de un adevărat univers 
lexicografic. 

Dar să pătrundem îm miezul 
problemei şi să ne întrebăm: 
procedînd în modul acesta, aparent 
irațional, stupid, avea de pierdut 
regimul sau de cîştigat? Răspunsul nu 
sună atit de paradoxal precum s-ar 
părea la prima vedere: recunoaşterea 
terminologiei şi înglobarea ei în lexicul 
oficial ar fi echivalat cu recunoaşterea 
identităţii lingvisticii moldo-române. 
Atîta le mai lipsea zbirilor ideologici. 
Ducă-se pe urlaţi toată terminologia, 
am dus-o pînă acum fără dînsa, o s-o 
ducem şi mai departe! 

Între timp, cel puţin şaptezeci de 
terminologii de branşă îşi revendicau 
imperios intrarea în vocabular. Cum 
să le croieşti cale? Din cînd în cînd, 
oamenilor de ştiinţă li se mai permitea 
să editeze cîte un dicționar. Dar şi 
scriitorii le făceau destul sînge rău 

potentaţilor. Subsemnatul, de pildă, 
s-a apucat să profeseze literatura de 
anticipație. Cu cîtă voluptate puneam 
în circulaţie termeni de cosmonautică 
şi cosmologie, electronică şi 
telecomunicaţii, automatică, 
cibernetică... Bănuiam ce cadou îi 
făceam de fiece dată cenzurii. Prin 
redactor, cenzorul (figură de domeniul 
mitologiei, invizibilă, fără nume şi 
statut legal în structurile socialismului) 
mă obliga să dau explicaţie de unde 
am luat cutare sau cutare invenţie: 
să indic sursa, autorul, numărul, 
data.... "Păi cum aşa, răspundeam, 
chiar eu am inventat-o, doar scriu 
fantastică şi nu tratate ştiinţifice”. 
Replica nu întîrzia: "Nu, asta nu se 
permite. Ori indici sursa, ori nu-ţi vezi 
niciodată cartea!" În culmea 
disperării, mi-am plecat urechea la 
sfatul unui şugubăț: fă referință la vreo 
revistă mai academică, cu tot cu 
număr şi dată, cine să te mai 
controleze? Aşa a făcut fantastica 
prima breşă în zidul izolării, prin ea a 
şi pornit să se infiltreze terminologia 
modernă (a se citi românească). 

Un merit deosebit îi revine în 
această privință regretatului lon 
Vatamanu. Catalizate de 


temperamentul poetic, cunoştinţele lui 
fundamentale în materie de chimie şi 
fizică şi-au găsit în "Aventurile lui 
Atomică" o inedită expresie, îmbinînd 
elementul de basm cu cognitivul 
practic şi lansînd, bineînţeles, o 
întreagă garnitură terminologică. 
Ceva mai tîrziu, pe lîngă redacţia 
revistei "Moldova", tinerii amatori de 
fantastică s-au grupat în clubul 
"Solaris", cîştigîndu-şi un prim cerc 
de cititori; concomitent, editura 
"Literatura artistică” a iniţiat colecţiile 
"Aelita" şi "Romanticii”. lar dacă 
întregim lista cu manualele de 
specialitate pentru instituţiile de 
învățămînt superior, am putea 
considera definitiv depăşite lacunele 
noastre terminologice. 

Aşa să fie oare? 

Citesc pe o cutie: "Griliaj în 
ciocolată”. Probabil, o greşeală de 
tipar — în primul cuvînt s-a strecurat 
un i în plus, corect ar suna "grilaj". Şi 
atunci ce iese? O împrejmuire, o 
îngrăditură făcută din ciocolată? Sau 
nişte bomboane de ciocolată ascunse 
după un grilaj? Şi ambalate într-o 
cutie?.. Curată neghiobie, deşi fabrica 
în cauză pretinde să se numească 
"Bucuria". 


Ştefan LUCHIAN. larna în Filantropia 

De fapt, neghiobia se trage din 
maimuțăreală: în Rusia, în 
nomenclatura produselor de cofetărie 
există prin tradiție sus-pomenitul 
"Grilaij” — termen de proveniență 
franceză, grillage (de la verbul griller 
— a prăji) semnificînd nuci prăjite 
după ce au fost tăvălite prin zahăr. 
lar noi, bun bucuroşi (de, de la 
“Bucuria” sîntem!), cum procedăm? 
Transcriem denumirea rusească în 
grafie latină şi considerăm că ne-am 
făcut datoria: poftiți, produs al 
Republicii Moldova, suverane şi 
independente! Cu alte ocazii, oferim 
consumatorului bomboane 
"Clubnica so slivcami”, "Molo- 
diojniie”, cîte şi mai cîte... Poate e 
cazul să felicităm întreaga 
merceologie rusă cu trecerea la grafia 
latină? 

Nu numai cofetarii excelează în 
această privinţă. Aceloraşi reguli 
aberante li se supune nomenclatura 
produselor făinoase şi lactate 
(”Reajenka"”), a mezelurilor ("Cîrnaţ 
Liubitelskaia”), brînzeturilor ("Sîr 
ăstonskii'). Ca şi cum n-ar putea fi 
aplicat modelul brînzei de Olanda, al 
caşcavalului de Dobrogea sau de 
Penteleu. Păi nu, odată ce pe 
ruseşte-i cu skii şi skaia, cum să le 
ieşim noi din voie? 

Am toate motivele să pun în 
discuţie anume această fațetă a 
problemei: recent, respectivul 
departament statal a anunţat 
introducerea standardelor de stat în 
limba română, evident, în toate 
domeniile economiei naționale — în 
astfel de cazuri, orice bilingvism e 
absolut exclus. Lăudabilă şi foarte 
necesară intenţie! Orice întirziere n-ar 
fi agravat decit şi mai mult situaţia 
existentă: continuarea cores- 
pondentței administrativ-comerciale în 
limba rusă, şedinţele ținute în aceiaşi 
limbă prin forta împrejurărilor, întrucît 
era limba întregii documentații 
tehnice, inclusiv a standardelor, în 
sfîrşit, anecdoticele etichete mai sus 
citate. Abia acum încep să cred că 

forurile de resort şi-au dat seama ce 
ravagii s-au produs în infernul nostru 
terminologic şi că, în fine, s-a trasat 
un program de ieşire din criză. Dar 
mă întreb totodată: îşi dau seama 
domniile lor că, pentru a-l realiza, vom 
fi nevoiţi să pornim de la cota zero? 
Cîţi specialişti de verigă medie sînt 
familiarizați cu lexicul terminologic în 
sfera respectivă? Cîţi dintre ei pot 
deveni promotori activi ai termi- 
nologiei corecte, aduse la zi? lar în 
cadrul ministerelor, deci la nivel 
superior, oare totul e gata pentru a 
efectua o operaţie de asemenea. 
anvergură? 

Ţinînd seama de exemplele 
zdrobitoare citate din sfera 
comerțului, e clar că se impune o 
alfabetizare energică şi urgentă a 
întregului efectiv tehnic, merceologic, 
administrativ etc. Orice încercare de 
a implementa standardele sărind 
peste această etapă iniţială poate 
duce numai şi numai la formalism, la 
o acţiune de ochii lumii, pe cît de 
costisitoare, pe atît de păgubitoare. 
Repet: s-o începem cu alfabetul. 

În notițele anterior inserate ta 
această rubrică, am adus, pare-mi-se, 
destule exemple de total agramatism 
terminologic. lată încă unul, de ediţie 
mai veche, dar perfect valabil şi azi. 
În prezenţa unui ziarist, prealuminatul 
veterinar-filozof, expert în toate artele 
şi, bineînţeles, în lingvistică, îl 
chestionează pe un tractorist: "Aşa-i 
că iasta se cheamă vozdu- 
hoocistitel? Da asta — toplivnii 
nasos?" Adică, norodul le ştie pe 
toate, da voi îi suciţi mințţile!... 

Astăzi, ştie oare omuleanul ce e 
filtrul de aer? 


Controverse 


Dr. Stelian 
DUMISTRĂCEL 

CAESAR SUPRA 
GRAMMATICOS? 


În etape gradate succesiv ca 
intensitate, al căror scop a fost 
instaurarea şi agravarea unei stări de 
spirit ostile normelor ortografice ale 
limbii române adoptate în anul 1953 
(cu revenirea din 1965 referitoare la 
scrierea cu â /din a/ a cuvîntului 
român, a familiei sale şi, opţional, a 
numelor proprii), mobil ce a antrenat 
în pledoariile "convertiţilor” o suită 
de inadvertenţe, exagerări şi 
neadevăruri îndrăzneţe, iar, apoi, în 
spirit "militant", acuzarea de "trădare" 
a celor care au încercat să afle şi să 
înfăţişeze adevărul, conducerea 
Academiei Române de pînă în 
februarie 1994 a reuşit să semene și 
să cultive o adevărată derută 
psihologică. (Am schiţat un tablou 
general al "evenimentelor" de pînă în 
primăvara anului trecut în vol. Lupta 
în jurul literei â şi demnitatea 
Academiei Române. Imperativele 
integrării culturale a tuturor 
românilor, Iaşi, 1993). 

S-ar putea spune că, acum, acest 
înalt for, ce nu trebuie numaidecit 
confundat cu diriguitorii lui 
vremelnici, se află în situaţia de a 
culege roadele. Acestea sînt 
dualismul ortografic în cărțile şi 
publicaţiile periodice din ţară şi din 
ariile românofone de la nord şi de la 
est de Prut şi de Nistru, unde scrierea 
cu alfabetul latin se află la începuturi, 

şi, de asemenea, oscilațiile din rîndul 
cadrelor didactice, cu răsfrîngeri 
imediate asupra studenţilor şi elevilor 
din toate şcolile româneşti, de vreme 
ce profesorii de toate gradele sînt 
nevoiţi să ia parte la o dispută sterilă 
din punct de vedere ştiinţific, însă 
generatoare de suspiciuni şi tensiune. 

Este aproape imposibilă, în acest 
cadru, reluarea, punct cu punct, a 
tuturor problemelor lingvistice şi 
extralingvistice puse în discuţie, ca 
şi a tuturor argumentelor prin care 
lingviştii de la Bucureşti, de la Iaşi şi 
Cluj-Napoca — în primul rînd — ca 
şi cei de la Chişinău, secondaţi de 
romanişti din întreaga Europă, printre 
care ne face plăcere să-l amintim pe 
marele savant de origine română 
Eugen Coşeriu, au relevat şi au 
demonstrat temeinic nonsensul 
revenirii (parţiale!) la normele din 
mai 1932, puse acum, impropriu, dar 
nu nevinovat, sub eticheta "normele 
Puşcariu". Două ultime analize 
competente, semnate de Gh.Chivu 
(Pe marginea propunerilor de 
modificare a ortografiei) şi de Elena 
Dragoş (Ortografia şi perspectiva 
semiotică) au fost publicate în revista 
"Limba română" de la Bucureşti (în 
nr. 5 şi, respectiv, 6/1993). În aceste 
articole, se remarcă, printre altele, că 
actuala situaţie din scrisul românesc 
se datorează oportunismului şi 
conformismului, că eficiența rămîne 
principala virtute a ortografiei, asupra 
ansamblului problemei trebuind să se 
pronunţe, conform tradiţiei culturale, 
o Comisie ortografică, ce ar urma să 
se constituie în cadrul Academiei 
Române (Şi din care nu pot lipsi nici 
reprezentanţi ai Academiei de Ştiinţe 
a Republicii Moldova, cel puţin). 
Ţinem să subliniem un aspect 
semnificativ: revista citată, ca şi alte 
numeroase publicaţii şi ca multe 
edituri din ţară, nu şi-a schimbat 
ortografia! 


“Al Philippide” 

Dar, nu este mai puțin adevărat, 
cei care doresc să-şi formuleze 
opţiunea pe baza unei analize trebuie 
să aibă la dispoziţie, în continuare, 
date care să-i ajute să cunoască 
adevărul. De aceea, în rîndurile de 
faţă, vrem să aducem la cunoştinţa 
cititorilor cîteva informaţii, trecute 
involuntar cu vederea în discuţiile 
purtate în ultimii doi ani, în ceea ce 
priveşte netemeinicia a două afirmaţii 
ce au contribuit, pentru mulți, la 
"condamnarea" utilizării generalizate, 
pusă în practică în 1953, a grafiei î 
(din i) şi a formei etimologice sînt, 
susținîndu-se că aceste grafii ar fi 
rezultatul direct al politicii, dacă nu 
chiar "creaţia" regimului comunist 
din România, de inspiraţie (ocultă?) 
sovietică! 

1. Amintind numai în treacăt că î 
apare în scrierea românească de pe la 
1840, că la Iaşi şi Bucureşti au scris 
şi publicat numai cu î savanţi de talia 
lui A.Philippide şi Ov. Densusianu (şi 
asta de la sfîrşitul secolului trecut), 
că filologii români, în 1925, 1926 şi 
1927, la congresele lor, și, apoi, în 
1932, au optat pentru simplificarea 
raţională şi pragmatică a ortografiei 
limbii române şi considerînd că nu 
mai este nevoie să afirmăm că nimeni 
nu le poate imputa învăţaţilor citați 
anterior, sau lui Puşcariu, 
Procopovici, Drăganu şi altora că ar 
fi fost în necunoştință de cauză ori 
"antilatinişti”, să vedem, mai întîi, de 
cînd datează o legiferare privind 
utilizarea unei singure litere, î, pentru 
scrierea sunetului /î/. 

Introducerea scrierii cu litere 
latine în Principatele Unite a cunoscut 
cîteva etape semnificative: această 
grafie a fost folosită în decretele 
domneşti. din august 1859, iar, în 
octombrie 1859, Consiliul de Miniştri 
hotărăşte uniformizarea pe acest 
teren, pentru ca din ianuarie 1860 
"Monitorul Oficial” să se tipărească 
integral cu alfabet latin. În luna 
februarie a aceluiași an se publică, în 


"Monitor", hotărîrea de introducere a 
acestui alfabet în actele din 
administraţia publică. Momentul a 
fost pe larg discutat de către 
D.Macrea, într-un articol apărut în, 
"Cercetări lingvistice" (Cluj, nr. 1-2/ 
1959, p.7 - 29). Autorul citat se 
opreşte asupra faptului că în epocă, 
pentru scrierea sunetului /i/, Comisia 
Eforiei Instrucțiunii Publice din 
București propusese trei litere, â, ê şi 
î (prima fiind destinată chiar şi pentru 
redarea lui ă sub accent!), iar o 
comisie cu o însărcinare similară, de 
la laşi, recomandase şi un al patrulea 
semn (û). În faţa acestei complicaţii, 
extrem de nefavorabile pentru 
eficienţa scrisului curent, scriitorul 
Ion Ghica, ministru de interne, decide 
o "prescurtare ortografică", optînd 
pentru o singură literă, î, mărul 
discordiei de mai tîrziu, grafem 
devenit, în mod straniu, un etalon al 
antipatriotismului pentru iniţiatorii 
"revenirii" ortografice recente. 
Ordinul ministerial, repetat în cinci 
numere ale "Monitorului Oficial" din 
februarie 1860, sublinia caracterul de 
obligativitate a normelor simplificate, 
atrăgînd atenţia că "cel ce va neglija 
a se deprinde și cu aceste puţine 
regule, ca netrebuincios în serviciu se 
va depărta" (apud Macrea, op.cit.). 

lată, aşadar, că în numele 
executivului, Ion Ghica a intervenit 
în legiferarea scrierii, tăind nodul 
gordian al inerției gramaticilor, cu 
efecte salutare. Acesta este, în fond, 
actul ce se află la originea scrierii 
generalizate cu î, aplicată apoi în şcoli 
Şi utilizată de Philippide, Densusianu 
(care şi-a făcut studiile liceale şi 
universitare la Iaşi), ca şi de alți 
numeroși filologi şi publicişti români, 
din toate provinciile ţării. 

Şi, atunci, cum le putem imputa 
lingviştilor ce au patronat ştiinţific 
formularea normelor ortografice din 
1953 că au introdus litere "străine" 
în scrierea românească? Putem oare, 
după moda ultimelor cinci decenii, să 


Controverse 


ne "confecționăm" o istorie afectiv-. 
"partinică"; ştergînd cu buretele 
segmente ale trecutului, ori de cîte ori 
cuiva, capabil să influenţeze opinia 
publică, i se năzare să pozeze în 
(pseudo-) tradiționalist? Şi aceasta 
mai ales cînd în discuţie ar putea fi 
adusă tentaţia de exorcizare, față de 
un trecut deloc îndepărtat!? 

2. Din.inventarul de argu- 
mentoide politice, nefondate, 
împotriva normelor ortografice, 
raționale, din 1953, face parte şi 
invocarea dezacordului unanim al 
emigrației române, care ar fi respins 
legiferarea de atunci. Este drept, presa 
românească din străinătate şi mulți 
scriitori (mai ales la început) nu au 
aplicat ortografia "de la Bucureşti” 
(dar nu și cei care scriau cu î /din i/ şi 
sînt încă de cînd se aflau în ţară!). 
Specialiştii aflaţi peste hotare nu s-au 
lăsat însă înşelaţi de aparențele 
conjuncturale, schimbările "revo- 
luţionare" clamate de regimul 
comunist fiind reduse la adevărata lor 
pondere şi semnificaţie. Am citat 
deja, în volumul publicat în 1993, 
consideraţiile romanistului Eugen 
Lozovan, care sublinia că 
modificările reale apărute în 1953 au 
fost puţin numeroase, ceea ce nici nu 
era de mirare, dat fiind că era vorba 
de "una din cele mai raţionale 
ortografii ale unei limbi romanice“; 
ortografia românească avînd la bază 
principiul fonetic-fonologic, printre 
"inovaţii" s-a aflat generalizarea lui 
î, "acolo unde, printr-una din rarele 
concesii făcute principiului 
etimologic, se scria â" (normă despre 
care știm că, de fapt, nu a fost 
respectată decît parţial). 

O apreciere cu mult mai aproape 
de esenţa lucrurilor, în diacronie, o 
datorăm lui Sever Pop, ce se afla din 
194] la Roma, care din 1948 a fost 
profesor la Louvain (Belgia) şi care 
în Bol'saja Sovetskaja Enciklo- 
pedija avea să fie enumerat printre 
reprezentanţii lingvisticii... 

reacționare din România! Scriind 
chiar în 1952 despre (pretinsa) 
"ortografie nouă a românei" (în "La 
Nation Roumaine", Paris, 1 octom- 
brie 1952), marele dialectolog, unul 
dintre autorii monumentalului Atlas 
lingvistic român, deşi considera 
schimbarea (aşa cum se prezenta în 
proiectul iniţial) drept o ofensă 
("vexation") adusă poporului român, 
sublinia faptul că cele mai multe 
dintre propuneri reluau, uneori 
amplificat, alteori prescurtat, rezultate 
ale vechilor reforme, în pofida 
declaraţiilor sforăitoare cu privire la 
o "revoluţie științifică" în folosul 
maselor! Negăsind, în cazurile ce ne 
interesează aici, nici o "invenție" a 
momentului, Sever Pop reamintea, în 
legătură cu eliminarea din scriere a 
literei â, în favoarea lui î, că "această 
schimbare a fost aprobată în 1926 de 
către lingviştii români reuniți la Cluj 
— cu excepţia cuvîntului român, ce 
trebuia să conserve semnul â". Tot 
aşa, în ceea ce privește formele sînt, 
sîntem, sînteți, el atrăgea atenţia că 
acestea "se regăsesc în proiectul lui 
Densusianu, votat de Academie pe 
data de 6 februarie 1932". 

Şi, atunci, iarăşi, cum îi putem 
culpabiliza pe specialiştii de astăzi 
pentru faptul că, fiind la curent cu 
istoricul disciplinei pe care o servesc, 
nu s-au lăsat ademeniţi în 
“condamnări” nefondate, de 
asemenea sforăitoare, provocate şi 
promovate pasional? 

Dacă în 1860, Ion Ghica, spirit 
eminamente rațional și pozitivist, a 
simplificat scrierea românească 
(Caesar ante grammaticos!) 
devansînd rezultatele finale la care 
aveau să ajungă lingviştii români, unii 
membri ai Academiei, în februarie 
1932, aceşti pași înainte au fost 
anulaţi de academicienii nespecialişti 
în mai 1932. Iar dacă în 1953, e 
adevărat, în condiţiile unei atmosfere 
viciate de un proletcultism sui- 
generis, ceea ce poate chiar explica 


Controverse 


faptul că opțiunile înaintaşilor nu au 
fost invocate, filologii au revenit, în 
ceea ce priveşte scrierea sunetului /î/ 
şi a formelor verbale sînt, sîntem, 
sînteți, la proiectul aprobat de 
Academia Română în februarie 1932, 
trebuie oare ca acum, din nou, 
nespecialişti animați de ambiții 
politice ori pur şi simplu induşi în 
eroare, dar şi profitori ai momentului, 
să impună o abdicare de la principiul 
fundamental al ortografiei limbii 
române, ale cărui repere au fost 
marcate, succesiv, de reformele din 
1881 şi 1904? l 

© Cei care îşi asumă, impasibili se 
pare, repercusiunile acestei grave 
erori nu au reuşit pentru moment decît 
să instituie dualismul ortografic, mai 
mult sau mai puţin tacit, întrucît nici 
puterea executivă și nici legislativul 
nu au promulgat / nu au sancţionat 
aplicarea modificărilor ortografice 
propuse recent de Academia Română, 
pe care majoritatea coviîrşitoare a 
specialiştilor (şi nu numai din 
România) le-au respins şi refuză să 
le pună în practică. Putem vedea, 
credem, în această "neimplicare" o 
recunoaștere instinctivă a adevărului 
din dictonul Caesar non supra 
grammaticos. Dar Academia 
Română, ai cărei membri lingvişti din 
februarie 1993 au votat unul 
împotriva hotărîrii în cauză, iar 
celălalt s-a abținut (demonstrativ?) de 
la vot, nu poate face abstracţie de 
gramatici — în sens larg — şi înaltul 
for nu trebuie să se considere nici el 
mai presus de aceştia, prevalîndu-se 
de o simplă numărătoare de voturi 
formale şi — ne pare rău că trebuie 
să spunem şi acest lucru — măcar 
conformiste, dacă nu de-a dreptul 
extorcate. 

Răul cel mare s-a produs, dar 
poate că nu'este mult prea tîrziu ca 
urmările, ce ne provoacă îngrijorarea, 
să fie stopate. Deoarece scrierea nu 
este un exerciţiu de lux al (mai mult 
sau mai puţin) învăţaţilor cu veleităţi 

umaniste, ci a devenit, chiar la noi de 
mai bine de un secol, unul dintre 
principalele instrumente de 
comunicare şi de instruire, un atu al 


es dai Ap ai 


fie ascultat punctul de vedere al 
specialiştilor, al tuturor filologilor, 
printre care un loc important îl dețin 
profesorii şi învățătorii, ca şi acela al 
publiciştilor avizaţi. 

lar participanţii la al V-lea 
Congres al Filologilor Români, ce va 
avea loc între 6 - 9 iunie 1994 la Iaşi 
şi Chişinău, unde vor fi prezenţi şi 
colegii noştri de la Cernăuţi, au 
datoria morală, pe care le-o impune 
statutul profesional, să intervină şi să 
afle căile de a se face ascultați. Nu 
poate fi vorba, slavă Domnului, de o 


superficială şi complice unanimitate, 


cu atît mai mult cu cît în ortografia 
limbii române mai sînt numeroase 
probleme reale ce trebuie analizate 
şi soluționate. Dar este nevoie de o 
discuție adevărată, în cunoștință de 
cauză şi purtată cu bună credinţă, 
într-o perspectivă social-culturală 
responsabilă şi fără frica de fantome. 


Reflexe ale eternităgii 


Limba noastră, una dintre cele 
care nu au luat de-a gata 
cuvintele, ci le-a făcut şi prefăcut 
cu greu singură, ne ajută să dăm 
formă informului. E frumoasă. 


Constantin NOICA 


Controverse 


Luminița 
FASSEL 


Tubingen 


STELIAN 
DUMISTRĂCEL: 
"LUPTA ÎN JURUL 
LITEREI 'Â" ŞI 
DEMNITATEA 
ACADEMIEI ROMÂNE” 


O enormă ris po de timp (p.77) şi un 
enorm consum de hîrtie — dacă ar fi 
singurele neajunsuri — a stîrnit Academia 
Română de la Bucureşti în octombrie 1991, 
prin “hotărîrea” unei modificări ortografice 
(parțial şi ortoepice), privind redarea 
grafică a sunetului (i/, precum şi norma 
pentru unele forme de la indicativ prezent 
ale verbului a fi. Pe lîngă inoportunitatea 
momentului pentru o schimbare a scrierii 
(atît din motive economice, dar şi din cele 
de politică culturală, în conjunctura 
eforturilor de reintegrare spirituală a 
Basarabiei), măsura, sprijinită diletant pe 
rațiuni ideologice, nu are nici o motivație 
filologică şi nici de tradiţie de cultură 
națională. 

Intreaga desfăşurare a "ortografiei" 
actuale este ținta unei ascuţite atenţii a 
unuia din cei mai reprezentativi 
dialectologi români de azi, Stelian 

Dumistrăcel. Cartea d-sale, la care ne-am 

'referit la începutul acestor rînduri, poartă 
titlul Lupta în jurul literei á şi demnitatea 
Academiei Române (laşi, 1993, 94 p. )şi 
este o discuție aparent umoristică pe o temă 
gravă, purtată într-un stil ironic de o 
„deosebită savoare. Apariţia editorială 
ieşeană este aparte în publicistica actuală 
românească - de o productivitate 
ameţitoare, cu toată criza de hîrtie din 
Românial. — căci Stelian Dumistrăcel se 
arată un redutabil atacant, departe însă de 
neacademismul care domină scrierile 
polemice. El intervine nu numai cu 
competența necesară, ci şi cu o remarcabilă 
onestitate profesională. Căci, în afara 
articolelor din revista "Academica” (organ 
al Academiei Române), la care se referă 

autorul, am întîlnit şi noi, tot aici (în 
Germania), articole sau simple scrisori de 
adeziune la noile măsuri ortografice, 
semnate fie de persoane care nu au nici un 
fel de calitate profesională să-şi spună 
părerea despre ortografia română într-un 
astfel de cadru (a se remarca sublinierea) 
, fie de filologi români care, după ce au 
părăsit țara (mă refer la cei care au trezit 
stupoarea tuturor, atît de bine le mergea), 
cîntă şi azi în struna formaţiei diriguitoare 
de la Bucureşti, din motive pe care le 
ignorăm. 

ceea ce priveşte atitudinea față de 
grotesca măsură ortografică din 1991, orice 
intervenţie, ca să fie o intervenţie în 
adevăratul înțeles al termenului, cere 
împlinirea a două condiţii: 1) o condiţie de 
aspect profesional, adică o calificare 
adecvată a oponentului şi 2) o condiție de 
aspect etic, garanția integrității de caracter 
a acestuia. Ambele condiții sînt perfect 
întrunite de luarea de poziţie a lui Stelian 
Dumistrăcel, care, în diferite împrejurări a 
avut curajul opiniei față de mai marii zilei 
şi anterior lui 1989, fără ca azi să-şi declare 
dreptul la medalia de disidență. 

Că ortografia din 1953 nu a adus, în 
fond, mai nimic nou este un lucru pe care 
l-au ignorat cu bună ştiinţă cei care au 
comandat schimbarea de atunci; că această 
ignoranță persistă cu obstinaţie la cei care, 
din nou, vor schimbări nu poate decît să 
ducă la concluzia unei rele intenții. În 1953, 
filologii care au stabilit normele ortografice 
şi care sînt contestați de către dl Mihai 
Drăgănescu, actualul preşedinte al 
Academiei de la Bucureşti şi inginer de 
profesie, rămîn, vrea sau nu vrea 
Preşedintele, nume care nu pot fi ocolite 
în istoria filologiei române, indiferent de 
gradul în care aceştia au făcut 
compromisuri cu conducerea timpului. Pe 
bună dreptate se vorbeşte, aşadar, azi de 
ortopolitica actualei Academii, cuvînt în 
care greutatea semantică se află în partea a 
doua. 

Argumentele adunate în cartea lui 
Stelian Dumistrăcel în procesul actual sînt 
cunoscute, deci, specialiştilor, excluşi azi 
de la dreptul de decizie, căci, de la cel al 
cuvîntului, Academia nu mai poate, din 
fericire, dispune în România de acum. 
Chiar şi numai acest fapt arată că ceva s-a 
schimbat în această țară şi că autocratismul 
Preşedintelui Academiei este un 
anacronism. 

Peste toate argumentele politice, 
juridice şi economice, argumentul filologic 
ajunge singur pentru a afirma inerția 

modificării ortografice din 1991. În seria 
flexionară şi derivativă a hotărî, hotărîm, 
hotărînd, hotărîre etc., scrierea cu . 

grafeme diferite a aceluiaşi fonem nu are 
nici un fel de justificare de istorie a limbii. 
Apelul la franceză, sau la alte ortografii 
etimologice este ridicol şi el trădează doar 
ignoranța unora, referitoare la legile de 
evoluţie fonetică a unei limbi anume. Nu 
putem compara dubla grafie românească, 
impusă azi, a hotărî/hotărâm, sau însuși/ 
dânsul, cu, să spunem, cea franceză mere/ 
maire etc. Şi dacă dl.Drăgănescu şi adepții 
săi vor să audă de ortografie fonetică 
românească, pe care o consideră mai 
departe tot de sorginte "comunistă" — 
făcînd concluzia unor planuri asupra cărora 
li s-a atras atenția —atunci să scriem măcar 
corect etimologic: mâine, câine, dar rîu, 
vent, gond etc., etc. De altfel, este greu să 
mai aducem un plus de argumente, față de 
cele adunate de Stelian Dumistrăcel şi cu 
care ne afirmăm deplinul acord colegial. 
O ortografie care "violentează istoria 
limbii”, afirmă autorul (p.44) şi care pune 
în lumină, ca şi în perioada revistei "Cum 
vorbim" (din care Stelian Dumistrăcel vine 
cu citate şi interpretări copioase de texte), 
agresivitatea ignoranței, atunci cînd ea 
dispune şi de putere. 

In 1985-1986, semnatara acestor 
rînduri a răspuns la rugămintea unor părinți 
originari din România şi a ținut, la Freiburg, 
în cadrul Bibliotecii române, cursuri de 
limba română pentru copii. Părinții au fost 
cei care au optat pentru ortografia oficială 
a statului român, diferită de aceea a unor 
publicații ale exilului românesc, care o 
foloseau pe cea din 1932. După cîteva luni 
de bună funcţionare, a fost preferată 
privarea elevilor de un cadru de predare (de 
fapt, cu stagiu îndelung în învățămîntul 
filologic universitar şi în munca de 
cercetare). Agresivitatea intervențiilor pe 
care le-am trăit atunci au o stranie 
similitudine cu agresivitatea care se 
manifestă azi în România la cei care au 
deținut şi dețin puterea. 

încheierea argumentării sale, Stelian 
Dumistrăcel informează încă o dată asupra 
luării de poziţie publică împotriva 
schimbărilor ortografice făcute de 
Academia Română de către 47 de 
participanți (printre care şi semnatara 
acestor rînduri) la Colocviul Internațional 
"Rumanisch: Typologie, Klassifikation, 
Sprachkarakteristik" (Tutzing, 30 martie — 
2 aprilie 1993). Deşi unele scrieri din 
revista "Academica" recurg la ambiguități, 
ținînd punerea într-o lumină îndoie nică a 
acestei întruniri, colocviul a fost organizat 
de Institut fur Romanische Philologie 
der Universitat Munchen și de 
Sudosteuropa-Geselischaft, tot din acest 
centru universitar, nici componența 
participanţilor nu pare, după atitudinea 

unor critici din revista citată — să se poată 
ridica la înălțimea de la care vorbesc cei la 
care ne referim. Problema rămîne, aşadar, 
deschisă şi nu pentru că ea este greu de 
înțeles. Iar pentru didactica limbii române 
în afara granițelor țării, se complică inutil 
ceea ce, în sfîrşit, părea o stabilitate. 

Ce ortografie folosim noi, cei care 
predăm limba română la Universitățile din 
exteriorul României? Personal, cum nu am 
fost împuternicită de Bucureşti cu un 
lectorat la Universitatea din Tubingen — 
nu am făcut parte din cei care au beneficiat 
de contracte în străinătate — şi deci nu 
reprezint oficial România, am dreptul 
juridic, să optez pentru ortografia păstrată 
pînă nu demult de Academia de la 
Chişinău, tot de limbă română, față de care 
Academia bucureşteană a arătat — în 

roblema ortografică — o atitudine de loc 
ăudabilă. Am făcut studiile şi am predat 
peste 20 de ani la Universitatea din Iaşi, în 
clădirea căreia două amfiteatre poartă şi azi 
numele lui Philippide şi Ibrăileanu, la 
şcoala cărora ne-am format generații întregi 
de filologi şi pentru care am avut şi avem 
acele sentimente de pioşenie, ca în faţa 
unor înaintaşi iluştri (ştiau ei că vor fi scris 
într-o ortografie "comunistă"?). 

Cînd Moldova de peste Prut a revenit 
la această vatră culturală comună, 
oficializînd limba română şi scriind din noù 
cu alfabet latin, am trăit momente unice. 
Academia de la Chişinău cîştigase şi ea, o 
mare bătălie pe planul etnicităţii. 
Nedumerirea noastră în fața aroganţei pe 
care o afişează Academia de la Bucureşti 
față de cea de la Chişinău poate fi pusă doar 
ca întrebare retorică. Totuşi, Stelian 
Dumistrăcel ia taurul de coarne şi dă un 
răspuns detaliat. Mottoul, din Sextil 
Puşcariu, pe care autorul îl aşează în fața 
volumului (repetat şi la p.71) ar părea o 
reflecţie special inventată pentru momentul 
de față: "Se citează ca un exemplu tipic de’ 
inconştiență faptul că savanții bizantini 
erau atît de preocupați de discuții asupra 
unor chestiuni de ortografie la mijlocul 
secolului al XV-lea, încît nu băgară de 
seamă că turcii împresurau 
Constantinopolul." Rezumată, problema în 
ansamblul ei, este lămurită tot de Stelian 
Dumistrăcel, la aforismul căruia nu se mai 
poate adăuga nimic: "Țara arde, iar 
"grafonomii" piaptănă ortografia!"”. 


16 octombrie '1993 

Prof. dr. 
Constantin 
CIOPRAGA 


Univ. "Al.I.Cuza" 
Iaşi 


UN URMAŞ 
AL LUI PARMENIDE: 
ION BARBU 


Frondeur, intransigent, petulant, 
retractînd subit elogiul pentru a-l 
înlocui cu blamul, ion Barbu, 
matematicianul-poet, nu trece fără să 
forţeze curiozitatea; franc pînă la 
duritate, grunzuros, gata să 
apostrofeze indignat pe oricine, 
balansînd între gestul prezumţios și 
neîncrederea în sine, la sfîrşit masca 
lui e a unui Clemenceau dunărean: 
mustață abundentă marcînd un facies 
dominator, sprîncene stufoase, un aer 
energic, prob, intransigent, aproape 
provocator. Fixat definitiv în deciziile 
sale, el nu admite altrnative, de unde 
tranşantul "aşa vreau!" — substituit 
argumentării. Egotist la extrem, 
sociabil totuși în modul lui particular, 
poetul frecventează curent cafeneaua, 
întreţine dialoguri — nu lipsite de 
toane —, răspunde la interviuri, se 
explică succint, ba chiar, urmînd 
exemplul lui Valery (din Lettre ă un 
ami) şi al lui Rilke (cu ale lui Scrisori 
către un tînăr), redacta în 1941 un 
Cuvânt către poeţi, destinat efemerei 
reviste "Pan". Personalitate-unicat, 
fremătătoare fizic și intelectual, atras 
de "fulguranța” unor destine 
incandescente (Pascal, Rimbaud) -el 
îşi aplică, nu fără ostentaţie, etichete 
voit sfidătoare considerîndu-se: 
"natură absolut  plebeiană, 
"niebelung” şi "valah"!... Familiarul 

marilor nume literare, nu numai 
europene, citînd printre cei dintîi la 
noi pe Kafka, sedus de 
"noctambulismul prin hale” al lui 
Moreas și al "Crailor” mateini, vede 
în dinamism şi nepreget "singura 
viață” esenţială, "singura sănătate", 
stări pregătind "liniştea dincolo- 
luminătoare a sufletului...” Tudor 
Vianu, apropiat poetului încă din anii 
liceului, nu mai întîlnise "un 
exemplar omenesc atît de original şi 
atît de interesant"; vîrtoșenia, "marea 
lui inaptitudine pentru melancolie", 
vocea profundă, baritonală (Jurnal) 
frapează imediat. La celălalt pol, 
poezia lui Bacovia, "depresivă", (aliaj 
de "spovedanie şi atmosferă (...) nu 
conţine nici un principiu liberator" — 
zice Barbu; remarcabile prin simţul 
"rar al desenului", textele din Plumb 
țin de o epocă "revolută"... (Interviu 
în "Ultima oră”, 28 sept. 1929). 
Bacovia e un retractil, — Barbu un 
exploziv, un inflamabil... 

Trei ani înainte de Joc secund, 
reticențele abundă: "Mă stimez mai 
mult ca practicant al matematicelor 
şi prea puţin ca poet, şi numai atit 
cît poezia aminteşte de geometrie...” 
In "domeniul înalt" al acesteia din 
urmă există "undeva" un "loc 
luminos” în care geometria se 
întîlneşte cu poezia. Atîta timp cît 
contemporanii lui Einstein îl 
"concurează" pe Euclid, imaginînd 
noi universuri abstracte, poeţii se cade 
să procedeze analog, făcînd 
"concurență  demiurgului în 
imaginarea unor lumi probabile”. Pe 
scurt — aflăm dintr-un interviu în 
"Viaţa literară", 5 febr. 1927 —, 
poezia va prelua din geometrie modul 
generalizator: "o anumită simbolică 
pentru reprezentarea formelor 
posibile de existență...” Tîrziu, după 
al doilea război mondial, 
scepticismul, agravat, transpare din 


Profilni 


suita de calificative autoacuzatoare: 
"cel mai demodat poet", "ceva mai 
mult, un rătăcit, un intrus în ușoara şi 
înaripata gintă..." Elogiile merg 
exclusiv spre disciplina profesată de 
Dan Barbilian (Ion Barbu) la 
Universitate: "Pot ajunge la 
cunoaşterea neîntuitoare, nu pe calea 
poeziei, interzisă mie şi alor mei, dar 
pe calea rampantă a ştiinţei, pentru 
care mă simt în adevăr făcut...” 
(Fragment dintr-o scrisoare). Cînd 
însă Platon observa în Timaios că 
"numărul e sufletul armoniei”, 
filozoful avea în vedere 
complemetaritatea domeniilor. În 
Paul Valery, un comentator avea să 
vadă pe "maestrul înaltelor 
matematici de cuvinte" (Paul Valery 
vivant, 1946, p.171). Poezia ?— "nu 
e şi ea o ştiinţă a numerelor?" — se 
întreabă Robert Desnos, după ce 
Ortega y Gasset o definește ca 
"algebra metaforelor..." 
NEOCLASICISM ŞI "UMOR 
BALCANIC". Dincolo de 
modurile poetice succesive, 
schimbate de la o etapă la alta, 
barbismul e o încordată, perpetuă 
căutare a unui vers esențial. Nu în 
punctarea detaliului parnasian, 
antonpannesc sau ermetic rezidă 
aşadar fenomenul Barbu; pluri- 
dimensional, acesta propune, în plină 
febră suprarealistă, orizonturi 
sintetizatoare, de la Pindar și "divinul 
Platon" pînă la Poe şi Blaga. 
Renegate apoi şi omise din sumarul 
Jocului secund, ca "decurgînd dintr- 
un principiu poetic elementar”, 
primele lui versuri, între ele cîteva 
sonete, nu sînt deloc neglijabile. La 
Heredia şi- Leconte de Lisle, ca 
modele, trimit toți comentatorii, 
începînd cu  E.Lovinescu; o 
confirmare în plus vine de la Barbu 
însuşi, temperament coleric, 
inadecvat rigorilor de atelier, 
poleirilor parnasiene la rece. Nici o 


53 


consonanță așadar, între un Mihai 
Codreanu, sonetistul din Statui, şi 
debutantul de la "Sburătorul", 
“"subțiratic, tip oriental smoiit, cu ochi 
vegetali de plante acvatice, cu pasul 
precipitat şi decis" — cum îi apărea 
în 1919-1920 lui E.Lovinescu. 
Freneticul la care criticul remarca de 
la cele dintîi texte "mobilitatea şi 
impetuozitatea caracterului”, "voinţa 
fermă de a-și transporta poezia în 
dezordinea vieţii”, fraze "dure, 
lapidare" (Memorii, II), îşi 
construieşte fizionomia cotidiană în 
funcţie de structura proprie, intens- 
posesivă. Nici în antichităţile fără 
nerv ale frigidului Laconte de Lisle, 
nici în Grecia "academică" a 
eruditului Louis Ménard 
("singuraticul şi ciudatul" magistru de 
la Sorbona) nu descoperă el spiritul 
demiurgic elin în splendorile lui 
pluriforme. Numele lui Menard — 
poet helenizant, arheolog şi istoric, 
pictor de asemenea — fusese pomenit 
la noi de clasicizantul George Murnu, 
care tălmăcise din versurile lui; de 
amintit, ulterior, un concurs de 
traduceri anunţat de Jurnalul literar 
al lui G.Călinescu (1939, nr. 52), 
concurs ce urma să înceapă cu un 
sonet de Menard, Stoicisme. 
Săptămînalul de la Iaşi şi-a încetat 
însă, chiar cu acel număr, apariţia. 
Atunci cînd Barbu consulta 
doctele tomuri ale lui Ménard — 
Histoire des anciens peuples de 
l'Orient, Histoire des Grecs, 
Symbolique des religions anciennes 
et modernes — publicate în 
intervalul 1883-1896, ele nu 
reprezentau demult ultimul cuvînt în 
materie. Iniţierea studentului în 
matematici Dan Barbilian în 
spiritualitatea Heladei s-a produs prin 
intermediul lui Nietzsche, a cărui 
demonie psiho-senzuală imprima 
celebrului său eseu din 1872, Die 
Geburt der Tragedie aus dem 


Pg. IERI ERE E E IN RR 


Geiste der Musik (Naşterea 
tragediei din spiritul muzicii) o 
vivacitate cuceritoare, un aer 
vizionar-sintetizator, cu lungi 
reverberaţii în fantezie. Acţiona acolo 
un ingenios captator de reliefuri, un 
ochi delirant, cu care senzualitatea 
intelectului barbian s-a găsit imediat 
în acord. Potrivit propriei confesiuni, 
debutantului în poezie i se revela 
brusc o Heladă trează, sclipitoare, 
impacientă, neliniştită, un elan 
molipsitor "cutreierînd dinamic 
fiinţele şi ridicînd extatic un cer 
platonician..." Semnificativ — cel 
dintîi text al debutantului, Fiinţa, 
publicat în 1918 în "Literatorul" (nr. 14), 
era reprodus, anul următor, în 
"Sburătorul" (nr.34), sub titlul Elan. 
Circula în epocă sintagma berg- 
soniană elan vital — teoretizată în 
L'Evolution créatrice —, un 
complex de forţe fizice şi psihice 
obscure, irepresibile, multiform 
generatoare de viaţă și creaţie. 

A destabiliza clişeele pentru a 
regăsi lucrurile în esenţialitatea lor 
echivalează, la poetul din acest 
stadiu, cu un febril romantism al 
acţiunii, fapt sugerat de titluri 
derivate din infinitive — Cucerire, 
Convertire, Umanizare —, cu va- 
loare subliniat durativă. Unui 
Nietzsche "dur şi aprig cuceritor de 
zări", călăuz inspirat spre "abisul 
numenal" și descoperitor de "sensuri" 
în cercul "Eternei reîntoarceri", îi va 
consacra, la douăzeci și cinci de ani, 
un poem encomiastic. Exaltările, 
convulsiile, tumulturile, "rîsul uriaș” 
din textele barbiene ale momentului, 
văpăile, "tipsiile de jar” şi celelalte, 
acestea presupun relaţii cu ardenta 
retorică nietzscheană; ele aparţin, 
oricum, unui Barbu volitiv, cvasi= 
dionisiac la care energetismul 
(aproape expresionistic) se manifestă 
divers — în viziune, în limbaj, în 
temperatura înaltă a descărcărilor. O 
Heladă clocotitoare fiziologic, 
vibrînd la chemări de menade, 
reinstituită plastic, tărîm cu 

"dumbrăvi" şi "fîntîni adînci de 
viață”, "iederă brumată", se 


-proiectează panoramic pe ecrane 


mitice. Dacă în prima parte din 
Dionisiacă se succed secvenţe 
oarecum impersonale, copiate parcă 
de pe vechi amfore, prezenţa 
comentatorului capătă puls în final, 
într-un fortissimo unificator, sub 
semnul pasionalităţii înflăcărate: 


Mulţimi prinse-n vîltoarea efluviilor calde 

O, voi înfiorate noroade, la pămînt! 

Zdrobiți centura ființei, topiţi-vă cu glia; 

Iar peste lutul umed şi trupul vostru frint, 

Enorm şi furtunatec să freamăte Orgia! 

Practic, mitologicalele barbiene 
— Geea, Andromeda, Ixion, Ofir, 
Dedal, Astarte, hierofanții, centaurii, 
driadele — repetă recuzita lui Leconte 
de Lisle din Poèmes antiques. De 
seva proprie. țin notele amplifiante, 
tablourile vizînd colosalul, munții 
cosmici arzînd, banchizele plutitoare; 
forfota nebună a materiei ia 
dimensiuni epopeice, sugerînd vitala 
histerie a începuturilor; spațiul acesta 
spăimos cumulează "iaduri vegetale" 
şi "minereu de nouri". Poetul 
încurajat de E.Lovinescu e un exaltat, 
un vizual retoric, la care compoziţiile 
se organizează în suprafețe ample, 
fără insistența parnasiană asupra 
reliefurilor; un vizual care-şi 
exteriorizează emoția prin interjecții 
şi -apostrofe, prin gestica teatral- 
declamatoare, savurînd urieşenia, 
forfota, verticalitatea. Simbol 
hiperbolizant al materiei oprimate, 
Lava are nostalgii celeste: 


De-atunci, spre-o altă lume fluida-ți formă tinde... 
Cu slavă-întrevăzută un dor fără de sațiu 

Ar vrea să te-mpreune... şi, ca s-o poți cuprinde, 
Tentacule lichide îţi adînceşti în spaţiu. 


Titlul ultimului volum de poeme 
al lui Emil Botta, Un dor fără sațiu 
(1976) e, cum se vede, barbian în 
totul. Sugerînd un "spasm îcremenit", 
Munţii, odinioară magmă răzvrătită, 
devin motiv de parabolă: "Demult, 
cînd dorul lor nebiruit / Îi logodi cu 

vasta strălucire, / Un braț semeț au’ 


repezit spre fire..." Tentația înaltului 
leagă intențional piatră şi copac, 
acesta "hipnotizat de-adînca şi 
limpedea lumină / a bolților..." Între 
verticalitatea arborilor şi "poziția 
verticală a genului uman”, Gilbert 
Durand va găsi analogii cu suport 
gravitațional comun (Structurile 
antropologice ale imaginarului). E 
ceea ce anticipă, la modul metaforic, 
Copacul lui Ion Barbu. În Panteism, 
E.Lovinescu vedea ca "posibilă" 
influenţa expresionistului R.Dehmel, 
al cărui nume apare de altfel în 
dezvăluirile poetului însuși. Textul 
citat, de departe ori mai caracteristic 
pentru etapa în cauză, îndreptățește o 
transcriere integrală: 


Voi merge spre fierbintea, frenetica viață, 
Spre sînul ei puternic, cioplit în dur bazalt. 
Uitat să fie visul şi zborul lui înalt, 

Uitată, plăsmuirea cu aripe de ceață! 

Voi cobori spre calda, impudica Cybelă 

Pe care flori de fildeş ori umed putregai 

Îşi înfrățea de-a valma teluricul lor trai, 

Şi vom cuprinde coapsa fecundă, de femelă, 
Smulgîndu-ne din cercul puterilor latente, 
Vieţii universale, adînci, ne vom reda; 

Iar nervii noştri, hidre cu mii de guri, vor bea 
Interioara-i mare de flăcări violente. 

Şi peste tot în trupuri, în roci fierbinţi, orgie 
De ritmuri noi, de lavă, de freamăt infinit, 
Cutremurînd vertebra de silex ori granit,- 
Va hohoti, imensă, Vitala Histerie... 


"Coboriîrea" e aici o formă de 
anamnesis, amintire a vitalismului 
orgiastic dezlănţuit, simbolizat de 
Cybale, mama tuturor zeilor —: 
Magna Mater; focul, lava, 
spectaculoasele puteri chtoniene în 
totul conferă acestei descensio un 
sens resurecțional, revigorator, prin 
implementare în materia fierbinte a 
începuturilor. Un ritm vibrator mai 
aşezat, o mişcare oarecum lentă, 
lăsînd loc "întrebărilor cunoaşterii”, 
urmează aparent fervorii din 
Panteism. Pluralului noi i se 
suprapune în Elan (titlu iniţial: 
Fiinţa) un Eu totalizant, entitate 

vitală, fluidă participînd la mobi- 
lismul universal: 


Sînt numai o verigă din marea îndoire, 
Fragilă, unitatea mi-e pieritoare; dar 

Un roi de existenţe din moartea mea răsar, 
Şi-adevăratul nume ce port e: unduire. 


În alte poeme, un limbaj 
meditativ-jelitor punînd frîne retoricii 
înalte, dezvăluie dimensiunea blînd- 
amară a poetului. Melancolia unui 
dionisiac e totdeauna seducătoare... 
Se profilează un Barbu aproape 
extatic, purificat prin contemplarea 
empireului, un observator încetinit, 
deschis jocului de-a nemărginitul, dar 
în fondul lui, oracular, se simte 
tristeţea metafizică. O toamnă lină, 
desfăşurare "somptuoasă de purpură 
şi nacru", face ca "soarele potolit" să 
decline, anunţînd "Marea Noapte" 
subpămînteană. Confesiune patetică, 
sotto voce, în lunecare catifelată de 
melopee, Pentru Marile Eleusinii e, 
în fond, Marea trecere a lui Barbu; 
— nu plins, nu revoltă, ci reculegere 
în faţa rotației vieţii şi morții. 
Trimiterea din titlu la misterele 
eleusine din Attica nu e decît un mod 
de a sublinia metaforic misterele 
existenţei, aceleași în perpetuitate: 


În toamna unde seara încheagă tonuri vii, 
Prin surda picurare a orelor tîrzii 

Îţi vei purta tristeţea, încet, pe Drumul Sacru. 
Nocturne bolți vor ninge, din slăvi, misterul lor, 
i s-o răsfringe-n suflet tăria-ngîndurată 

Iar sfinta ta durere va trece legănată 


În ritmuri largi şi grave, de corul sferelor. 


Pein: "vastele păduri” din 
Peisagiu retrospectiv reverberează 
sonuri eminesciene de o melancolie 
temperată (posibil text eminescian 
declanşator: Dorinţa), punctînd 
constatări elegiace "în fața toamnei 
şi-a tristeţii..." Nimic retrospectiv, în 
fapt, întreg discursul liric orientînd 
spre viitor: 

De-a lungul tristelor răzoare 

Pe care vintul grămădi 


P lili . 


Atitea crengi rătăcitoare, 
Mîngiietoare vei veni? (...) 
Miraj fluid, formă fugară 
Străbate soarele poteci 
Şerpuitoare şi coboară 

În toamna vînturilor reci. 
Dorinţa mea îţi va aprinde 
Ardori ce nu se pot grăi 

Şi-n ciuda umbrei ce se-ntinde 
Ne vom iubi, ne vom iubi... 


Presiunea exercitată de Eminescu 
se vede, alteori (Cînd va veni 
declinul... e un exemplu), în desenul 
frazei şi nu o dată în senzaţia 
constrictivă de frig, premergătoare 
planării postume prin “sure şi înalte 
pustiuri de eter...” Frigurosul “castel” 
al Gîndirii şi Nordul gheţos, iată 
simboluri opozitive la antipodul vieţii 
calde vibrînd "în sunet, în linie, 
culoare...” Mediteraneanul din 
Umanizare uimitor de 
philippidian ca limbaj — vine cu un 
credo estetic fortifiant, anticipator (în 
parte) al viitoarelor lui interviuri şi 
confesiuni: 


Castelul tău de gheaţă l-am cunoscut, Gindire: 
Sub tristele-i arcade mult timp am rătăcit, 

De noi răsfringeri domic, dar nici o oglindire 

În stinsele cristale ce-asciinzi, nu mi-a vorbit, 
Am părăsit în urmă grandoarea ta polară 


Şi-am mers, şi-am mers spre caldul pămînt de 
miezăzi, 

Şi sub un pilc de arbori stufoşi, în fapt de seară, 

Cărarea mea, surprinsă de umbră, se opri. 

Sub acel pilc de arbori sălbateci, în amurg 

Mi-ai apărut - sub chipuri necunoscute mie, 

Cum nu erai acela, în frigurosul burg, 

Tu, muzică a formei în zbor, Eunitmie! 


Este oare Barbu un poet al 
splendorilor lumii? Metafora 
plasticizantă din Luntrea, despre 
"somptuosul crin al formei”, nu 
angajează, practic. Nici o aparenţă 
picturală pentru culori vii! Pe cerul 
nopții clipesc simbolic astre gălbui. 
Galben, părul iubitei din Convertire 
e un "eter de miere". Ca la Moreas, 
la care fascinează eterul propriu-zis, 
acesta — supremă dematerializare — 
traduce puritatea, nostalgia 
platoniciană a Frumosului 
preexistent, constituent celestului. 


56 


Dacă în Pentru Marile Eleusinii, ori 
bunăoară în Luntrea, se înfiripă unul 
din miturile barbiene fundamentale 
— cel al nunţii — în Pytagora, o dată 
cu ideea de Număr, sublimînd 
"multipla aparenţă şi vecinica 
schimbare", se întrevede subiacent 
mirajul purismului estetic. Spre 
"Acordul-Pur” duce însă, la rîndul lui, 
somnul, nu mult diferit de Eminescu. 
Schiţată întîi în ceremoniosul Ţi-am 
împletit, starea hipnotică, 
eliberatoare de servităţile logicii 
curente, e invocată iarăşi în Cucerire: 


Un somn năuc ne-o duce pe drumul mort, îngust, 
Dar fiinţa noastră pură desprinsă de gindire 
Va asculta cum sparge a orei îngrădire, 


Cum urcă din adîncuri un mare imn august. 


Dispreţul arătat. autorilor de 
imitații folclorice, rămaşi în litera 
modelelor ca atare, e ireductibil, 
poetul — asemenea unui Brâncuși, în 
alt domeniu — fiind interesat de 
reelaborări şi esențe, urmărind sensuri 
noi, inducțoare în universal. Cuvîntul 
devenit "Unduire infinită" (Solie) să 
sune inedit... Teoria, Barbu şi-o 
construieşte singur: ori folclor curat, 
necontrafăcut, ori poezie violent 
individuală — nu ceva intermediar, 
căci, numai “la aceste extreme se 
plasează invenţiunea şi accentul 
veridic” (Salut în Novalis). Cînd în 
localuri bucureştene de periferie 
lăutarii evocă isprăvile lui Jianu, 
poetul, privitor mişcat, plînge, dar în 
postură de creator el vrea altceva. La 
Arghezi, preluînd pigmenţi din 
folclor, distribuţia "principalelor 
motive se face conform unei estetici 
mecanice", de unde calificativul ce se 
vrea zdrobitor: "estetică de covoare 
oltenești"! Nici o sclipire, aşadar, în 
geometria acestui contemporan "fără 
mesagiu, respins de Idee", devenit "pe 
alocurea un semănătorist-poporanist 
reuşit..." (Poetica domnului Arghezi). 
Atacul în cauză, în care Tudor Vianu 
va vedea ironic-ambiguu o "frumoasă 


Profileni 


injustiție", rămîne, în materie de 
anecdotică literară, un moment de 
bizară incomprehensiune. Simpatie i 
se arată lui Blaga, care, precum 
Brâncuşi, cultivă "geometria înaltă şi 
sfìintă" — sintagmă de găsit într-un 
poem blagian dedicat celebrului 
sculptor. Cînd însă autorul Laudei 
somnului încetează, o clipă, să 
enunţe "raporturi universale", cînd el 
scrie: "Cocoşi apocaliptici tot strigă, 
/ Tot strigă din sate româneşti” — 
apar rezerve, procedeul fiind 
dezavuat, ca "inutil", "fără ecou şi 
demn de alţi poeţi ai Ardealului”. În 
genere, prea "multe motive de folclor 
românesc" la confratele 
transilvănean, cînd la alții "porţile 
ţărăneşti, iile, balaurii, feții-frumoşi, 
mozaicurile bizantine conduc poezia 
la un stil pastiş ori pestriţ” (Legenda 
şi somnul în poezia lui Blaga). 

Nu tradiţionalismul în totul 
trebuia cenzurat, ci "numai 
tradiţionalismul timid”, de unde 
respingerea continuității cu 
Alecsandri şi alții. Cît despre 
-poznaşul Anton Pann ori despre Matei 
I.Caragiale (acesta obiect de 
venerație), ei sînt revelatori ai unei 
lumi îngropate, dar al cărei rîs nu s-a 
stins. Căutările lui Barbu vizează în 
subtext "suvenirea unei umanități 
clare: a Greciei", iar în "pitorescul şi 
umorul balcanic" transpare o ultimă 
Grecie, concepută — cum declara la 
15 octombrie 1927, la o anchetă în 
"Viața literară" — ca "simplă ipoteză 
morală". În tărîm stagnant, obosit, 
triumfă moartea şi somnul (teme 
fundamentale — zice poetul), în 
contrast cu viziunile aprinse ale 
debutului. Din fragmente care se 
numesc Nastratin Hogea la Isarlik, 
Domnişoara Hus, Cîntec de ruşine, 
Răsturnica ori altfel, se constituie, 
unitar, ciclul numit de către autor 
balcanic, iar de Tudor Vianu baladic 

Şi oriental — o frescă dintre cele mai 
relevant-barbiene. 

Despre poemul. După melci, 
Tudor Vianu îi scria în 1921 lui 
G.Ibrăileanu, recomandîndu-i pe 
autor ("prieten excelent") în termeni 
elogioşi: "Nu ştiu dacă v-au căzut în 
mînă unele din bucăţile sale. A 
început să publice acum doi ani şi a 
provocat oarecare surpriză în 
cercurile din Bucureşti. Aş fi încîntat 
ca înclinarea mea pentru eposul 
acestui faun-copil, şi român, care 
evoluează într-un cadru larg de: 
natură, să se verifice în judecata Dvs. 
Poate că atunci, După melci va putea 
figura cu cinste în paginile "Vieţii 
româneşti"..." Deşi pozitive, opiniile 
criticului de la Iași despre "eposul" 
în cauză, comunicate epistolar prin G. 
Topîrceanu, redactor al revistei, 
implicau sugestii pentru mici 
remanieri. De la Gottingen, unde se 
găsea atunci pentru studii 
matematice, Barbu — considerînd 
"cele opt puncte de acuzare, cît mai 
desfăcut de biata vanitate de autor" 
— recunoștea, în parte, nevoit,. 
necesitatea unor rectificări. Variante 
înlocuitoare pentru versurile 
incriminate parvin curînd redacţiei 
"Vieţii româneşti", drept care poemul 
apărea în numărul din mai 1921. E 
posibil ca După melci să fi fost 
rezultatul unui pariu al poetului cu 
sine însuși, un mod de a-și verifica 
imaginaţia, excedată de solicitări de 
cu totul alt gen. Nu dăduse Lewis 
Carrol, matematicianul de la Oxford, 
dovada unei fantezii extraordinare? 
Nu impusese el, cu Alice în țara 
minunilor, un limbaj pe măsura 
ingenuității copiilor? La Barbu, scurta 
aventură a "hoinarului" prin crîng se 
proiectează pe frăgezimi de primăvară 
timpurie, cînd "țînci ursuzi, / desculți 
şi uzi" pornesc după "ierburi noi, 
crăițe, melci..." Baladescul presupune 

ideea de anecdotă, însă şi aici, şi în 
alte texte, ea e pusă între paranteze, 
voalată, estompată, După melci fiind 
o delicioasă introducere în universul 
infantil: un episod la intersecţia 
concretului cu imaginarul. În 
Dumbrava minunată sadoveniană 
încîntă memorabila fuziune de feeric, 
de magic și misterios; — în poemul 
barbian, tranziţiile de la candoare şi 
uimire la luciditate. Neînsemnatul, 
micul melc, "prost, încetinel şi blînd", 
o "mogîldeaţă", e un simbol al 
regenerării, vestitor al unei dimineți 
renăscute. — "Vreau să-l văd cum iar 
învie / Somnoros din colivie” — 
gîndeşte poetul, un homo ludens, în 
numele copilului. 

Descîntecul şoptit, cu pigmenţi 
folclorici, nu are aici știutul sens 
limitat, acela de jos, el implicînd, 
subtextual, o chemare la geneza 
universală. Transpare în el nostalgia 
începuturilor vieţii, de unde 
prioritatea notaţiilor de ordin 
senzorial: 


Lasă noaptea din găoace, 
Melc nătîng, şi fă-te-ncoace; 
Nu € bine să te-ascunzi 

Subt păreţii grei şi scunzi; 
Printre vreascuri ceme soare, 
Colţi de iarbă pe răzoare 

Au zvicnit iar muguri noi, 
Pun pe ramură altoi... 


La niveluri diferite, Copil şi Melc 
sînt simbolizări ale primului anotimp, 
dar viforele Dochiei clatină brusc 
liniile. Copilul reacţionează potrivit 
vîrstei, jocul luînd o turnură patetică: 


— Melc, melc, ce-ai făcut 
Din somn cum te-ai desfăcut? 
Ai crezut în vorba mea. 
Prefăcută... Ea glumea! 

Ai crezut că plouă soare, 
C-a dat iarba pe răzoare, 
Că alunu-i, tot, un cîntec... 
Astea-s vorbe de descîntec! 
Trebuia să dormi, ca ieri, 
Surd la cînt şi îmbieri, 

Să tragi alt oblon de var 
Între trup şi ce-i afar’... 

Radu GYR 


DAMNAŢII 


Ev negru cu sutanele posace. 

În lanţuri timpul, astrele, cerceii 
şi giuvaerele Casiopeii 

şi tainele extrase din găoace. 


Damnaţii sori pe ruguri ca ateii, 
eretice solstiții sub girbace 
şi, pe butucul sabiei vorace, 
grumajii Lunii, goii sîni ai Geil... 


Spre stele tot mai aspră-i cavalcada 
şi Juzii s-au lungit înalți cît domnul. 
Planetele cu glugi şi-nhață prada, 


stă în sutană roşie atomul 
ca un strigoi trimis de Torquemada, 
iar sus, pe rug, lumina arde omul. 

Dr. Ion 
CIOCANU 


Chişinău 


ANDREI LUPAN ŞI 
LIMITELE SALE 


Dintre scriitorii de dincoace de 
Prut, care şi-au început activitatea 
literară pînă la 1940, Andrei Lupan 
constituie exemplul cel mai 
concludent al creatorului pentru care 
încadrarea în timp și în ideologie a 
fost — și nu poate să nu fie şi acum 
— atît o expresie a demnităţii civice 
şi artistice, cît şi una a reversului 
acesteia. 

Am știut, ba chiar am scris încă 
în timpul vieţii scriitorului (m.1992), 
că pînă la faimoasa "eliberare" din 28 
iunie 1940 Andrei Lupan a publicat 
literalmente 5-6 poezii şi tot atîtea 
schițe publicistice, supranumite pe- 
ici colo eseuri. Putem repeta, fără 
teama de a greşi, spusele unui coleg 
de breaslă că în anii 30 scriitorul a 
dat publicităţii “poeziile Tată, Țară, 
Satul ciudat, Noi şi părcănenii, 
articolele de publicistică Realităţi 
studenţeşti, Facultatea de 
agronomie și studenții ei, Eroism 
şi laşitate, O manevră și altele" 
(Haralambie Corbu, Letopiseţ al 
timpului, Studiu monografic despre 
creaţia literară a lui Andrei Lupan, 
Chişinău, Ed.Literatura artistică, 
1982, p.65). Dar care o fi fiind 
"altele", este imposibil să stabilim, 
deoarece acestea pur şi simplu n-au 
existat. Am putea, desigur, admite că 
anumite lucrări au fost scrise pînă la 
1940, dar nefiind publicate nu pot fi 
luate drept semne ale activităţii de 
atunci a scriitorului. Şirul de poez:i 

tipărite abia în anii 60 urmează să fie 
considerate cel mult ca opere de 
sertar, ca şi mai toată publicistica sa 
tipărită după război, dar conținînd 
impresii și referinţe la anii 30. E uşor 
să-ţi faci biografie literară în timpul 
cînd un regim nou aşteaptă cu 
nerăbdare să-l “distrugi” pe cel vechi. 
În orice caz mai uşor decît dacă ai fi 
scris și, mai ales, publicat poezii şi 
opere publicistice îndrăznețe, purtînd 
— ca autor — răspunderea cuvenită 
şi suportînd consecinţele fireşti în 
atare cazuri. Or, Andrei Lupan a 
recunoscut că poezia sa Olimp 
disprețuit de exemplu, despre care 
am ştiut aproape trei decenii că ar fi 
fost scrisă în 1937, a fost plăsmuită 
— de fapt — în 1947. Putem lesne 
admite că nici în primii ani postbelici 
n-ar fi îndrăznit nimeni — dar absolut 
nimeni! — să crîcnească o silabă 
împotriva politicii statului sovietic şi 
că, prin urmare, Andrei Lupan n-ar fi 
avut posibilitatea să spună adevărul 
despre foametea organizată în 1946 
— 1947. Din acest punct de vedere 
datarea poeziei Olimp disprețuit cu 
1937, chipurile aceasta fusese creată 
pînă la 1940 şi se referă la un regim 
sălbatic, burghezo-moşieresc, ba încă 
şi român pe deasupra, exemplifică o 
motivare exterioară ingenioasă, poate 
unica datorită căreia poezia scrisă în 
1947 despre realitatea anului 1947 ar 
fi putut fi publicată în chiar 1947. 

Scriitorul însuşi a mărturisit 
istoria creării şi datării cunoscutei sale 
poezii. Transcriem în întregime 
această mărturisire: ”Rătăceam prin 
satele Moldovei în iarna de coşmar 
a anului 1947. Ştiam cu toții dezmăţul 
foametei de atunci. Degeaba aş cerca 
să-l invoc astăzi. S-a întîmplat că eu 
cutreieram prin satele de sud. Soseau 
de acum transporturi cu mijloacele 
cunoscute de ajutorare. Lucrau 
improvizate cantine de salvare. 

Dar se arătau grimase locale 
care erau mai hide decît noaptea. 
Produsele se descărcau mai ales pe 

la gări, iar satele în măjoritate erau 
la distanță de 10-15 şi chiar 30 de 
kilometri de calea ferată. Republica 
toată era sub troian, transportul local 
îl constituiau 2-3 sau 4 sănii cu caii 
slabi, hămesiţi. Am văzut oameni 
disperaţi, întorşi de la jumătate de 
cale, tîrînd caii ca să-i salveze, pentru 
că răspundeau de ei. Oamenii care 
mai erau în stare trebuiau să plece 
pe jos cu sacii, să aducă prin troiene 
jalnicul ajutor. Era un mijloc de 
salvare sub dictatul disperării. Şi ne 
zbăteam ca înciumaţi în ghearele 
neputinței. Şi nu vedeam ieşire din 
prăpăd. 

Eram condamnat la neagra 
solidaritate a tragediei. Altceva ce- 
ai fi putut face? 

ha Cimişlia am fost de faţă la o 
înmormiîntare. Doi copii în două 
sicrie erau duşi cu preot şi cu cruci 
la locul de veci. Poate că erau dintr- 
o familie mai deosebită, pentru că 
lume se adunase destul de multă. Şi 
se împlineau tradiţiile consfinţite ale 
ritualului, erau steaguri şi icoane şi 
băsmăli curate şi chiar modeste 
prosoape. Dar, ce era mai de 
necrezut, copiii purtau crenguţe de 
copăcei împodobite cu turte, covrigi, 
bomboane şi chiar cu mici colaci 
împletiți, bunătăți zugrăvite în culori 
vii şi luminoase. Albi colacii, rumeni 
covrigii şi toate celelalte ademeneau 
parcă înflorite în roşu, în galben, în 
alb, în verde. Demult nu mai văzuseră 
aşa ceva hămesiţii locului. Şi totul era 
sub semnul pierzaniei. Ştiam pînă 
atunci tragedia în nehumărate 
arătări zilnice. Dar prohodul acela 
smulgea parcă din oameni inima cu 
puterea lor de a înțelege. Nimeni nu 
putea gîndi: măcar ce-i de făcut? 

Mi-am dat seama că tot ritualul 
funebru cu darurile înflorite era doar 
din zugrăviri. Colaci de lut, covrigei 
de lut, turte şi bomboane de lut, totul 
vopsit în roşu, alb, galben, cu otrăvită 
jele a celor vii. 

Mai mult ce puteau face? Puteai 
să te baţi cu capul de pereți, să te 

întrebi şi tu acelaşi lucru. Întrebarea 
era groaznică pentru scriitori. Pentru 
mocirla zbaterii lor, în blestemata 
neputinţă. Ce-i de făcut? 

Aşa a fost scrisă poezia Olimp 
disprețuit. Trebuie să spun că faptul 
mă privea direct pe mine, dar în 
aceeaşi măsură pe tofi ceilalți. Cine ' 
o citeşte cu minimă atenţie descoperă 
aceasta în fiece vers. Pentru relaţiile 
vremii era un atentat criminal, 
antipatriotic. Dar am vrut să public 
acest material, neapărat, ca un gest 
de apărare a conştiinţei. 

De aceea i-am pus data — 1937. 
Poezia a fost stăruitor-comentată şi 
susținută ca o demascare a poeților 
înstrăinaţi, afundaţi în lirica 
apolitică, estetică, contemplativă. 
Oricine ar fi recunoscut adresa 
eroului în realitățile de faţă, la noi 
în Moldova, în zilele de atunci. Vreau 
să îndrept acum lucrurile şi să prezint 
bucata încadrată în adevărul 
cronologic — 1947. 

Deşi aceasta nu mai poate 
schimba nimic ("Basarabia”, 1992, nr. 
11, pag. 155). 

Să stăm acum strîmb şi să 
judecăm drept: cît de onest este totuși 
gestul scriitorului de a fi datat cu 1937 
poezia în cauză, scrisă după război? 

Apoi încă: este Olimp disprețuit 
unica poezie scrisă după război, dar 
plasată — în cartea Frate al pămîn- 
tului — printre cele ce au fost create, 
chipurile, pînă în 1940? 

Este prima problemă foarte 
serioasă pe care o reclamă cercetarea 
creaţiei scriitorului, drept că astăzi 
imposibil de rezolvat. Un lucru e cert: 
tot ce s-a spus — în articole, studii, 
monografii — despre creaţia 
lupaniană de pînă la 1940 se 
aseamănă cu un castel înălțat pe... 
nisip. De exemplu: "Pentru literatura 
moldovenească contemporană, pentru 
cititorul sovietic de astăzi opera 
poetică şi publicistică de pînă la 1940 
a lui A.Lupan reprezintă o pagină 
revelatoare şi emoţionantă, rămasă 
mult timp nevalorificată şi deci 

rămasă fără răsunet şi influență în 
epocă, a scrisului nostru combatant, 
un document autentic, ce reflectă 
zbuciumul de foc al acelor ani” 
(H.Corbu, Op.cit., p. 92). 

O fi fiind "revelatoare" creația 
lupaniană de pînă la 1940, dar numai 
sub aspectul publicării acesteia abia 
după război, cînd nici autorul, nici 
editorul ei nu mai purtau vreo 
răspundere în faţa nimănui și încercau 
— cu întârziere groaznică — să 

"compună" o "biogiafie” practic 
inexistentă. 

"Rămasă mult timp nevalorificată” 
e spus corect, dar cum ar fi putut fi 

"valorificată" o poezie (şi o 
publicistică) de care —iară practic — 
nu ştia nimeni în afară de autor? 

Şi atunci despre ce fel de "răsunet 
şi influență în epocă” ar mai putea fi 
vorba? 

Iar în concluzie: de unde dreptul 
de a considera scris combatant şi 
document autentic ceea ce n-a existat 
practic? ; 

Aşa-zisa "pagină" a creației de 
pînă la 1940 a lui Andrei Lupan este... 
goală şi a vorbi despre ea în termenii 
pe care i-a folosit H.Corbu, iar de 
altfel nu numai acest cercetător, 
înseamnă a fi compiice la o 
mistificare evidentă, cu atît mai 
regretabilă. Pînă la 1940 Andrei 
Lupan n-are "biografia" pe care 
i-o atribuie criticul. 

Spunem toate acestea nu pentru 
a bate cuiva obrazul, ci numai şi 
numai pentru a da cercetătorilor 
literari imboldul cuvenit de a înceta 
să "analizeze" ceea ce n-a fost tipărit 
în epocă şi, prin urmare, nu poate fi 
considerat ca atare. Tipărirea acestei 
literaturi "clandestine" o vedem 
posibilă în exclusivitate în ediţii 
ştiinţifice, de interes îngust 
profesional, în scopuri propriu-zis 
ştiinţifice (poate şi etice), în orice caz 
nu ca pe o literatură a aniior 30. 

A doua problemă complicată (şi 
delicată) prilejuită de creaţia 
scriitorului este aceea a lucrărilor 

întemeiate pe motive suprasaturate cu 
element politic: Sat uitat, Lumina, 
Există un asemenea partid!, 
Cetatea păcii etc. Putem admite — 
şi în acest caz — că scriitorul a crezut 
sincer în perspectivele inaugurate de 
"eliberarea" din 1940 şi s-a bucurat 
din toată inima pentru ziua de mîine 
a satului basarabean antebelic etc., dar 
astăzi, după ce cunoaştem (şi 
recunoaştem) cu toţii că în 1940 n-a 
avut loc o eliberare, ci o ocupare 
forțată de către Rusia a acestei părți 
de pămînt românesc, eventuala 
lectură a așa-numitului poem Sat 
uitat devine o simplă, curată şi 
diabolică bătaie de joc. 

Dar colectivizarea forțată a 
agriculturii, desțărănizarea satelor, cu 
toate consecințele lor? 

Nu intenționăm să politizăm cu 
orice preţ aceste rînduri, dar cînd ştim 
că anume sub conducerea partidului 
comunist au fost săvîrşite toate 
fărădelegile fără de aseamăn, 
începînd — dacă vreţi — cu însăși 
răsturnarea de guvern din 1917, cui 
i s-o mai fi întorcînd limba în gură 
să rostească cel puţin titlul 
"poeziei", atît de prețuită odinioară, 
Există un asemenea partid!? 

Apoi cîte alte opere similare trec 
astăzi (nu pot să nu treacă) drept 
minciuni sfruntate, mai mult sau 
mai puţin abil versificate? 

Și atunci? 

Ce rămîne din creaţia scriitorului? 
se poate întreba un cititor exigent, 
eventual un confrate de breaslă tînăr, 
nutrit cu lecturi din poezia modernă, 
poate chiar modernistă, atît de 
blamată odinioară în necuprinsa ţară 
a sovietelor. 

Rămîne ceea ce a fost simțit 
adînc, înțeles just şi exprimat cu 
talent şi inspiraţie, i-am răspunde, în 
pofida tuturor celor întîmplate cu 
țara şi cu scriitorul. Ba chiar cu 
Scriitorul, am zice. 

Cu Scriitorul, pus astăzi în fața 
Destinului. 

Aşa cum s-a pomenit în fața unui 
extrem de neașteptat, complicat şi 
“pînă la urmă poate nedorit — nu 
numai de scriitorul în cauză, ci de 
nimeni pe lume — destin Pavlo 
Ticina (din literatura ucraineană și, 
mai larg, sovietică). Pomenim de 
Tîcina, sub influenţa unui foarte 
înţelept eseu al lui Ivan Draci, 
publicat în "Literaturnaia gazeta” din 
13 februarie 1991. "Poăt stanovitsea 
poătom-akademikom, kogda prodaiot 
duşu vlasti, ili vseo ăto vraki i vseo 
zavisit ot urovnea celoveceskoi 
zavisimosti? Nikto tak vîsoko ne 
vzletal v nebo ukrainskoi poăzii, no i 
nikto tak nizko ne...". 

Ei da, e clar: ne padal... 

În literatura noastră avem cîteva 
cazuri similare: Emilian Bucov, 
Bogdan Istru și — aţi intuit! — 
Andrei Lupan. Tustrei înzestrați de 
la natură cu talent, ca și Nicolai 
Costenco, Liviu Deleanu, George 


Meniuc şi Paul Mihnea din aceeaşi 


generație, dar — spre deosebire de 
aceştia — aflaţi din 1940 şi pînă mai 
ieri într-o apropiere atît de apreciată 
atunci şi atît de defăimată acum față 
de... putere (vlasti). 

Aici este locul să amintim că toți 
scriitorii noştri care şi-au început 
activitatea "în condiţiile regimului 
burghezo-moşieresc", după cum le-a 
plăcut şi lor înşişi să spună, au avut o 
atitudine de compasiune pentru omul 
muncii şi una de opoziţie față de... 
putere, după cum şi mai mult le-a 
plăcut lor înşile să se spună (Şi creaţia 
fiecăruia în parte o confirmă cu 
prisosință). Consecința a fost că ei toţi 
au scris o poezie dură şi, în mare, 
durabilă. 

După 1940 ei au îmbrăţişat cu 
trup şi suflet noua putere, cea 
comunistă, şi rezultatul nu este greu 
să-l ghicească chiar şi acei care n-au 
citit nici Lumina lui Andrei Lupan, 
nici Țara mea a lui Emilian Bucov, 
nici Pohoarnele lui Bogdan Istru. 

Ne dăm seama dureros de bine ce 
a fost la mijloc — anume în cazul 

scriitorilor pomeniţi aici — și cum 
s-au desfășurat lucrurile. Astfel încît 
îi putem înţelege. 

Dar, înţelegîndu-i omeneşte, 
totuşi nu-i putem recomanda 
cititorului de azi tot ce s-a ţinut prea 
aproape — şi, prin urmare, prea 
păgubos — de politica acelor timpuri 
pe care nu le dorim întoarse nici 
măcar cu numele. 

Şi atunci unde li-i talentul? va 
întreba, poate zeflemitor, cititorul 
exigent. 

Este, răspundem. El n-a putut să 
nu se afirme în operele cu un puternic 
substrat general-uman, care, chiar 
depinzînd într-o măsură de elementul 
concret-istoric, îl depăşeşte pe acesta 
şi se afirmă ca ceva permanent. 
Politicul şi general-umanul se 
situează în acelaşi raport unul față de 
celălalt precum efemerul şi durabilul. 

Şi deci, mai concret, unde-i 
talentul lui Andrei Lupan? În poeziile 
publicate de autor pînă la 1940, poezii 
pe cît de sincere, pe atît de dureroase, 
în sensul că te pătrund pînă la inimă 
şi te îndeamnă la atitudine, chiar 
atunci cînd opera se constituie doar 
dintr-o consemnare a unui episod din 
viaţa omului sărman (Biografie) ori 
ia forma unei parabole, cu motto din 
Ion Barbu (Noi şi părcănenii). În 
această ordine de idei nu ne rămîne decît 
să regretăm că Andrei Lupan n-a 
încredințat tiparului mai multe poezii 
pe care le-o fi scris totuși pînă la 1940 
şi în felul acesta nu poate fi considerat 
un participant activ la procesul literar 
al timpului. 

Dar de atunci şi pînă în 1973, cît 
a publicat versuri, scriitorul a 
contribuit în mare măsură la 
dezvoltarea poeziei noastre, cărți ca 
cele intitulate Poezii (1947), Intrare 
în baladă (1954), Meşter faur 
(1958), Frate al pămîntului (1962), 
Legea  găzduirii (1969) şi 
Gromovnic (1973) impunîndu-se 
atenţiei criticii literare şi cititorului 
și formînd, în mare, atmosfera întregii 
literaturi din partea stîngă a Prutului. 

Inegale şi acestea, întîi de toate pentru 
că autorul a plătit în continuare tribut 
ideologiei comuniste, "cîntînd", 
partidul şi Rusia, "eliberările" de tot 
soiul şi alte asemenea teme, cărțile 
enumerate cuprind şi o seamă de 
opere cinstite, scrise cu căldură şi cu 
talent. 

Coboriîtor din țărani de la coarnele 
plugului, Andrei Lupan și-a însuşit de 
la bun început un statut psihologic, 
intelectual şi moral pe potriva 
înaintaşilor, timpului şi locului unde 
a văzut lumina zilei. Spre deosebire 
de Emilian Bucov şi Liviu Deleanu, 
care pînă la 1940 au activat la 
Bucureşti, fiind încadraţi în chip 
magistral în mișcarea literară, avînd 
posibilitatea să publice şi să editeze, 
apoi spre deosebire de George 
Meniuc, Alexandru Robot, Teodor 
Nencev, Nicolai Costenco și Bogdan 
Istru, care, deşi au abordat tematica 
basarabeană şi şi-au publicat unele 
opere la Chişinău, au avut totuşi acces 
şi la editurile bucureştene, cunoscînd 
prețuirea din partea unor personalități 
artistice marcante ale timpului 
(Mihail Sadoveanu, Tudor Arghezi, 
George Călinescu etc.), Andrei Lupan 
a fost, în temei, un autodidact. În 
puţinele sale poezii tipărite pînă la 
1940 găsim, mai uşor decît în creația 
confraţilor de generaţie, un ecou 
direct la problemele aflate pe atunci 
la ordinea zilei; preocupările de ordin 
formal se pare că lipsesc; coborîrea 
în intimitatea personajului liric, 
tendința spre metaforizare și spre 
simbolizare, persistente la Bucov sau 
la Meniuc, îi sînt străine; ecouri din 
Baudelaire, ca în poezia lui Costenco, 
la Lupan sînt de neînchipuit. El s-a 
inspirat în mod nemijlocit din grijile, 
necazurile, bucuriile oamenilor 
nevoiaşi. De. aici caracterul autohton 
al poeziilor sale, mai autohton (dacă 
ni-i permis să ne exprimăm aşa) decît 
al creaţiei oricărui confrate. Iar dacă 
luăm în consideraţie și faptul că 
vorbele de duh, proverbele şi zicalele, 


unele credințe populare sînt frecvente 

în Noi şi părcănenii, Tată, Satul 
ciudat, putem vorbi nu numai despre 
elementul autohton al tematicii, dar 
şi despre natura pronunţat autohtonă 
a mijloacelor de realizare a acesteia. 
Ştefan Grosul din Noi şi părcănenii, 
bunăoară, e “ca păstaia de chircit, / 
cu suciți ochi la slănină / şi făină”, 
părcănenii erau "bulbucaţi şi 
clăpăugi, / cu ciomege-n laba groasă, 
/ Spumegau pojar cu gura... ”. 

După 1940, începînd din anii 
războiului, Lupan manifestă aceeași 
predilecție pentru fondul autohton al 
inspiraţiei sale, după cum se vede clar 
în poeziile Strajă, Doina, Trec 
ucigaşii, Intrare în baladă etc. 

După război nu. atît poeziile 
pitoreşti, nutrite de seve folclorice, La 
coasă şi Tărăboi au determinat faţa 
scriitorului, cît poemul Hat în hat şi 
față-n față, care mult timp n-a avut 
vreun concurent puternic în ceea ce 
priveşte profunzimea şi claritatea 
exprimării psihologiei ţăranului la ora 
cînd acesta a fost pus în fața 
colectivizării agriculturii (abia pe la 
1957 s-a născut concurentul: 
povestirea Frunze de dor de lon 
Druţă). 

In anii 60 poezia lupaniană 
sloboade noi rădăcini viguroase în 
realitatea meleagului natal, talentul 
scriitorului afirmîndu-se în opere ca 
Fîntîna lui Pahoma, Ion Agache, 
Filimon, Isop şi altele izvorînd de-a 
dreptul din țărîna strămoșească. Mai 
tîrziu li s-au adăugat antologica 
poezie Legea găzduirii, parțial cea 
intitulată Lăutărească şi cîteva alte 
opere. 

Aici este cazul să spunem că nu 
numai și nu atît fondul etic al 
inspiraţiei decide în poezie, ca şi în 
întreaga literatură. In centrul 
orişicărei opere de artă, mai cu seamă 
în centrul poeziei, se află — într-un 
fel sau altul — autorul. Din acest 
motiv o premisă, poate principala, a 
caracterului autohton al poeziei o 
constituie măsura în care poetul însuşi 
este up exponent reprezentativ al 

baştinei, al oamenilor dintre care a 
ieşit şi între care s-a format ca scriitor. 
Într-un şir întreg de poezii Andrei 
Lupan se dovedeşte anume un atare 
exponent al oamenilor din partea 
locului. De aceea la lectura operelor 
pe care le avem în vedere simțim 
dezlănţuirea stihiei lăuntrice a 
ţăranului chinuit de pe dealurile 
noastre cu vii şi livezi, a gospodarului 
dăruit cu vorba şi cu felul de a fi al 
omului trecut prin ciur şi dîrmoi. 
(Childurile, pătăraniile, glumele, 
aforismele şi alte comori folclorice 
sînt cît se poate de frecvente în creaţia 
'sa.) 

Bine, bine, pare să nu se ogoiască 
acel cititor exigent sau acel confrate 
de breaslă mai tînăr, pe care l-am avut 
în vedere mai înainte, dar cum rămîne 
cu relaţia dintre artă şi...putere, la care 
se referea Ivan Draci în eseul despre 
Pavlo Ticina? 

Andrei Lupan a ţinut cu puterea 
în sensul că a crezut sincer în victoria 
socialismului. În condiţiile pluralității 
de opinii n-avem dreptul de a-l lipsi 
de acest... drept. Mai cu seamă că el 
a fost, de-a lungul vieţii, un luptător 
cu totul aprig împotriva nomenclaturii 
comuniste, de cele mai multe ori 
retrogradă şi reacționară. Să ne 
imaginăm, de exemplu, cît curaj i-a 
trebuit lui Lupan, iar de altfel şi lui 
Bucov, Istru etc., ca să-i convingă pe 
alde Cernenko, Postovoi, Medvedev 
şi chiar pe Brejnev, ajuns într-un timp 
în fruntea conducerii de partid a 
republicii, că Mihai Eminescu, lon 
Creangă, Vasile Alecsandri şi ceilalţi 
clasici nu sînt numai ai românilor de 
peste Prut, sau că limba noastră nu 
este cea de dincolo de Nistru. Iar în 
ceea ce-i priveşte pe Serdiuk şi 
Bodiul, nimeni din toată republica nu 
le-a dat atît de întemeiate replici cîte 
le-a spus Andrei Lupan, dovedind o 
îndrăzneală pe care să dea domnul 
s-o avem şi noi dacă cumva ni se va 
cere vreodată. 

De aceea Andrei Lupan, ca şi 
Pavlo Ticina, ca și Rasul Gamzatov, 
ca şi alţi scriitori sovietici ai epocii, 
necesită o înțelegere dreaptă şi o 
apreciere pe potriva agoniselii de o 
viaţă, subiectiv pusă pe altarul 
literaturii noastre naţionale. 
Subiectiv! Dar avem a cerne şi 
discerne. cu multă migală şi 
răspundere operele rămase de la 
scriitor, pentru a ne convinge care 
dintre ele se pretează în mod obiectiv 
includerii în sanctuarul culturii 
noastre şi care se situează iremediabil 
şi pentru totdeauna în afara acesteia. 


Cele mai vechi religii, cele mai 
înțelepte 


legi, cele mai 
însemnătoare civilizații, toate sînt 
datoare poeților. Ei mergeau 
înaintea tuturor noroadelor lumei 
întregi cu lira în mînă pe deosebite 
drumuri ce au umblat. Poeţii singuri 
au dat pricină și au împins înainte 
spre sporire toate înțelegerile. 


Ion ELIADE-RĂDULESCU 


Prof. Monica 
SOCEA 


Piatra Şoimului, 
judeţul Neamţ 


NICOLAE DABIJA, 
"ZIDITORUL DE 
POEME 


Născut la marginea de sus a 
Bugeacului, Nicolae Dabija påre a fi 
predestinat poeziei prin însăşi 
apartenenţa sa la acest spaţiu spiritual 
legat de amintirea lui Alexe 
Mateevici. De altfel, în spiritul 
legăturii indestructibile cu pămîntul 
care l-a zămislit, poetul îşi defineşte 
cu claritate crezul său artistic încă din 
1985, anul apariţiei eseului 
Necesitatea poeziei: 

"Poetul contribuie la bunăstarea 
patriei sale prin ceea ce a scris. Așa 
cum un arbore are nevoie de sol 
pentru a se prinde cu rădăcinile-n el, 
ca să nu-l ia vîntul, un poet n-ar putea 
supraviețui fără aerul unei Patrii 
concrete. Turnul de fildeş în care se 
închideau condeierii odinioară a 
devenit un anacronism în acest secol 
zbuciumat; poetul poate exista numai 
în raport cu celelalte lucruri din jurul 
său, numai avînd tainice legături cu 
tot ce-l înconjoară (...). Poezia e o 
realitate mai reală decît realitatea 
însăşi. Cu ajutorul ei deprindem a 
visa, a scruta timpul pînă-n 
străfunduri; nu zadarnic autorul 
anonim își identifica viața cu cîntecul 
şi cîntecul cu viaţa, exclamînd în acel 
memorabil poem într-un vers şi cu o 
cascadă de rime interioare: "Cu cît 
cînt, cu-atit mai sînt...". 

Cele mai grăitoare dovezi de 
consecvență cu acest crez le aduc 

principalele sale volume de versuri — 
Ochiul al treilea, Apă neîncepută, 
Zugravul anonim, Aripă sub 
cămaşă —, relevînd un creator în 
sensul elevat al cuvîntului, care 
subordonează eticul principiului 
estetic dominant. Monologurile sale 
pe tema creaţiei, în general, și a 
poeziei, în special, vădesc o 
preocupare permanentă pentru 
înţelegerea rosturilor celor mai înalte 
ale artei şi artisticului. Uneori 
poetului îi pare că poezia e "o pasăre 
captivă ce-a crescut / încît n-o mai 
încape colivia" (Elegia tristeții din 
prea multă iubire), alteori şi-o 
imaginează "Precum un cerc cu 
centrul în afara sa, / precum o secundă 
în care începe vecia, / precum un cer 
născîndu-şi propria stea...", de fiecare 
dată fiind exprimată metaforic ideea 
de transcedere prin opera de artă a 
limitelor spaţiale şi temporale. 
Cunoaşterea poetică nu poate creşte 
decît din profunzime şi nelimitare în 
spaţiu; spațiul redus la dimensiuni 
neîncăpătoare (colivia, cercul) şi 
limitarea convenţională a timpului 
(secunda) sînt constrîngeri pentru 
manifestarea artistică. 

Increzător în puterea purificatoare 
a artei, poetul Nicolae Dabija speră, 
în spiritul cunoscutei profeţii 
dostoievskiene, că, dacă frumuseţea 
nu va salva lumea, măcar o va face 
mai bună: "Rugă-cîntec, rugă-plînset, 
rugă-blestem / (naivă, credulă, 
nebună) / de aed care speră cu un 
poem / c-ar putea face lumea mai 
bună" (Rugă). Jalonînd căi de 
salvare,  opunînd  efemerului 


„eternitatea, făcînd din cîntec trepte 


spre absolut, poezia este expresia 
idealităţii iubirii şi a visului spre 
perfecţiune, în concepția artistică a lui 
Nicolae Dabija. 
Drama oricărui creator de frumos 
şi, implicit, a poetului constă în 
imposibilitatea atingerii acestei 
perfecţiuni, pentru care ar consimţi 
şi la sacrificiul suprem (idee 
exprimată în poemul Vîrsta de 
trecere (cu aluzie la Iisus): "Am, 
Doamne, treizeci şi trei de ani / şi-s 

numai bun de răstignit / şi-s numai 
bun de pus pe crucea poemului 
desăvîrşit...". 

Intr-un superb Bocet pentru 
Meşterul Manole, ziditorul de 
poeme, visînd să înalțe "o mănăstire 
de iubire", îşi asumă-chiar jertfa 
proprie: "Eu cînd văd că ea nu vine, 
/ prind să mă zidesc pe mine”. 

Cel care domină din înalt această 
lume a creatorilor, fiind însăşi 
întruchiparea geniului creator, este, 
fireşte, marele nostru poet naţional, 
simbol al nemuririi şi universalităţii 
noastre: "Nu obosește niciodată să 
răsară / Luceafărul — steaua noastră 
polară! / Steauă care — dacă ar cădea 
— / Ar trage cerul întreg după ea" 
(Luceafărul). 

Atît de coviîrşitoare a fost 
influenţa spiritului eminescian asupra 
spaţiului nostru naţional, încît s-ar 
părea că el a avut puterea de a hotărî 
naşterea sa în acest loc: "Cînd mă 
gîndesc / cît de mult / ne iubise / 
izvoarele, / şi codrii / şi doinele / ce 
au fost a-l cunoaşte — / îmi vine să 
cred / că poeţii mari / îşi aleg / 
popoarele / în mijlocul cărora / au / a 
se naşte" (Eminescu). Aceste versuri 
ne amintesc cuvintele lui Mircea 
Eliade despre proiectarea în eternitate 
a neamului românesc prin versurile 
marelui poet. Dorul de Eminșscu este 
o stare permanentă la Nicolae Dabija, 
ca, de altfel, la toți poeţii basarabeni 
reprezentativi. 

Sub semnul benefic al 
eminescianismului s-au născut şi au 
creat atitea generaţii de poeţi, dar 
niciunde nu se vădeşte şi nu se 
recunoaşte mai mult influenţa 
geniului său tutelar ca în Moldova de 
peste Prut. Aici, Eminescu a devenit 
unul dintre sfintele repere ale 
existenţei şi perenităţii naţionale, 
întruchipînd însăşi speranţa întru 
supraviețuirea neamului: "Cît 
Luceafărul răsare / Şi în cer e 
sărbătoare, / Şi e pace pe pămînt, / 
Mai există ceva sfint", iar "Cît mai 
avem ceva sfint —/ Vom trăi pe-acest 
pămînt" (Baladă), spune poetul 
Nicolae Dabija, ducîndu-ne cu gîndul 

spre un timp sacru al naţiunii, 
reinvestit cu semnificaţii noi. 

In numele aceleiaşi salvări a 
existenței neamului se face şi 
sacrificarea artistului din Zugravul 
anonim, poem dedicat "ctitorilor de 
frumuseți nepieritoare" ai acestui 
pămînt. Semnificațiile poemului 
converg spre mitul creaţiei şi se 
convertesc în ideea că orice operă 
durabilă presupune jertfă de sine: "La 
Căuşeni, la Țipova sub piatră, / la 
Căpriana poate-n ţintirim / pe subt 
Moldova undeva, de veacuri, / 
doarme, uitat, Zugravul Anonim. // 
Istoria miroase a vopsele; / zugravii 
au lăsat demult pictatul, / dar pînă 
astăzi universul încă / de la aceştia- 
nvaţă anonimatul...". Anecdota 
despre pedepsirea zugravului de către 
sultan (" Mizgălitorului acesta de 
biserici — / să i se taie brațele- 
amîndouă!!!") se transformă în 
legendă: "Mai sîngeră amurgul- 
ndurerat.. / Şi azi prin sate povestesc 
părinţii / de un zugrav ce, fără mîini, 
lucra / şi pensula o mînuia cu 
dinţii...”. Pe aceeași idee de asceză 
sînt construite şi poemele Sufleurul 
şi Creatorul de tablouri. Iese în 
evidenţă, în aceste poeme, o etică a 
anonimatului specifică poporului 
nostru, teoretizată de Lucian Blaga în 
Stiluri fundamentale, prin care 
individualitatea se jertfeşte pe sine, 
punîndu-se în slujba unei forțe mai 
presus de ea. 

Răspunzînd aceleiaşi etici a 
anonimatului, care vine din istorie, 
poetul scrie cu privirea întoarsă spre 
trecut, despre eroii anonimi care "au 
împins Istoria înainte” cu sacrificiul 
lor, fiind atît de modeşti î în măreţia 
lor, încît nu pretind nici măcar dreptul 
a "tinerea noastră de minte" (Eroii). 

Dintre figurile legendare ale 
trecutului se individualizează cele ale 
marilor noştri cronicari, care au 
luminat prin slova lor plină de 
înțelepciune bezna timpurilor vechi, 
plătind adesea cu viața curajul de a 
spune adevărul. Portretele lor, atît de 
concise, dar și atît de relevante, ne 
amintesc versurile din Epigonii, doar 

că la Dabija antiteza cu prezentul este 
subtextuală: "Ion Neculce, ceł care a 
stat / în strana graiului numa-n 
genunchi; / Miron Costin, cu creștetul 
lăsat / pe gravele cuvinte ca pe-un 
trunchi (...)". 

Refacerea legăturilor cu trecutul 
are loc şi prin rememotrarea 
legendelor, fără de care orice țară ar 
fi "condamnată să moară de frig" 
(Legendele). O figură legendară 
omniprezentă este cea ą lui Ştefan cel 
Mare şi Sfînt, un alt simbol al 
dăinuirii neamului românesc: "In 
Lipnic dorm copiii îmbrăcați, / şi 
bezna pe cîmpii se tătăreşte,— / dar 
Ştefan cînd pe zare se arată / izvoarele 
îngînă româneşte!”. Duhul său 
sălășluieşte nu numai la Lipnic, ci şi 
la Cetatea Albă, şi la Soroca, acolo 
unde el a ctitorit cetăţi, şi în toate 
locurile sfinte ale țării care sîngerează 
încă de amintirea luptelor purtate de 
strămoşi. Astfel, la Căpriana, vechea 
mănăstire stă martoră de veacuri 
năvălirilor barbare şi suferințelor care 
s-au abătut asupra acestui pămînt: 
"Un clopote de lemn cu buza ruptă / 
din veacuri vechi deasupra porții îi... 
/ Tătarii-n vremuri cînd intrau în țară 
/ de Căpriana se izbeau întîi" 
(Căpriana). 

Martor viu al existenţei milenare 
a poporului şi al rezistenţei sale în fața 
vicisitudinilor istoriei este şi graiul 
strămoşesc, căruia poetul i se închină 
cu smerenie ca unei divinităţi ce ne-a 
binecuvîntat existența: "Graiule sfint 
şi fără de moarte, / o rugă-avem: nu 
ne uita”. Evocîndu-i frumusețea 
nepieritoare, vechimea, armonia, 
expresivitatea, generozitatea, Nicolae 
Dabija evoluează în spiritul poeziilor 
închinate limbii de A.Mateevici, 
N.Costenco, L.Damian, G.Vieru, 
aducînd în plus acea pioşenie ce-i este 
caracteristică în faţa lucrurilor sfinte: 
"Iertat ne fie, Doamne, acest grai / şi 
frumuseţea lui care încearcă / să- 
ntreacă lucrurile ce le ai / fost izvodit, 
tot pentiu dînsul parcă” (Cronicarii) 
sau "Grai vechi şi sfînt, fără cuvinte - 
-aproape: / Cu dînsu: au tăcut martirii, 
/ Şi au vorbit de patrie poeţii, / Şi-au 
lăcrimat de bucurie mirii" (Grai). - 

declară el, 


Graiul, Plaiul şi Istoria reprezintă 
pilonii identităţii naţionale redefinind 
noţiunea şi sentimentul de patrie. 
Descoperim în poeziile pe această 
temă, alături de atmosfera solemnă, și 
accente dramatice, poetul trăindu-şi 
"cu durere în fiece vers drama timpului 
său, aceea a existenţei de neam", căci 
pentru Nicolae Dabija "rostul rîndului 
scris este acela întru salvarea 
existenţei, întru “salvarea valorilor 
noastre spirituale, morale”. (1) 

"Nu-i pentru mine poezia pură, 
/ nici stilul cu miros de levănţică; 
/ voi pendula-ntre dragoste şi ură, 
/ dar n-oi iubi pe nimenea de frică", 
fără echivoc, în Veac 
timid, condamnînd minciuna, 
laşitatea, cinismul, conformismul și 
barbaria specifice acestul secol, cu o 
vehemenţă ce aminteşte de marele 
poet de origine basarabeană, care este 
Adrian Păunescu: "Voi scrie-n vers 
de spaima arăturii, / c-avem trecut, 
că ne-au mințit prelaţii / chiar de-aş 
risca-n istoria literaturii / să fiu mereu 
pus la capitolul "şi alţii”. // Cîntecele 
noastre ne-au tot fost furate, / cît 
ruşinatu-ne-am să le cîntăm în glas... 
/ Unde ne sînt izvoarele curate? / Din 
codrii seculari ce-a mai rămas?". 

In aceste timpuri nevrednice, 
cînd "zburătorii" trec printre noi 
"cu-aripile ascunse sub cămaşă", 
poetul nu poate fi decît un luptător: 
"Poetu-n lupta asta-i mitralior, ce 
trage / din cîteva mitraliere odată. / E 
unicul ostaş dintr-o armată / care de 
mii de ani se tot retrage" (Veac 
timid). Sînt versuri care întregesc 
crezul artistic al poetului, acesta 
apărînd ca un răzvrătit, "tribun şi 
vizionar", încrezător în destinul 
neamului său. 

La nivelul expresiei, tonul înalt 
dus spre baladesc şi rapsodic, jalea şi 
mâîhnirea se convertesc în invectivă 
şi revoltă, lamentaţia în blestem, 
solemnitatea în patetism. Poetul este 
un magician al cuvîntului, un Midas 
căruia damnarea de a metamorfoza 
tactil obiectele în aur i-a fost mutată 
în plan estetic. Nicolae Dabija face 
cuvintele să cînte, să plîngă, să 
mîngîie, să înalțe, să învie, să strige 

sau să tacă, investindu-le cu o 
expresivitate rar întîlnită, dar fiind 
conştient de forţa ce sălășluieşte în 
ele: "Îmblînzi-voi cuvintele oare?! / 
Cu-aceleaşi pietre şi acelaşi mortar - 
/ poţi să înalţi un altar / sau o 
închisoare" (Scrisoare către cititor). 

citindu-i poeziile, ne convingem 
că poetul le-a folosit doar pentru 
ridicarea de altare. Vocabularul său 
poetic, presărat cu arhaisme lexicale, 
fonetice și morfologice (caznă, 
ţintirim, zugrav, colb, orbie, hodină, 
a sloveni, a zîngăni, talant, spovadă, 
au fost a-l cunoaşte, au a se naşte, le- 
ai fost izvodit), vădeşte vechimea 
limbii în care scrie, iar preferința 
pentru speciile literare specifice 
folclorului nostru (balada, doina, 
colinda, basmul) şi pentru 
autohtonismul mijloacelor de 
expresie sugerează implantarea — şi 
pe această cale — într-un orizont 
etnic propriu. 

Poetul înalță altare dragostei de 
patrie, de neam şi de limbă, dar şi 
sentimentului sfint al iubirii, prin care 
se dezvăluie latura sa romantică 
într-o "poezie de şoapte şi 
rememorări care s-ar vrea citită sau 
rostită în acompaniament de harpe 
şi flaute, în lumini catifelate”. (2) 
"În materie de erotică — apreciază 
criticul Constantin Ciopraga — 
Nicolae Dabija evoluează în 
prelungirea cîntului eminescian, nu 
însă în latura aprinsă a acestuia, ci 
înaintînd pe suavităţi; sacralizînd şi 
spiritualizînd, în căutarea sub- 
limului". (3) 

Poetul îşi cheamă iubita în 
atmosfera sacră de la străvechea 
mănăstire Căpriana pentru ca 
declararea sentimentului său de 
dragoste să capete pecetea unui 
jurămînt sfint: "Haidem, iubito, iar la 
Căpriana— / acuma cînd salcîmii 
înfloresc, / iar cerurile par şi mai 
albastre / şi-acolo să îţi spun cît te 
iubesc" (Căpriana). 

Pentru poet iubirea este o “stare 
nepămîntească, ceva impalpabil care 
poate fi doar sugerat: "Ca şi cum ar 
ninge cu fluturi / peste ruguri ş-acestea 

s-ar stinge. / Ca şi cum n-ai putea să 
te bucuri / decît atunci cînd ai plînge 
(...) // Ca şi cum m-ai iubi, / Ca şi 
cum te-aș iubi. // Ca şi cum, ca şi 
cum... " (Ca şi cum). Aripa 
inefabilului atinge şi veritabila 
bijuterie lirică, poezia. De dragoste, 
cu accent pe sentimentul dorului 
neostoit de ființa iubită: "Frunza se 
destramă. Ceruri cad pe ape, / Dor îmi 
e de tine, chiar cînd eşti aproape. // 
Oare și atuncea, după ce-o să mor, / 
tot așa de tine o să-mi fie dor?!”. 

Învăluit în sensibilități elegiace, 
poetul  murmură cu un suriîs 
melancolic Elegia tristeții din prea 
multă iubire: "De nu te-aş fi iubit 
aşa fierbinte / Din clipa sfîntă-n care 
te văzum, / m-aş fi retras, prea poate, 
-ntre cuvinte / să mă îmbăt cu vechiul 
lor parfum”. Există o tristeţe chiar 
şi în starea de fericire ("... fericirea 
mi-i ca o căinţă"), după cum există 
o Tristeţe a sărbătorilor, care capătă 
accente bacoviene. 

Poet al trăirilor multiple şi al unor 
disponibilităţi sufleteşti inepuizabile, 
Nicolae Dabija trece de la o stare la 
alta cu o naturalețe pe care numai 
marile talente o au. De la fericire la 
durere nu e decît un pas, iar de la viață 
la moarte e doar o alunecare, un 
balans. 

Neliniştilor legate de dispariția 
definitivă poetul le opune însă 
elanurile sale vitale, realizînd un 
echilibru permanent: "O beznă 
flămîndă mă caută, sire, / şi mările 
toate-s de ceaţă. / Şi-am să mor din 
prea multă iubire / de viaţă...” (O 
beznă ' flămîndă).  Accentele 
dramatice sînt domolite prin repetiţie, 
pauzele şi tăcerile duc la 
contrabalansarea sensului tragic al 
existenței. Trecerea în neființă apare 
şi în frumoasa Baladă cu Toma 
Alimoş, de astă dată privită din 
perspectivă metaforică: "lar în cer era 
devreme, / moartea mi-a zis nu te 
teme. / Moartea mi-a zis nu te teme, / 
că în cer încă-i devreme. // Luna cînd 
ieşi din rîu, /ea-mi ţinea calul de frîu, 
/ Să pot trece-n ceea parte / departe, 
foarte departe... // Departe, însă nu 


Pagine şi redimensisnare 


foarte...", iar din poemul Marie, 
Magdalină transpare ideea de 
purificare prin moarte: "Există o 
lumină, / există sus o stea — / doar 
mort o poţi vedea, — / Marie, 
Magdalină...”. 

Tot în purificare, dar de altă 
natură, se face şi prin întoarcerea în 
lumea ingenuă a copilăriei, 
convertind accentele grave în joc şi 
imaginaţie infantilă. Nicolae Dabija 
se poate copilări într-adins, asta o 
demonstrează nu numai poeziile 
apărute în cele două cărţi despre 
Păsărel, special adresate micilor 
cititori, dar şi unele poezii din 
volumele pentru maturi. Într-un 
"poem fantezist pentru canarul meu 
trist" el revine în orizontul primei 
vîrste şi, proiectînd realul în fabulos, 
reface un miraj uitat al copilăriei, cel 
al "calului cu aripi", care "căzuse din 
cer / (se încîlcise, se spune, / în 
sîrmele de înaltă tensiune) / şi semăna 
cu un salcîm înflorit / în glod 
prăvălit”. Fantezia şi ironia, 
întoarcerea lucrurilor pe dos, pseudo- 
ingenuitatea, persiflarea şi abaterea 
atenţiei sînt modalităţi expresive care 
scot în evidenţă o altă faţă a lui 
Nicolae Dabija: cea zeflemitoare, 
întîlnită în Conferinţa de presă a 
marelui inventator (visînd să 
inventeze "un burete care ar absorbi 
toate / prostiile lumii”), în Memorii 
(stigmatizînd birocratismul — care 
asaltează pînă şi lumea artiştilor: 
"Nevindecaţi de poezie, / îmbolnăviţi 
de veşnicie / (...) V-am ruga să 
eliberați chitanțe / şi pentru 
speranţe"), în Lăsaţi salcîmul 
(pledînd pentru neîmpiedicarea 
cursului firesc al vieţii), precum și o 
faţă invectiv-satirică, în Poetul de 
curte (despre  "viersuitatea 
caracudă"). 

Cu fiecare rînd parcurs, întîlnim 
noi şi noi ipostaze ale poetului 
Nicolae Dabija, cel care a reușit să-şi 
construiască un univers artistic 
propriu, făcînd din poezie "o realitate 
mai reală decît realitatea însăşi”, dar 
prin asumarea cu maximă exigenţă a 
responsabilității cuvîntului scris, căci 

"poeţii nu au dreptul la eroare, / cum 
ei depozitează adevărul" (Dreptul la 
eroare). Numai dintr-o atît de înaltă 
conştiinţă a actului artistic pot veni 
îndoiala, teama şi întrebările care îl 
rod uneori pe poet, exprimate cu o 
sinceritate totală în confesiunile 
Mi-i teamă de o carte şi Scrisoare 
către cititor ("Izbuti-voi să zic ce te 
doare, / cu un cuvînt către tine aparte? 
/ Fiece poem este ca o scrisoare / pe 
care ţi-o trimit de departe"). 
Identificîndu-și "viaţa cu cîntecul 
şi cîntecul cu viața”, "legat prin mii. 
de fire de fenomenul basarabean în 
complexitatea lui, tribun, rapsod și 
evocator, Nicolae Dabija continuă, 
alături de alţii, cîntul atît de repede 
întrerupt al lui Alexe Mateevici. 
Continuitate la nivelul altui timp şi 
cu alte mijloace, dar o continuitate 
sui-generis, ca început perpetuu". (4) 


* (1) Anatol Ciocanu. Vă las ca 
moştenire trandafirul, în "Glasul naţiunii", 
noiembrie 1991, p. 6-7. 

*(2), (3) C. Ciopraga, Nicolae Dabija — 
o conştiinţă vizionar-patetică, în Aripă sub 
cămașă, Junimea, laşi, 1991, p.11. 

*(4) C. Ciopraga. Op.cit., p. 8. 


Reflexe ale etowuităţii 


Totul poate fi spus clar dacă e 
gîndit clar, dacă nu eşti împiedicat s- 
o faci, dacă nu îţi sînt. mascate 
adevărurile /.../ Incomunicabilul 
celor ce vorbesc despre criza 
limbajului e perfect comunicabil. 


Eugen IONESCU 


Prof. Nadia 
NUŢA 


laşi 


COMPUNEREA: 
PROBLEME 
METODOLOGICE 


Învățţămîntul actual se 
caracterizează prin efortul general de 
sincronizare cu ritmul dezvoltării 
civilizaţiei umane. In învățămîntul 
mondial se discută metode şi 
procedee pentru a introduce arta în 
universul intim al școlarului, pentru 
a-l învăţa să citească o carte și să 
compună el însuşi pe o temă propusă. 

In acest context compunerea este 
un mijloc eficient de perfecționare a 
exprimării, de lărgire a orizontului 
cultural şi de receptare creatoare a 
literaturii. 

Scopul principal al compunerii 
este dezvoltarea deprinderilor de 
exprimare, rolul învățătorului fiind 
acela de a le ajuta elevilor să scrie 
natural, corect, expresiv, făcînd 
totodată dovada unor aptitudini 
creatoare. 

Reuşita unei compuneri necesită 
o temeinică documentare prealabilă 
urmată de sistematizarea 
cunoştinţelor dobîndite şi integrarea 
lor într-un context nou, care implică 
fantezia creatoare a fiecărui elev. 

Pentru eficienţa unei compuneri 
elevul trebuie să parcurgă mai multe 
etape care justifică ordonarea logică 
a ideilor: 

— documentarea (adunarea 
materialului pe o temă dată); 


— selectarea elementelor şi ideilor 
esențiale; 

— ordonarea materialului adunat 
într-o succesiune coerentă. 
Încercăm în cele ce urmează să 
realizăm o clasificare a compunerilor 
şcolare, avînd în vedere gradul 
participării elevilor şi sursa de 
documentare. 
După gradul de participare a 
elevilor, compunerile pot fi: 
— individuale (planul se discută în 
colectiv sau individual, iar 
redactarea se realizează indi- 


vidual); 


— colective (planul şi redactarea 
se realizează cu ajutorul întregii 
clase). 
După sursa de documentare, 
compunerile se pot clasifica astfel: 
a) după operele literare: 


— redactarea planului simplu de 
idei; 

— redactarea planului dezvoltat de 
idei; 

— realizarea povestirii după planul 
simplu de idei; 

— întocmirea rezumatului, 

— dezvoltarea unei idei din plan, 
— dezvoltarea unui citat literar, 


— realizarea comentariului literar 
al unei opere literare: 


— comentarea unor zicători, 
ghicitori, proverbe, 
— transformarea vorbirii directe în 
vorbire indirectă şi invers; 

— caracterizarea unui personaj 
literar, 

— recenzia unei opere literare; 

— referatul asupra unei opere 
literare; 

— paralele intre personaje literare, 
curente literare, teme, utitudini etc. 
(exemplu: Problema ţăranului în 
literatură); 

— compuneri de sinteză etc. 

b) compuneri cu destinație 
oficială: 

— cererea; 

— procesul-verbal; 
— referatul; 
— articolul; 
— darea de seamă; 


— scrisoarea, biletul, telegrama, 
cartea poştală simplă, cartea 
poştală ilustrată. 

c) compuneri gramaticale: 


— alcătuirea unei compuneri 
gramaticale despre viața de şcolar 
în care să fie folosite substantive 
comune şi proprii. Analiza 
substantivelòr întrebuințate; 

— alcătuirea unei compuneri 
gramaticale în care cuvintele a 
trece (a se trece) şi a duce (a se 
duce) să aibă multiple sensuri; 


— întocmirea unei compuneri 
gramaticale în care să fie folosite 
pronume personale, forme accentu- 
ate şi forme neaccentuate. 
Identificarea şi analiza formelor 
pronumelor personale între- 
buințate; 


— întrebuințarea într-o compunere 
gramaticală a zece interjecții; 


— folosirea omonimelor pentru 
cuvintele ochi, poartă etc. în scurte 
compuneri gramaticale etc. 


d) compuneri libere: 


— prezentarea unui spectacol de 

teatru, operă, film; 

— descrierea unei vizite; 

— prietenul meu (o carte, o 

persoană, un ciine, un personaj de 

carte, o emisiune televizată etc.); 

— o intimplare; 

— compuneri după ilustraţii, 

tablouri, reproduceri de artă; 

— descrierea unui colț din natură; 

— descrierea unui fenomen al 

naturii (o zi fierbinte de vară, o 

furtună, un anotimp etc.). 
Indiferent de tipul compunerilor, 


acestea se structurează pe trei părți: 
introducerea, cuprinsul, încheierea. 

Introducerea conține scurte 
informații sau aprecieri asupra 
subiectului abordat, indică, de obicei, 
personajele, timpul şi locul unde 
acţionează acestea. Introducerea 
trebuie nu numai să stîrnească și 
curiozitatea elevilor, dar şi să 
pregătească desfășurarea întîmplărilor 
care urmează. 

Cuprinsul (tratarea temei) 
reprezintă elementul cel mai impor- 
tant al unei compuneri. Este partea 
care ocupă cel mai mare spaţiu din 
compunere. Aici se face relatarea 
logică a faptelor, dacă e vorba de 
naraţiune, sînt prezentate aspecte din 
natură, dacă e vorba de descriere. 
Faptele trebuie narate în mod logic, 
gradat, într-o ordine care se stabileşte 
în aşa fel, încît desfăşurarea 
întîmplărilor să suscite interesul. Un 
rol esenţial îl ocupă amănuntele 
semnificative care contribuie la 
caracterizarea personajelor. 
Intîmplările și personajele dintr-o 
compunere nu trebuie confundate cu 
întîmplările şi persoanele din 
realitate, deoarece autorul (deci şi 
elevul) le adaogă elemente noi, 
rezultate ale imaginaţiei. Compunerea 
nu este, aşadar, o simplă înşiruire de 
fapte, ci exprimă şi sentimentele 
autorului faţă de cele povestite. 

Încheierea este, de obicei, foarte 
scurtă şi conţine impresiile personale 
în legătură cu cele expuse în 
compunere. 

În ansamblu, compunerea trebuie 
să fie un tot armonios, prin 
respectarea unui dozaj al părţilor, 
ținînd cont de faptul că prima şi 
ultima parte (Introducerea şi 
Incheierea) ocupă un spaţiu mai 
restrîns. 

Elaborarea unei compuneri 
presupune o pregătire minuțioasă a 
elevilor, de aceea e bine ca tema să 
fie anunțată din timp pentru ca aceștia 
să-şi poată aduna şi ordona materialul 
necesar. 

La întocmirea unei compuneri, de 
orice fel, elevii urmează să țină cont 
şi de următoarele cerințe: 

1. Aşezarea în pagină: 

— titlul trebuie scris nu foarte sus, 
la mijlocul paginii; 

— în partea din dreapta, sus, se 
scrie data efectuării compunerii; 
— se lasă o margine de 2-3 cm. În 
partea stingă a paginii; 

— fiecare idee se dezvoltă într-un 
alineat ce conţine mai multe 
propoziții şi care se scrie puţin mai 
în interior față de marginea lăsată 
în stînga paginii; 

— dacă lucrarea nu ocupă întreaga 
pagină, textul trebuie aşezat la 
mijlocul paginii; 


2. Scrierea: 


— scrisul trebuie să fie citeț, iar 
literele — corecte; 


— să nu se folosească prescurtări 
de cuvinte în afară de abrevierile 
menţionate în îndreptare; 


— să nu se facă ştersături şi pete; 
— linia de despărţire a cuvintelor 


în silabe se scrie numai la sfîrşitul 
rîndului. 


3. Exprimarea: 


— vocabularul unei compuneri 
trebuie ales în funcţie de conținutul 
acesteia şi de ceea ce se exprimă; 


— se cere ca exprimarea să fie 
clară, corectă, îngrijită, stilul — 
cursiv, precis, distins. 


Corectarea compunerilor. 
Evaluarea rezultatelor. 

O bună evaluare a lucrărilor 
elevilor presupune în primul rînd, 
respectarea temei: raportul între 
conţinut și titlu, respectarea planului, 
dacă subiectul a fost tratat în 
întregime, conţinutul ştiinţific al 
informaţiilor, argumentarea afir- 
maţiilor prin referinţe şi citate, 

înlănțuirea justă a ideilor, accentuarea 
ideilor principale. 

Se are în vedere ortografia şi 
calitatea stilului. 

Lecţiile de compunere au o mare 
valoare educativă, deoarece ele 
contribuie la dezvoltarea spiritului de 
observaţie, a gîndirii, a sensibilităţii, 
imaginaţiei. Acest tip de lecţii 
dezvoltă capacitatea de exprimare 
orală şi scrisă a elevilor, conducînd 
la formarea complexă a personalității 
umane, mai ales că în contextul vieții 
actuale copiilor li se cere să acționeze 
spontan, independent, critic, creator. 


Reflexe ale eternităgii 


Geniul cel adevărat pretu- 
tindenea întipăreşte al său haracter 
în stilul autorului, şi cînd alcătuirile 
unui scriitor nu au un haracter 
hotărît sau o manieră, putem să fim 
foarte bine încredinţați că acel om 
este un autor de mijloc, carele 
totdeauna imitează şi fură. 


Ion ELIADE-RĂDULESCU 

Prof. Gruia 
UNGUREAN 


Şe.gen. nr. 4, 
Vatra Dornei 


LIVIU REBREANU: 
"PĂDUREA 
SPÎNZURAŢILOR' 


Al doilea mare roman al lui Liviu 
Rebreanu apare în anul 1922 şi are 
drept fundal primul război mondial. 

Punctul de plecare al Pădurii 
spînzuraților este o întîmplare 
tragică din familia scriitorului. Un 
frate al său, pe nume Emil, ofițer în 
armata austro-ungară, a fost spînzurat 
în anul 1917, ca dezertor. 

Romanul realist, cu un pronunțat 
-caracter psihologic, prezintă pe 
locotenentul Apostol Bologa, pionul 
principal, atît pe cîmpul de luptă, cît 
Şi în domeniul retoricii. Drumul său, 
devenirea sa pot fi imaginate sub 
forma unei spirale plasată pe o orbită 
puţin favorabilă, datorită intervenţiei 
istoriei. Pe această spirală, luminile 
şi umbrele ar trebui să se succeadă 
alternativ, cu exactitate, dar viaţa 
eroului principal este mult mai com- 
plexă. Astfel vom găsi zone 
crepusculare, zone brăzdate de un 
întuneric greu, plumburiu — paşi 
învăluiți de o lumină lină sau alţii, 
puţini la număr, pătrunşi de o lumină 
intensă, orbitoare, compatibili cu 
clipele de fericire maximă, de iubire 
supremă. . 

Viața lui Bologa este o părticică 
din această spirală care vine din 
adîncurile istoriei şi se pierde în 

infinit, dîndu-ne posibilitatea să 
considerăm Pădurea spînzuraţilor 
un roman deschis, al cărui început 
este învăluit în cenuşiul unui cer de 
toamnă iar sfîrşitul este talonat de 
luceafărul ce vesteşte "răsăritul". 

Pentru a înţelege meandrele 
sufleteşti ale eroului lui Rebreanu, 
trebuie să amintim faptul că el este 
descendentul unei familii înstărite de 
români din Ardeal, cu tradiţie în lupta 
de emancipare politică. 

Strămoşul Grigore a fost fruntaș 
în răscoala lui Horia şi tras pe roată, 
la Alba-lulia. Tatăl său, Iosif, după 
ce a obținut diplomă de avocat, s-a 
aruncat cu toată patima în politică, 
ajungînd cel mai tînăr condamnat în 
procesul Memorandumului. Apostol 
s-a născut în zilele cînd tatăl său 
aştepta, la Cluj, condamnarea. În 
primii ani din viață, mama sa i-a sădit 
în suflet dragostea față de Dumnezeu. 
Atât de mare era credinţa lui Apostol, 
încît, într-o duminică, pe cînd spunea 
Tatăl nostru la biserică, în cadrul 
liturghiei, i-a apărut chipul lui 
Dumnezeu "ca o lumină de aur, 
orbitoare, înfricoşătoare şi în acelaşi 
timp mingea ca o sărutare de 
mamă.. 

"Sufletul îi era atit de plin de 
fericire, că ar fi fost bucuros să 
moară atunci acolo, privind minunea 
dumnezeiască ... Ochii albaştri erau 
ca două izvoare de lumină”. 

Pînă în acest momenţ, se 
conturează un chip predestinat să 
urmeze celor sfinte. 

O schimbare profundă a stîrnit în 
viaţa lui Apostol, sosirea tatălui său. 
Era agitat; spaima şi emoția făceau 
bătăile inimii mai repezi, aştepta 
parcă "o minune îngrozitoare ...” 

Chipul tatălui său, în haină 
neagră, cu capul gol şi o barbă mare 
castanie, crescută "în temniță” îi 

rămîne pentru totdeauna întipărit în 
inimă ca un străin venit anume să-l 
terorizeze. Această idee se alimenta 
şi din faptul că părintele său nu era 
adeptul lui Dumnezeu, fiind aproape 
ateu. 

La sfîrşitul clasei a IV-a, tatăl său 
i-a strîns mîna bărbăteşte şi i-a 
împărtăşit cîteva precepte de viaţă: 
"sufletul tău să fie totdeauna la fel 
cu gîndul, gîndul cu vorba şi vorba 
cu fapta, căci numai astfel vei obține 
un echilibru statornic între lumea ta 
şi lumea din afară! Ca bărbat, să-ţi 
faci datoria şi să nu uiţi niciodată că 
eşti român!” 

- Aceste cuvinte au refăcut iubirea 
dintre fiu şi tată, dar pentru puţin 
timp, fiindcă peste cîteva luni, 
existenţa lui Iosif Bologa va fi 
curmată în mod fulgerător. 

De la şcoală pînă la Parva, 
Apostol a plîns în neştire. A stat cîteva 
zile acasă; şedea ceasuri întregi în fața 
fotografiei tatălui său ros de 
remuşcări, copleşit de întrebări şi 
gînduri. 

În momentul în care, mama sa a 
încercat să-l consoleze, folosind 
sintagma; "aşa a vrut Dumnezeu... ", 
întrebarea lui Apostol a survenit scurt 
şi energic: "De ce?” 

“În clipa aceea, în străfundul 
sufletului său a răsunat o voce care 
spunea: "am pierdut pe Dumnezeu”. 
Avea impresia că se prăbușește într- 
o prăpastie fără fund şi nu se poate 
opri, nu se poate agăța de nimic. 

Anii au trecut și Apostol a devenit 
un tînăr zvelt, cu o frunte albă, cu 
părul castaniu lung şi dat pe spate, 
avînd ceva din înfăţişarea tinerilor de 
la începutul secolului trecut "gata să 
moară pentru un dor”. 

Avea un suflet romantic ce 
clocotea de o poftă de viaţă 
năprasnică, o minte zbuciumată de 

întrebări tainice ce se izbeau de 
mărginirea cunoaşterii omeneşti. Era 
visător, încăpăţinat, orgolos. A urmat 
filozofia la Budapesta, a învăţat 
ungureşte şi nemţeşte în cîteva luni, 
atrăgînd simpatia profesorului său 
care era ”bătrin, sărac şi nobil”. 

Îndemnat de mama sa, se va 
logodi cu Marta, fiica avocatului 
Domşa. Aceasta era făcută numai 
pentru dragoste şi avea predilecție 
pentru "haina militară”. - 

Pentru a cîştiga dragostea Martei, 
Apostol care pînă în momentul acela 
ignora războiul "ca pe ceva anormal”, 
s-a hotărît să plece şi el la datorie. 
Acest lucru provoacă replica plină de 
indignare a mamei sale. 

"— Cum, tu? Speranţa noastră? 
Să te baţi tu pentru ungurii care ne 
bat pe noi? Dar cînd ai o patrie ca a 
noastră nu eşti de loc obligat să te 
îmbulzeşti la datorie, ba chiar 
dimpotrivă!" 

Fire năvalnică și voluntară, se 
înrolează în război. În timp de doi ani 
a fost rănit de două ori, decorat de 
cîteva ori pentru fapte deosebite, 
devenind unul dintre cei mai apreciaţi 
ofiţeri din armata maghiară. 

Făcînd parte din Curtea Marţială, 
a contribuit la condamnarea la moarte 
prin spînzurare a sublocotenentului 
ceh, Svoboda, care a încercat să treacă 
la duşman "înarmat cu planuri şi 
hărți”. S-a ocupat în mod deosebit de 
această execuţie, tot în numele 
datoriei, dar ochii condamnatului îl 
vor urmări pînă la mormânt. 

Totul a decurs în numele 
datoriei, dar în momentul în care este 
transferat pe frontul românesc, între 
cele două precepte evocate de tatăl 
său: “să-ți faci datoria” şi “să nu uiţi 
niciodată că eşti român" nu mai poate 
fi compatibilitate. 

Pro didactica 


Gîndul de a trece la români îl 
urmăreşte cu o intensitate .din ce în 
ce mai mare. Pentru a-şi mai lumina 
clipele de amar, se căsătoreşte cu 
Ilona, fiica groparului Vidor, un alt 
semn că destinul omului este 
implacabil. Ideile sale le împărtăşeşte 
prietenului din tinereţe, locote- 
nentului Varga şi căpitanului Klapka. 

Între timp, sînt arestaţi foarte 
mulţi români din cauză că s-au 
apropiat prea mult de linia frontului, 
şi urmau să fie condamnați la 
spînzurătoare de către generalul Karg. 

Apostol Bologa este numit să facă 
parte din nou, din Curtea Marţială. 

Tensiunea sufletească este prea 
mare şi decide să dezerteze. Este prins 
de către fostul său prieten, Varga, şi 
predat comandamentului militar. În 
mintea sa, ideile se învălmăşesc, 
luminile şi umbrele se succed cu 
rapiditate, oboseala fizică devine 
supărătoare. Ar dori ca totul să se 
termine cît mai repede. Viaţa i se 
perindă prin fața ochilor şi chiar 
filozofează în acele clipe de amar. "O 
secundă e mai puternică decit viața 
unui om... Viaţa e un povirniş cu un 
capăt în cer şi cu celălalt în neant. 
Omul trebuie să facă imense sforțări 
să stea în picioare, iar cînd a început 
prăvălirea, nimeni nu-i mai poate 
reda echilibrul”. 

“Mintea lui care își dă seama de 
toate acestea, miine nu va mai naşte 
nici un gînd, ci va fi o grămadă de 
creieri morţi; năpădiți de sînge 
închegat". 

Din cînd în cînd, mai spera într-o 
minune, credea că va fi grațiat, dar 
zădamic. 

În faţa preotului, pieptul i se 
umfla sub puterea loviturilor inimii 
rănite, în care sîngele se zvîrcolea ca 
“într-o temniţă de plumb”, iar mintea 

sa era plină de fraza "Niciodată să 
nu uiţi că eşti român!” 

În drum spre spînzurătoare, nu- 
şi simţea de loc picioarele, se mira 
cum poate merge fără picioare şi i se 
părea că pluteşte ca în vis. 

"Văzu apoi pămîntul deschis ca o 
rană. Pe o cruce de lemn scria cu 
litere strîmbe: "Apostol Bologa"... 
Numele i se părea străin şi se întreba 
supărat "oare cine să fie Apostol 
Bologa?” 


Reflexe ale eternităgii 


Cuvîntul nu mai arată. Cuvîntul 
trăncăneşte. Cuvîntul e literar. 
Cuvîntul e o fugă. Cuvîntul 
împiedică tăcerea să vor- 
bească.Cuvîntul asurzeşte. În loc sa 
fie acţiune, te consolează şi elcum 
poate pentru faptul că nu acționezi. 
Cuvîntul toceştegîndirea. O dete- 
ajorează. Tăcerea e de aur. Garanţia 
cuvîntuluitrebuie să fie tăcerea. 


Eugen IONESCU 

LA ANCHETA 
"L.R." RĂSPUNDE 
NICOLAE ESINENCU 


1. De ce scrieți? 


2. Înainte sau după ce critica şi cititorul au zis ce au avut a 
zice despre creația Dvs., ce credeți Dvs. înşivă despre cele 
realizate? 


3. Sintem în plin proces de integrare în cultura întregii 
românimi. Cum vedeţi literatura noastră în contextul literar 
românesc? Dar creația Dvs.? 


4. Ce aveţi a le dori profesorilor de limba și literatura română 
din şcolile de toate gradele? 


1. Ca să nu sap. 


2. Ce am mai spus: după ce poemul meu Cu mortul în spate a apărut în 
"Literatura şi arta”, "Glasul naţiunii”, "Moldova suverană", în "Basarabia", în 
"Vremea" lui Adrian Păunescu, a fost montat şi la teatrul din Turnu-Severin, şi 
la radioul nostru... mă pot considera deja printre cele zece personalităţi ale 


anului şi am tot dreptul să fiu înaintat sau să mă înaintez la Premiul Nobel. 
3. Poveste veche. Căciula nu încape pe cap şi capul — în căciulă. 


4. Să devină scriitori. Adică să atingă un nivel care le-ar ajuta cel puţin să 
înțeleagă ce scriem noi. 

Dr. Ion 
CIOCANU 


Chişinău 


AFIRMAREA 
VALENȚELOR ETICE 
ŞI ESTETICE 


În programele pentru şcoala 
medie de cultură generală Nicolae 
Esinencu este prezentat drept 
prozator. Şi nu fără un temei serios. 
Am argumenta prin cîteva referinţe 
concrete la nuvela Copacul care ne 
uneşte, în fond o elegie prilejuită de 
dispariţia timpurie a unui frate al 
naratorului (pentru cine cunoaşte 
măcar în linii generale viaţa autentică 
a autorului putem specifica: al 
scriitorului însuşi). 

Moare un om, unul tînăr şi — se 
vede — bun la inimă, băiat de ispravă, 
de vreme ce toată lumea îl căinează 
şi-l pomeneşte de bine. 

Scriitorul își închipuie (sau repro- 
duce?) un obicei demn de toată 
susţinerea: o fetiță poartă fotografia 
tînărului dispărut, de la casă la casă, 
oamenii îl privesc pe cel decedat şi 
reacționează conformă psihologiei şi 
mentalităţii fiecăruia în parte. ”— Să 
nu-l uitaţi, zice fetița şi trece cu 
fotografia fratelui mai departe. 

— N-o să-l uităm, drăguţo, 
strigă, boceşte vădana lui Şangă, 
strîngîndu-şi copiii la piept, nici eu 

n-o să-l uit, nici copiii mei, cit vom 
trăi... Să-i fie tărîna uşoară!:.. p 
În altfel reacționează țăranul 
Bachiu, acela căruia nu demult îi 
murise un fecior, iar acum îi era pe 
pat de moarte soția: "Bachiu lasă 
lucrul, se apropie de poartă, îşi 

scoate pălăria, sărută fotografi a 
fratelui, îşi pune pălăria şi se-ntoarce 
la muncă. Înainte de-a ridica sapa, 
îşi şterge ochii. Prăşeşte”. 

Procedeul repetîndu-se, Nicolae 
Esinencu reuşeşte să prezinte pe viu, 
concret şi cu multă îndemînare o 
seamă de reacţii fireşti ale oamenilor, 
una mai pitorească decît alta, față de 
trecerea din viață a unui consătean. 
În felul acesta el "prinde" sub pana 
sa harnică, inspirată şi iscoditoare tot 
atîtea portrete fizice și psihologice ale 
oamenilor satului contemporan. Un 
prim exemplu îl constituie Sîrboaicele 
(Sîiboaica-bunică, Sîrboaica-femeia 
lui Sîrbu și Sîrboaica-noră). ” —Of, 
mamă, ţi-am spus, o repede uşor 
Sirboaica, femeia lui Sirbu. Al lui... 
şi vorbeşte mai încet, că se apropie. 

— De-acum el n-o să se mai 
apropie... — se aşează mai bine 
Sirboaica-bunica... 

— El n-o să se mai apropie, dar 
fotografia lui se apropie şi asta-i ca 
şi cum el s-ar apropia”. Din chiar 
aceste trei replici fugare cititorul 
poate simţi (nu numai înţelege şi 
vedea) trei modalităţi diferite de a 
reacţiona la faptul narat de scriitor. 
(Similară este situaţia în cazul 
nurorilor lui Depeşu.) 

Nu înmulțim exemplele concrete, 
ci încercăm o generalizare succintă a 
modalităţii literare preconizate de 
Nicolae Esinencu și o fixare laconică 
a efectului etic (înainte de toate) al 
acesteia. Atîta vreme au trăit în sat 
cinci fraţi şi două surori, apoi au 
plecat cu toţii în oraş, şi numai unul - 
-Vologhiţă — venea des pe la părinţii 
bătrîni (”— Apoi el venea des prin sat. 
Una, două şi amuş îl vedeai alergînd 
la mama. Ba c-o maşină de lemne, 
ba c-o maşină de cărbune... ”). Satul 
îl ştia. Dar abia acum, la 
înmormîntarea unuia dintre ei, îi 
află cu adevărat pe toţi şi, mai ales, 
pe cel dispărut. 

Mai mult, răzleţiţi în diferite 
locuri de muncă, fraţii și surorile se 

împăcau între ei, nu purtau unul altuia 
ură sau alte sentimente demolatoare, 
dar abia acum, la înmormîntarea 
unuia dintre ei, se vede cu toată 
claritatea frăția lor adevărată, 
neîndoielnică. 

Dragostea fiecărui fecior şi a 
fiecărei fiice în parte pentru mama şi 
în genere pentru părinţi este sinceră 
şi permanentă, dar abia acum, la 
înmormîntarea unuia dintre ei, 
această dragoste se prezintă în toate 
dimensiunile ei sufleteşti. 

Dispariţia omului, moartea, 
înmormântarea acestuia constituie, 
dincolo de jale şi durere, un prilej de 
apropiere sufletească a familiei, a 
satului (și a neamului, am adăuga, 
chiar dacă acest nivel al cimentării 
relaţiilor umane nu este abordat di- 
rect şi nemijlocit de către scriitor). 

Copacul din cimitir ("Intru pe 
poarta ţîntirimului şi pe loc inima mi 
se stringe. În ţintirimul în care n-am 
fost de cînd eram copil, arunc o 
privire şi primul lucru pe care îl 
descopăr e pomul care stă de veghe 
la mormintele rudelor noastre... Să 
fie oare, mă gîndesc, copacul care ne 
uneşte, nu ne lasă să ne pierdem detot 
în timp?!") îşi dezvăluie curînd 
valorile sale simbolice, dovedindu-se 
un alt procedeu de sugerare a unităţii 
familiei (şi nu numai a acestei celule 
a societăţii). ”— Nimeni nu ştie ciţi 
ani are copacul acesta, dar lîngă el 
tot îngropăm de zeci de ani neamul 
nostru... Oriunde şi-ar găsi ai noştri 
moartea, sînt aduşi aici şi îngropaţi 
lîngă tulpina lui” — în aceste vorbe 
ale verişorului Vladimir se conține 
întreaga semnificație etică a 
copacului, în jurul căruia se adună 
neamul. Da, neamul, nu doar cîteva 
rude (neamuri) de azi. "Bunelul, ştii, 
avea un frate, Ştefan, explică acelaşi 
verişor. Ştii unde a murit? Tocmai la 
Podul Mare, l-au căsăpit turcii în car. 
Două săptămîni, se zice, a umblat 
străbunelul pînă a găsit prin păduri 
carul rătăcit cu fiul lui căsăpit, dar 
l-a găsit şi tot aici l-a îngropat... ”. 

Valențele etice (repetăm: înainte 
de toate) ale simbolului copacului se 
vădesc şi sub aspectul trezirii 
sentimentului de rudenie adîncă și 
sacră a fraţilor: “Mă uit la pomul care 
ne uneşte şi mă gîndesc la fratele meu 
Alexandru, fratele de alături. Cînd 
l-am văzut eu pentru prima oară? 
Trăim într-un oraş, umblăm pe 
aceleaşi străzi, dar cînd l-am văzut 
ultima oară? Dar pe fratele Andrei? 
Cînd l-am văzut în oraş pentru ultima 
oară? Striga ieri la mine că nu ştie 
unde trăieşte Alex... dar el cînd a fost 
ultima dată la mine? Ieri, cînd mi-a 
adus vestea? Dar mai înainte?" 

Prin mijlocirea valorii simbolice 
a copacului, mai exact — pornind 
de la gîndurile naratorului prilejuite 
de vederea acestuia, scriitorul prezintă 
şi examenul de conștiință pe care şi-l 
face, după cum ne-am convins, unul 
dintre fraţi. 

Şi tot prin mijlocirea acestui 
simbol dezvăluie Nicolae Esinencu 
bogăţia etică a fratelui dispărut, de 
vreme ce anume el s-a străduit mereu" 
să-şi adune fraţii şi surorile şi să-l 
aducă la părinţi. "Mai bine de zece 
ani, ba se poate spune, chiar de cînd 
am plecat cu toţii din satul ista, el 
s-a tot ținut, a insistat de sute şi mii 
de ori să ne adune pe toţi o dată 
grămadă aici, la părinţi, acasă. N-a 
fost chip. Ba unul a lipsit, ba altul... ”. 

. La încheierea lecturii 'te simţi” 
copleșit de tristeţea înstrăinării haine 
care ni se întîmplă, de jalea pentru 
uitarea noastră de rude, de sat (şi de 
neam, am mai adăuga o dată în 
continuarea semnificației etice a 
copacului care adesea prea tîrziu ne 
„„„ uneşte). 

Tot aici se cuvine pusă în lumină 
valoarea propriu-zis estetică a 
simbolului pe care se întemeiază 
nuvela. Copacul care ne uneşte este 
o operă profund unitară anume graţie 
simbolului pus la baza ei, totodată o 
operă cu multiple sugestii, după cum 
sperăm să se fi înţeles deja. 

Nu intrăm în amănunte şi detalii 
referitoare la alte calităţi ale prozei 
esinenciene (arta monologului şi a 
dialogului, oralitatea crengiană a 
discursului autoricesc, măiestria 
evocării tradiţiilor şi obiceiurilor etc.), 
ci ne limităm în chip conştient la atît, 
pentru a lăsa loc prezentării succinte 
a altor căi — mijloace, procedee — 
de afirmare a valenţelor etice şi 
estetice ale operelor esinenciene, de 
data aceasta a uneia poetice. E vorba 
de poemul Cu mortul în spate (1993), 
pe care-l considerăm un poem — ba 
nu: poemul! — conştiinţei noastre de 
neam și de Patrie. 

Personajul liric al acestui vibrant 
discurs poetic merge cu feciorul său 
la Prut ("la poalele apelor”) să-i 
spună fără înconjur şi fără teama în 
care am fost ținuți timp de peste patru 
decenii: "Acolo, peste ape, / E a doua 
jumătate / A Patriei tale”. 

Dar. adevărul acesta, astăzi 
recunoscut unanim, nu trebuie doar 
"spus", "rostit", "constatat". Poetul 
ştie prea bine că are obligația de a-l 
face simțit, trăit sincer şi. profund, 
pînă la durere. Aici intervine acea 
putere de plasticizare a gîndului şi în 
genere a discursului autoricesc, de 
care Nicolae Esinencu a dat dovadă 
întotdeauna. Într-adevăr, ce înseamnă 
o jumătate de Patrie? Autorul îi spune 
(feciorului): “Cînd e însetată / 
Cealaltă jumătate / De Pămint al 
Patriei tale, / Jumătatea astlaltă geme 
şi se zbate. / Cind e înfometată, / Cind 
e înfometată astlaltă jumătate, / Geme 
şi se zbate / Cealaltă jumătate / De 
pămînt / Al Patriei tale”. 

Categoric şi tăios, verbul 
esinencian se întemeiază pe o energie 
lirică a cărei desfășurare atinge nivele 
de patetism zguduitor cînd poetul 
afirmă cu mijloacele simple, aflate — 
s-ar părea — la îndemîna oricui, că 
părțile răzleţite ("de antihristul”!) ale 
unuia şi aceluiaşi organism "pot 
respira / Doar împreună, / Şi numai 
împreună!”, dar şi de bocet sfişietor 

cînd plînge şi strigă "peste munți şi 
peste ape” adevărul sufletesc al 
purtătorului conştiinţei de neam şi de 
Patrie: “O, inima mea despicată în 
două. / Un braţ e în partea cealaltă / 
A Patriei mele, / Alt braţ e în astlaltă 
jumătate / A Patriei mele. / Un picior 
e în partea astlaltă / A Patriei mele, / 
Alt picior e în partea cealaltă / A 
Patriei mele. / Un ochi e în partea 
astlaltă, / Alt ochi e în partea cealaltă”. 

Oscilarea între patetism şi bocet 
se dovedeşte curînd o permanenţă a 
discursului autoricesc. Sentimentele 
şi ideile sînt împărtăşite oarecum 
teatral, şi faptul ar irita mult dacă n-ar 
exista de la bun început o puternică 
impresie de sinceritate poetică, 
impresie devenită curînd constantă, 
ba chiar mereu mai captivantă. De la 
o strofă la alta, de fapt de la o 
izbucnire a durerii la alta, Nicolae 
Esinencu reuşeşte să creeze o 
atmosferă poetică integratoare, altfel 
zis — un context în care toate 
afirmaţiile, inclusiv acelea care în 
afara contextului ar părea simple, 
simpliste, ieftine etc., se umplu de 
rost şi de pondere. Pe neobservate, 
deci fireşte şi pe deplin acceptabil, îşi 
face apariţia versul cu formă şi 
conţinut de aforism ("Dacă n-o să ne 
unim, / Toţi de dor o să murim”), apoi 
tendința autorului de a repeta 
afirmaţia, de a.o promova cu o sete 
de nepotolit ("Tata sîngerează. / 


Mama — sîngerează. / Eu — 
sîngerez. / Copii mei — sîngerează. / 
Copiii tăi — sîngerează. / 


Singerăm”), interogaţia disperată 
(către Dumnezeu, dar şi către 
consîngeni), exclamaţia menită să 
trezească din letargie chiar cele mai 
leneşe spirite, demult văduvite de 
conştiinţa de neam şi de Patrie. 
Pomenit în chiar cea de-a patra 
strofă, "antihristul” se dovedeşte 
prezent pe tot parcursul poemului. La 
prima sa apariţie el este lesne 
identificabil cu rusul care în 1812 şi-a 
"însuşit" printr-o simplă şi odioasă 

trăsătură de condei o jumătate de 
Moldovă istorică. Pe parcurs (în 
capitolul al şaptelea, de exemplu) el, 
antihristul, se desface în mai multe 
părţi, aidoma personajelor folclorice 
cu nenumărate capete veninoase. Ei, 
antihriştii, aceiaşi temători să nu 
înțelegem tranzacţia turco-rusă de la 
1812, "ne răstignesc pe cruci, / Să 
nu ne uităm peste ape. / Ne răstignesc 
pe cruci — / Să nu ne uităm peste 
munţi. / Ne răstignesc pe cruci — / 
Să nu ne uităm la cer”. Reluarea ideii, 
cumularea de amănunte şi detalii 
adîncesc trăirea autoricească a 
adevărului comunicat: "Cuie în 
palme. / Cuie în tălpi. / Cuie în frunte” 
sau — în nemijlocită continuare: 
"Alaltăieri al lui cutare a fost 
răstignit. / Ieri al lui cutare a fost 
răstignit, / Azi prietenul meu a fost 
răstignit...” l 

De aici, de la moartea prietenului, 
se înfiripă subiectul epic al poemului 
sau — mai exact — se afirmă acea 
axă spirituală, în jurul căreia se 
“învârte” conținutul propriu-zis al 
comunicării poetice. Anume ipostaza 
călătorului — "peste aceste dealuri și 
văi” — cu mortul în spate este aceea 
care face palpabil personajul liric, îl 
recomandă ca figură centrală şi 
esenţială a poemului. Situaţia însăși 
în care s-a pomenit — "cu mortul în 
spate” — îl obligă să păşească, să 
vorbească, să strige, să cînte şi să 
plîngă şi pentru sine, şi pentru 
prietenul căzut. 

Odată găsită situaţia-cheie, toate 
celelalte probleme de compoziţie se 
rezolvă ca şi cum de la sine, în consens 
cu condiţia personajului chemat să-şi 
răzbune prietenul. În discursul său 
energic şi compact personajul liric al 
poemului numai face impresia că ar fi 
prea liber cînd întreabă şi cere răspuns, 
strigă şi pune la stilpul infamiei, 
îndeamnă și sugerează. El, patriotul, 
purtătorul ideii şi conştiinţei de neam 
şi de Patrie, şi antihriştii corupători ai 
acestei conştiinţe se afirmă drept forţe 
spirituale opuse, elemente principale 
— de fapt, unice — ale conflictului; 
din contrapunerea lor rezultă adevărul 
poemului. 

Poate mai bine ar fi să spunem: 
ar trebui să rezulte. In felul în care se 
desfăşoară discursul autoricesc 
adevărul este doar dezvăluit de 
personajul liric, doar rostit cu patima 
omului conştient de dreptatea sa. Aici 
stă ascuns un minus al concepției 
inițiale a poemului, cel puțin sub 
aspectul formei acestuia. S-ar putea 
pedala uşor pe această latură, chiar e 
de-a mirării că pînă acum n-a făcut-o 
nimeni. N-o facem nici noi, deoarece 
personajul liric poate într-adevăr să- 
şi ia libertatea de a spune totul, de a-i 
întreba pe toți, de a îndemna întreaga 
colectivitate la gînduri, idei, atitudini 
şi chiar acțiuni pe care le găseşte juste 
şi nobile. Pcemul are compoziție 
"deschisă", în cadrul căreia personajul 
liric se manifestă nestingherit ca 
purtător al conştiinţei de neam şi de 
Patrie, concomitent — ca luptător 
aprig împotriva oricăror tendinţe de 
omoriîre a acestei conştiinţe oricînd 
şi în orice parte a globului. Oricînd şi 
oriunde, însă înainte de toate acum şi 
aici.  Dezghiocînd sensurile 
"antihriştilor” şi ale altor simboluri 
Şi metafore, să nu uităm pentru nici o 
clipă că personajul liric pledează per- 
manent pentru cauza naţională și ni 
se adresează nu o dată nouă tuturor și 
feicăruia în parte: "O, voi, bărbaţi ai 
acestui pămint... / O, femei ale acestui 
pămint...”, "la un creion şi o hirtie, 
fiule, / Şi scrie...”, "O, rătăciţi- 
nenorociţi / Pe alte meleaguri, / 
Luaţi-vă de mină / Şi ca orbii, / 
Pipăiţi drumul / Spre casă!" 

Două adresări se cer evidenţiate 
în mod deosebit. Prima cuprinde şi o 
descifrare profundă a simbolului 
antihristului, de vreme ce duşmanul 
conştiinţei de neam şi de Patrie nu 
trăiește undeva departe de fiecare 
dintre noi, ci de multe ori chiar în 
preajma noastră: "Desfă-ţi pragul — 
/Ai Să găseşti un antihrist. / Desfă-ţi 
talpa papucului — / Ai să găseşti un 
antihrist. / Desfă-ţi limba din gură 
— /Ai să găseşti un antihrist”. Drept 
urmare evidențiem prima adresare ce 
ne priveşte direct: -"Scoateţi-l (pe 
antihrist. — I.C.) din pat. / Scoateţi-l 

din pernă. / Scoateți-l din guler. / 
Scoateți-l din tancuri. / Scoateți-l din 
tunuri”. 

Dar chiar "scoşi" antihriştii de 
peste tot, cărarea spre cealaltă parte a 
Patriei nu se vede ușor. Și poetul se 
simte obligat să ne îndemne: "Nu 
dormiţi. / Cintaţi. / Ridicaţi crucea! / 
Ridicaţi drapelul nostru! Ridicaţi 
speranțele noastre! / Ridicaţi dorurile 
noastre! / Nu se poate să nu fie / 
Cărare peste ape. / Căutaţi-o. / S-o 
căutăm”. 

Ansamblul constatărilor, 
tînguirilor, bocetelor, interogaţiilor, 

exclamaţiilor şi îndemnurilor 
personajului liric se lasă pînă la urmă 
înțeles ca o pledoarie a autorului 
pentru acea conştiinţă de neam și de 
Patrie, fără de care omul degradează 
„substanţial sau, vorba lui Cinghis 
Aitmatov, devine mancurt. 

Poemul Cu mortul în spate se 
remarcă, înainte de toate, prin 
vigoarea spiritului său patriotic, 
antimancurtist. Cu condiţia, evident, 
că fiecare cititor va intra în dialogul 
pe care ni-l propune personajul liric 
și-și va asuma partea de răspundere 
pentru ceea ce a gîndit, a simțit şi a 
făcut sau n-a gîndit, n-a simţit şi n-a 
făcut în privinţa înţelegerii juste şi 
profunde a sîngerării unui neam şi a 
unei Patrii care sîntem chiar noi 
înşine, de vreme ce și pe noi 
"antihristul ne-a tăiat / În două". E 
opera cea mai națională și mai 
angajată a lui Nicolae Esinencu, 
adevărată culme a scrisului său po- 
etic. 


82 


Radu GYR 


LIMITE 


De-aş crede orizontului nemernic! 
Nu ştiu unde rămîn şi unde plec, 

în mine stau, sau în ceilalți mă-nec, 
în picla universului lor sferic. 


Bat la hotaru-albastru. Sună sec. 
Bat la hotarul negru să-l desferic 
şi'lacătul străluce-n întuneric, 
dar nu mă lasă dincolo să trec. 


Sînt limitele mele certitudini, 
ori marginile altora-adevăr? 
Cutreier fel şi fel de latitudini, 


cu ceața frate, cu genunea văr, 
să fiu în rîpi? Să fiu la altitudini? 
Mă îndoiesc. Nu pot să mă dezbăr. 


22.VI1.1968 

Noemi 
BOMHER 


Univ. "Al.I.Cuza" 
Iaşi 


PARAGRAME 
(CARMINA 
FIGURATA) 


Inițial sincretic, genul liric îmbina 
rostirea cuvintelor şi acompaniamentul 
muzical (uneori însoțit de mişcare, în 
dans), pentru ca, mai tîrziu, să se 
individualizeze şi prin intermediul 
scrisului. Pentru anticii greco-latini 
arta literaturii, la fel ca toate artele 
umane, este o imitație a naturii (sau a 
ideilor pure) (v.Aristotel, Poetica, 
1447 a)(1). Dacă însă Aristotel este 
atent la imitația cu ajutorul cuvintelor, 
organizate ritmic sau melodic, grecii 
pornind de la literatura orală, fixată 
tîrziu în scris (ei erau atenți la grai), 
romanii sînt prețuitori entuziaşti ai 
literaturii sub forma ei de literă, 
cizelînd epistulae şi pledînd pentru 
textul scris, descoperind în taina 
grafiei elemente de încîntare, de 
instruire. Horaţius preia ideea de 
imitare, de plăsmuire, ca să placă 
spunînd adevărul, dar orientează 
cîntul inspirat, străbătut de vigoare și 
de duh (acer spiritus ac vis), către 
ideea de oglindă, către influența 
vizuală, comparînd poezia cu pictura 
(ut pictura poesis) (2). 

In 1766, Lessing, în Laocoon, 
desparte poezia de pictură, socotind 
că pictura e nevoită să se raporteze la 
elemente vizuale, pe cînd poezia 
întrebuințează mijloace diferite, 
sunete articulate, în timp şi nu în 
spațiu. 

În timp, creaţiile genului liric 
tentează una dintre limitele extreme 

ale genului: fie limita muzicală, 
sonoră (modelele consacrate în 
antichitate — strofa saphică, alcaică, 
hexametrul dactilic etc. — completate 
apoi de sonet, terțină, rondel, stanţă, 
madrigal, triolet, glosă, reprezintă o 
unitate în varietate, căci sînt o 
transformare a limbajului în 
perspectivă tectonică, în funcţie de 
ritmul ce organizează cuvintele 
muzical: mai tîrziu, în poezia 
simbolistă, sugestia ce prevalează este 
tot cea muzicală), fie limita picturală, 
legată de imagine (explicită, 
desemnată sau implicită, indusă). (În 
Evul Mediu, textul devine pretext al 
imaginii picturale în textele miniate; 
poezia parnasianistă se organizează 
formal şi la nivelul semnificației, 
orientîndu-se spre sculptură sau 
arhitectură.) 

Ne interesează aici cea de-a doua 
tentativă, cu toate că poezia modernă 
caută intenţionalitatea neprefăcută, 
indiferent de forma exterioară și apare 
mult mai clar dezvoltată libertatea în 
dependenţă, realizată de ritm, ca 
descărcare a unei tensiuni, cu o 
anumită periodicitate. Totuşi, 
preocupările referitoare la imaginea 
poeziei sînt vechi și multiple, 
referindu-se la toate nivelele: de la cel 
al imaginii literelor, pînă la 
pictogramele lui Apollinaire şi textele 
manieriste, pentru a ajunge la 
imaginea interioară, "mistică", 
propusă de Cummings. 

Nu toate studiile sînt sistematice, 
dar, de exemplu, în Tratatul de 
tipografie al lui Geophray Tory 
(1529) se face o legătură între forma 
luată de buze în rostire şi desenul 
literei sau, într-un text din 1558, 
J.R.Scaliger vede litera I fără cocoaşă 
sau burtă. Cel mai atent discută 
Franciscus Mercurius, baron Van 
Helmot, despre raportul dintre sunet 
şi literă în Alphabeti vere naturalis - 
hebraiei brevissime delineatio 
(1677). Ilustrații sobre asupra 
alfabetului latin propune Wachter în 
Naturae et scripturae concordiae 

(1752). Pentru Wachter, natura 

furnizează nu numai sunetele, dar şi 
forma literelor, considerate ca organe 
vocale, sugerînd că diferite litere țin 
de modalitatea lor de pronunție 
("Simplu contact al limbii cu partea 
anterioară a palatului este sunetul | şi 
fugura=4, de unde derivă evident 64, 
şi | latin"(4). Sistemul lui Wachter 
sugerează existenţa unor figuri-mamă 
la mijlocul drumului de articulare, 
insistînd evident pe un halucinant 
phonocentrism. 

Alte texte pe aceeaşi temă sînt 
semnate de Rowland Jones (1764), 
care încearcă să descifreze o limbă 
universală, un sens originar al tuturor 
literelor, ca litera O, simbolizînd 
cercul infinit al timpului şi al spaţiului. 
Jones caută un adevăr etimologic, o 
încercare de a raționaliza arbitrariul 
lingvistic printr-un necesar mimetism 
pictural. 

A clădi o casă a textului cu 
ajutorul literelor înseamnă a reface o 
mentalitate magică. Trecerea de la 
opera orală la cea aşternută pe hirtie 
clamează un fel de monument "mai. 
trainic decît arama” (Exegi 
monumentum aere perennius), 
nemurirea textului scris fiind reflectată 
în ideea poetului ce consemnează o 
pagină în scris, (Meis chartis in 
ornamentum),  scrisul-tezaur, 
amintire din afară, aducere aminte 
(anamimnesco menous), încercînd să 
valorizeze alte sisteme calitative ale 
iluziei. Scrisul şi lectura devin 
elementul esenţial în text, paradoxul 
alfabetic capătă o aură tranşantă şi se 
impune textul scris, împotriva textului 
oral. 

Cu toate acestea, E.R.Curtius 
crede că, între toposurile liricii, 
canonul formal ţine de manierism, de 
dorinţa de a spune alambicat lucrurile: 
"Cel mai vechi artificiu sistematic pe 
care îl cunosc este cel atribuit poetului 
și muzicianul::i Lasos (mijlocul 
secolului al VI-lea î.e.n.), care a fost 
învățătorul lui Pindar. El a scris un 

poem în care nu exista nici un <, 
Fondul istoric al acestui joc ne rămîne 
necunoscut. El reapare însă la sfirşitul 
Antichității" (5). 

Pe de altă parte, tradiția iudaică, 
atentă la carte (sepher), cu sensul de 
listă, privitoare la alianță, là lege, la 
lucrurile zilelor, în ultimă instanță o 
carte a vieții, identificată de Curtius 
cu cartea naturii, propune o listă de 
nume înscrise, document, derivat din 
radicalul sfr, cu sensul de "a număra", 
"a enumera" şi ducînt la interpretarea 
cabalistică. Raportate la înțelegerea 
Bibliei prin intermediul structurilor 
literelor şi ale numerelor, printr-o 
unire între micro- şi macrocosm, 
lucrările cabalei relatează naşterea 
lumii cu ajutorul celor zece sephiroți, 
ce propun o utilizare de către Elohim 
a literelor în cosmogonie (6). 

De altfel, în multe cosmogonii, 
facerea lumii este raportată la un 
element scris (Nefărtatul pretinde de 
la Fărtat un înscris, un zapis, legea 
scrisă fiind socotită superioară celei 
orale şi, în legătura dintre cuvînt, 
gîndire şi lucru, reapare semnificația 
literei, ca alt lucru ce dorește să trimită 
la cuvîntul-gînd (/ogos)). 

Din punctul de vedere al 
semnificantului, cuvîntul încearcă — 
prin intermediarul scris — să pună 
accentul pe substanţa grafică. Acest 
epifenomen, realizat la nivelul literei, 
la nivelul transformărilor substanţelor 
vizuale, crează o serie de semnale ce 
modifică aspectul scris, atentînd sau 
nu la forma fonetică sau la nivelul 
semantic. Poetul este un făcător de 
obiecte, cuvinte-lucruri, ce fac 
transgresarea, prin litere, către textul 
destinului universal, cosmosul. In 
oscilaţia dintre oralitate şi scris, dintre 
cuvîntul — gînd şi cuvîntul — lucru 
cîştigă pe rînd, dar întotdeauna arta 
rămîne legată şi de grapheus, de un 
model, atavic sau nu, magic sau nu, 
mimetic. 

Nivelele de interpretare ar porni 
de la unitatea minimală, dată de 


Laborator 


semnificația "desenului", şirul cel mai 
mare de coeziune şi stabilite fiind dat 
însă de interpretarea cuvîntului la 
nivel semantic. Orice caligramă a lui 
Apollinaire demonstrează acest 
sistem (7). 


LE ÎN 
RI A 
GE CEAS 
FRIN TĂ 
RĂS O 
NU GLIN 
ŞI DĂ 
RIJ guillaume SÎNT 
GE apollinaire ÎN 
ÎN CHIS 
PUIE EU 
CHI CEL 
ÎN VIU 
ÎŞI ŞI 
CUM ADE 
RAT VĂ 
Într-un fel, trăsăturile 


extralingvistice ale desenului, 
trăsătură formală, pun în evidență un 
plan elementar, ce duce la al treilea 
nivel complex, ce insistă asupra 
semnificației. 

Un artificiu al poeziei figurative 
s-ar obține şi prin afereză (las pentru 
hélas), apocopă (fac pentru facultate) 
Şi sinereză: 


dar, 

ah, nikakdă, grăi o păsăruică pe roate 
cu tabla burdușită de senzații dințate 
ah, nikakdâ 

nikakdâ...(8). 


Suprimările marcate cu trei 
puncte sau lipsa punctuaţiei dau 
indicaţii la nivel infralingvistic, în 
legătură cu jocul de ordin semantic. 

In textele lui Cezar Ivănescu lipsa 
punctuaţiei și utilizarea semnului 
exclamării înaintea versului şi la 
sfirşit sînt figuri grafice bazate pe 
tăcere sau pe insistența asupra 
echilibrului spiritual. La nivel 
infralingvistic, combinaţiile unor 

elemente duc la texte interesante. 
Fenomenele de adjuncţie, de 
reprimare a adjuncţiei sînt utilizate ca 
mecanisme în crearea tuturor tipurilor 
de fraze. In fraza ”Walalhoo, 
Walalhoo, Walalhoo, mourn is plain” 
(Walalhoo, Walalhoo, Walalhoo, 
bocetul este sincer / adevărat) s-ar 
putea ezita între "Walhalla, Walhalla, 
Walhalla, doliul e deplin" şi "e lună 
plină”. Crearea de jocuri de cuvinte 
se poate observa mai ales prin 
prezența permutării. Poemele sînt 
construite din permutări de litere şi 
silabe: 

Alerte de Laerte 

Ophelie 

este folie et faux lys; 

aime-le 

Hamlet (9). 

Metaforele vizuale practică şi 
semne nongrafemice (de exemplu 
CRE$$U$). Grafemul este realizat şi 
prin anumite suprimări. Poemele 
carmina figurata scrise în timpul 
Renaşterii italiene au fost în vogă în 
Anglia secolului al XVII-lea, la 
scriitori ca George Herbert, Robert 
Herrick și George Puttenham. 
Elementele vizuale în poezie includ 
elemente din alte alfabete (Ezra 
Pound), încorporează semne şi 
elemente tipografice (Noduri şi 
semne, Epica magna), blocuri de 
litere, aranjări compacte, organizări 
spaţiale ale literei la acelaşi cuvînt 
(Cummings), acrostihuri (Costache 
Conachi), ilustraţii şi litere de mînă 
(Blacke), montaje, compoziţii. 
Organizarea poemului, spaţială şi 
temporală, se structurează astfel într- 
un nou cod ce ritmează realităţile 
textului obișnuit cu cel poetic. 

Spaţiul poetic devine în mod 
vizibil consacrarea unui loc opus 
haosului, un spaţiu adevărat, ce 
trăieşte real, ca un semn ce pune în 
evidență participarea la 
macrocosmos. Astfel, textul 
"desenat" permite iruperea sacrului în 
lumea profană a tiparului şi este 
totodată o poartă prin care poţi avea 

revelația unui teritoriu necunoscut, 
neocupat pînă acuma, o poartă 
vizibilă către centrul lumii. Această 
valoare mimetică, de indicare şi de 
semnificare, se suprapune peste 
nevoia noastră de a găsi, în lupta 
contra răului, o cale în labirint. 
Simbolism al textului, carmina 
figurata se constituie ca o imago 
mundi, un templu altfel decît celelalte 
spaţii tipografice. Oricine priveşte un 
grup de litere ştie că ele sînt o bază 
pentru altă lume decît aceea obişnuită. 

Intr-un repertoriu de semne 
poetice, forma fizică a textului 
organizează mental, in concreto, prin 
desen, o modalitate de interpretare 
contextuală, de obicei la nivel 
mimetic, mai puţin la nivelul abstract. 
Din perspectivă tehnică, pot exista şi 
texte în opoziţie cu codul extern 
(element marcat în caligramele lui 
Apollinaire, faţă de un alt element 
nonmarcat, de exemplu, cuvîntul 
revolver din textul: 


"Un poètte dans la foret 

Regarde avec indifférence 

Son revolver au cran d'arrête 

De roses mouris d'esperance”). 

Aceste efecte prin marcă pot fi 

observabile în cunoscutul text 
Luceafărul, ele relevînd un contrast 
cu imagini obişnuite, după cum 
Eminescu utilizează foarte des 
scrierea cu diferite caractere 
tipografice pentru susținerea 
cuvîntului-cheie ori, dimpotrivă, 
izolînd cu un şir dublu sau triplu de 
semne de suspensie. Structura 
eterogenă a strofelor de tip 
Apollinaire (Chevaux de frise) într- 
o formă de scară sugerează o mişcare 
de vînt, ce ajută la decodajul la nivel 
semantic, figurare vizibilă şi-n 
cunoscutul text al lui Macedonski, 
Noapte de decembrie. Tehnica 
discursului poetic este reglată la 
nivelul codului prin elemente de 
combinare, neutilizate în limbajul 
comun, cotidian. Întrucît vocabularul 
poeziei moderne numai apelează la 

sermo gravis, ci utilizează aceleași 
cuvinte ca şi în vorbirea cotidiană, 
reluarea textelor carmina figurata 
indică modul de funcționare particular 


“al limbajului poetic. Eficacitatea 


acestuia este vizibilă în planul 
semnificației în textele în germană ale 
lui Paul Celan sau în textele lui Henri 
Michaux, care utilizează, în franceză, 
diferitele moduri de pronunție ale 
invariantei mah, cu grafii diferite: 

"Quand les mah, 

Quand les mah, 

Les mare cages, 


Les maledictions, 
Quand les mahahahahahas...” 


În textele lui Paul Celan cuvîntul 
este utilizat în cîmpuri semantice 
tăiate de autor, în funcție de dorința 
de a sugera prin rimele interioare 
asociaţii neobișnuite: 


“"Krauseminze, Minze, krauze, 
vohr dem Haus hier, vor dem Hause." 


Semnul structurat cu virtuozitate 
poate întîlni nu numai o logică 
obișnuită, ci, uneori, o semnificaţie 
secundă, ce scapă momentan și 
autorului şi receptorului, căci semnul 
poetic se echilibrează într-un fel în 
afara sensului, refuzînd doar 
omonimia şi căutînd un ansamblu 
diferit de corpul mitic. De exemplu, 
în Apollinaire, un text A la sante 
propune un segment ciudat: 


"Avant d'entrer dans ma cellule 
Il a fallu me metre nu,” 


în care Daniel Delas (10) crede 
că descoperă un pattern sonor ce 
funcţionează în a (din A la santé şi 
din avant). Mesajul poetic implică un 
proces cu o serie de reguli, mai mult 
sau mai puţin adecvate unui limbaj 
natural, căci poeziile în esperanto sau 
leopardă, limbaje artificiale, nu sînt 
de fapt poezii: 


"Sobroe aigoa dooy toe 

fourod... 

Sobroe algoa doody toe fourod woo 
toe Negaru Hora urboe revoulud 

finoe wilot 

enroe toe twoe toe srah dogarabasmahi 
aroe 

toe strearom prapoi robarago oftanod 
natun vehron ion marring..." 


(Virgil Teodorescu, Poem în leopardă) 


Admițînd în carmina figurata o 
condensare scenică, descifrabilă în 
primul rînd la nivel plastic, trebuie 
să constatăm că acest material de 
decodaj a fost mai puțin în atenția 
criticii literare, care evită iluzia 
vizuală în cadrul textului, în favoarea 
combinărilor poetice. Fiind vorba de 
două intenții distincte, una realizată 
la nivelul vizual și alta la nivelul 
sensului, încercăm să sugerăm că 
orientarea unui text de tip carmen 
figuratum este o comunicare amînată, 
în sensul că expresia grafemică pare 
doar reunită cu nivelul expresiei şi 
conținutului cuvintelor. Decodificarea 
propusă de autor drept grilă vizuală 
este de obicei chiar antipoetică; de 
aceea E.E.Cummings vede în 
Caligramele lui Apollinaire un mod 
naiv de a scrie poezie. Un text poetic 
autentic pleacă de la o frîntură de 
imagine, de la un sens aparent, 
presupus liber, care trimite la un sens 
mistic, neaccesibil oricui. In regula 
jocului, explicită, figurativă, se 
încearcă o suprimare a distincţiei 
dintre text şi receptor, uneori această 
suprimare fiind falsă. Un exemplu 
interesant de utilizare a formelor 
figurative în textul poetic îl putem 
descoperi în manierism. Utilizarea 
lipogramelor preţioase şi a diferitelor 
forme de combinare între normal şi 
cheia universală a reginei metafore 
este generatoare de uluire, care 
aparţine misticii textului proteic. 
Cîteva exemple din latină de 
paronomasie reiau manierisme 
formale foarte vechi ("O, Tite, tuti, 
Tati, tibi tanta tyrrane tulisti" (Ennius) 
sau "Les grands retoriqueurs", poeţii 
provensali din secolul al XV-lea, 
propun — prin Bouchet — poezia 
L'A moureux transy: 

"Fausse Fortune, fragile, fantastique, 
Folle, fumeuze, folliant, îollatique, 
Favorisent follastre follement, 
Furieuse femme furibondique”. 


De manierism ţin şi jocurile în 
care codul lingvistic este îmbinat cu 
unul de altă natură, rezultînd poeme 
practic intraductibile. Sînt poemele cu 
"rimă figurată”, aşa cum este balada 
LXVII a lui Molinet, în care în locul 
silabei din rimă apare un desen floral: 
gladiolă (Glay), boboc de floare 
(Bouton), panseluță (Pensée), crin 
(Lys)). Clericii din Picardia obișnuiau 
să inventeze, în timpul carnavalului 
anual, ghicitori în imagini. 

Enigme de tip "rebus picard” a 
alcătuit şi Marot: 


“Un grand fleur de sa gueule a fié 
Vent Perflu d'ont s'est trouvé Pris 
Car dain tout son venin boir fle...”, 


care s-ar dezlega în felul următor: 


"Un grand sousfleur de la gueule a sousflé 
Vent sousperflu dont c'est trouvé souspris.." 


Combinările de cuvinte şi jocurile 
formale au. fost intuite cu mult 
înaintea lui Mallarme şi P.Valery. 
Manierismul lansează patru elemente 
specifice ale artei combinatorii: 
logodaedalia (utilizarea cuvintelor 
monosilabice), fiecare vers începe și 
se sfirşeşte cu o monosilabă, cea de 
la sfîrşit revenind la începutul 
versului următor; asyndempton 
(aglomerare de cuvinte în vers); 
versus rapportati (mai multe 
enumerări îmbrăţişate, în opoziție cu 
forma auditivă, rezolvate vizual: Paul 
Celan — "Die Sonn' der Pfeil, der 
Win, verbrennt, verwund, weht hin / 
Mit Feuer, Scharfe, Sturm mein 
Auge, Harze, Sinn" (Soarele, săgeata, 
vîntul îmi pîrjolesc, rănesc. prind în 
vîrtej/ Cu foc, vîrf, furtună, ochiul, 
inima, simţirea;, după Opitz, 
dezlegarea este "Soarele îmi pîrjoleşte 
cu foc ochii”), schema de însumare 
(rezumarea tuturor motivelor 
poemului în final). 


Laborator 


Aceste elemente de ezoterism 
încearcă să tehnicizeze artificiul, 
jucîndu-se cu fantazia şi propunînd 
de fapt antiteze și jocuri de cuvinte 
obscure, o visare maladivă a 
sufletului. Această estetică se asociază 
cu paradisurile artificiale, cu 
ingeniozitatea califragilor, cu 
simbolul labirintului, dar şi cu gestul 
desemnat al verbului gerere ("a 
purta”, "a arăta ceva”). Ordinea 
artificială a poemelor de litere şi de 
figuri antice existentă şi la chinezi şi 
japonezi, revendică un simbolism 
labirintic al timpului, plin de 
meandre, pe care îl utilizează 
Mallarme, în La Livre sau Jorge Luis 
Borges, în El Aleph, într-o încercare 
de a influenţa lectorul prin cubus, un 
carmen labyrintheum, ducînd într-o 
grădină a rătăcirilor (11). Aşa cum 
textul Gott ist mein Trost poate fi 
citit în mai bine de patruzeci de feluri, 
tot astfel celebra formulă Sator arepo. 

SATOR 
AREPO 
TENET 
OPERA 
ROTAS, 
sau cubul magic are mai multe 
semnificații: 

]. Semănătorul (Arepo) ţine 
(conduce) roata plugului. 

2. Dumnezeu (Sator) stăpîneşte 
(tenet) creaţia (rotas), lucrurile 
oamenilor (opera) şi roadele 
pămîntului (arepo). 

3. Din aceste cuvinte s-au alcătuit 
treisprezece cuvinte anagramatice în 
limba latină, cu sens sacru. 

4. Prin "mișcarea calului de şah” 
se poate obține formula Pater noster, 
iar A O reprezintă monograma lui 
Hristos. 

Subtile jocuri sînt Malo malo 
malo (“Aş prefera să fiu măr, decît 
un om în nenorocire”), sau Amore, 
more, ore, re coluntur amicitiae 
(“Prin iubire, obicei, vorbă, faptă se 
cultivă prietenia”), sau cunoscutele 
permutări: Roma amor, armo maro, 

mora oram ramo. Un vers al lui 
Bernard von Banhuisen: Tot tibi sunt 
dates, Virgo, quot sidera caelo poate 
fi retranscris și recombinat de 1022 
ori. 

Această dublă viață a limbii poate 
apărea fie ca o des-văluire, fie ca un 
mesaj secret, . indescifrabil, 
caracterizat de Rimbaud (în poemul 
Voyelle A noir et blanc); încercînd 
a inventa nu doar lettrisme (Isidore 
Isou), ci mai ales propunînd o nouă 
manieră de a lucra cu fantezia, 
manieră artificială de joc, dar ajutînd 
plăsmuirile banale, des-făcîndu-le şi 
acoperindu-le, într-un sacrificiu 
cabalistic, simplu sau dificil, limbajul 
poetic astfel organizat oferind 
imaginaţiei umane noi compartimente 
de desfăşurare. Paragramele sau 
palindroamele din limbile germană 
(Gewiss sie rette, reiss sie weg), 
engleză (Madam, I'm Adam) sau din 
franceză (Un nu / Ne de l'Eden) ne 
restituie plăcerea de a descoperi o 
muzică a literelor, ce ne întoarce la 
tradițiile ermetice, întrucît poezia 
modernă (Prevert, Margenstern, 
Apollinaire, Celan) încearcă să 
sfarme limba pentru a crea stupoare, 
eteroclit, pentru a dis-loca, prin rețete 
verbale omonime: 


"Les dents la Bouche 
Les dents la bouchent 
L'aidant la bouche 
L'aides en la bouche 


Aceste tipuri de magie verbală 
devin o nlamidă metaforică ce 
reînnoieşte mistica literelor care au 
însuşiri ce vrăjesc criptic şi ne 
introduc în scriere (sepher), în număr 
(sopher), în cuvînt (siphur). 

Prin univers, timp, trup, Elohim 
a croit çele 22 de semne, de litere, a 
alcătuit zadarnicele chinuri ale 
poeziei, ale alfabetului sufletesc al 
literelor, prin care noi căutăm supra- 
cartea, acel Ars magna sciendi sive 
combinatoria a lui Athanasius 
Kircher, utilizată de Mallarmé, pentru 
misterioasa frumusețe a alegoriei 


cărţii, căci "Tout au monde existe 
pour aboulir à un livre”. 

Chiar dacă liber secreti 
secretorum nu are încă o cheie 
universală, simpla aducere aminte de 
tradiţiile fantastice şi ingenioase de 
tip carmina figurata, modalitate 
combinatorie magică, nu creează 
decit false silogisme, rămînem totuşi 
la adevărul lui Witgenstein că “poezia 
nu exprimă ceva decit în măsura în 
care este imagine”, deci supra-cartea 
este un tărim deliberat al hazardului, 
imaginii, în care eşuăm prin aurea 
mediocritas. 


NOTE: 

|. Aristotel, Poetica, traducere şi notiță 
introductivă D.M. Pippidi, în Arte poetice. 
Antichitatea, culegere îngrijită de 
D.M.Pippidi, Bucureşti, 1970, p. 147. 

2. Horatius, Ars poetica, în Arte 
poetice. Antichitatea, ed. cit., p. 215. 

3. Lessing, L.aocoon sau Despre 
limitele picturii şi ale poeziei, Escuri, în 
româneşte de Lucian Blaga, Editura 
Univers, Bucureşti, 1971, p. 108. 

4. Gerard Genette, Mimologiques, - 
Voyage en Cratylie, collection Poetiquc, 
Editions du Seuil, 1976. 

$. G.Genette, Jdem, p. 75. 

6. Cf. Andrei Cornea, Scrisul, Editura 
Științifică, Bucureşti, 1988. 

7. G.Apollinaire, Scrieri alese, ediție 
alcătuită şi îngrijită de Virgil Teodorescu; 
cuvînt înainte de Vasile Nicolescu, editura 
Univers, 1971, p. 176. 

8. M.Cărtărescu, Poeme de amor, cu 
po postfață de Zoe Dumitrescu-Buşulenga, 
editura Cartea Românească, Bucureşti, 
1983, p. 39. 

9. Cf. Retorica generală, introducere 
de Silvian losifescu, traducere şi note de 
Anton Constantinescu, Ileana Littera, 
editura Univers, 1974, p. 87. 

10. Daniel Delas et Jacques Fillolet, 
Lingvistique et poetique, Collection 
"Langue et'langage”, Larousse, p. 109. 

ll. Cf. Gustav Rene Hocke, 
Manierismul în literatură, în româneşte 
de Herta Splum, prefață de Nicolae Balotă, 
Univers, 1977, p. 42. 

Mitologia "LR" 


Radu GYR 


SĂRUTUL 


Cum, sus, în pisc, ne-nlănţuie sărutul 
ori în prăpăstii oarbe ne scufundă, 

nu ştim de strînge-n cupa lui rotundă 
sfîrşitul unui cer sau începutul. 


Adinci milenii poate ne inundă, 
poate-n genuni ni se dizolvă lutul, 

se naşte-un ev, se-ntunecă trecutul, 
sau timpul vast se rupe de secundă... 


Ce scări de-argint ne duc spre-nalte zone, 
în pulbere de sori să ne transforme? 
Tu capețţi chipul limpezii madone, 


eu, trup de zeu al bolților enorme; 
în noi tresar păduri de anemone 
şi-ntiia oară lumea prinde forme. 


Călimăneşti, IX. 1969, 


Puterioral anai poem 


Prof. Monica 
ILADE-COSTEA 


Liceul 
"M.Sadoveanu" 
Paşcani 


OCTAVIAN 
GOGA: "NOT 


"Pe-un picior de plai / Pe-o gură 
de rai” s-a înălțat la începutul acestui 
veac o voce lirică în care vibra tragic 
rezonanța momentului istoric şi jalea 
ancestrală a unui neam. Pe cînd 
literatura lumii se zbătea într-o 
înverşunată căutare a identităţii, 
recurgînd la experienţele-limită ale 
curentelor de avangardă, seva plaiului 
mioritic năştea acel poet ardelean în 
care s-a întrupat toată durerea 
pămîntului românesc: Octavian 
Goga. 

Ilustrare perfectă a concordanței 
între norma istorică și cea tipologică, 
de care vorbea Tudor Vianu, Goga a 
avut — hazard sau predestinare — 
norocul de a trăi un moment de 
răscruce pentru el şi fraţii lui ardeleni: 
unirea cu Țara, Ţara aceasta scrisă cu 
majusculă, căci niciodată pînă atunci 
n-a răsunat mai puternic conştiinţa 
naţionalității unui neam. Prin întreaga 
lui operă, bardul din Răşinari a fost 
poate cea mai fidelă oglindă literară 
a Ardealului robit, "de-a pururi fără 
crezămînt / La Dumnezeu, acolo-n cer 
/ Şi la-mpăratul, pe pămînt". 

Revelatorii pentru structura lui 
sufletească sînt cîteva mărturisiri, 
dintre care trebuie citată în primul 
rînd următoarea: "La Răşinari însă 
munţii au intervenit cu pedagogia lor 
aspră, cu bolovanii lor de voinţă și 
îndrăzneală, care încordau nervii (...). 
Copilăria mi-am trăit-o jucîndu-mă cu 
copiii de țărani în decorul aspru al 
munţilor” (1). Două epitete apar 
alăturate masivei prezenţe a munților, 

element definitoriu pentru poezia lui 
Goga: munţii sînt “aşpri" şi "sumbri" 
— de ce oare? Diferenţa față de 
Coşbuc ori Eminescu e vizibilă: în 
Ardealul acelor ani, nimic, nici chiar 
uriaşii de piatră ce străjuiau hotarul, 
nu era dătător de veselie: peste tot 
domneşte jalea unui neam asuprit care 
simte că munţii doinesc şi ei aceeaşi 
tristeţe grea, metafizică. 

Atmosfera sumbră, de neliniști şi 
incertitudini, în care trăiesc, l-a făcut 
pe poet să prefere (şi uneori să 
traducă) pe Dostoevski pentru crezul 
mesianic şi sensul tragic al vieţii, pe 
Ada Negri pentru revolta ei aprinsă, 
pe  Giosue Carducci pentru 
solemnitatea retorică, pe Madach 
Imre pentru Lucifer din Tragedia 
omului şi, în sfirşit, într-o anumită 
etapă juvenilă de formaţie, pe Jean 
Jaques Rousseau pentru "întoarcerea 
la natură”. Numai că Goga vede altfel 
această întoarcere decît filozoful 
iluminist: natura pentru el nu 
înseamnă un decor în care solitarul 
să poată lepăda haina falsă a 
civilizaţiei, ci reprezintă ceea ce Blaga 
va numi mai tîrziu printr-o splendidă 
metaforă "spațiu mioritic". 

Această configurație sufletească 
transpare din întreaga sa lirică. Poet 
al arderilor interioare pătimaşe ("m- 
am născut cu pumnii strînşi, sufletul 
meu s-a organizat din primul moment 
pentru revoltă, pentru protestare, cel 
mai puternic sentiment care m-a 
călăuzit în viaţă şi din care a derivat 
şi formula mea literară"(2)), el îşi 
consumă întreaga tensiune artistică în 
primul volum — Poezii, apărut în 
1905. Ca şi pentru Bacovia, volumele 
următoare (Ne cheamă pămîntul — 
1909, Din umbra zidurilor — 1913, 
Cîntec fără ţară — 1916, şi 
postumul Din larg — 1939) au 
însemnat un regres valoric: culegere 
după culegere, poezie după poezie, 
asistăm la zbaterea neputincioasă de 
a se regăsi. Incepe o disperată rătăcire 
(vizibilă în volumele sale de 
publicistică: O seamă de cuvinte — 
1909, Însemnările unui trecător — 
1911, Strigăte în pustiu — 1915, 


Paterioral anai poem 


Mustul. care fierbe — 1927), dar 
totul rămîne o căutare a timpului 
pierdut. Substanța acestei zbateri o 
intuiește exact G.Ibrăileanu: "Și 
acuma, sau își îmbracă fondul acesta 
tot în vechiul stil, în vechea limbă a 
poeziei eroice, cîntînd, cum s-ar zice, 
sonate din instrumente de alamă, şi 
efectul e peiorativ, straniu, sau, 
simțind nevoia unui instrument 
potrivit pentru noul său cîntec, d-sa 
înstrunează vioara, dar instrumentul 
e străin d-lui Goga și efectul e 
mediocru'“(3). 

Poezia Noi, inclusă în volumul de 
debut, apare mai întîi în revista 
"Luceafărul" (sub semnătura 
Nic.Otavă — anagrama de la 
Octavian) în numărul 2 din i5 
ianuarie 1904, pag. 51. Faptul că ea 
era publicată în revista în care au 
apărut multe dintre poeziile valoroase 
ale lui Goga tocmai la data la care se 
comemora naşterea "poetului 
nepereche" nu poate fi decît o fericită 
coincidență. Pe de altă parte, ea are 
şi o valență simbolică, pentru că în 
atmosfera lirică inegalabilă a poeziei 
vom regăsi mult din puterea uriaşă 
de sublimare artistică a suferinței pe 
care o, avea Eminescu, îl vom 
recunoaște în limpezimea versului şi 
în adîncimea lui profetică — fiindcă 
Eminescu susură izvor de apă vie, la 
rădăcinile fiecărei creații depline a 
spiritualităţii noastre. 

De la prima privire asupra 
textului reţine atenția titlul care se 
dovedeşte proteic în laconismul lui 
Noi. El trebuie relaţionat în mod 
necesar cu concepția artistică a lui 
Goga, exprimată în poeziile sale şi în 
fragmentele autobiografice, de 
poetică explicită. 

Volumul lui Blaga, Poemele 
luminii, se deschidea programatic cu 
poezia Eu nu strivesc corola de 
minuni a lumii, titlu reluat în primul 
Vers şi care conţine în spirit 
expresionist acest "eu" inițial 
sugerînd absolutul trăirii individuale; 
poezia lui Goga, prin titlu şi prin 
prima strofă, impune forma de plural 
a pronumelui — "noi". "Noi" (şi nu 

"eu"), pentru că aşa cum foarte 
frumos spunea el însuși, "poetul care 
a început să plingă cu mulțimea a 
pierdut dreptul la propriile-i lacrimi". 
Eul poetic nu este așadar decît vocea 
anonimă în care se topeşte jalea unei 
întregi colectivităţi: în faţa pătimirii 
naţionale durerile individuale 
amuţesc. 

Goga nu a fost, aşa cum se 
acreditează cîteodată, un reprezentant 
al liricii exponenţiale, un exponent al 
unei anumite categorii sociale sau al 
unui moment istoric. Acestei structuri 
îi corespunde perfect Coşbuc: ce 
poate fi mai exponențial decît 
formularea "Sînt inimă-n inima 
neamului meu"? Poetul din Rășinari 
are o altă concepție, expusă clar în 
Rugăciune, arta sa poetică: 


“Nu rostul meu, de-a pururi pradă 
Ursitei maştere şi rele, 

Ci jalea unei lumi, părinte, 

Să plîngă-n lacrimile mele."(4) 


Dacă la Coşbuc poetul are o 
individualitate distinctă (e şi el o 
"inimă"), la Goga poetul nu mai are 
un chip al său, ci se pierde în mulţime, 
e mulțimea însăşi — "noi". George 
Ivaşcu îl caracteriza inspirat: "In linia 
mai îndepărtată a poeziei sociale 
ardelene a lui Mureşan sau Boliac, dar 
cu o vibraţie profundă de coardă 
eminesciană, Goga a răscolit atunci 
conştiințele ca un mare poet naţional, 
prin forța incandescentă a mesajului 
său, prin autenticitatea imaginii 
poetice a Ardealului robit, proiectat 
în esenţa realităţii lui sociale, prin 
senzaţia exprimării profetice, în 
numele unei întregi colectivităţi 
naționale, din care natura însăşi făcea 
parte integrantă” (5). Goga este în 
primul rînd poetul soartei unui neam, 
iar eul său poetic se află dizolvat în 
jalea "înstrăinatului Ardeal". 

Acelaşi programatic "noi" se 
repetă, anaforic, la începutul poeziei: 


"La noi sînt codri verzi de brad 
Şi cîmpuri de mătasă; 

La noi atiția fluturi sunt, 
Şi-atita jale-n casă. 
Privighetori din alte țări 

Vin doina să ne-asculte; 

La noi sunt cîntece și flori 

Și lacrimi multe, multe...”(6) 


Iutorioral anai poem 


Este una dintre cele mai frumoase 
strofe ale poeziei românești, 
comparabilă în limpezimea ei 
stilistică doar cu încîntătorul început 
al Mioriței. Cîteva epitete, o 
personificare şi o repetiție, înlănțuite 
într-o enumerație, — dar cîtă bogăție 
sufletească ascunde simplitatea 
versului! 

Acest "la noi", dureros repetat, cu 
inflexiuni de rugă, proiectează 
întreaga imagine inițială în atemporal 
şi dezmărgineşte hotarul. "La noi" nu 
înseamnă bietul pămînt zăgăzuit şi 
ciuntit de-a lungul timpului, supus 
"terorii istoriei” de care vorbea 
Mircea Eliade, ci înseamnă un spaţiu 
de suflet, de suflet românesc ce se 
simte "acasă" numai atunci cînd 
durerea lui curge în plinsul universal, 
purtat de apele noastre înlăcrimate, 
de munţii noştri îngînduraţi, de țărîna 
noastră pătimită. Codri "verzi" 
(pentru că toate cîntecele românului 
încep cu "Frunză verde”), cîmpuri "de 
mătasă", fluturi uşori și tăcuți, 
privighetori care ascultă doina şi mai 
ales "lacrimi multe, multe" — acestea 
sînt elementele geografiei noastre 
interioare, ale spaţiului nostru 
mioritic. 

Plînsul străvechi, fără timp şi fără 
cauzalitate imediată, stă înscris în 
fiinţa noastră naţională şi îl 
mărturisesc două capodopere ale 
geniului popular românesc: Mioriţa 
("Ş-oile s-or stringe / Pe mine m-or 
plinge / Cu lacrimi de sînge”(7)) şi 
Monastirea Argeşului ("0 fi fintină 
lină / Cu apă puţină / Cu apă sărată 
/ Cu lacrimi udată”(3)). 

Cuvîntul "jale", în jurul căruia se 
organizează întreaga sferă semantică 
a poeziei, revine ca element central 
şi în strofa următoare, unde e 
accentuat prin repetiţie şi prin 
inversiune: 


"Pe boltă, sus, e mai aprins, 
La noi, bătrînul soare, 

De cînd pe plaiurile noastre 
Nu pentru noi răsare... 

La noi de jale povestesc 

A codrilor desişuri, 

Şi iale duce Murăşul, 

Şi duc tustrele Crişuri”(9). 

„Pare din nou atemporalul "la 

' prin care persoana colectivă dă 
expresivitate și profunzime cîntării 
poetului, iar verbele sînt folosite în 
general la plural, subliniind ideea de 
durere a tuturor. Acest “apt stilistic 
are importanță, putînd fi asociat cu 
alte două poezii esenţiale pentru 
înţelegerea specificului nostru 
național: Doina de Eminescu şi Noi 
vrem pămînt de Coşbuc. În fiecare 
dintre ele singularul e absorbit de 
plural, deoarece inima românească a 
rămas una singură, iar noi toți avem 
o unică matcă în care ne adunăm 
plinsul și rîsul, jalea şi nădejdea. 

Revenind la a doua strofă a 
poeziei Noi, remarcăm o evidentă 
notă de modernitate a stilului lui 
Goga: utilizarea epitetului metaforic. 
Dacă în prima strofă el folosea 
epitetul cromatic stereotip (vizibil şi 
ulterior în "(zări) albastre”), în spiritul 
poeziei populare, acum întrebuințează 
unul metaforic. Prin subînțelegerea 
metaforei care își sporeşte astfel 
ilimitarea enigmatică, se dă 
exprimării acel vag sibilinic atît de 
intim poeziei lui Goga (soarele "e mai 
aprins" — mai aprins decît ce? față 
de ce?). In asemenea contexte, 
categoria formală de încadrare este 
epitetul, cea reală fiind metafora. 

Sub lumina soarelui îndurerat şi 
el deasupra plaiului carpatin, în 
decorul unei naturi antropomorfizate 
care participă deplin la plingerea 
universală, şi oamenii se macină de 
acest rău al ființei româneşti: 
nevestele "plîngînd / sporesc pe fus 
fuiorul”, iar tata şi feciorul 
"î mbrățişindu-şi jalea plîng". Durerea 
Kiai este însă repede contopită 
cu cea a întregului cîntec românesc, 
supus şi el aceleiaşi suferințe fără 
nume: 


"Căci cîntecele noastre plîng 
În ochii tuturora"'(10). 


Personificarea  umanizează 
cîntecul, iar acesta plinge cu o putere 
omenească — nu trebuie uitat faptul 
că Goga însuşi îşi grupează multe 
dintre poeziile sale sub titlul Cîntece, 


Iuterioral unui poem 


Octavian GOGA 


NOI 


La noi sunt codri verzi de brad 
Şi cîmpuri de mătasă; 

La noi atiția fluturi sunt, 
Şi-afita jale-n casă. 
Privighetori din alte țări 

Vin doina să ne-asculte; 

La noi sunt cîntece şi flori 

Şi lacrimi multe, multe... 


Pe boltă, sus, e mai aprins, 
La noi, bătrinul soare, 

De cînd pe plaiurile noastre 
Nu pentru noi răsare... 

La noi de jale povestesc 

A codrilor desişuri, 

Și jale duce Murăşul 

Şi duc tustrele Crişuri. 


La noi nevestele plîngînd 
Sporesc pe fus fuiorul, 
Şi-mbrăţişîndu-şi jalea pling 
Și tata, şi feciorul. 

Sub cerul nostru-nduioşat 
E mai domoală hora, 

Căci cîntecele noastre pling 
În ochii tuturora. 


Și fluturii sunt mai sfioşi 

Cind zboară-n zări albastre, 

Doar roua de pe trandafiri 

E lacrimi de-ale noastre. 

Iar codrii, ce-nfrăţiţi cu noi 
şi înfioară sînul 

Spun că din lacrimi e-mpletit 

Şi Oltul, biet, bătrînul... 


Avem un vis neîmplinit, 
Copil al suferinţii, — 

De jalea lui ne-au răposat 
Şi moşii şi părinţii... 

Din vremi uitate, de demult, 
Gemînd de grele patimi, 
Deşertăciunea unui vis 
Noi o stropim cu lacrimi... 

Îatouonul anai poem 


CE E It RR EEE CE RE ZE EEN CE EEEE TEE EEA EEE EE AEREE EERE EEE EEEE T EEA ERE EEEE 


încercînd să surprindă prin ele 
coordonate viabile ale naționalității 
noastre. Monografia satului ardelean 
este făcută prin prisma unei atitudini 
specifice în timp şi spațiu, pe care o 
părturiseşte în confesiunile sale: "Eu 
am văzut în țăran un om chinuit al 
pămîntului, n-am putut să-l văd în 
acea atmosferă în care l-a văzut 
Alecsandri în pastelurile sale și nici 
n-am putut să-l văd încadrat în acea 
lumină şi veselie a lui Coșbuc"(11). 

Goga are cultul legilor vechi ale 
lumii rurale, legi ce reprezintă 
rezultatul unor trăiri şi experienţe 
milenare în spiritualitatea pe care nici 
o vicisitudine a istoriei sau a 
oamenilor n-o poate distruge. El dă 
glas, fără nici o fisură unde să se 
întrevadă intelectualizarea emoţiei, 
durerii poporului, se simte atît de 
solidar cu acesta încît nici nu-și pune 
problema de a i se revendica. 
Privindu-l din această perspectivă, 
Constantin Ciopraga îl raporta la un 
alt spirit ardent: "Deosebit de 
militantul Hugo, care utiliza toată lira 
dînd expresie tuturor sentimentelor, 
Goga se limitează programatic la 
coardele cu răsunet naţional și 
social"(12). Ar mai fi poate de spus 
că şi pe o singură coardă se pot crea 
efecte muzicale care înfruntă timpul. 

Strofa următoare reia elementele 
definitorii ale spaţiului în care 
conștiințele individuale se 
esențializează în sentimentul de 
tristețe. Ca şi în poezia populară, se 
produce o contaminare etică, nu de 
la natură către oameni, ci invers: 


“Şi fluturii sunt mai sfioşi 
Cînd zboară-n zări albastre, 
Doar roua de pe trandafiri 
E lacrimi de-ale noastre. 

Iar codrii ce-nfrățiți cu noi 
Îşi înfioară sînul 

Spun că din lacrimi e-mpletit 
Şi Oltul, biet, bătrînul..."(13) 


Dusă de apele rîurilor, poposind 
şi în roua florilor, și în sfiala 
fluturilor, suferința seculară inundă 
mediul, iar seva durerii urcă în fiece 
frunză. Termenii referitori la natură 

Versul 


sînt numeroși în poezia lui Goga, 
pentru că el trăieşte mioritic legătura 
cu elementele peisajului românesc. 

Finalul, pregătit de întreaga 
mişcare a poeziei, înseamnă și o 
întrezărire a luptei: 


"Avem un vis neîmplinit, 
Copil al suferinţii 
De jalea lui ne-au răposat 


Şi moșii, şi părinții... 

Din vremi uitate, de demult 
Gemâînd de grele patimi, 
Deşertăciunea unui vis 

Noi o stropim cu lacrimi..."(14) 


Resemnarea (evidentă din epitetul 
"(vis) neîmplinit” şi din metafora 
exprimată prin apoziţie "copil al 
suferinţii”) nu e decît o ipostază în 
timp, sub cenuşa căreia arde patima 
revoltei. Sensul întregii strofe rămîne 
neexplicat, acest “vis” deșert nu e 
determinat concret, dar se integrează 
armonios în atmosfera atemporală 
sugerată de poezie (iar punctele de 
suspensie de la sfîrşit introduc o 
deschidere ce poate include și o 
împlinire viitoare a nădejdilor). 
ce aduce rezonanță 
eminesciană din Mai am un singur 
dor — "Gemînd de grele patimi" — 
îşi găseşte concentrarea în ultimul 
cuvînt, care de altfel e unul dintre cele 
mai frecvente în poezie: "lacrimi". 
Din "vremi uitate", suferința a fost 
cîntecul pe mii de voci al neamului 
nostru covîrșit de istorie, iar în tonul 
lor profetic termenii au o deosebită 
forță de sugestie: "vis neîmplinit", 
"jale", "grele patimi", "deşertăciune", 
"lacrimi". 

O caracteristică fundamentală a 
poeziei lui Goga, la care s-au referit 
aproape toți cercetătorii, este 
densitatea lexicală, mai exact 
națională, rezultînd mai ales din 
numărul mare de substantive. În 
poezia Noi, de exemplu, la o simplă 
statistică distingem 52 de substantive 
şi doar 19 pronume, 16 adjective, 24 
de verbe — diferențele sînt clare. 
Dintre substantivele cel mai des 
folosite în primul volum, cîteva se 
impun atenției prin frecvență, dar mai 


Tntouoral anai poem 


ales prin puterea lor expresivă: 
"părinte" (Doamne, stăpîne), "fire" (în 
sens de "natură"), "patimi" (cu 
semnificația biblică de suferință 
conştientă), "boltă" (cer), "lacrimi", 
"codru", "jale", "înfricoşată”, 
"amară"... 

Larg dezbătută a fost problema 

‘termenilor religioși (apărînd şi în 

ultima strofă a poeziei), Goga era prin 
formație supus influenței religioase, 
dar aceasta e numai de atmosferă, și 
nu canonică. "Patimi", "deşer- 
tăciune", "lacrimi" se dezgolesc de 
conținutul lor biblic şi rămîne doar 
sugestia conceptuală care le 
individualizează. Judecînd din 
această perspectivă, am putea spune 
că Goga a fost poetul unui moment 
istoric capital, care a găsit în structura 
lui sufletească rezonanţe sibilinice, de 
orgă, singurul instrument muzical 
avînd ceva din "farmecul dureros de 
dulce", eminescian, al litaniei, ceva 
din incantatoriul versetelor biblice. 

Goga reprezintă o punte între 
Eminescu şi poezia modernă. 
Continuator al tradiţiei paşoptiste a 
"Daciei literare", el este și un poet 
modern (pe Lucian Blaga anunțîndu-l, 
de exemplu, prin atmosfera de mister 
şi prin cultivarea metaforei, iar pe 
Tudor Arghezi prin epitet şi tenta 
religioasă. 

Prin poezia Nei el a dat încă o 
doină a sufletului etern românesc. O 
doină de jale, deoarece poezia 
reprezintă o confesiune tulburătoare 
în care jalea emană polifonic din toate 
zările arcului carpatin, într-un cor 
universal, covîrşind spaţiul. O jale 
fără concreteţe, un sentiment de 
sorginte metafizică, precum dorul 
eminescian sau dorul-dor al lui Blaga, 
o zacere a ființei legate de 
neîmplinirea însăși a lumii. 

Goga ar fi putut semna cu sîngele 
propriei sale creaţii versurile lui 
Blaga: 


",. sufletul mi-e dus de-acasă. 
S-a pierdut pe-o cărăruie-n nesfârşit şi 
nu-şi găseşte drumul înapoi” (15) 

Însă dincolo de această rătăcire, 
îl vedem pe Goga mai ales ca poet al 
durerii românilor de pretutindeni, 
plîngînd pribegirea neamului întreg 
întru regăsirea fiinţei naţionale. 
Parafrazîndu-l pe Coşbuc, putem 
spune că Octavian Goga, cel care a 
dat prin poezia Noi "o Mioriţă-ntoarsă 
în alt chip” şi o inegalabilă doină de 
fior liric eminescian, a fost o lacrimă 
în lacrima neamului său. 

Piteşti 


ORFICUL 
EMINESCU 


Dacă, aşa cum îl aprecia Tudor 
Arghezi, "Fiind foarte român 
Eminescu e universal", atunci 
originalitatea acestui "poet 
nepereche" al neamului românesc, 
după expresia lui G.Călinescu, nu 
trebuie căutată altundeva decît în 
matca ce l-a zămislit. Oricîte influențe 
ar fi receptat Eminescu, şi nu a 
receptat puține, fondul mitologiei şi 
al istoriei străbune constituie coloana 
vertebrală a întregii sale opere. 

Poet orfic născut sub arc de 
Carpaţi, Eminescu a croit ca un inițiat 
în tainele miracolului românesc un 
nou făgaş spiritualității noastre. 

Fiorul cosmic, tristețea metafizică 
de care este străbătută opera sa vor 
alimenta, în veacul nostru, pe 
neoromanticul Lucian Blaga, ca şi 
tînguirea psalmistului revoltat Tudor 
Arghezi, ori poezia esoterică a lui Ion 
Barbu, fără a mai vorbi de 
tulburătorul Bacovia. 

Liniile de forță ale fiorului tragic 
ce străbate întreaga creaţie eminesciană 
sînt generate de Rugăciunea unui dac 
şi Scrisoarea I. În aceste poezii se află 
una dintre cheile înţelegerii sensurilor 
poeziei adevărate ca întrupare a 
Logosului. Poezie care întotdeauna a 
avut o funcție primordială în 
explicarea firii şi a neliniştilor umane. 
Acest fond de sensibilitate mito- 
poetică, comun la Eminescu şi la 

marii rapsozi ai omenirii dintre care 
amintim, la loc de seamă pe cei 
indieni, explică de ce în interpretarea 
modernă Eminescu este considerat un 
Kavi (poet-înţelept), un gînditor care 
priveşte viaţa prin prisma filozofiei. 
Eminescu, prin creaţia sa exemplară, 
constituie locul de îngemănare a 
culturii Orientului cu cea a 
Occidentului, punctul de 
converegenţă între o lume ce părea 
resemnată în fatalismul ce-i străjuia 
destinul şi o alta revoltată dionysiac 
împotriva tragismului condiţiei 
umane. În această viziune setea de 
linişte nu mai poate fi interpretată ca 
o confundare panteistă a eului 
eminescian în Nirvana, fiindcă dorul 
de Nirvana din Odă (în metru antic) 
se conjugă cu o energică acţiune. de 
recuperare a sufletului ("Pe mine mie 
redă-mă"), cum aprecia literatul 
japonez Sumiya Haruya. (Cornel 
Galben, Eminescu în Japonia, 
"Luceafărul", Anul XXXII, 6 (1396) 
sîmbătă, II februarie 1989, p. 8) 
Atitudinea lui Eminescu în fața 
vieții şi a ipostazei ei creatoare — 
arta, este reflectată plenar în poezia 
Amicului F.I., în care meditaţia 
poetului  prevesteşte durerea 
sublimată în Rugăciunea unui dac, 
cum remarcă Dumitru Popovici. 
Proiecţiile mitologice ale operei 
eminesciene se înscriu în eforturiie 
sale titaniene de reconstituire şi 
plăsmuire ideală a mitologiei române 
pornind de la izvoarele sale originale. 
În această viziune poemul Sarmis 
poate fi considerat drept preludiu la 
drama din poemul Gemenii, în care 
se integrează și Rugăciunea unui 
dac. Aici, în aceste frînturi de epopee 
a începutului se află prefigurat 
demonismul şi titanismul operei 
eminesciene, forțe ce năruie armonia 
ce părea eternă în Paradisul dacic. Tot 
de aici emană la Eminescu motivul 
dragostei  păgîne, demonul 


Zburătorului, care va străbate 
întreaga-i operă pînă la Luceafărul. 

În contrast cu lumea de valori 
răsturnate a timpului său, Eminescu 
a reînviat Paradisul mîndrei Dacii, în 
care Magul semnifică înțelepciunea 
unui popor milenar nutrit din tainele 
vieţii, cum arată poetul, avînd 
revelaţia că aude cum iarba crește, în 
poezia postumă În zadar în colbul 
şcolii. 

Templul creaţiei eminesciene, 
reconstituit astăzi prin întreaga-i 
operă are lumini şi unghere unde 
sălăşluiesc încă multe taine din 
fascinanta-i operă. O asemenea 
frîntură de taină sublimă este basmul 
Feciorului de împărat fără stea, în 
care Demiurgul din Luceafărul apare 
în ipostaza umanizată a Magului care- 
i citeşte în cartea vieţii feciorului fără 
stea, deci fără Noroc, nefericirea. În 
această viziune, poemul e un prolog 
al divinei alegorii întrupate în 
Luceafărul. 

Fecior al unei împărăţii de aur 
rămase fără stea, Dacia mult slăvită, 
Eminescu își va tîngui destinul cu 
care a fost ursit "Într-un secol de 
nimic". Această tînguire se va 
sublima în nostalgica tînguire a 
Paradisului pierdut, sau Memento 
mori. Poem în care orficul Eminescu 
va reînvia panorama lumilor 
dispărute. 

Aşa cum s-a spus, ideea 
fundamentală pe care romantismul 
românesc o aduce în interpretarea 
istorică este aceea a dacismului ca 
matcă şi spirit al patriei noastre 
originare. Astfel se va naşte, în creația 
lui Eminescu, mitul Daciei asociat cu 
mitul fundamental romantic al 
Paradisului pierdut. De aceea poetului 
îi apare propria sa viaţă "un rai în 
asfinţire” în poema Codru şi Salon. 

Acest amurg al zeilor şi al unui 
popor de semizei, pe un tărîm ce 
constituia Axis mundi sub soare, acest 

Aşa cum vorbea el 


(M.Eminescu — n.r.), în ritmuri 
de o muzică îmbătătoare şi tainică, 
oricine dintre cei umili putea să 
se mîngiie şi să se îndemne, să 
înveţe şi să fie mai bun: rostul 
armonios al lumilor găsise încă un 
glas omenesc prin care să se 


învedereze. 


Nicolae IORGA 


Fiecare cultură are într-un ceas 
al ei un "om deplin", un arhetip: 
Homer — Dante — Shakspeare — 
poate Cervantes —Goethe. La noi, 
Eminescu. 

E ceasul unic în care limba nu 
e încă pe deplin formată, istoria 
comunităţii e deschisă, spiritul 
culturii e încă nedefinit. Acel ceas 
e irepetabil. Nu vom mai avea un 
Eminescu, aşa cum nici culturile 
celelalte nu au mai avut un Dante, 
un Shakespeare, un Goethe... 


Constantin NOICA 


Emineaciana 


rai pierdut în negura istoriei ostile va 
fi laitmotivul discursului grandios al 
poetului în fața prezentului decăzut: 
Spaţiul paradisiac eminescian va 
deveni spațiu mioritic la Blaga, 
magul ca și miticul Orfeu, strămoşul 
său de har, sînt cei ce citesc zodiile 
răsturnate ale unor lumi ce păreau 
eterne, de unde imposibilitatea 
Logosului și a Melosului de a mai 
îmblînzi stihiile naturii desacralizate. 
Numai codrul'mai apare la Eminescu 
ca entitate, ca monadă a purității 
cosmice, ca templu sacru pentru Eros 
protejuit de Melos şi Logos. De aici, 
din această concepţie sacramentală va 
izvoriî versul eminescian devenit 
aforism: "Codru-i frate cu Românul", 
vers înscris cu litere de foc în celebra-i 
Doină. Acest filon al sacrului în 
dualitatea sa cu profanul va fi cultivat 
cu obsesia ca laitmotiv al operei sale 
grandioase de Mircea Eliade. 
Semnificativă pentru concepţia și 
menirea Poetului este poezia Odin şi 
Poetul, în finalul căreia, setos de 
reîntîlnirea cu "zeii vechi şi mîndri ai 
Valhalei", cu Decebal şi Odin, după 
invadarea Daciei de către romani, 
poetul dialoghează cu Odin. Dialogul 
aparent, în fond monologul bardului 
orfic cu suflet de titan în faţa micimii 
vieţii, intră iar pe făgașul mitic, poetul 
exprimînd fără echivoc menirea lui 
sublimă, luciferică şi obîrşia dacică: 


— De unde vii, întreabă Odin blind. 
— Am răsărit din fundul Mării Negre, 
Ca un luceafăr am trecut prin lume, 
În ceruri am privit şi pe pămînt 

Şi-am coborit la tine mândru zeu. 


Aici, zbuciumul, arderea lui 
sufletească își găseşte liniştea, pacea 
sufletului, dînd auroră din cupa de 
aur, alături de zei. Aici este lumea 
raiurilor visate, unica frumuseţe 
întrupată de o copilă ca un crin, iluzia 
dulce a vizurilor sale... 

Alături de copila mării, bardul 
orfic îşi va cînta, îndulcind astfel 

veşnicia cea amară a mării în care 
trăiește, umbrele strămoşilor săi. 
Alături de regina frumuseţii și a lumii, 
ce-i îndulcește tot chinul, tot amarul 
cu care lumea l-a adăpat, Orfeul 
sufletului românesc îşi va găsi 
alinarea minunîndu-se de regăsirea 
Paradisului ce părea pierdut pe vecie. 
Cuprins de acest farmec sfint al tainei 
începutului, poetul îl va reînvia mereu 
pentru a alunga din juru-i umbrele 
"mizeriei şi decăderii”. Aici se află 
resorturile intime ce au declanşat 
titanismul şi scepticismul poeziei 
eminesciene,  serafismul şi 
demonismul ei, lumea de visări dulci 
Şi senine, dar şi cugetările pline de 
revoltă, unele înveșmîntate în vers 
liber, ca expresie a libertăţii spiritului 
său dionysiac, Oda ca rugăciune a 
stingerii, dar şi ca imn al renașterii 
noastre perpetue sînt expresii 
simbolice ale universului unei poezii 
prin care sufletul românesc se va 
proiecta definitiv în constelația 
valorilor universale. 

Numai în această accepţiune 
Mihai Eminescu poate fi situat în 
timp şi în spaţiu alături de mari 
rapsozi, gînditori şi creatori ai 
omenirii, alături de care a adus stropii 
săi de lumină în poezia lumii. 

Lumea de mit şi de simbol a 
poeziei eminesciene, lumea de vis și 
de aur a trecutului nostru se constituie 
ca o dominantă, ca o axă a operei sale, 
în jurul căreia gravitează constelaţiile 
pure ale dragostei şi ale adoraţiei faţă 
de neam, de creaţie, de iubită şi de 
glia ce l-a zămislit. 

Şesurile natale, lacul albastru, 
codrii de aramă, pădurea de argint, 
pogorirea serii pe deal sub privirile 
sfioasei luni, teiul sfint, izvoarele 
zdrumicate şi cuibarele rotite de apă, 
totul se petrece în creaţia lui Mihai 
Eminescu sub zodia lui Orfeu al cărui 
mesager este în spiritualitatea 
românească. 


Întrupare genială a acestei 
spiritualităţi, Eminescu a scrutat ca 
un profet trecutul neamului pentru a- 
i prezice viitorul în imnul de slavă, 
în oda orfică ce se numeşte Ce-ți 
doresc eu ţie, dulce Românie 
("Familia", INI, 14, 2/14 aprilie 1867). 
Izvorîtă din nețărmurita dragoste de 
patrie a poetului, poezia Ce-ţi doresc 
eu ție, dulce Românie exprimă în cel 
mai înalt grad năzuinţele şi idealurile 
sfîntului prea curat al versului 
românesc, încrederea lui în viitorul 
de aur al unui popor nemuritor: 


Ce-ţi doresc eu ţie, dulce Românie, 
"Ţara mea de glorii, ţara mea de dor? 
Braţele nervoase, arma de tărie, 

La trecutu-ți mare, mare viitor! 
Fiarbă vinu-n cupe, spumege pocalul, 
Dacă fiii-ţi mîndri aste le nutresc; 
Căci rămâne stânca, deşi moare valul, 
Dulce Românie, asta ţi-o doresc. 


Astfel se transformă poezia 
eminesciană din rugăciune a stingerii: 
Odă (în metru antic) în odă a 
renașterii noastre perpetue, în Ce-ţi 
doresc eu ție, dulce Românie, odă 
în care Eminescu reînvie timpul și 
spaţiul sacru al unui străvechi centru 


de civilizaţie a lumii, care a dăruit, 


omenirii Luceafărul. Poem unde 
incantația magică a logosului originar 
a devenit laitmotiv obsesiv, iar 
formulele sale sacramentale — tipare 
ale filozofiei moderne româneşti. 

Prin Eminescu spiritualitatea 
românească s-a contopit cu vraja 
“logosului primordial, precum cîntul 
lui Orfeu cu muzica sferelor. 

Trecerea lui Eminescu prin 
lumea noastră, ce extraordinară 
ordine nu a adus ea, cîtă fiinţă n-a 
instituit, cu toată nefericirea şi 
dezordinea din el! Dacă astăzi fiinţa 
românească ţine, este într-o măsură 
pentru că a trecut un Eminescu prin 
lumea ei. 

Constantin NOICA 


Un astfel de suflet (M.Eminescu 

— n.r.) comunicativ, războinic, a 

trebuit să se răspîndească. Și orice 

a rezultat din necontenita activitate 

a acestui suflet ales merită să fie 
cunoscut... 

Nicolae IORGA 


Proza unui Eminescu /.../ poate 
pregăti omul nou, un român liber, 
fără complexe de inferioritate. 


Mircea ELIADE 


Eugenia 
GROSU 


Chişinău 


MIRCEA ELIADE: 
"O NOAPTE DE 
SÎNZIENE: 


Drama omului modern silit să se 
desfăşoare creator într-o lume 
desacralizată l-a preocupat mult pe 
Eliade — prozatorul. Ca istoric şi 
filozof al religiilor el a depus 
mărturie, constant, pentru acel 
imanent sentiment al sacralităţii, fără 
de care funcţionarea conştiinţei 
umane ar fi fost imposibil de 
închipuit. Cu părere de rău, sublinia 
savantul, în epoca noastră de 
hipertrofie a orgoliului individului, de 
prevalare a ideii de materie şi 
cantitate, acest sentiment se 
proiectează asupra valorilor minore, 
şi adesea chiar asupra negării de sine. 

Camuflajul sacrului în 
materialitatea brută a vieții profane 
şi negarea lui voită generează 
profunde crize existențiale la insul 
modern, care se vede neputincios să- 
şi explice propriile aleanuri şi 
dezadaptări, nici să regăsească vechile 
credinţe, fie şi păgîne, ale strămoşilor. 

Eroul romanului O noapte de 
Sînziene (scris de Eliade în 1949- 
1954) este într-un fel expresia acestui 
efort de regăsire a spiritului (e un 
cuvînt special în terminologia 
eliadescă, semnificînd transcendentul 
şi supraistoricul captat de experienţele 
sufleteşti sau planul în care se petrece 
creaţia). Ştefan Viziru e un personaj 
nesemnificativ pentru ambițiile 
mediului istoric în care se află. El nu 
este un artist afirmat ca Ciru Partenie 

(“Singurul scriitor român pînă la ora 
actuală sînt, din nefericire, eu”). Nu 
este nici ca preotul diabolic Bursuc, 
care strigă: "Pocăiţi-vă cu toţii! 
Mărturisiţi-vă păcatele, că vine 
sfîrşitul lumii", dînd totuși dovadă de 
o necredință ezitantă încă din vremea 
strălucitelor studii de la seminar. Nu 
este nici un exaltat ambițios precum 
Spiridon Vădastra, cuprins de febra 
modernă de activism, și care crede a 
şti cum se parvine ("Avocatura e 
numai un instrument, /.../ mai bine 
zis unul din instrumentele pentru 
apropierea de ţinta pe care mi-am 
propus-o”) etc. 

Viziru păleşte mult în fața acestor 
"caractere", care îşi trăiesc cu 
seninătate şi inconştiență tragediile. 
El are însă vocaţia căutării unei 
anumite libertăți mai profunde, pe 
care o bănuiește aflată în ființa sa, în 
propriul destin sau chiar dincolo de 
el. ("Cum aş face să pot avea altă 
identitate? Adică să fiu şi alt om decît 
acela care mă ştiam că începeam să 
devin, un om cu o anumită formaţie 
intelectuală, condiţionat de anumite 
complexe sociale și morale, cu 
anumite gusturi, anumite 
automatisme?") 

Lipsa de spectaculozitate la acest 
personaj e adînc semnificativă. El nu 
a ajuns încă la un alt mod de a percepe 
existenţa şi nu l-a abandonat definitiv 
pe cel comun. În el se petrece parcă 
alchimia unei alte înțelegeri a 
rosturilor ultime ale vieţii. În.acest 
sens, este un merit incontestabil al lui 
M.Eliade de a ne fi prezentat un om 
prin excelență viu, neadaptat la nici 
o schemă de tip clasicizant, romantic 
sau realist. 

E adevărat că şi telat 
personaje, mai tipizate, ale narațiunii 
îşi trăiesc viețile ca pe un vis. 
Acționează fiind siliți de evenimente, 
de alți oameni, de idei străine. În viața 
lor exterioară ei par să stea sub nişte 
fericiri de împrumut, sub tristeţi şi 
griji de împrumut, adevărata lor ființă 


Ai gi d 


fiind într-o altă dimensiune şi vieţuind 
după alte legi, cu adevărat imuabile. 
("In afară de alergarea aceasta către 
moarte mai e ceva. Lumina aceasta 
ascunde altceva. Aşa cum sînt eu, aşa 
cum e Biriş, ascundem fiecare din noi, 
altceva /.../ undeva în noi, în adîncul 
fiinţei noastre”.) 

Calitatea lui Ștefan Viziru este 
aceea a unui revoltat: el nu mai vrea 
să-şi exalte o personalitate de 
împrumut, să-şi pună masca unui bun 
familist sau a unui funcţionar 
exemplar, a unui inventator ratat sau 
a unui ins preocupat de destinele 
națiunii şi ale statelor. El vrea să se 
detaşeze de istorie şi timp. ("Nu mă 
pot lăsa posedat de un eveniment, 
oricît ar fi el de actual şi de 
catastrofal".) El tinde să fie liber, însă 
altfel decît militînd în vreun partid sau 
luptînd pe frontul rusesc, altfel decît 
urzind răsturnări sau ducînd o viaţă 
boemă. 

Aflindu-se ca deţinut "legionar" 
în lagărul de la Miercurea Ciuc, 
Ştefan suportă cu indiferență 
umilințele și mizeriile, care nu reuşesc 
cîtuşi de puţin să-i afecteze fiinţa. 
Ceea ce îl umileşte cu adevărat este 
faptul că Ileana Sideri s-a logodit. 
Această ruptură invizibilă îl doare 
negrăit mai mult, păstrîndu-l departe 
de tot ce se întîmplă în preajmă sau 
în lume. ("Schimbarea guvernului, 
dictatura regală i se păreau întîmplări 
oarecare, care nu-l mai priveau pe el"; 
"Iubeam prea mult Spiritul. E acesta 
un păcat?... Eram însetat de cuvîntul 
acesta, de lucrul acesta, de tot ce nu 
face parte din lumea noastră, deşi se 
află printre noi...) 

Ştefan are o marcată vocaţie a 
iubirii şi autorul, făcîndu-l 
protagonistul unei pasiuni aproape 
platonice, ce a rămas nealterată pe 
parcursul a 12 ani, sugerează că, de 
fapt, aceasta este condiţia şi 
predestinarea oricărui om, care nu se 
"zidește pe dinăuntru” în faţa 
experienţelor esenţiale ale vieţii. ("O 

iubesc, dar n-am vrut să recunosc. Am 
minţit-o. I-am minţit pe toți: şi pe ea, 
şi pe Ioana, şi m-am minţit şi pe 
mine”. 

O alură mistică străbate din 
roman atunci cînd eroul caută să 
descifreze semnele care, e încredinţat, 
i se fac din toate părţile: existența 
dublului său celebru, întîlnirea 
miraculoasă din noaptea în care se 
deschid cerurile şi presentimentul ei, 
iniţierea magică din camera Sambo, 
misterioasele cuvinte ale lui Vădastra, 
auzite de după peretele subțire al 
camerei de hotel. Autorul însuşi îl 
îndeamnă parcă pe cititor să se 
încreadă în semne, oferindu-i-le de-a 
lungul întregii naraţiunii; spre 
exemplu, visul obsedant al Ioanei 
(“Soţul d-tale a avut un accident!”), 
pe care nu l-a mărturisit niciodată, dar 
care s-a realizat în mod fatal peste 
cîțiva ani după moartea ei. 

Ca să facem o paranteză vom 
menţiona că această "modalitate de 
cunoaştere”, primitivă şi consternantă 
pentru o minte "sănătoasă", nu face 
decît să continue tradiţia ancestrală a 
tot ce-i conştiinţă vie — aceea de a 
căuta neobosit semnificaţiile și 
valorile vieţii, de a le inventa şi a le 
reinventa. Eliade ne arată că, 
împotriva tuturor orgoliilor de homo 
scientificus, dezlănţuite de la 
Renaştere încoace, şi împotriva 
nihilismului filozofic modern 
(Nietzsche), care afirmă că 
cunoaşterea este imposibilă, 
personajul său izbutește să-şi 
cunoască "drumul" înaintînd timid pe 
căile neştiute ale spiritului. 

Pe măsura desfăşurării fabulei 
lumea vie îi apare lui Ştefan tot mai 
ireală, mai fantomatică, iar credinţa 
într-un ce dincolo de timp şi istorie 
— tot mai sigură. Dezechilibrul 
provocat de căsătoria lui greşită, 
bazată pe un echivoc, care a stricat 
vieţile mai multor oameni (iar pe doi 
i-a ucis), îi apare — într-o revelaţie 
— ca o veritabilă catastrofă cu 

consecințe de proporții globale. 
("Multă vreme n-am înțeles că ... 
seceta de acum un an se datora şi 
faptului că eram un om dezechilibrat, 
că nu o căutasem pe Ileana...") Este 
sugerată aici importanța unei 
armonizări a omului cu sine şi cu 
ordinea cosmică, pe care fiecare ar 
avea datoria de a o realiza printr-un 
maxim efort spiritual (ideea o regăsim 
şi în eseistica timpurie a lui Eliade). 

Cu totul altă perspectivă o ocupă 
Biriş, personaj ce exprimă 
mentalitatea modernă, resemnată în 
faţa istoriei și racordată la spiritul 
relativităţii şi al devenirii. Fiind 
profesor de filozofie, avînd deci 
calitatea unei gîndiri libere, Petre 
Biriş nu reuşeşte totuşi să se 
emancipeze de influența curentelor 
istoriciste, care îl lasă dezarmat în fața 
temporalităţii şi a morţii. ("Important 
e faptul că Timpul nostru, aşa zis al 
Vieţii, e un Timp al Morţii”, afirmă 
amicul lui Viziru parafrazîndu-l pe 
Heidegger.) Dar şi el în orele de 
agonie, are revelaţia unei lumi care îl 
transcende şi care îi răstoarnă toate 
convingerile anterioare. ("Avea de 
spus ceva, foarte important, singurul 
lucru care trebuia spus. Toate 
celelalte, filozofie și politică şi iubire, 
erau jocuri de copii. Îi cheltuiise viața 
jucîndu-se”.) 

Ileana Sideri e la fel de incoloră 
ca "personaj" în accepţia clasică a 
cuvîntului, imaginea ei fiind mai mult 
schiţată prin intermediul cîtorva 
impresii ale protagonistului. Ceea ce 


Finalul regăsirii celor doi în 
mașina a cărei imagine l-a obsedat pe 
Viziru în mod neînțeles ani de zile și 
dispariția ambilor în clipa supremei 
revelații a fericirii este veriga care 
încheie lanţul într-o curbură perfectă 
Şi neașteptată. 

Acest ultim roman al lui Mircea 
Eliade este, după unii critici, cel mai 


"realist", adică cel mai puţin 


impregnat de elementul fantastic. Dar 
se pare că aceasta a fost o intenţie a 
autorului, spre a-l lăsa pe cititor să 
urmărească fantastica aventură a 
spiritului omenesc întru depăşirea 
abstractului inuman şi a 
nesemnificativului. Ambianţa în care 
se găsesc personajele clipă de clipă 
(Bucureşti, Lisabona, Londra, Iaşi, 
Zinca etc.), cu toate schimbările de 
decor, este una deprimantă, unde 
miracolul pare să fie cu neputinţă. 
Protagonistul romanului încearcă 
permanent efortul de evadare din 
această imensă maşinărie în stare de 
funcționalitate perfectă şi acţiunea îi 
reuşeşte doar atunci cînd ezitările i 
se spulberă definitiv, iar intuiţiile şi 
semnele îşi află înțelesurile ultime în 
concertul ameţitor de incoerent al 
vieţii sale. 

Totodată, caracterul accentuat 
prozaic şi neregulat al evenimentelor 
ține să ilustreze teza eliadescă privind 
"irecognoscibilitatea miracolului”: 
divinitatea se regăseşte acolo unde te 
aștepți mai puţin — nu în mişcările 
spectaculoase, nu în formele care 


„izbesc prin masivitate şi culoare, ci 


o distinge însă este aceeaşi chemare . 


a "iubirii unice", care pare să i se fi 
transmis prin moştenire — tatăl ei, 
căpitanul Sideri, s-a sinucis din 
dragoste pentru Eleonora Zissu. Cu 
toate că Ileana are un presentiment 
al destinului mai acut, ceea ce o 
caracterizează este fatalitatea cu care 
acceptă desfășurarea întîmplătoare a 
evenimentelor, lăsîndu-se mai curînd 
trăită de un non-destin, deoarece se 
ştie incapabilă să intervină în viaţa 
fiinţei iubite. 

adesea în cenușiul evenimentului 
banal sau obscur. Despre "absenţa lui 
Dumnezeu acolo unde l-am fi așteptat 
noi" şi "absenţa miracolului aşa cum 
ni l-am închipuit noi" Eliade a scris 
cu multă convingere și în lucrările 
sale teoretice; recitîndu-le, îți dai 
seama de impresionanta continuitate 
de gînd, nealterată în timp, a întregii 
sale creaţii. 

O altă dovadă în acest sens este 
şi faptul că autorul Unei nopți de 
Sînziene îl supune pe eroul său 


martirajului (motivul sacrificiului 
voluntar, atestat în toate religiile), 
salvînd într-un fel celelalte personaje 
de prăpădul dogmatic şi antispiritual 
care le copleşeşte. Acest martiraj se 
exprimă nu atit prin accidentul ce s-a 
produs'pe autostrada franceză, cît prin 
faptul că Viziru de la un moment se 
arată dispus să-şi asume şi plătească 
greşelile săvîrşite împotriva 
propriului destin. El înțelege să-şi 
formuleze "întrebare justă”, prin care 
depăşeşte profundele nereguli din sine 
şi din lume şi care îl repune în 
armonie cu universul. ("Numai prin 
faptul că a fost rostită, "întrebarea 
justă" regenerează şi fertilizaează; și 
nu numai ființa omenească, ci întreg 
Cosmosul", spune legenda Sfintului 
Graal.) Formularea întrebării juste 
denotă, la Eliade, primatul cert al 
spiritualului, care singur poate institui 
noi ordini pe lume, după cum, tot 
atît de sigur, le poate desființa. 

Moartea eroului din O noapte de 
Sînziene are darul de a naşte viaţă în 
sufletele noastre și invită să ne 
punem, fiecare, întrebarea justă 
călăuzitoare pentru această perioadă 
incertă, în care, după anunţarea 
"morţii lui Dumnezeu", un altul n-a 
apucat să se nască. 

Radu GYR 


Te-ai poticnit c-o tiflă-n veşnicie, 

cu-o mînă-n gitul clipei ca un fur. 
Şi-aveai sub coaste-un bulgăr de azur 
să-l semeni întru rod şi feciorie. 


Veneai din cer. Ai plîns pe vr-un condur, 
ai rîs cu vîntu-n dulce preacurvie 

şi-ai pus şi-n buzunar o mierlă vie, 
dar n-ai sădit o rază împrejur. 


Ci-ntr-un amurg, o umbră diafană 
în pragul tău se va opri să stea 
şi parc-ar lumina ca o icoană 


şi parc-ar plînge sub povara grea, 
iar şoapta-i va ofta ca o dojană: 
— Dă-mi înapoi talantul, slugă rea... 


Antologia L.R. 


RADU GYR 


Născut la 2 martie 1905 la Cîmpulung Muscel, debutul literar al lui Radu 
Gyr a avut loc în 1922, în ziarul "Rampa" (numele său fiind R.Demetrescu); 
au urmat colaborări la reviste ca "Adevărul literar şi artistic”, "Ramuri", 
"Universul literar”, "Revista fundațiilor", "Convorbiri literare”, "Familia" ş.a.; 

în 1924 publică primul său volum de versuri Linişti de schituri ("Scrisul 
românesc", Craiova); urmează alte culegeri de poezie, cum au fost Cerbul de 
lumină (1928), Poeme de război (1942), Balade (1943) ş.a.; 

semnează studii critice şi eseuri literare, iar în paginile unor periodice — 
un număr de medalioane şi portrete literare despre Elena Farago, Claudia Milian, 
Otilia Cazimir, Emil Gârleanu, Gib. I. Mihăescu ş.a.; 

totodată, într-o serie de publicaţii, dezbate probleme privind soarta 
scriitorilor şi a cărţilor, scriind şi scurte eseuri (Baladă şi suflet românesc, 
1938), recenzii literare şi cronici dramatice; 

traduce din poeţi ca Verlaine, Baudelaire, Goethe; scrie şi literatură pentru 
copii (Muţu Cotoşmanul, Bimbirică în lună, Baba Cloanţa-Cotoroanţa, 
De ce n-are ursul coadă ş.a.); 


a fost distins cu numeroase premii, dintre care amintim "Premiul pentru 
sonet al Societăţii Scriitorilor Români" (1926), "Premiul de poezie al institutului 
de literatură" (1927), Premiul "Adamachi" al Academici Române (1930), 
Premiul de poezie "Socec" al Societăţii Scriitorilor Români (1939) ş.a.; 

în 1928 a devenit membru al Soc. Scriitorilor Români, iar între 1940-41 a 
făcut parte din Comitetul de conducere al acesteia; 

a fost membru şi vice-preşedinte al Societăţii Compozitorilor Români şi 
membru al Asociaţiei Publiciştilor Români; 

a fost căsătorit cu Florentina Demetrescu, cu care a avut o fiică, Simona- 


Alexandra. 

Ne vom opri doar asupra poeziei lui Radu Gyr scrisă în închisoare. Dar 
mai întîi cîteva cuvinte despre anii petrecuți de el, în detenție, aproape 20 la 
număr. 

Şirul acestora începe în 1938, cînd regele Carol al II-lea, instituind dictatura 
sa, îl trimite în lagăr. De ce? Pentru că poetul făcea parte din intelectualitatea 
radicală de dreapta, mai exact, aparținea Mișcării legionare. Colindă astfel 
multe lagăre şi închisori (Vaslui; Miercurea Ciuc — unde a stat alături de 
Mircea Eliade; Rîmnicu Sărat; Jilava etc.), pînă în septembrie 1940 cînd venind 
la Putere legionarii, e eliberat. 

În timpul domniei legionare (septembrie 1940 — ianuarie 1941), ocupînd 
postul de diregtor general al Teatrelor şi Operelor din România, face un lucru 
puţin scontat în acel timp: ia iniţiativa înființării Teatrului evreiesc "Baraşeum” 
— singurul existent în lume la acea oră şi, oricum, un loc cert de menţinere a 
spiritualităţii evreeşti într-o Europă devastată de Hitler. 

Imediat după rebeliunea legionară din ianuarie 1941 nu părăsește ţara, 
deşi ar fi putut s-o facă, şi e implicat de Antonescu în rebeliune, judecat cu un 
grup de 86 intelectuali şi condamnat la 12 ani. i 

Radu GYR 


RIDICĂ-TE, GHEORGHE, 
RIDICĂ-TE, IOANE! 


Nu pentru-o lopată de rumenă pîine, 
Nu pentru pătule, nu pentru pogoane, 
Ci pentru văzduhul tău liber de miine 
Ridică-te, Gheorghe, ridică-te, Ioane! 


Pentru sîngele neamului tău curs prin şanţuri, 
Pentru cîntecul tău, țintuit în piroane, 

Pentru lacrima soarelui tău pus în lanţuri, 
Ridică-te, Gheorghe, ridică-te, Ioane! 


Nu pentru miînia scrişnită-n măsele, 
Ci ca să aduni chiuind pe tăpşane 

O claie de zări şi-o căciulă de stele, 
Ridică-te, Gheorghe, ridică-te, Ioane! 


Aşa ca să bei libertatea din ciuturi 

Şi-n ea să te-afunzi ca un cer în bulboane 
Şi zarzării ei peste tine să-i scuturi, 
Ridică-te, Gheorghe, ridică-te, Ioane! 


Şi ca să-ți pui tot sărutul fierbinte 

Pe praguri, pe prispe, pe uşi, pe icoane, 
Peste toate ce slobode-ţi ies înainte, 
Ridică-te, Gheorghe, ridică-te, Ioane! 


Ridică-te, Gheorghe, pe lanţuri, pe funii, 
Ridică-te, Ioane, pe sfinte ciolane, 

Sus pe lumina din urmă-a furtunii, 
Ridică-te, Gheorghe, ridică-te, Ioane! 

Începînd războiul din Est, Antonescu îi întrerupe detenţia cu gondiția de a 
pleca pe front şi de a lupta mereu în prima linie, participînd la cele mai grele şi 
periculoase misiuni. După doi ani de război aspru, se intoarce rănit grav în 
luptele de la Vîgoda-Vinogradov. Rodul literar al acestei experiențe de viață 
va fi un volum de versuri, Poeme de război, volum publicat în 1942. E cartea 
care a nemulțumit pe sovietici, atrăgîndu-i ura acestora și, drept urmare, 
răzbunarea lor. 


Actul de la 23 august 1944 îl surprinde în convalescenţă, dar asta nu 
împiedică autorităţile să-l aresteze şi să-l trimită în judecată în cel de al doilea 
mare proces al criminalilor de război — ziariştii şi scriitorii (primul proces 
fiind al generalilor Macici, Trestioreanu etc.). E condamnat din nou la 12 ani 
muncă silnică. 


Îşi exercită pedeapsa la închisoarea Braşov (o perioadă nu prea lungă, dar 
cea mai grea) şi la Aiud. Aici, pînă în anul 1948, a avut posibilitatea să scrie şi 
să-şi trimită poeziile acasă, chiar dacă pe fiecare pagină conducerea închisorii 
imprima ştampila "cenzurat". Îndată însă după alungarea Regelui Mihai, în 
1948, comuniștii, făcînd din temniţă loc de exterminare, golesc celulele de 
orice urmă de creion şi hîrtie, ridicînd între deținut şi familia sa un zid 
impenetrabil. În aceste condiţii, poetul e silit să-şi "scrie" poeziile doar în 
memorie, fără a le mai putea transcrie pe hîrtie, ci doar împărtăşindu-le oral, 
încredinţîndu-le altor memorii, ale celor cu care împărțea celula. 


La sfirşitul anului 1955, cu puţin înainte de expirarea celor 12 ani de 
condamnare, e eliberat. 


Nu trece însă mult timp şi, în 1958, e din nou arestat și judecat. Capul de 
acuzare: poezia Ridică-te, Gheorghe, ridică-te, loane!, socotită de Securitate 
drept virulent manifest anticomunist. Pedeapsa: condamnarea la moarte. 

Un an de zile în lanţuri, îşi aşteaptă clipă de clipă execuţia, în camera 
destinată celor condamnaţi la moarte. După 365 de zile şi nopți în această 
chinuitoare așteptare, e anunţat că pedeapsa i s-a comutat în muncă silnică pe 
viaţă. 

În aprilie 1963, într-o perioadă în care România comunistă se silea să 
arate lumii o față mai umană, poetul a fost grațiat. 


La un timp după ieşirea din închisoare, îi întîlnim semnătura în "Glasul 
Patrici", publicaţie inițiată de comuniști nu numai pentru a crea confuzie în 
lumea exilului românesc, ci şi pentru compromiterea unor scriitori (Radu Gyr, 
Nichifor Crainic, Romulus Dianu, Pastorel Teodoreanu ş.a.), aflați deja în 
conştiinţa cititorilor. 

Bagheta Securităţii, care dirija "Glasul Patriei", dirija şi scrisul acestora, 
multe articole nefiind concepute şi nici scrise de ei, ci doar semnate. Menţionăm 
acest lucru, căci el ne-a fost semnalat în cazul lui R.Gyr chiar de fiica poetului, 
martoră la presiunile exercitate de Securitate asupra fostului deţinut politic (o 
analiză stilistică a articolelor apărute în "Glasul Patriei" — semnate de R.G. şi 
de alții — ar lămuri acest lucru). 


Ros de multele boli contractate în anii de detenție, a murit la 29 aprilie 1975. 


După revista gîndirii arestate 
"Memoria", nr. 3, Bucureşti 

Ioan 
ALEXANDRU 


LUCHIAN, 
ZUGRAVUL 


Ştefan Luchian s-a născut la întîi 
februarie 1868, în Bucovina, în satul 
Ştefăneşti, aproape de Prut, nu 
departe de Ipoteştii lui Eminescu, de 
Livenii lui Enescu și Botoșanii lui 
Iorga, în această minunată țară de sus, 
străvechi pămînt românesc, curat în 
port şi obiceiuri, cu sate înstărite 
aşezate pe dealuri. domoale ce se 
văluiesc dinspre Ceahlău, păscute de 
turme umbrite de livezi luminate de 
rodnicia toamnelor îndelungi, 
împrejmuite de codri sparţi de oglinda 
vreunui lac de pădure, unde, odată 
ajuns, horbota luminii în neclintire te 
doboară în extaza bucuriei. 

Tatăl său, Dimitrie, moldovean 
din Galaţi, prieten cu Alexandru Ion 
Cuza, militar, om drept şi adînc 
patriot, este și el unul din înfăptuitorii 
Uniunii Principatelor. 

Aşa s-ar putea explica și căsătoria 
lui-cu o munteancă, Elena, mama lui 
Ştefan, — femeie melancolică, cu 
ochi mari, fața prelungită şi firavă, 
nu lipsită însă de energie și simţ 
practic — pecetluind şi în acest fel 
personal actul unirii celor două 
ținuturi-româneşti. 

Cînd pruncul avea cinci ani, 
familia sa mută la Bucureşti. O 
fotografie ni-l arată la șapte ani, 
împreună cu fratele său Anibal, 
îmbrăcat îngrijit, cu o carte în mîini, 


cu ochi expresivi, bine dezvoltat şi 
surîzător. i 

Tatăl său va muri în anul 
războiului pentru independenţă, cu 
durerea în suflet de-a nu fi putut lua 
parte la luptă. Băiatul de nouă ani 
rămîne orfan în casa de pe strada Popa 
Soare, unde, ca la ţară, i se vor 
desfăşura copilăria şi anii claselor 
primare. Liceul Sf.Sava îl trece ca 
elev de mijloc, bun mai ales la desen. 

În 1885 se înscrie la școala de 
bele-arte şi urmează totodată cursurile 
de flaut la Conservator. Theodor 
Aman, directorul şcolii, şi Gh. 
Tattarescu, profesor, erau numele mai 
de vază. 

În 1889 absolvă Şcoala de bele- 
arte cu o medalie de bronz. 

Personalitatea care l-a marcat în 
această perioadă, maestrul a cărui 
amprentă Luchian o va simţi îndelung 
şi o va mărturisi, este Nicolae 
Grigorescu. În 1887 avusese loc în 
sala Eforie marea expoziţie a acestuia, 
cuprinzînd peste două sute de lucrări; 
a fost de fapt, evenimentul anilor de 
studii urmaţi de Luchian în ţară. 

După absolvire, pleacă cu o bursă 
la Munchen, unde va rămîne un an. 
Şi aici nu şcoala este cea care are să- 
i spună ceva deosebit, ci muzeele. În 
vechea pinacotecă a capitalei 
bavareze, Luchian va avea primul 
contact cu Evul Mediu european, cu 
Durer şi mai ales cu Veacul de aur 
olandez. Va face copii după 
Rembrandt și va privi îndelung 
peisajele celebre ale lui Ruysdael 
aflate în număr mare în această 
galerie. 

De la Munchen, după un scurt 
popas în ţară, va pleca pentru doi ani 
la Paris, unde de asemeni muzeele şi 
colecţiile particulare, ca cea a 
românului George Belu, îi vor vorbi 
mai adînc. În colecția acestuia va 

putea să vadă pe impresioniștii 
Manet, Monet, Renoir, Degas, a căror 
lecţie se resimte în lucrările lui 
Luchian din acea perioadă. Mai tîrziu 
într-un interviu, referindu-se la anii 
săi de formaţie, Luchian va mărturisi: 
"Dealtfel nu m-am împăcat niciodată 
cu şcoala. Am învățat mai mult de la 
Grigorescu şi prin muzeele şi 
expoziţiile din străinătate" ("Rampa", 
16 febr. 1912). 

În 1892, murindu-i mama, 
Luchian se întoarce acasă şi nu va mai 
pleca toată viața din ţară. 

Crescut într-o casă şi o familie cu 
oarecare bună stare, rămîne cu o avere 
de peste o sută de mii de lei, nu tocmai 
puţin în acea vreme. Locuia într-o vilă 
la şosea, lîngă Arcul de Triumf; era 
bine făcut, cu cai frumoși şi trăsură, 
iar mai apoi cu o bicicletă elegantă, 
cunoscut în lumea zilei aşa cum ni-l 
imaginăm pe Pascal cel tînăr; un om 
înzestrat pentru a-și trăi viaţa, ca şi 
pentru o îndeletnicire practică, în 
egală măsură. O fotografie din anul 
1900 şi un autoportret după fotografie 
păstrează imaginea unui bărbat înalt, 
bine hrănit, cu o expresie mai degrabă 
de sportiv, de n-ar fi ochii ce-i 
trădează o adîncă blîndețe lăuntrică 
țesută din milă şi compasiunea 
suferinţei. 

Averea ce o moştenise, neștiind 
s-o administreze cu măsură, o pierde 
însă curînd, iar începutul veacului îl 
găseşte în spitalul Panteleimon sub 
îngrijirea neurologului Gheorghe 
Marinescu. Boala îi va reveni periodic 
pînă ce, în anul 1910, va fi aproape 
total paralizat. 

Cele şapte luni de spital din anul 
1901, însoţite de dureri teribile în 
măduva spinării, pot fi socotite și 
pragul maturității depline, al 
schimbării la faţă survenite în viaţa 
pictorului. 

Boala şi sărăcia au avut, ca asupra 
atîtor oameni mari, efecte puternice. 
Luchian le-a purtat cu demnitate şi 
răbdare și mai ales le-a biruit prin 
marea sa înzestrare, care a transfigurat 
înfrîngerea exterioară a trupului în 
triumf sufletesc, atît de grăitor în 
opera de maturitate întinsă pe întîiul 
deceniu al veacului. În lumina acestei 
biruinţi lăuntrice, care lasă în urmă o 
operă ce reprezintă sufletul unui 
popor, va şi trece în somnul de veac 
într-o noapte de iunie din anul 1916, 
lăsîndu-ne să-l căutăm şi să-l întîlnim 
de acum încolo, din generaţie în 
generaţie, în nemuritorul său suflet 
tăinuit de culorile ce-i mărturisesc 
iubirea. 


Luchian vine dintr-o tradiţie 
românească veche, spre lucrarea sa. 
Bunicul său dinspre tată, boierul 
Andrei, era zugrav de biserici. 
Luchian însuşi va împlini această 
îndeletnicire pictînd şi el cîteva 
biserici. Nu fără adîncă semnificaţie, 
aşadar, se va fi socotit toată viața 
zugrav. 

Arta noastră veche este una 
picturală, conform tradiţiei ortodoxe 
care dezvoltă în toate țările răsăritene 
acest fel de artă. Sculptura este o 
apariţie tîrzie în aceste locuri. 

La dezvoltarea şi împămîntenirea 
pe teritoriul românesc a artei picturale 
a contribuit, fără îndoială, şi afirmarea 
ei în Bizanţ, în urma controverselor 
filozofice cu arta greacă păgînă 
sculpturală, unde chipul sculptat era 
idol, adică idee. Altceva este 
imaginea, zugrăveala care atrage 
atenţia asupra vieţuirii luminii, a 
împămîntenirii ei în veşmintele 
culorilor. Pictorul care aduce, de 
pildă, în tablou imaginea 

trandafirului, vine spre acesta nu să-i 


absoarbă lumina și frumuseţea, ci să . 


dezlege asupra lui lumina vieţuită de 
sinea sa. 

Nu din sărăcie lăuntrică vine 
zugravul spre natura necuvîntătoare, 
ci din bucuria cuvîntului care-i susține 
şi desăvîrșeşte propria viaţă şi împarte 
în natură căldură şi frumuseţe. De 
această finețe spirituală sînt pătrunse 
imaginile naturii în tablou şi acest aur 
sufletesc adăugat naturii face ca o 
floare pictată de Luchian să fie mai 
mult decît cea din grădină. 


**x* 


Dintre flori anemonele par a fi 
răscolit cel mai adînc geniul lui 
Luchian. Celebra pînză din anul 1908 
poate fi socotită culmea creaţiei sale, 
testamentul marelui pictor. Anemona 
sălbatică este floarea de primăvară, 
denumirea populară la noi este 
Floarea-Paştelui sau Floarea Vîntului, 
nume apropiat de semnificaţia arhaică 
a acestui cuvînt de origine orientală. 

În greacă, în latină şi în limbile 
europene, anemona provine 
etimologic de la anemon — vînt, de 
unde vine animus, etimologia 
cuvîntului suflet, suflare. Atribut al 
frumuseții din vechime, anemona este 
floarea consolării, a uitării 
necazurilor, negarea mnemoticului, 
floarea care potoleşte durerea; 
primăvara cînd apare la poala pădurii 
în fragil strai al purității, uşoară ca 
vîntul ce-o poate zvînta dintr-o 
suflare. Vîntul cald al răsăritului cînd 
bate puternic, floarea ei se topeşte 
rapid. Nu atît de fragilă ca floarea de 
mac, cu care este înrudită, are ca şi 
aceasta darul adormirii, al uitării; 


băștinaşii din Peninsula Camciatca 


extrăgeau din anemone un suc cu care 
îşi otrăveau virfurile săgeților cînd 
plecau la luptă. Anemona de culoare 


purpurie este floarea pe care Afrodita 
o făcea să răsară în locul lui Adonis 
rănit de moarte. Este floarea veşnicei 
veri care aducea uitarea zilelor 
posomoriîte de iarnă. Cu această floare 
se împodobeau sanctuarele străvechi 
odată cu începerea ceremoniilor 
legate de deşteptarea naturii la viață, 
cînd trupul frumos al tînărului Adonis 
se ofileşte şi piere, în locul lui apare 
această suflare plăpîndă care este 
anemona. În tradiţiile noastre vechi 
anemona este floarea Sfintei Vineri 
cum este şi la francezi Fleur-du- 
Vendredi-saint pe care Luchian o 
cunoaşte în acest fel încă din tinerețe. 

Nu întîmplător aceasta este 
floarea care şi-o alege ca simbol al 
vieţii sale, mai ales în anii durerii, 
cînd trupul său paralizat încetează de 
a-l mai sluji şi cînd apelează printr- 
un efort suprauman la anima din el, 
la suflarea de viaţă care-i mai 
rămăsese pentru a-și exprima 
atașamentul față de lumina iubirii 
tăinuită în culoarea naturii 
renăscătoare. Aşa cum picăturile de 
sînge din trupul rănit al frumosului 
tînăr din tradiţiile vechi se 
transfigurează în petalele florii care 
va năvăli în locul eroului dispărut, 
făcînd să se uite durerea pricinuită de 
stingerea lui, tot aşa aceste Anemone 
testamentare sînt expresia cea mai 
adîncă a biruinţei durerii într-un 
triumf vital nepieritor, atît de limpede 
vorbind prin culoarea purpurie a 
mantiei împăratului biruitor ce 
încoronează noaptea întunecată a 
suferinței ispăşite. 

Anemonele lui Luchian sînt o 
astfel de mărturisire de izbîndă asupra 
morții şi întunericului. Anemonele 
violete sînt tocmai simbolul acestei 
dureri. Iar sîmburele negru, orb ca şi 
al florilor de mac, năpădit din toate 
părțile de lumină purpurie a culorii 

iubirii, este circumscris fără putință 
de evadare: mai are puţin spaţiu 
amintind celebrul imn arhaic păstrat 
în limba greacă: unde îţi este moarte 
biruința? 

Ca și păstorul din Mioriţa, 
Luchian ştie că lumina şi viaţa sînt 
mai presus de durerea morţii, că 
moartea poate fi abolită prin iubire. 
Flăcările mistuitoarei iubiri devenite 
un fel de astre greoaie, mustind de 
viaţă şi perfecţiune, iradiază acea 
putere scînteietoare, acea dinamică a 
cosmicei jubilaţii de bucurie, cînd 
fiinţa degustă armoniile desăviîrșirii. 

Peste cioara pe care Van Gogh nu 
putea s-o prindă în ochiul de aur al 
luminii şi care l-a chinuit atît, Luchian 
aruncă plasa de foc a marii iubiri, 
închizînd-o pentru totdeauna în acest 
grăunte de beznă din ce în ce mai mic 
pe fața pămîntului. 

Este mesajul lui Dante de la 
sfîrşitul Paradisului, ultimul cuvînt, 
cel care rămîne după ce s-au atins 
toate durerile şi suferințele, 
nădăjduirile şi credincioşiile, acest 
strigăt de purpură prin toate cele cinci 
simțăminte omenești corespund celor 
cinci anemone ce se citesc pe cerul 
de aur al cîntecului de lebădă al 
acestui mare luminat: este acelaşi. 


L'amor che move il sole e l'altre stelle. 


Iubirea care mişcă soarele și 
stelele acel soare al luminii izvoritorul 
culorilor vieții pe pămînt, şi în cazul 
de față pe pămîntul românesc. 


După "Luchian", 
Bucureşti, 1978 


pai 


Prof. Maria 
SAVIN 


Jora de Mijloc, 
Orhei 


MIHAI EMINESCU 
— 105 ANI 
DE NEMURIRE 


Orizontal: 1. Profesorul care i-a insuflat 
lui Eminescu dragostea pentru literatură. 6. 
"Un... pe țărmuri trece / Şi din placa de argint 
/ Vede zîna tristă, rece " (Lida). 10. "Ca pe- 
o marmură de... sau o pînză de Corregio" 
(Scrisoarea IV). 11. "Vrei viitorul a-l 
cunoaşte, te întoarce spre..." (Memento 
mori). 13. Una din anagramele făcute de poet 
iubitei sale (Verona). 14. Poet rus, autorul 
unei lucrări, ce are afinități cu poemul 
eminescian Luceafărul. 16. Numele mamei 
poetului scris în registrul pentru naştere şi 
botez (al lui Mihai) de la biserica Uspenie 
din Botoşani. 18. "El n-a fost cînd..., el e cînd 
nu e". (Muşat şi ursitorile). 19. “unul dintre 
fiii falnicului.../ Sta zimbind de-o amintire, pe 
genunchi scriind o carte" (Scrisoarea IIl). 20. 
Listă anexată la sfîrşitul unei cărţi, în care 
se trec rectificările greşelilor observate. 21. 
“lar roua curge-n briliante umezi — 7 Din 
crengi de arbori luminează..." (singular, 
nehotărit), (Rime alegorice). 23. Cea mai, 
dintre cele mai ... 25. "Ş-acele milioane, ce 
în grămezi luxoase / Sînt strinse la bogatul, 
pe cel ... apasă." (Împărat şi proletar). 27. 
Numele unui scriitor care în poezia Epigonii 
este comparat cu "un proverb”. 28. "Un 
freamăt lin trecea din... în..." (Fiind băiet 
păduri cutreieram...). 29. Sînt... la mijloc. 
30. Care are două picioare. 32. "Am văzut 
doi..., / Strălucind albaştri” (Doi...). 33. "... 
de odată sar din pat, / Singurel m-am 
deşteptat” (Cîntec vechi). 37. Bun al statului 
dat în arendă unei persoane particulare. 39. 
"şi colonadele erau de munti în şir, / Ce... de 
bazalt se înşirau” (Miradoniz). 42. "Noaptea 
zeii se preîmblă în vestmintele lor dalbe / Ş- 
ale preoților cîntec sună-n ... de argint” 
(Memento mori). 43. "in mii de lumine 
ferestrele-i ..., / Prin cari se văd trecătoare” 
(Eco). 45. "... vine-un sol de pace c-o 
năframă-n vîrf de băț" (Scrisoarea IlI). 46. 
"Eminescu a lăsat multe versuri admirabile, 
însă meritul lui cel covîrşitor, un merit de ..., 
este acela de a fi voit să introducă şi de a fi 
introdus /.../ adevărata cugetare ca fond şi 

adevărata artă ca formă" (B.-P. Hasdeu). 48. "Noi avem în veacul ... acel soi ciudat de barzi” 

(Scrisoarea Il). 49. "Ca povestea cea sărmană / Care ... n-o-a-nţeles / Trec prin vremea 

tristă, vană, / Cum prin secoli un eres." (Cîntecul lăutarului). 50. Domn, care îi reprima fără 

cruțare pe cei hapsîni şi necinstiţi, la care poetul face apel în Scrisoarea Ill. 51. "lar colo-n 

ete salei e-un tron acoperit / Cu-n negru văl de jale, căci ... a murit”. (Gemenii). 52. ... şi 
adonă. 


Vertical: 1. "Acolo ochiul zavistnic / Nu mai are vo ...; / Nu-i jignire în iubire, / Ci noroc şi 
mîngiiere." (Minte şi inimă). 2. "cucul cîntă ..., presuri” (Freamăt de codru). 3. "... caută-n 
oglindă de-și buclează al său păr" (Scrisoarea l). 4. "S-a trezit cu comedianții cum juca bătind 
din ..." (Ta twam asi). 5. "Citu-ţi ține ziulița / l-aş cînta ..., doinița.” 7. "Funcția" pe care a 
deținut-o poetul între anii 1858-1860, afiîndu-se la Cernăuţi. 8. Sinonim cu "s-au unit, s-au 
împreunat“. 9. "De din vale de ... / Grăim, Doamnă, către Tine" (Scrisoarea Ill). 12. A supune 
unei ispite, a ademeni, a ... . 13. Arteră principală (la vertebrate), care începe de la ventriculul 
stîng şi distribuie sîngele de la inimă prin tot organismul. 15. "... am fost eu la vedere” (cîntec 
din lirica populară cules de M.Eminescu). 17. "Lumina stinsului amor / Ne... încă”. (La steaua). 
19. “Tinerii noştri ... de la Paris" (articol publicistic în care poetul critică fanfaronii şi demagogii. 
22. "... Tudor". 24. "lată craiul, ... mare, rezemat în jilt cu spadă" (Călin). 26. "Şi-atunci devine 
umbră — pe mînă de mişei / ... frîiele şi dînşii duc lumea cum vor ei." (Povestea magului 
călător în stele). 27. Prenumele adevărat al Veronicăi Micle. 31. "Lăcrămioarele învățăceilor 
gimnaziaşti din Cernăuţi la moartea prea iubitului lor ... Arune Pumnul”. 34. "Sătul de aa 
(sonet). 35. "Buza ei e dulce, însă-i de venin, / Ochiu-i te omoară, cînd e mai ..." (Care-o fi în 
lume). 36. Munte în Grecia, lăcaşul muzelor. 38. "O fată dulce şi bălaie, / Un trup înalt şi 
mlădiet, / Un ... de aur pe-al ei umăr, / Ea trece mîndră la vînat” (Diana) 40. Oase în formă de 
furcă din toracele păsărilor. 41. Ciclul “Scrisorilor” aşa cum au fost numite iniţial. 43. Text, 
cuprizînd indicaţii despre o instituție, imprimat în partea de sus a unei hirtii oficiale de 
corespondenţă. 44. Divizez prin tăiere în părţile componente pentru a studia structura. 46. A fi 
conform anumitor dorinţe, gusturi sau posibilităţi; a-i fi pe plac. 47. “Ea învaţă ca să .../ Ca 
marchiza de Şatle" (Antropomorfism). 

